Author: Институт перевода Библии
Date: 2023-10-13T17:39:34.490360+00:00

Библи: 3 Паддзахӕдтӕ

Библи: 3 Паддзахӕдтӕ

1. Разныхас

1. 3 Паддзахӕдтӕ

1. Глоссарий

2. Картӕтӕ

БИБЛИ

СЫГЪДӔГ ФЫСТЫ ЧИНГУЫТӔ

РАГОН ФӔДЗӔХСТ ӔМӔ НОГ ФӔДЗӔХСТ

УӔРӔСЕЙЫ БИБЛИЙЫ ӔХСӔНАД

БИБЛИЙЫ ТӔЛМАЦЫ ИНСТИТУТ

2022

УДК 22.05

ББК 86.37

Б 592

Религиозное издание

БИБЛИЯ
книги Священного Писания

Ветхий Завет и Новый Завет

Б 592

Библи: Сыгъдӕг Фысты чингуытӕ: Рагон Фӕдзӕхст ӕмӕ Ног Фӕдзӕхст. —

Мӕскуы: Уӕрӕсейы Библийы Ӕхсӕнад, Библийы тӕлмацы институт, 2022. — 1152 ф.

Библия: книги Священного Писания: Ветхий Завет и Новый Завет [на осетинском языке]. —

Москва: Российское Библейское Общество, Институт перевода Библии, 2022. — 1152 с.

В настоящем издании Библии опубликованы канонические книги Священного Писания: Ветхий Завет и Новый Завет. Современный осетинский перевод осуществлен с опорой на древнееврейские и греческие тексты. В книгу также входит Глоссарий со списком ключевых терминов и некоторых собственных имен. Помимо этого, в каждой книге содержатся ссылки на термины, разночтения и т.д., с указанием на главы и стихи.

ISBN 978-5-85524-636-0

© Российское Библейское Общество, перевод, комментарии, словарь, 2022

© Институт перевода Библии, перевод, комментарии, словарь, 2022

© Объединенные Библейские общества, карты, 2022

© Оформление. Российское Библейское Общество, 2022

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Разныхас

РАЗНЫХАС

Цы у Библи?

Бердзенаг ӕвзагӕй ӕрбайсгӕ дзырд «Библи» нысан кӕны «чингуытӕ». Библи у, чырыстон традицийы Сыгъдӕг Фыстыл кӕй нымайынц, уыцы чингуыты ӕмбырдгонд.

Библи арӕзт у дыууӕ хайӕ, сӕ иу хуыйны Рагон Фӕдзӕхст, иннӕ та — Ног Фӕдзӕхст.

Рагон Фӕдзӕхсты 39 чиныджы фыст ӕрцыдысты нӕ д. а. 2 миназоны кӕронӕй нӕ дуджы 1 миназоны кӕронмӕ рагдзуттаг ӕмӕ арамейаг ӕвзӕгтыл. Уыдон сӕйрагдӕр дзурынц Хуыцау ӕмӕ израилаг адӕмы ахастдзинӕдтыл. Рагон Фӕдзӕхст ӕвдисы Израилы истори, израилаг ӕхсӕнады дины ӕгъдӕуттӕ, фӕтк ӕмӕ уагӕвӕрдтӕ, ис дзы зӕрдӕмӕхъаргӕ ӕмдзӕвгӕтӕ ӕмӕ кады зарджытӕ Хуыцауӕн, куывдтытӕ ӕмӕ рагуацтӕ фидӕны тыххӕй, стӕй бирӕ ӕндӕр ахӕмтӕ.

Фыццаг фондз чиныджы хуыйнынц Моисейы Фондзчиныгон, кӕнӕ та Моисейы Ӕгъдау — дзуттӕгты рагисторийы уыцы адӕймаг, куыд Хуыцау ӕмӕ Йӕ адӕмы астӕу ӕхсӕны лӕг, стыр ӕмӕ вазыгджын хӕс кӕй сӕххӕст кодта, уымӕ гӕсгӕ. Фондзчиныгоны фӕстӕ цӕуынц израилӕгты цардыл дзурӕг чингуытӕ, Дунедарӕг сын басӕттын ӕмӕ сӕхи бакӕнын кӕмӕй загъта, уыцы зӕххыл, стӕй сӕ фӕтӕгтӕ ӕмӕ паддзӕхты уӕлахизтӕ ӕмӕ састы хабӕрттӕ. Уыдоны фӕстӕ лӕууынц, Хуыцауӕн нын кад кӕнын чи амоны, куырыхон зондыл нӕ чи ахуыр кӕны, уыцы поэтикон чингуытӕ. Рагон Фӕдзӕхст фӕвӕййы Дунедарӕджы Дзырд адӕмӕн хъусынгӕнӕг ӕмӕ сӕм Дунедарӕгыл иузӕрдион уӕвынмӕ сидӕг пехуымпарты чингуытӕй.

Ног Фӕдзӕхсты 27 чиныджы фыст ӕрцыдысты рагон бердзенаг ӕвзагыл, Чырыстийы райгуырды фӕстӕ, нӕ дуджы 1-аг ӕнусы. Ног Фӕдзӕхсты бындур сты Дунейы Ирвӕзынгӕнӕг Йесо Чырыстийы цард, ахуырад, амард ӕмӕ райгасыл дзурӕг цыппар Фарны Уацы, Евангелийы Цыппарчиныгон. Уый фӕстӕ лӕууы Апостолты хъуыддӕгты чиныг, уым дзырдӕуы Йесойы уӕларвмӕссыды фӕстӕ чырыстон дзыллӕйы фыццаг азтыл, стӕй ма, Йӕ ахуыргӕнинӕгтӕ Фарны Уац Ромы империйы куыд хӕлиу кодтой, уый тыххӕй. Уыцы чиныджы фӕстӕ цӕуынц, чырыстон къордтӕ ӕмӕ бӕлвырд адӕймӕгтӕм, сӕ уырнындзинад сын фӕфидар кӕныны ӕмӕ сӕ Хуыцауӕн фӕндон фӕндагыл саразыны охыл Чырыстийы ахуыргӕнинӕгтӕ цы фыстӕджытӕ арвыстой, уыдон. Ног Фӕдзӕхст фӕвӕййы Иоанны ӕргомады чиныгӕй. Уым фӕсномыг ныхасы руаджы ӕргомгонд цӕуы Хуыцауы уӕлахиз, ныртӕккӕ Йӕ ныхмӕ цы тыхтӕ лӕууынц, уыдоныл.

Библийы тӕлмац ирон ӕвзагмӕ

Библи фыст куы ӕрцыди, уӕдӕй нырмӕ йӕ тӕлмац кӕнынц ӕндӕр ӕвзӕгтӕм. Дунейы ӕвзӕгты нымӕц ӕдӕппӕтӕй у авд минмӕ ӕввахс, ӕмӕ уыдонӕй Библи ӕнӕхъӕнӕй ныридӕгӕн цы ӕвзӕгтыл ис, уыдоны нымӕц та хӕццӕ кӕны авдсӕдӕмӕ. Уымӕй уӕлдай ма йӕ хицӕн хӕйттӕ дӕр тӕлмацгонд ӕрцыдысты ӕртӕ минмӕ ӕввахс ӕндӕр ӕвзӕгтӕм.

Сыгъдӕг Фыст ирон ӕвзагмӕ ратӕлмац кӕнын дӕр, нырмӕ чи никуыма ӕрцыд, ахӕм хъуыддаг нӕу. 1798 азы рухсмӕ рацыди, традицимӕ гӕсгӕ фыццаг ирон чиныг кӕй хонӕм, уыцы катехизис, ӕмӕ уыцы ран мыхуыргонд ӕрцыдысты дӕс фӕдзӕхсты, 50-ӕм псалом ӕмӕ куывдтытӕ.

Фарны Уацӕн — Евангелийы Цыппарчиныгонӕн — йӕ тӕлмац фыццаджыдӕр баст у ивгъуыды зынгӕ ирон поэт, дины семинарийы ахуыргӕнӕг, ӕхсӕнадон архайӕг ӕмӕ рухстауӕг Ӕгъуызаты (Гӕбӕраты) Иуанейы номимӕ. Иуане йӕ тӕлмац рахуыдта «Сыгъдӕг Евангели» (1823).

Ацы ран зӕгъын ӕмбӕлы, нӕ фыдӕлтӕ ӕнусты дӕргъы кӕй пайда кодтой бердзенаг графикӕйы бындурыл арӕзт фыссынадӕй. Уымӕн ӕвдисӕн — йӕ фӕзынд 941 азимӕ кӕмӕн бӕттынц, Зеленчукы цыртыл канд уыцы фыст нӕ, фӕлӕ фӕстаг рӕстӕджы ссаргӕ ног наукон ӕрмӕджытӕ дӕр. Ахуыргӕндтӕ куыд сбӕлвырд кодтой, афтӕмӕй астӕуккаг ӕнусты Аланийы аргъуаны уазлӕггад дӕр цыди мадӕлон ӕвзагыл, фӕлӕ 1238 азы тӕтӕр-монгол Алани куы басастой, уӕд нӕ фыдӕлтӕн бамынӕг ис сӕ аргъуаны рухс дӕр, фесӕфти сӕ фыссынад дӕр. Цыбыр дзырдӕй, ирон фыссынадӕн дӕр, нӕ фыдӕлтӕ ӕмӕ сӕ арӕзт ӕрттивгӕ паддзахадау, йӕ хъысмӕт бӕллиццаг нӕ рауад. Уымӕ гӕсгӕ, Ӕгъуызаты Иуане дины чингуытӕ ирон ӕвзагмӕ тӕлмац кӕнынмӕ куы бавнӕлдта, уӕд ӕй ног дамгъуаты сӕр бахъуыд, ӕмӕ йӕ сарӕзта гуырдзиаг графикӕйы бындурыл. Уыцы дамгъуатӕй Ирыстоны райдайӕн дины скъолаты пайда кодтой, цалынмӕ академик Андреас Шегрен XIX ӕнусы 40-ӕм азты уырыссаг дамгъуаты бындурыл ног ирон алфавит нӕ сарӕзта, уӕдмӕ. Шегрены алфавиты фӕзынд ирон культурӕйы рӕзтӕн стыр ахъаз фӕци. Дины ӕмӕ ӕхсӕнадон кусджытӕ, ӕвзаг иртасджытӕ разӕнгардӕй бавнӕлдтой Библи тӕлмац кӕнынмӕ.

1848 Бетъырбухы мыхуыры рацыди «Стыды чиныг, кӕнӕ Псалтир», Тифлисы та — Евангелийы Цыппарчиныгон, дины семинары кусӕг Мжедлов Григорийы тӕлмацӕй. Мжедловы тӕлмац ма уый фӕстӕ азты дӕр (1861, 1864), дины чингуытӕ уадзӕн комитеты уӕнгтӕ йыл бакуыстой, афтӕмӕй, ногӕй джиппы рацыди.

1862 азы Тифлисы мыхуырӕй рацыдысты Апостолты фыстӕджытӕ. Мадӕлон ӕвзагмӕ сӕ раивта Цорӕты Васили (Елдзарыхъо). Сыгъдӕг Фыстӕй егъау скъуыддзӕгтӕ ратӕлмац кодтой архимандрит Йосиф (Чепиговский), сауджын Колыты Аксо ӕмӕ дины бирӕ ӕндӕр кусджытӕ.

Ссӕдзӕм ӕнусы райдианы, 1902 азы, Дзӕуджыхъӕуы мыхуырӕй рацыди Евангелийы Цыппарчиныгоны ног, срастгонд рауагъд.

Кӕд ӕмӕ 1917 азы цауты фӕстӕ Библи тӕлмац кӕныныл Ирыстоны дӕргъвӕтин рӕстӕг ничиуал архайдта, уӕддӕр Хуыцауы Дзырд ирон чиныджы фыстӕй фӕсарӕнтӕй хӕццӕ кодта нӕ адӕммӕ: 1923 азы Берлины репринтӕй рацыди Евангелийы Цыппарчиныгон, 1927 азы та — Пехуымпар Даниилы чиныг, Байаты Гаппойы тӕлмацӕй. Гаппо ма ноджыдӕр ратӕлмац кодта Апостолты хъуыддӕгтӕ, Апостолты фыстӕджытӕ ӕмӕ Ӕргомады чиныг, фӕлӕ сӕ джиппы рауадзын, хъыгагӕн, йӕ къухы нал бафтыд, къухфыстӕй йын баззадысты.

1973 азы Библи тӕлмацгӕнӕг институт репринтӕй рауагъта, ӕнусы ӕрдӕджы размӕ цы тӕлмац рацыди, уый — Евангелийы Цыппарчиныгон, 1981 азы — «Йесойы цард», 1993 азы та рухс фенын кодта, Евангелийы зӕронд тӕлмац ӕмӕ Байаты Гаппойы тӕлмацты бындурыл арӕзт Ног Фӕдзӕхсты ӕххӕст рауагъдӕн.

1993 азы ирон евангелион чырыстӕттӕ ӕмӕ Библи тӕлмацгӕнӕг институт ирон ӕвзагыл рауагътой Ног Фӕдзӕхст ӕмӕ Псалтир. Уыцы аз ма Библи тӕлмацгӕнӕг институт джиппы рауагъта Сывӕллӕтты Библи дӕр, 1996 азы та джиппы рацыди Маркы евангели, Уанеты Сурены тӕлмацӕй.

Уый фӕстӕ азты дӕр ирон чырыстон адӕмы зӕрдӕтӕ срухс сты Библийы ног тӕлмацтӕй: Библи тӕлмацгӕнӕг институт 2004 азы мыхуырӕй рауагъта Ног Фӕдзӕхст, 2006 азы — «Райдиан» ӕмӕ «Рацыд», 2014 азы та — Псаломтӕ. Ӕхсызгонӕй сӕмбӕлдысты чиныгкӕсджытӕ, Уӕрӕсейы Библийы ӕхсӕнад 2011 азы цы фӕлварӕн рауагъд — Райдианы чиныджы ног тӕлмац — ныммыхуыр кодта, ууыл дӕр.

Зынаргъ чиныгкӕсӕг! Ныртӕккӕ дӕ къухы цы чиныг ис, уый у Библийы ӕххӕст (каноны чингуыты) ӕмбырдгонд. Ирон ӕвзагмӕ йӕ раивта ӕмӕ йыл зӕрдиагӕй бакуыста тӕлмацгӕнджыты сӕрмагонд сфӕлдыстадон къорд. Уыцы къорды архайдтой Уӕрӕсейы Библийы ӕхсӕнад ӕмӕ Библи тӕлмацгӕнӕг институты кусджытӕ — ирон фысджытӕ ӕмӕ ӕвзагиртасджытӕ, уӕрӕсейаг ӕмӕ фӕсарӕйнаг ахуыргӕндтӕ, динахуырад ӕмӕ тӕлмацахуырады дӕснытӕ. Мыхуыры размӕ тӕлмацмӕ бирӕ хӕттыты лӕмбынӕг каст ӕрцыди. Тӕлмацгӕнджыты къорд йӕ сӕйраг хӕсыл нымадта дзуттаг, арамейаг ӕмӕ бердзенаг оригиналты мидис иронау ӕнӕ рӕдыдӕй равдисын. Ранӕй-рӕтты Библийы текст ӕнцон бамбарӕн нӕу, уымӕн ӕмӕ иуӕй-иу рагон дзырдты мидис, рӕстӕг куыд цыди, афтӕ ивта. Нырыккон культурӕйы сын, кӕддӕр куыд уыди, бынтон уыцы нысаниуӕг нал ис, ӕмӕ уый аххосӕй хъуыдыйады мидис ӕндӕр ӕвзагыл хатгай ӕнцон равдисӕн нӕ вӕййы. Уымӕ гӕсгӕ тӕлмацгӕнджытӕ сӕ куысты мидӕг пайда кодтой бирӕ алыхуызон ӕххуысгӕнӕн чингуытӕ ӕмӕ рагзаманты Хӕстӕг Скӕсӕны истори ӕмӕ культурӕйыл дзурӕг ӕрмӕджытӕй. Рӕгъмӕ рахӕссыны размӕ сӕ тӕлмац абарстой Библийы бирӕ ӕндӕр, рагон ӕмӕ нырыккон тӕлмацтимӕ. Цыбыр дзырдӕй, цыфӕндыйӕ дӕр архайдтой мидис ӕххӕстӕй равдисынмӕ, ӕмӕ ма уыимӕ, цӕмӕй сӕ тӕлмац нырыккон рӕсугъд ӕмӕ аив литературон ирон ӕвзагыл уа, уымӕ дӕр гӕнӕн ӕмӕ амалӕй тырныдтой. Тӕлмацыл кусын бахъуыди дӕс ӕмӕ ссӕдз азӕй фылдӕр.

Текст сӕртӕ ӕмӕ стихтыл дихгонд у уырыссаг Библийы Синодалон тӕлмацы хуызӕн, фӕлӕ хатгай дыууӕ кӕнӕ ӕртӕ стихы дӕр баиу вӕййынц, уымӕн ӕмӕ афтӕмӕй ирон ӕвзагыл ирддӕрӕй разыны мидис кӕнӕ цауты фӕд-фӕдыл равӕрд (зӕгъӕм, Райд 23:17-18).

Библийы нӕмттӕй бирӕтӕ ирон культурӕйы ӕрбынӕттон сты, ӕмӕ ацы Чиныджы дӕр ӕмбӕлынц, ирон ӕвзаджы куыд ныффидар сты, афтӕмӕй, иннӕтӕ та лӕвӕрд цӕуынц сӕ дзуттаг кӕнӕ бердзенаг хуызы, фӕлӕ, ирон ӕвзаджы домӕнтӕм гӕсгӕ, чысыл фӕивгӕйӕ. Афтӕ — адӕмты, бӕстӕты, сахарты, дӕтты ӕмӕ ӕндӕр ахӕм нӕмттӕ дӕр.

Уӕлӕмхасӕн ӕрмӕг

Чиныджы ис ӕххуысгӕнӕг ӕрмӕджытӕ. Дызӕрдыггаг нӕу, чиныгкӕсӕгӕн уыдон ахъаз кӕй уыдзысты ацы рагон ӕмӕ вазыгджын Чиныг хуыздӕр бамбарынӕн.

Библийы алы хицӕн чиныджы размӕ дӕр ис разныхас. Уый ӕргом кӕны чиныджы сӕйраг темӕтӕ, цыбырӕй дзуры йӕ ныффыссӕджы тыххӕй ӕмӕ, цы рӕстӕджы фыст ӕрцыди, уый фӕдыл.

Чиныджы текст йӕхимидӕг дихгонд у скъуыддзӕгтыл. Алы скъуыддзагӕн дӕр ис, йӕ сӕйраг мидис кӕнӕ темӕ йын чи ӕргом кӕны, ахӕм сӕргонд. Сӕ мидис ӕндӕр чингуыты (зӕгъӕм, Евангелийы кӕнӕ Паддзахӕдты ӕмӕ Азфыстыты) цы скъуыддзӕгтӕн фӕлхатгонд цӕуы, уыдоны сӕргӕндты бынмӕ, къӕлӕтты мидӕг, лӕвӕрд ис уыцы чингуытӕм бацамындтытӕ.

Чиныджы сыфтӕн сӕ фӕзауты дӕр ис, цӕмӕйдӕр ацы бынаты хуызӕн чи у, Библийы ӕндӕр ахӕм бынӕттӕм бацамындтытӕ: уым дӕр дзырдӕуы ацы темӕйыл, пайдагонд цӕуы уыцы иу дзырдбастӕй ӕмӕ а. д.

Йесо Чырысти ӕмӕ Ног Фӕдзӕхст ныффысджытӕ арӕх цитатӕтӕ хастой Рагон Фӕдзӕхстӕй. Ахӕм бынӕттӕ ацы тӕлмацы бӕрӕггонд цӕуынц курсивӕй, Рагон Фӕдзӕхстмӕ бацамынд та ис чиныджы сыфы фӕзауы. Зӕгъӕм, Матфейы Евангелийы (1:23) ӕмбӕлы цитатӕ пехуымпар Исайайы чиныгӕй (7:14). Фӕлӕ чиныгкӕсӕг хъуамӕ йӕ зӕрдыл дара иу хъуыддаг: Ног Фӕдзӕхст чи ныффыста, уыдон цитатӕтӕ арӕхдӕр хастой дзуттаг ӕвзагыл фыст Рагон Фӕдзӕхстӕн йӕхицӕй нӕ, фӕлӕ йӕ бердзенаг тӕлмацӕй — Септуагинтӕйӕ. Уымӕ гӕсгӕ Ног Фӕдзӕхсты иуӕй-иу цитатӕты мидис хицӕн кӕны, Рагон Фӕдзӕхст ирон ӕвзагмӕ цы дзуттаг текстӕй тӕлмацгонд ӕрцыди, уымӕй. Дыкъӕдзыгтӕй бӕрӕггонд сты ӕрмӕстдӕр комкоммӕ цитатӕтӕ.

Тексты мидӕг дӕлӕрдыгӕй ис хицӕн стихты мидис ӕмбарынгӕнӕг дӕлфыстытӕ. Уыдонӕй иутӕ ӕргом кӕнынц зынӕмбарӕн нӕмттӕ ӕмӕ дзырдты мидис кӕнӕ та ӕвдисынц Библийы заманы культурон хицӕндзинӕдтӕ, иннӕтӕ дзурынц, ацы стихӕн ма ӕндӕрхуызы куыд бамбарӕн ис, уый тыххӕй.

Чиныджы кӕрон ис ахсджиаг дзырдтӕ ӕмӕ дзырдбӕстыты сӕрмагонд дзырдуат ӕмӕ Библийы заманы Хӕстӕг Скӕсӕн ӕвдисӕг нывӕцтӕ.

Библи у, зӕххы цъарыл цы чингуытӕ ис, уыдонӕн сӕ диссагдӕртӕй иу. Уый нӕ ахуыр кӕны ӕндӕрхуызон цӕрын, ӕргом нын кӕны, царды мидӕг ахсджиагдӕр цы у ӕмӕ Хуыцауы цӕсты бынтондӕр цы нӕ ахады, уый. Библийы фӕлгонцтӕ ӕмӕ мотивтӕ барджынӕй ӕрцардысты дунеон культурӕйы. Литературӕ, нывкӕнынад ӕмӕ музыкӕйы бирӕ ис Библийы бындурыл арӕзт зӕрдӕмӕхъаргӕ уацмыстӕ. Чингуыты Чиныг у, алы фыссӕг дӕр кӕмӕ бӕллы, дунеон литературӕйы уыцы ӕрттиваг бӕрзӕнд. Фӕлӕ ма уымӕй уӕлдай уый у Хуыцауы ахастдзинӕдты ӕрфыст адӕмимӕ, Хуыцауӕн Йӕхи ӕмӕ Йӕ фӕндоны раргом. Библи ӕвдисӕн лӕууы адӕймаг суӕвӕг Хуыцауы Дзырды цард ӕмӕ ахуырадӕн. Сыгъдӕг Фысты мидис ӕххӕстӕй раргом вӕййы, йӕ зӕрдӕмӕ йӕ литературон цыртдзӕвӕны хуызы чи райсы ӕмӕ йын йӕ литературон арӕхстдзинадыл чи дис кӕны, уыдонӕн нӕ, фӕлӕ йӕ, Сфӕлдисӕг Йӕ адӕмӕн цы зӕгъынмӕ хъавы, уый базоныны тыххӕй йӕ чи кӕсы, уыдонӕн. Мах зӕрдӕбынӕй кувӕм, цӕмӕй ацы тӕлмац ӕххӕстӕй фӕхӕццӕ кӕна ирон адӕммӕ Хуыцауы ныхас, Фарны Уац, цӕмӕй йӕ сӕ зӕрдӕмӕ айсой ӕмӕ сын ӕххуысгӕнӕг уа ӕнӕзӕрдӕхудт ӕмӕ сабыр царды мидӕг.

Уӕрӕсейы Библийы ӕхсӕнад ӕмӕ Библийы тӕлмацы институт стыр арфӕ кӕнынц ацы уаз Чиныджы тӕлмацгӕнджытӕ ӕмӕ редактортӕн, стӕй йын иннӕ адӕмӕй дӕр рухсмӕ рауадзынмӕ цӕстуарзонӕй алы ӕххуыс чи бакодта, ӕппӕт уыдонӕн.

3 Паддзахӕдтӕ

3 Паддзахӕдтӕ

1. Разныхас

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

Разныхас

Ӕртыккаг чиныг

Паддзахӕдтӕ[1]

Ацы чиныджы дарддӕр ныхас цӕуы Израилы адӕмы ахастдзинӕдтыл Хуыцауимӕ. Ис дзы бирӕ паддзӕхты кой, ӕмӕ уымӕ гӕсгӕ дзуттаг традицийы ацы чиныг, йӕ фӕстӕ цы чиныг цӕуы, уыимӕ иумӕ хонынц «Паддзӕхты чингуытӕ». Чиныджы хронологи байуарӕн ис ӕртӕ сӕйраг хайыл: 1) паддзахдзинад Давидӕй йӕ фырт Соломоны къухмӕ ралӕвӕрд (1—2 сӕртӕ); 2) Соломоны хицаудзинад ӕмӕ йе ’нтыстытӕ (3—11 сӕртӕ). Чиныджы ацы хайы уӕлдай ӕргом здӕхт цӕуы Хуыцауы аргъуаны арӕзтадмӕ Йерусалимы (5—8 сӕртӕ); 3) Израил дыууӕ паддзахадыл дихгонд куыд ӕрцыд: Израил — цӕгаты, Иудей — хуссары, ӕмӕ сӕ паддзӕхты разамынд Чырыстийы райгуырды агъоммӕ IX ӕнусы (12—22 сӕртӕ).

Автор алы хицауӕн дӕр аргъ кӕны, Хуыцауыл цас иузӕрдион у, уымӕ гӕсгӕ.

Паддзах ӕрмӕст Хуыцаумӕ зӕрдиагӕй куы фӕкувы ӕмӕ Йӕ коммӕ куы фӕкӕсы, уӕд паддзахад вӕййы фӕрныг. Фӕлӕ паддзах гуымирытӕм кувын куы райдайы ӕмӕ Хуыцауы ӕгъдау куынӕуал феххӕст кӕны, уӕд ралӕууы фыд рӕстӕг.

Паддзӕхтӕй уӕлдай, чиныджы ахсджиаг бынат ахсынц Хуыцауы пехуымпартӕ. Уыдон адӕмӕн хъусын кодтой Хуыцауы фӕндон, стӕй зӕрдиагӕй архайдтой ууыл, цӕмӕй адӕм сӕ Хуыцаумӕ фӕстӕмӕ раздӕхой. Хуыцауы пехуымпарты ӕхсӕн тӕккӕ зынгӕдӕр уыдис Илийа, ӕмӕ паддзӕхты нӕ, фӕлӕ уый ис нымайӕн ацы чиныджы фӕстаг хайы сӕйраг хъайтарыл.

1

Адониа бӕллы паддзахы бынатмӕ

1^1Паддзах Давид тынг базӕронд ис, ӕмӕ-иу ӕй цыфӕнды хъарм куы стыхтой, уӕддӕр йӕ зӕронд стджытӕ нал тӕфстысты, 2ӕмӕ йын йӕ дӕлдӕртӕ загътой: «Фарн дӕм бадзурӕд, нӕ хицау, нӕ паддзах, бар нын ратт ӕмӕ дын, чи дӕм зила ӕмӕ дын чи лӕггад кӕна, иу ахӕм ӕрыгон чызг бацагурӕм. Дӕ хъӕбысы хуысдзӕн ӕмӕ нын нӕ хицау, нӕ паддзахы бахъарм кӕндзӕн»+.

3Израилы къуымты зилын байдыдтой рӕсугъд чызг агурӕг. Шунемы сахары йыл фӕхӕст сты — Авишаг, зӕгъгӕ, йӕ ном — ӕмӕ йӕ ӕрбалӕууын кодтой паддзахмӕ+. 4Чызг уыдис ӕмбисонды рӕсугъд. Давидмӕ зылди, лӕггад ын кодта, фӕлӕ паддзах ӕмуат никуы ӕрцыд йемӕ.

5Уыцы заман Хагиты лӕппу Адониа йӕхиуыл тынг фервӕссыд, паддзах суыдзынӕн, зӕгъгӕ, ӕнхъӕлдта. Уый самал кодта паддзахы уӕрдон, баххуырста барджытӕ, стӕй дӕс ӕмӕ дыууиссӕдз фӕсдзӕуины+. 6Йӕ фыд ын уайдзӕф дӕр никуы бакодта, цӕмӕн афтӕ кӕныс, зӕгъгӕ. Адониа хӕрзконд лӕппу уыд, саджы фисынтыл амад кӕмӕй фӕзӕгъынц, ахӕм. Давидӕн райгуырди Авессаломы фӕстӕ+.

7Адониа баныхас кодта Церуайы фырт Йоав ӕмӕ сауджын Авиафаримӕ, ӕмӕ йӕ цӕдисонтӕ систы+. 8Ӕрмӕст сауджын Цадок, Йеходайы фырт Бенайа, пехуымпар Натан, Шими, Реи, стӕй Давиды ӕхсарджынтӕ Адониайы фарс нӕ рахӕцыдысты+.

9Иу бон Адониа Ен-Рогелы донгуырӕнмӕ ӕввахс, Зохелеты дур, зӕгъгӕ, уыцы бӕрӕг бынаты цур скодта куывд. Аргӕвдын кодта фыстӕ, стуртӕ ӕмӕ хӕрзхаст уӕнгуытӕ ӕмӕ фӕхуыдта йе ’ппӕт ӕфсымӕрты дӕр, паддзахы фыртты, стӕй, иудейӕгтӕй паддзахы кӕрты чи лӕггад кодта, уыдон+. 10Ӕрмӕст пехуымпар Натаны, Бенайайы, Давиды ӕхсарджынты ӕмӕ йе ’фсымӕр Соломоны нӕ фӕхуыдта+.

11Пехуымпар Натан Соломоны мад Вирсавимӕ бацыд ӕмӕ йӕ бафарста: «Хагиты лӕппу Адониа нӕ хицау Давиды ӕвастӕй паддзах кӕй сси, уыцы хабар нӕ фехъуыстай? 12Цы дын зӕгъон, уый бакӕн ӕмӕ ма бабын уай дӕхӕдӕг дӕр ӕмӕ дӕ фырт Соломон дӕр. 13Паддзах Давидмӕ ӕвӕстиатӕй бацу ӕмӕ йӕ бафӕрс: „О мӕ сӕрыхицау, мӕ паддзах! Ард мын куы бахордтай, дӕ фырт Соломон сбаддзӕни мӕ фӕстӕ мӕ паддзахы бадӕны, зӕгъгӕ, уӕд ныр Адониа цӕмӕн спаддзах?“+
14Йемӕ ма ныхас кӕндзынӕ, афтӕ уӕм ӕз дӕр мидӕмӕ бацӕудзынӕн ӕмӕ дын дӕ ныхас айсдзынӕн».

15Вирсави бацыди паддзахы уатмӕ. Паддзах бынтондӕр базӕронд ис, уым ын шунемаг Авишаг кодта лӕггад. 16Вирсави ныллӕг бакуывта паддзахӕн, ӕмӕ йӕ уый бафарста: «Цы дӕ хъӕуы?» 17«Мӕ сӕрыхицау, мӕ паддзах! — дзуапп ын радта уый. — Айразмӕ мын дӕ Хуыцауӕй, Дунедарӕгӕй, ард бахордтай, дӕ фырт Соломон сбаддзӕни мӕ фӕстӕ мӕ къӕлӕтджыны, зӕгъгӕ. 18Фӕлӕ ныр де ’вастӕй, зонгӕ дӕр ӕй нӕ бакодтай, афтӕмӕй спаддзах ис Адониа. 19Бирӕ галтӕ, хӕрзхаст уӕнгуытӕ ӕмӕ фыстӕ акусарт кодта ӕмӕ дын йӕ куывдмӕ фӕхуыдта де ’ппӕт фыртты дӕр, стӕй сауджын Авиафар ӕмӕ ӕфсады хицау Йоавы, ӕрмӕст дын дӕ фырт Соломоны нӕ фӕхуыдта. 20Гъемӕ ныр ӕппӕт Израилы адӕмӕн дӕр дӕумӕ у сӕ каст, мӕ сӕрыхицау, мӕ паддзах, ӕмӕ сын фехъусын кӕн, дӕ фӕстӕ дӕ къӕлӕтджыны чи хъуамӕ сбада, уый тыххӕй. 21Науӕд, мӕ паддзах йӕ фыдӕлты фарсмӕ куы ӕрхуысса, уӕд ӕз мӕ фырт Соломонимӕ фыдгӕнджытыл нымад ӕрцӕудзыстӕм».

22-23Вирсави йӕ ныхас нӕма фӕци, афтӕ ӕрбахызт пехуымпар Натан. Паддзахӕн фехъусын кодтой: «Пехуымпар Натан ам ис». Уӕд уый паддзахы размӕ бацыд ӕмӕ йын зӕххы онг ӕркуывта. 24Натан загъта:

«Мӕ хицау ӕмӕ мӕ паддзах! Ды, мыййаг, афтӕ загътай, мӕ фӕстӕ паддзахиуӕг кӕндзӕн Адониа ӕмӕ мӕ паддзахы бадӕны ӕрбаддзӕн, зӕгъгӕ? 25Абон уый ацыд ӕмӕ бирӕ кусӕрттӕгтӕ аргӕвста: галтӕ, хӕрзхаст уӕнгуытӕ ӕмӕ фыстӕ. Йӕ куывдмӕ дын де ’ппӕт фыртты дӕр фӕхуыдта, стӕй ӕфсады хицау Йоавы ӕмӕ сауджын Авиафары. Уым иууылдӕр цӕл кӕнынц, нуазынц ӕмӕ сидынц: „Ӕгас цӕуӕд паддзах Адониа!“+
26Ӕрмӕст Адониа нӕ фӕхуыдта мӕн — дӕ лӕггадгӕнӕджы, стӕй сауджын Цадокы, Йеходайы фырт Бенайайы ӕмӕ дӕ фырт Соломоны. 27Дӕу фӕндӕй ӕрцыдаид ацы хъуыддаг ӕви нӕ, мӕ паддзах? Стӕй йӕ дӕ иузӕрдион цагъарӕй куыд басусӕг кодтай, дӕ фӕстӕ дӕ къӕлӕтджыны чи хъуамӕ сбада, уый ном?»

Паддзах Соломон

28Паддзах Давид загъта: «Фӕдзурут-ма мын Вирсавимӕ!» Уый ӕрбацыд ӕмӕ паддзахы раз ӕрлӕууыд. 29Паддзах расомы кодта:

«Сомы кӕнын Дунедарӕгӕй, алы фыдбылызӕй дӕр-иу мӕ Чи фервӕзын кодта, Уымӕй!+
30Амӕй размӕ дын Дунедарӕгӕй, Израилы Хуыцауӕй, куыд расомы кодтон, мӕ фӕстӕ дӕ фырт Соломон сбаддзӕни мӕ къӕлӕтджыны, зӕгъгӕ, афтӕ абон сӕххӕст кӕндзынӕн мӕ дзырд».

31Вирсави зӕххы онг ӕркуывта паддзахӕн ӕмӕ загъта: «Мӕ сӕрыхицау, мӕ паддзах Давид, цӕр ӕнусмӕ!»+

32Паддзах Давид бардзырд радта, цӕмӕй йӕм иумӕ ӕрӕмбырд уой сауджын Цадок, пехуымпар Натан ӕмӕ Йеходайы фырт Бенайа. Уыдон ӕрлӕууыдысты паддзахы раз, 33ӕмӕ сын уый бафӕдзӕхста: «Мӕ фырт Соломоны мын мӕ хӕргӕфсыл абадын кӕнут ӕмӕ, мӕ лӕггадгӕнджытӕ дӕр уемӕ, афтӕмӕй йӕ Гихоны доны онг бахӕццӕ кӕнут+. 34Уым ӕй сауджын Цадок ӕмӕ пехуымпар Натан байсӕрдӕнт, цӕмӕй суа Израилы паддзах. Уӕд-иу сыкъауадындзтӕй ныууасут ӕмӕ ныхъхъӕр кӕнут: „Ӕгас цӕуӕд паддзах Соломон!“+
35Уый фӕстӕ йӕ фӕстӕмӕ ардӕм ӕрбакӕнут ӕмӕ йӕ сбадын кӕнут мӕ къӕлӕтджыны. Нырӕй фӕстӕмӕ Соломон уыдзӕни уӕ паддзах мӕ бӕсты. Ӕз бафӕдзӕхстон уымӕн, цӕмӕй Израил ӕмӕ Иудейы адӕмӕн суа сӕ фӕтӕг».

36Йеходайы фырт Бенайа паддзахӕн загъта:

— Аммен, мӕ паддзах! Дӕ ныхас дын ныффидар кӕнӕд Дунедарӕг, дӕ Хуыцау! 37Дунедарӕг Хуыцау мӕ паддзахыл куыд аудыдта, афтӕ аудӕд Соломоныл дӕр ӕмӕ йын йӕ къӕлӕтджын мӕ паддзах Давиды къӕлӕтджынӕй ноджы кадджындӕр скӕнӕд!

38Сауджын Цадок, пехуымпар Натан ӕмӕ Йеходайы фырт Бенайа, стӕй керетӕгтӕ ӕмӕ пелетӕгтӕ ацыдысты, Соломоны паддзах Давиды хӕргӕфсыл сбадын кодтой ӕмӕ йӕ акодтой Гихонмӕ+. 39Цадок ӕрбахаста Цатырӕй оливӕйы сойы сыкъа ӕмӕ Соломоны байсӕрста. Уый фӕстӕ сыкъауадындзтӕй ныууасыдысты, ӕмӕ адӕм ӕмдзыхӕй ныхъхъӕр кодтой: «Ӕгас цӕуӕд паддзах Соломон!» 40Ӕмӕ адӕм иууылдӕр Соломоны фӕдыл рацыдысты; уадындзтӕй цагътой, сӕ цины хъӕртӕ афтӕ тынг азӕлыдысты, ӕмӕ-иу зӕхх сӕнкъуысти.

41Адониа ӕмӕ йӕ уазджытӕн сӕ бадт кӕронмӕ куы ахӕццӕ, раст уыцы рӕстӕг сӕ хъустыл цины уынӕр ауади. Йоав куыддӕр сыкъауадындзы уасын айхъуыста, афтӕ афарста: «Цымӕ уый цӕй хъӕрахст цӕуы сахары ’рдыгӕй?» 42Йоав йӕ ныхас нӕма фӕци, афтӕ ӕрбацыди сауджын Авиафары фырт Йонатан. Адониа йӕм дзуры: «Рахиз мидӕмӕ, ды ӕууӕнкджын лӕг дӕ ӕмӕ хорз хабархӕссӕг уыдзынӕ»+. 43Йонатан ын загъта: «Нӕ уыдзынӕн! Нӕ паддзах Давид йӕ паддзахдзинад Соломонӕн радта. 44-45Йӕ хӕргӕфсыл ӕй сбадын кӕнын кодта ӕмӕ йын йемӕ Гихоны доны онг арвыста сауджын Цадокы, пехуымпар Натаны, Йеходайы фырт Бенайайы, стӕй керетӕгтӕ ӕмӕ пелетӕгты. Уым ӕй сауджын Цадок ӕмӕ пехуымпар Натан байсӕрстой, ӕмӕ сси нӕ паддзах. Уӕд уырдыгӕй цингӕнгӕ рараст сты фӕстӕмӕ, ӕмӕ сахар ӕмызмӕлд сси. Ныр дӕр уыцы уынӕр уайы уӕ хъустыл+. 46Ныридӕгӕн йӕ паддзахы бадӕны сбадти Соломон+. 47Паддзах Давидмӕ та йӕ дӕлдӕртӕ бацыдысты ӕмӕ йын арфӕтӕ кӕнынц: „Хуыцау дын дӕ номӕй ноджы кадджындӕр скӕнӕд Соломоны ном, дӕ паддзахы бадӕнӕй йын ноджы цытджындӕр скӕнӕд йӕ бадӕн!“ Ӕмӕ Давид рабадти йӕ сынтӕджы, акуывта йӕ сӕрӕй+
48ӕмӕ загъта: „Арфӕгонд у Дунедарӕг, Израилы Хуыцау! Абон Йӕ хорзӕхӕй мӕ паддзахы бадӕны ног паддзах сбадти, ӕмӕ ӕз уый мӕхи цӕстӕй уынын“».

49Уыдӕттӕ фехъусгӕйӕ, Адониайы уазджытӕ фыр тӕссӕй сӕ бынӕттӕй фӕгӕппытӕ ластой ӕмӕ алырдӕмты фӕлыгъдысты. 50Адониа йӕхӕдӕг дӕр фӕтарсти Соломонӕй ӕмӕ ацыд ӕмӕ нывондхӕссӕны сыкъатыл йӕ къухтӕй ныххӕцыд+. 51Соломонмӕ фӕхабар кодтой: «Адониа дӕ тӕрсы ӕмӕ йӕ къухтӕй нывондхӕссӕны сыкъатыл ныххӕцыд ӕмӕ зӕгъы: „Соломон уал мын ард бахӕрӕд, йӕ цагъары карды амӕттаг кӕй нӕ бакӕндзӕн!“». 52Соломон загъта: «Кӕд ӕууӕнкджын лӕг разына, уӕд йӕ сӕрӕй иу ӕрду дӕр не ’рхаудзӕн. Намӕ дзы фыдвӕнды хабар райхъуысти, зӕгъгӕ, уӕд амӕлдзӕн»+.

53Паддзах Соломон арвыста Адониамӕ ӕмӕ йӕ нывондхӕссӕны цурӕй йӕхимӕ ӕрбакӕнын кодта. Уый йын ныллӕг акуывта йӕ сӕрӕй, ӕмӕ йын паддзах загъта: «Дӕ хӕдзармӕ ацӕуыны бар дын ис».

2

Давиды ныстуан Соломонӕн

2^1Давид мӕлыны къахыл ныллӕууыд ӕмӕ йӕ фырт Соломонӕн бафӕдзӕхста: 2«Алы зӕххонау ныр ӕз дӕр цӕуинаг дӕн мӕ фӕстаг балцы. Ӕмӕ дын фӕдзӕхсын, фидар лӕуу, дӕ лӕгдзинад макуы фесаф!+
3Ма рох кӕн Дунедарӕджы, дӕ Хуыцауы, домӕнтӕ, Йӕ амынд фӕндӕгтыл цу. Ӕххӕст Ын кӕн Йӕ уагӕвӕрдтӕ, Йӕ фӕдзӕхстытӕ, Йӕ амындтытӕ ӕмӕ Йӕ уынаффӕтӕ, Моисейы Ӕгъдауы куыд фыст ис, афтӕ. Уӕд дын фадат фӕуыдзӕни, цӕмӕй дӕ къухы ӕфтой алы хъуыддаг, алы фӕнд дӕр+. 4Уӕд Дунедарӕг сӕххӕст кӕндзӕн, зӕрдӕ мын цӕмӕй бавӕрдта, уый: „Дӕ фырттӕ раст фӕндагыл куы цӕуой, Мӕ сӕраппонд сӕ уд, сӕ зӕрдӕ рӕстаг хъуыддӕгтӕ кӕныныл куы хъарой, уӕд дӕ байзӕддӕгтӕ мыггагмӕ дӕр баддзысты Израилы паддзахы бадӕны“+. 5Ноджы ма дын зӕгъын, — дзырдта дарддӕр Давид, — дӕ зӕрдыл дар, иу хатт мын Церуайы фырт Йоав цы бакуыста, Израилы ӕфсады дыууӕ фӕтӕджы — Неры фырт Авнеры ӕмӕ Йетеры фырт Амасайы — куыд амардта, уый. Фидыды заман ныккалдта туг, цыма хӕсты заман уыд, афтӕ ӕмӕ уыцы тугӕй самӕста йӕ рон ӕмӕ йӕ къахыдарӕс — фӕчъизи кодта йӕ хӕстон намыс+. 6Ды куырыхон лӕг дӕ ӕмӕ йын, цы ’мбӕлы, уый бакӕн, йӕ урс сӕр ын мӕрдтыбӕстӕм, йӕхи мӕлӕтӕй амӕлгӕйӕ, ма бауадз. 7Ӕрмӕст-иу галаадаг Барзиллайы фырттӕм хӕлар цӕстӕй ракӕс. Демӕ ӕмвынг чи уа, уыдоны ’хсӕн сын бынат уӕд. Уымӕн ӕмӕ, кӕддӕр де ’фсымӕр Авессаломӕй куы алыгътӕн, уӕд уыдон сӕрбахъуыды рӕстӕг мӕ уӕлхъус ӕрбалӕууыдысты+. 8Бахуримы сахарӕй дӕр ма ис иу лӕг — Герайы фырт Шими, Бениамины байзӕддаг. Авессаломы заман Маханаимы ’рдӕм куы лыгътӕн, уӕд мӕ тынг ӕлгъыста. Фӕлӕ фӕстӕдӕр фӕсмонгондӕй Иорданы былмӕ мӕ размӕ рацыд, ӕмӕ йын ӕз Дунедарӕгӕй ард бахордтон, нӕ дӕ амардзынӕн, зӕгъгӕ+. 9Фӕлӕ ды куырыхон лӕг дӕ, ӕмӕ йӕ ӕнӕ бафхӕргӕ ма ныууадз. Ныр цы зӕры кармӕ бацыд, уымӕй дарддӕр мауал фӕцӕрӕд, йӕ туг ныккӕлӕд ӕмӕ амӕлӕд».

10Давид ацы ныхӕстӕ куы ракодта, уый фӕстӕ бирӕ нал ацард. Куы амарди, уӕд ӕй баныгӕдтой Давиды сахары.+
11Дыууиссӕдз азы Давид уыди Израилы паддзах: авд азы паддзахиуӕг фӕкодта Хевроны, ӕртындӕс ӕмӕ ссӕдз азы та — Йерусалимы.+

12Ныр йӕ фыд Давиды паддзахы бадӕны сбадти Соломон. Йӕ паддзахдзинад тынг фидар сси, йӕ ныхмӕ фӕлӕууын никӕй бон уыд+.

Соломон амарын кодта Адониайы

13Иуахӕмы Соломоны мад Вирсавимӕ ӕрбацыди Хагиты лӕппу Адониа. Вирсави йӕ фӕрсы: «Фарнимӕ ӕрбацыдтӕ?» Уый загъта: «Фарнимӕ. 14Хъуыддаг мӕ ис дӕумӕ». — «Зӕгъ ӕй!» — дзуапп ын радта Вирсави.

15Адониа загъта: «Паддзахдзинад мӕн хъуамӕ уыдаид, уый зоныс. Израилы адӕм мӕм иууылдӕр се ’ргом раздӕхтой, мӕнӕ нӕ ног паддзах, зӕгъгӕ. Хъыгагӕн, паддзахдзинад мӕ къухы нӕ бафтыд, Дунедарӕджы фӕндӕй ме ’фсымӕры хай баци+. 16Фӕлӕ мӕм ныр иу курдиат ис дӕумӕ, ӕмӕ мыл дӕхи ма атигъ кӕн». — «Дзургӕ кӕн!» 17Адониа загъта: «Дӕ хорзӕхӕй, паддзах Соломонӕн бакой кӕн, ӕмӕ мын шунемаг Авишагы раттӕд усӕн. Дӕ ныхасыл дын дыууӕ нӕ зӕгъдзӕн»+. 18Вирсави йын дзуапп радта: «Хорз, дӕ курдиат дын паддзахмӕ фӕхӕццӕ кӕндзынӕн».

19Ӕмӕ Вирсави Адониайы тыххӕй паддзах Соломонмӕ бацыд. Паддзах ын фестад, ныллӕг ын акуывта йӕ сӕрӕй ӕмӕ фӕстӕмӕ йӕ бадӕны сбадти. Уӕд паддзахы мадӕн дӕр ӕрӕвӕрдтой бадӕн. Уый Соломоны рахизфарс сбадти ӕмӕ загъта: 20«Иу чысыл курдиат мӕм ис, ӕмӕ мын „нӕ“ ма зӕгъ». Паддзах ын дзуапп радта: «Зӕгъ дӕ курдиат, мӕ мад, ӕз дӕ зӕрдӕхудты нӕ бацӕудзынӕн». 21Вирсави загъта: «Де ’фсымӕр Адониа шунемаг Авишагы куры, ӕмӕ йын ӕй ратт». 22Паддзах Соломон йӕ мадӕн дзуапп радта: «Куыд? Цӕмӕн курыс Адониайӕн шунемаг Авишагы? Ӕххӕст ма йын уӕд паддзахы бадӕн дӕр ракур, уымӕн ӕмӕ мӕ хистӕр ӕфсымӕр у, стӕй сауджын Авиафар дӕр ӕмӕ Церуайы фырт Йоав дӕр йӕ фарс сты!»+
23Ӕмӕ паддзах Соломон сомы ракодта Дунедарӕгӕй: «Афтӕтӕ ӕмӕ уфтӕтӕ, стӕй мын ноджы фыддӕртӕ бакӕнӕд Хуыцау, Адониа йӕ уыцы курдиаты тыххӕй мард ӕрцӕудзӕн! 24Сомы кӕнын Дунедарӕгӕй, мӕ фыд Давиды паддзахы бадӕны мӕ Чи сбадын кодта ӕмӕ, зӕрдӕ куыд бавӕрдта, афтӕ мын мӕ мыггаг чи сбӕрзонд кодта, Уымӕй: тӕккӕ ацы бон Адониа амӕлдзӕн»+. 25Паддзах Соломон ӕм арвыста Йеходайы фырт Бенайайы, ӕмӕ йӕ уый амардта+.

Авиафары бафхӕрд ӕмӕ Йоавы мӕлӕт

26Паддзах сауджын Авиафарӕн загъта: «Цӕугӕ Анатотмӕ, дӕ зӕххы хаймӕ, ӕмӕ уым цӕр! Маринаг дӕ, фӕлӕ дын, мӕ фыд Давиды сӕр нымайгӕйӕ, абон хатыр кӕнын. Уымӕн ӕмӕ кӕддӕр мӕ фыды разӕй хастай Дунедарӕг Хуыцауы Фидыды Чырын, ноджы ма мӕ фыдимӕ ӕппӕт зындзинӕдтӕ ӕвзӕрстай»+.

27Соломон Авиафары ӕнӕхай фӕкодта йӕ сауджыны куыстӕй, ӕмӕ афтӕмӕй сӕххӕст ис, кӕддӕр Дунедарӕг Силомы сахары Елиайы хӕдзарвӕндаджы тыххӕй цы загъта, уый+. 28Уыцы хабар Йоавы хъустыл ӕруад. Амӕй размӕ уый Авессаломы фарсхӕцӕг нӕ уыд, фӕлӕ фӕстӕдӕр Адониайы фарс рахӕцыд. Уымӕ гӕсгӕ ныр Дунедарӕджы цатырмӕ алыгъд ӕмӕ уым нывондхӕссӕны сыкъатыл йӕ къухтӕй ныддӕвдӕг+. 29Паддзах Соломонмӕ фӕхабар кодтой, Йоав, дам, Дунедарӕджы цатырмӕ алыгъд ӕмӕ уым нывондхӕссӕны раз лӕууы. Соломон ӕм арвыста Йеходайы фырт Бенайайы, цу ӕмӕ йӕ амар, зӕгъгӕ. 30Бенайа йӕм Дунедарӕджы цатырмӕ фӕцыд ӕмӕ йӕм бахъӕр кодта: «Ӕддӕмӕ рацу! Паддзах радта бардзырд!» Йоав загъта: «Нӕ рацӕудзынӕн. Уадз ӕмӕ ам амӕлон».

Бенайа фӕстӕмӕ паддзахмӕ аздӕхт ӕмӕ йын фехъусын кодта Йоавы дзуапп. 31Паддзах ын загъта: «Гъемӕ йӕхи дзыхӕй цы куры, уый йын бакӕн. Амар ӕй ӕмӕ йӕ баныгӕн. Ӕмӕ дзы афтӕмӕй райс, Йоав кӕй ныккалдта, уыцы ӕнаххос туг, цӕмӕй уыцы туджы азар мӕныл ӕмӕ мӕ фыды хӕдзарыл ӕфтыд ма фӕуа+. 32Йӕ азым ын Дунедарӕг сӕвӕрӕд йӕхиуыл, уымӕн ӕмӕ мӕ фыды ӕвастӕй карды амӕттаг бакодта йӕхицӕй рӕстагдӕр ӕмӕ хуыздӕр дыууӕ лӕджы: Неры фырт Авнеры — Израилы ӕфсады хицауы ӕмӕ Йетеры фырт Амасайы — Иудейы ӕфсады хицауы+. 33Уыдоны туджы азар баййафӕд Йоавӕн йӕхи сӕр дӕр ӕмӕ йӕ байзӕддӕгты сӕр дӕр мыггагмӕ. Давид ӕмӕ йӕ байзӕддӕгтӕн та — йӕ байзӕддаг паддзӕхты хӕдзарвӕндагӕн — Дунедарӕг мыггагмӕ фарн балӕвар кӕнӕд!»

34Ӕмӕ Йеходайы фырт Бенайа ногӕй ацыд Йоавмӕ, амардта йӕ ӕмӕ йӕ баныгӕдта йӕ фыдыуӕзӕгыл, ӕдзӕрӕг ран. 35Паддзах Соломон та ӕфсады хицауӕй сӕвӕрдта Йеходайы фырт Бенайайы — Йоавы бӕсты, сауджын та скодта Цадокы — Авиафары бӕсты+.

Шимийы мӕлӕт

36Уыдӕтты фӕстӕ иуахӕмы паддзах фӕдзурын кодта Шимимӕ ӕмӕ йын бафӕдзӕхста: «Йерусалимы дӕхицӕн хӕдзар скӕн ӕмӕ дзы ӕрцӕр, ӕмӕ сахарӕй макуы макӕдӕм равӕр дӕ къах+. 37Искуы искӕцырдӕм рабалц кодтай, намӕ Кедроны тӕрфыл бахызтӕ, зӕгъгӕ, уӕд дӕ гуырӕй райгӕ у, уымӕн ӕмӕ тӕккӕ уыцы бон дӕ мӕлӕт ӕрцыд»+. 38— «Хорз, — загъта Шими, — ӕз дӕ цагъар дӕн, мӕ паддзах мын куыддӕриддӕр зӕгъа, афтӕ бакӕндзынӕн».

Ӕмӕ ӕртӕ азы дӕргъы Шими йӕ къах дӕр никуыдӕм равӕрдта Йерусалимӕй. 39Стӕй дын иуахӕмы рацӕй-рабон, ӕмӕ йӕ дыууӕ цагъары фӕлыгъдысты Гаты паддзахмӕ, Маахайы фырт Ахишмӕ. Уыцы хабар Шимийӕн фехъусын кодтой,+
40ӕмӕ уый йӕ хӕрӕгыл саргъ авӕрдта, Ахиш-паддзахмӕ Гаты сахармӕ йӕ цагъарты агурӕг араст ӕмӕ сӕ уырдыгӕй фӕстӕмӕ ӕрбакодта. 41Шими Йерусалимӕй Гатмӕ кӕй ацыд ӕмӕ фӕстӕмӕ кӕй ӕрбаздӕхт, уый Соломонӕн фехъусын кодтой. 42Паддзах Шимимӕ фӕдзырдта ӕмӕ йын загъта: «Ӕз дын афтӕ нӕ дзырдтон, искӕцырдӕм цы бон акъахдзӕф кӕнай, тӕккӕ уыцы бон дӕ мӕлӕт ссардзынӕ, зӕгъгӕ? Дунедарӕгӕй дын ард нӕ бахӕрын кодтон, ӕмӕ мын афтӕ нӕ загътай, хорз, алцыдӕр бамбӕрстон, зӕгъгӕ? 43Дунедарӕджы раз дӕ ардбахӕрд цӕмӕн фӕсайдтай ӕмӕ мын мӕ фӕдзӕхст цӕуылнӕ сӕххӕст кодтай?»+

44Ноджы ма паддзах загъта Шимийӕн: «Тынг дзӕбӕх ӕй зоныс, мӕ фыд Давидӕн цы фыдми сарӕзтай, уый, ӕмӕ дын Дунедарӕг дӕ фыдӕхы азар дӕхи сӕрыл ӕрцӕуын кӕнӕд!+
45Паддзах Соломон та арфӕгонд уӕд, Давиды къӕлӕтджын мыггагмӕ дӕр ӕнӕфӕцудгӕ лӕууӕд Дунедарӕджы раз!»+

46Ӕмӕ паддзах Йеходайы фырт Бенайайӕн бафӕдзӕхста Шимийы амарын. Уый йӕм бацыд ӕмӕ йӕ амардта.

Гъе афтӕ сфидар ис Соломоны паддзахдзинад.

3

Соломоны курдиат Хуыцаумӕ

3^1•Соломон хӕстӕгдзинад бакодта фараонимӕ, Мысыры паддзахимӕ. Йӕ чызджы йын ракуырдта ӕмӕ уал ӕй ӕрбакодта Давиды сахармӕ, уымӕн ӕмӕ нырма йӕхи галуан, Дунедарӕджы Кувӕндон ӕмӕ Йерусалимы алыварс систӕ дӕр амад нӕма уыдысты+. 2Кувӕндон арӕзт кӕй нӕма уыд, уымӕ гӕсгӕ адӕм Дунедарӕджы номыл кусӕрттӕ кодтой кувӕн къуыбыртыл. 3Соломон уарзта Дунедарӕджы ӕмӕ ӕххӕст кодта йӕ фыд Давиды фӕдзӕхстытӕ. Ӕцӕг уый дӕр кувӕн къуыбыртыл кусӕрттӕ кодта ӕмӕ буд сыгъта+.

4Иуахӕмы паддзах ацыди Гивонмӕ кусӕрттӕ кӕнынмӕ, уымӕн ӕмӕ бӕстӕйы сӕйраг кувӕн къуыбыр уым уыди. Уыцы ран, Гивоны нывондхӕссӕныл, Соломон ӕрхаста мин нывонды — иууылсудзинӕгтӕ+. 5Гивоны йӕм уыцы ӕхсӕв Дунедарӕг фыны раргом ис ӕмӕ йын загъта: «Дӕ зӕрдӕ цыдӕриддӕр зӕгъы, уый Мӕ ракур!»+

6Соломон загъта: «Ды Де стыр хорзӕхты аккаг скодтай мӕ фыд Давиды, Дӕ цагъары, кад ӕмӕ радӕй Дын кӕй лӕггад кодта ӕмӕ Дыл йӕ зӕрдӕ кӕй никуы сивта, уый тыххӕй. Дӕ хорзӕх ӕй ис абон дӕр, ӕмӕ йын йӕ паддзахы бадӕны ӕрбадын кодтай йӕ фырты. 7О Дунедарӕг, мӕ Хуыцау, мӕ фыд Давиды бӕсты ныр мӕнӕ Дӕ цагъары паддзах скодтай, фӕлӕ ӕз ӕвзонг ӕмӕ ӕвӕлтӕрд дӕн, хъуыддагӕн ницыма зонын+. 8Дӕ лӕггадгӕнӕджы ӕвджид бакодтай Де ’взӕрст адӕмы; банымайӕн дӕр сын нӕй, ӕнӕнымӕц сты+. 9Уӕдӕ ратт мӕнӕн, дӕ цагъарӕн, ӕмбаргӕ зӕрдӕ, цӕмӕй мӕ бон уа Дӕ адӕмӕн тӕрхон кӕнын ӕмӕ хорз ӕмӕ ӕвзӕр кӕрӕдзийӕ иртасын. Ӕнӕ уымӕй чи бафӕраздзӕн ацы стыр адӕмӕн уаг ӕрӕвӕрын?»+

10Дунедарӕджы зӕрдӕмӕ фӕцыди Соломоны курдиат, 11ӕмӕ йын загъта: «Дӕхицӕн Мӕ бирӕ цӕрӕнбон ӕмӕ исбон кӕй нӕ бацагуырдтай, дӕ фыдгулты мӕлӕтмӕ дӕр кӕй нӕ бабӕллыдтӕ, фӕлӕ Мӕ ӕмбаргӕ зӕрдӕ кӕй ракуырдтай, цӕмӕй дӕ бон адӕмӕн тӕрхон кӕнын уа, 12уый тыххӕй дын ӕххӕст кӕнын дӕ курдиат. Дӕттын дын ӕмбаргӕ зӕрдӕ ӕмӕ куырыхон зонд; дӕ размӕ чи уыд, уыдоны ’хсӕн демӕ абарӕн дӕр никӕй ис, ӕмӕ дӕ фӕстӕ дӕр дӕуӕн ӕмбал нӕ уыдзӕн+. 13Ноджы ма дын дӕттын, цы нӕ Мӕ бацагуырдтай, уыдон дӕр: исбон ӕмӕ кад, цӕрӕнбонты дӕ ном, дӕ кадӕн дӕр ӕмбал нӕ уыдзӕни паддзӕхты ’хсӕн+. 14Ӕмӕ дӕ фыд Давидау Мӕ рард фӕндӕгтыл куы цӕуай, Мӕ уагӕвӕрдтӕ ӕмӕ Мын Мӕ фӕдзӕхстытӕ куы ӕххӕст кӕнай, уӕд дын Ӕз балӕвар кӕндзынӕн бирӕ цӕрӕнбон»+.

15Соломон райхъал ис ӕмӕ бамбӕрста, фын федта, уый. Уӕд ацыд Йерусалиммӕ, ӕрлӕууыди Дунедарӕджы Фидыды Чырыны раз ӕмӕ ӕрхаста иууылсудзинӕгтӕ ӕмӕ фидыды нывӕндтӕ, стӕй скодта куывд ӕмӕ цӕл-минасмӕ ӕрхуыдта йе ’ппӕт дӕлдӕрты+.

Соломон — куырыхон паддзах

16Иуахӕмы паддзахмӕ ӕрбацыди дыууӕ хӕтаг сылы. Йӕ разы ӕрлӕууыдысты, 17ӕмӕ сӕ иу зӕгъы: «О мӕ паддзах! Ӕз ӕмӕ мӕнӕ ацы сылгоймаг иу хӕдзары цӕрӕм, ӕмӕ уый йӕхи цӕстӕй федта, лӕппу куыд ныййардтон, уый. 18Мӕнӕй дыууӕ боны фӕстӕдӕр ныййардта ацы сылгоймаг дӕр. Ӕмӕ уыцы заман нӕ дыууӕйы йеддӕмӕ ничи уыди хӕдзары. 19Гъемӕ ацы сылгоймагӕн йӕ лӕппу ӕхсӕвы амарди, уымӕн ӕмӕ йӕ фынӕйӕ ӕнӕнхъӕлӕджы ныцъцъист кодта йӕ быны. 20Ӕмбисӕхсӕв уыдаид, уӕд сыстад ӕмӕ мын мӕ цурӕй, ӕз, дӕ цагъар, фынӕй уыдтӕн, афтӕмӕй, мӕ лӕппуйы райста ӕмӕ йӕ йӕхи риуыл авӕрдта, йӕ мард лӕппуйы та мын мӕ риуыл ӕрӕвӕрдта. 21Райсомӕй куы сыстадтӕн, уӕд, мӕ лӕппуйӕн бахӕрын кӕнон, зӕгъгӕ, ӕмӕ дын мард куы разынид. Дзӕбӕхдӕр ӕм куы ӕркастӕн, уӕд федтон, мӕн лӕппу нӕу».

22Уӕд ын иннӕ сылгоймаг афтӕ: «Нӕ, мӕ лӕппу ӕгас у, уый дӕуӕн у мард!» Уый дӕр ын афтӕ: «Нӕ, дӕуӕн дӕ лӕппу у мард у, мӕнӕн у ӕгас!»

Афтӕ хъӕлӕба кодтой паддзахы раз. 23Паддзах загъта: «Ацы дыууӕйӕ алчидӕр ӕгас лӕппуйы йӕхи хоны, марды та кӕрӕдзийӕн дӕттынц. 24Кард-ма мын ӕриут!»

Паддзахӕн ӕрбахастой кард, 25ӕмӕ бардзырд радта: «Удӕгас сабийы адих кӕнут ӕмӕ ацы дыууӕ усӕн фӕйнӕ ӕрдӕджы раттут!»

26Уӕд, ӕгас лӕппу кӕй саби уыд, уыцы сылгоймагӕн йӕ зӕрдӕ ныссӕххӕтт кодта йӕ хъӕбулы тӕригъӕдӕй ӕмӕ ныхъхъӕр кодта: «О мӕ паддзах! Раттут ын ӕгас лӕппуйы, ма йӕ амарут». Иннӕ сылгоймаг та загъта: «Нӕ иу дӕр ӕмӕ дзы не ’ннӕ дӕр ӕнӕхай фӕуӕд! Афадут ӕй!»

27Уӕд паддзах ног бардзырд радта: «Сабийы ма амарут, фыццаг сылгоймагӕн ӕй раттут, уымӕн ӕмӕ уый у йӕ мад».

28Ӕппӕт Израилы адӕмыл дӕр айхъуысти паддзахы тӕрхоны хабар, ӕмӕ йын аргъуыц кӕнын райдыдтой, уымӕн ӕмӕ федтой, Хуыцауы уӕлзондӕй хайджын тӕрхонгӕнӕг кӕй у, уый+.

4

Соломоны барджынтӕ

4^1Соломон уыдис ӕппӕт Израилы паддзах. 2Йӕ барджынтӕ уыдысты: Цадокы фырт Азариа — сауджын;+
3Шишайы фырттӕ Елихореф ӕмӕ Ахийа — нымӕрдартӕ; Ахилуды фырт Йошафат — азфыссӕг;+
4Йеходайы фырт Бенайа — ӕфсады хицау; Цадок ӕмӕ Авиафар — сауджынтӕ;+
5Натаны фырт Азариа — уллуты хицау; Натаны фырт Завуд, сауджын — паддзахӕн йӕ уынаффӕйы лӕг;+
6Ахишар — паддзахы галуаны уагдар; Авдайы фырт Адонирам — бегарайы хицау+.

7Соломон Израилы дыууадӕс зылды сӕргъы сӕвӕрдта дыууадӕс уллуйы. Алкӕмӕн дӕр сӕ йӕ хӕс уыди йӕ дӕлбар зылдӕй йӕ рады, афӕдз иу мӕйы дӕргъы, паддзахы хӕдзар хӕлцӕй ӕввонг кӕнын. 8Мӕнӕ уллуты ӕмӕ сӕ чи цы зылды хицау уыди, уыдоны нӕмттӕ: Бен-Хур — уый уыди Ефремы хӕхбӕсты хицау; 9Бен-Декер — Макац, Шаалвим, Бет-Шемеш, Елон ӕмӕ Бет-Хананы сахарты зылды хицау; 10Бен-Хесед — Арубботы сахары зылды хицау, йӕ бӕрны ма уыдысты Сохойы сахар, стӕй Хеферы сахары ӕппӕт зӕхх. 11Бен-Авинадав — Соломоны чызг Тафаты лӕг, хицауиуӕг кодта Нафат-Доры ӕппӕт бӕстӕйӕн+. 12Ахилуды фырт Баанайы бӕрны уыдысты Таанах ӕмӕ Мегиддойы сахартӕ, Изреелы бынмӕ Царетанмӕ ӕввахс Бет-Шеаны сахары ӕппӕт зӕххытӕ, уыимӕ Бет-Шеаны сахарӕй Авел-Мехолӕйы онг, стӕй суанг Йокмеамы фалейы онг зӕххытӕ+. 13Бен-Геверы бӕрны уыди галаадаг сахар Рамот, Менассиайы фырт Иаиры цатырхъӕутимӕ, ноджы ма — Арговы зӕхх Башаны, бырутӕй ӕхгӕд ӕртиссӕдз стыр сахаримӕ, сӕ кулдуӕрттӕн — ӕрхуы ӕхгӕнӕнтӕ+. 14Иддойы фырт Ахинадав уыди Маханаимы зылды хицау. 15Ахимаац — Неффалимы хӕдзарвӕндаджы зылды хицау; Соломоны чызг Басемат уыди йӕ ус. 16Хушайы фырт Баанайы бӕрны уыди Асиры хӕдзарвӕндаджы зылд, Беалоты сахаримӕ. 17Паруахы фырт Йосафат уыд Иссахары хӕдзарвӕндаджы зылды хицау. 18Елайы фырт Шими уыди Бениамины хӕдзарвӕндаджы зылды хицау. 19Урийы фырт Геверы бӕрны уыди Галаады зӕхх, раздӕр аморӕгты паддзах Сигон ӕмӕ Башаны паддзах Огы зӕххытӕ кӕм уыдысты, уый. Адоны хъауджыдӕр ӕгас Иудейы зӕххӕн уыдис иунӕг бӕстыхицау+.

Соломоны паддзахад ӕмӕ йӕ дӕлдӕртӕ

20Иудей ӕмӕ Израилы адӕм, денджызы змисау ӕнӕнымӕц, хордтой, нуӕзтой ӕмӕ цин кодтой+. 21Евфраты донӕй филистимӕгты зӕхх ӕмӕ Мысыры арӕны онг паддзахӕдтӕ иууылдӕр уыдысты Соломоны дӕлбар. Фыстой йын хъалон, лӕггад ын кодтой цард-цӕрӕнбонты+. 22-23Соломоны ӕрвылбоны хӕлц уыди: ӕвзаргӕ мӕнӕуы ссадӕй — дӕс ӕмӕ ссӕдз коры, ӕнӕуи ссадӕй та — ӕхсӕз коры; хӕрзхаст дӕс галы, стӕй, хизӕнуаты чи вӕййы, ахӕм ссӕдз галы; сӕдӕ фысы, уыдонимӕ ма ноджы — сагтӕ, сӕгуыттӕ, хъуазтӕ ӕмӕ нард хӕдзарон мӕргътӕ дӕр. 24Йӕ паддзахад йӕхи айтыгъта Евфраты ныгуылӕнварс сахар Тифсахӕй суанг Газӕйы онг. Уыцы зылды ӕппӕт паддзӕхтӕн уыди сӕ паддзах ӕмӕ семӕ царди фидыдӕй.+
25Соломоны заман Иудей ӕмӕ Израилы адӕм иууылдӕр, Данӕй Беер-Шевӕйы онг, цардысты ӕдасӕй. Алчидӕр-иу сӕ йӕхи йӕ зӕрдӕйы дзӕбӕхӕн ирхӕфста йӕ сӕнӕфсир, йӕ легъуийы бын+. 26Соломонмӕ уыди дыууиссӕдз мин бӕхы бынаты — йӕ тохуӕрдӕтты бӕхтӕн, дыууадӕс мины та — барджыты бӕхтӕ+. 27Йӕ уллутӕй, бӕстӕйы дыууадӕс зылды хицӕуттӕй, алчидӕр радыгай, иу мӕйы дӕргъы, алы хӕринагӕй ифтонг кодта паддзахы фынг, чидӕриддӕр-иу ӕм ӕрбацыд, уыдон хъуаг куыд ницӕмӕй ӕййӕфтаиккой, афтӕ. 28Бӕхтӕ ӕмӕ иннӕ хайуантӕн дӕр уыдонӕй алчидӕр сӕ бынӕттӕм йӕ рады ласта хъӕбӕрхор ӕмӕ хъӕмп.

Соломон — стыр зонды хицау

29Хуыцау Соломонӕн балӕвар кодта куырыхондзинад, бирӕ зонындзинӕдтӕ, стыр зонд — денджызы был цы змис ис, уыйау ӕнӕнымӕц. 30Скӕсӕны бӕстӕтӕ ӕмӕ Мысыры ӕппӕт куырыхонтӕй куырыхондӕр сси+. 31Йӕ куырыхон зондӕн ӕмбал нӕ уыди. Уыйас зонындзинӕдтӕ никӕмӕ уыди, суанг Езрахитаг Етанмӕ ӕмӕ Махолы фырттӕ Хеман, Калкол ӕмӕ Дардамӕ дӕр. Йӕ ном айхъуысти йӕ алыварс цӕрӕг адӕмтыл+. 32Соломон ӕрымысыд ӕртӕ мин ӕмбисонды, иу мин ӕмӕ фондз та йӕм уыди зарджытӕ+. 33Раныхас-иу кодта алы бӕлас, алы зайӕгойы тыххӕй, ливайнаг кедрӕй райдай ӕмӕ, къулы скъуыды чи разайы, уыцы иссопӕй фӕу. Дзырдта цӕрӕгойтӕ, мӕргътӕ, хилӕгойтӕ ӕмӕ кӕсӕгты тыххӕй дӕр. 34Соломоны зонды ныхӕстӕм байхъусынмӕ дунейы алы къуымтӕй цыдысты алы адӕмты минӕвӕрттӕ, йӕ куырыхон зонды кой-иу кӕмӕ байхъуыст, уыцы паддзӕхтӕ дӕр ӕм ӕрвыстой сӕ минӕвӕртты+.

5

Соломоны фидыд Тиры паддзах Хирамимӕ

5^1•Тиры паддзах Хирам цӕрӕнбонты лымӕнӕй фӕцарди Давидимӕ. Ӕмӕ Соломон йӕ фыды фӕстӕ паддзах сси, уый куы фехъуыста, уӕд ӕм ӕрбарвыста йӕ минӕвӕрттӕ+. 2Соломон сын бафӕдзӕхста, цӕмӕй Хирамӕн зӕгъой: 3«Ды зоныс, Мӕ фыд Давидӕн Дунедарӕджы Кувӕндон саразын нӕ бантыст, уымӕн ӕмӕ ӕдзух йӕ сыхаг адӕмтимӕ хӕцыди, йӕ фыдгултимӕ, цалынмӕ йын Дунедарӕг уӕлахиз нӕ радта, се ’ппӕты дӕр ын йӕ къӕхты бын нӕ ныккодта, уӕдмӕ+. 4Ныр мӕнӕн та Дунедарӕг радта ӕнцой, фыдгул мын нал ис ӕмӕ сӕдас дӕн алырдыгӕй дӕр+. 5Гъемӕ, зӕгъын, Кувӕндон саразон Дунедарӕгӕн, Мӕ Хуыцауӕн. Кӕддӕр Дунедарӕг уый кой ракодта мӕ фыд Давидӕн дӕр, зӕгъгӕ, Мӕ номыл Мын хӕдзар сараздзӕни дӕ фырт, дӕ фӕстӕ дын дӕ къӕлӕтджыны кӕй сбадын кӕнон, уый+. 6Уымӕ гӕсгӕ дӕ курын, ливайнаг кедртӕ мын ракалын кӕн. Мӕ кусджытӕ кусдзысты дӕ кусджытимӕ, ӕмӕ дын ӕз сӕ куысты тыххӕй фиддзынӕн, цас мын зӕгъай, уый бӕрц мызд. Ды зоныс: махмӕ, сидойнӕгтау бӕлӕстӕ калынмӕ чи арӕхсы, ахӕм адӕм нӕй».

7Хирам тынг бацин кодта, Соломоны курдиат ын куы рафӕзмыдтой, уӕд ӕмӕ загъта: «Арфӕгонд уӕд Дунедарӕг, Давидӕн ахӕм куырыхон фырт Чи радта, уыцы бирӕ адӕмӕн ӕй паддзах Чи скодта!» 8Соломонӕн фехъусын кӕнын кодта: «Дӕ курдиат дын фехъуыстон ӕмӕ дын дӕ фӕндон сӕххӕст кӕндзынӕн. Ракалын дын кӕндзынӕн кедртӕ ӕмӕ кипаристӕ. 9Мӕ кусджытӕ сӕ Ливанӕй денджызы былмӕ нылласдзысты, стӕй сӕ ӕз денджызыл тъиуибӕстытӕй бахӕццӕ кӕндзынӕн, кӕдӕм зӕгъай, уырдӕм, уым сӕ самайын кӕндзынӕн, ӕмӕ-иу сӕ ды уырдыгӕй алас. Ӕцӕг мын ды дӕр мӕ хъуыддаг араз, мӕ хӕдзарӕн мын ӕрвит хӕлц». 10Ӕмӕ Хирам Соломонӕн радта кедртӕ ӕмӕ кипаристӕ, Соломоны куыддӕриддӕр фӕндыд, афтӕ.

11Соломон дӕр ӕрвылаз Хирамы хӕдзарӕн ӕрвыста ссӕдз мин коры мӕнӕу ӕмӕ ссӕдз коры сыгъдӕг оливӕйы сой.

12Дунедарӕг Соломонӕн радта куырыхон зонд, зӕрдӕ йын куыд бавӕрдта, афтӕ. Соломон ӕмӕ Хирамы ’хсӕн уыди фидыд, сӕ кӕрӕдзиимӕ цардысты хӕларӕй+.

Кувӕндон саразыны развӕлгъау куыстытӕ

13Паддзах Соломон бегарайы хӕс ӕрӕвӕрдта Израилы адӕмыл ӕмӕ уый тыххӕй рахицӕн кӕнын кодта дӕс ӕмӕ ссӕдз мин лӕджы+. 14Уыдоны ӕртӕ ӕмхуызон къордыл фӕдих кодта ӕмӕ дзы ӕрвылмӕй Ливанмӕ йӕ рады ӕрвыста иу къорд — дӕс мин лӕджы. Афтӕмӕй дзы алы къорд дӕр Ливаны уыд иу мӕй, сӕхимӕ та — дыууӕ мӕйы. Сӕ сӕргъы лӕууыд Адонирам+. 15Уыдонӕй уӕлдай ма Соломонмӕ хӕххон дурсӕттӕнты куыста ӕвдай мин дурхӕссӕджы ӕмӕ ӕстай мин дурлӕгъзгӕнӕджы. 16Соломон сын сӕ сӕргъы сӕвӕрдта цӕстдарджытӕ, нымӕцӕй — ӕртӕ мин ӕртӕсӕдӕ лӕджы. 17Ӕмӕ сын паддзах бардзырд радта, цӕмӕй Кувӕндонӕн бындур ӕрӕвӕрынӕн ласой стыр ӕмӕ зынаргъ, биноныг карст дуртӕ+. 18Кӕрдгӕ та сӕ кодтой Соломоны ӕмӕ Хирамы кусджытӕ, стӕй — гевалӕгтӕ. Ноджы ма цӕттӕ кодтой хъӕдӕрмӕг ӕмӕ ӕндӕр дуртӕ дӕр Кувӕндон аразынӕн+.

6

Соломон аразы Дунедарӕджы Кувӕндон

6^1•Израилӕгтӕн Мысыры цагъарадӕй се ссӕрибарыл цыппарсӕдӕ ӕстай азы куы рацыд, уӕд Соломон йӕ паддзахиуӕджы цыппӕрӕм азы дыккаг мӕйы, зивы мӕйы, Дунедарӕгӕн Кувӕндон аразын райдыдта. 2Соломон Дунедарӕгӕн цы Кувӕндон саразын кодта, уымӕн йӕ дӕргъ уыдис ӕртиссӕдз ӕлмӕрины, йӕ уӕрх — ссӕдз ӕлмӕрины, йӕ бӕрзӕнд та — дӕс ӕмӕ ссӕдз ӕлмӕрины. 3Кувӕндонӕн йӕ тыргъы дӕргъ уыди сӕйраг агъуыстӕн йӕ уӕрхы йас — ссӕдз ӕлмӕрины, йӕ уӕрх та — дӕс ӕлмӕрины. 4Соломон Кувӕндонӕн скодта ӕмырӕхгӕд рудзгуытӕ куыд мидӕмӕ фӕтӕндӕргӕнгӕ фӕлгуыртимӕ+. 5Кувӕндон ӕмӕ Рухсмонуаты алыварс быруйӕн йе ’мкъул скодта ӕфтуанагъуыст фӕрссаг хатӕнтимӕ+. 6Цӕмӕй ӕфтуанагъуыст Кувӕндоны къултыл ма ӕндзӕва, уый тыххӕй быру ӕддӕрдыгӕй кӕрӕй-кӕронмӕ конд ӕрцыди къӕпхӕнты хуызы; агъуыстӕн йӕ бинаг уӕладзыджы уӕрх уыди фондз ӕлмӕрины, дыккаг уӕладзыджы уӕрх — ӕхсӕз ӕлмӕрины, ӕртыккаджы уӕрх та — авд ӕлмӕрины. 7Кувӕндон арӕзт цыди цӕттӕкарст дуртӕй, ӕмӕ дзы уымӕ гӕсгӕ нӕдӕр дзӕбуджы, нӕдӕр сарты, нӕдӕр ӕндӕр исты ӕфсӕн кусӕнгарзы хъӕр хъуыст+. 8Ӕфтуанагъуыстӕн йӕ бинаг уӕладзыгмӕ Кувӕндоны хуссарварсӕрдыгӕй уыди дуар. Бинаг уӕладзыгӕй дыккагмӕ, дыккагӕй та ӕртыккагмӕ цыди здыхсгӕ асин. 9Кувӕндоны къултӕ амад куы фесты, уӕд ын Соломон йӕ уӕлхӕдзар скӕнын кодта кедр хъайвантӕ ӕмӕ фӕйнӕгӕй. 10Ӕфтуанагъуысты уӕлхӕдзар дӕр конд ӕрцыди кедры хъӕдӕрмӕгӕй. Кувӕндоны къултимӕ йӕ бастой кедры хъӕдӕй конд аххӕрджытӕ. Ӕфтуанагъуысты уӕладзгуытӕн сӕ бӕрзӕнд дӕр уыди фӕйнӕ фондз ӕлмӕрины.

11Дунедарӕг Соломонӕн загъта: 12-13«Мӕ уагӕвӕрдтӕ ӕмӕ Мын Мӕ амындтытӕм гӕсгӕ куы цӕрай, Мӕ фӕдзӕхстытӕ Мын иууылдӕр куы ӕххӕст кӕнай, уӕд Ӕз сӕххӕст кӕндзынӕн, дӕу тыххӕй дӕ фыд Давидӕн цы дзырд радтон, уый: цы Кувӕндон Мын аразыс, уым, израилӕгты ’хсӕн, цӕрдзынӕн, Мӕ адӕмы ӕвӕгӕсӕгӕй нӕ ныууадздзынӕн»++.

Кувӕндоны арӕзт мидӕгӕй

14Соломон дарддӕр дӕр архайдта Кувӕндон аразыныл. Йӕ къултӕ ӕмӕ йӕ сӕр куы сцӕттӕ сты, 15уӕд паддзах бавнӕлдта мидагъуысты куыстытӕм. Йӕ къултыл ын астӕрдӕй цары онг бахуыдта кедр фӕйнӕг, йӕ астӕрдыл та кипарис фӕйнӕг. 16Фӕстаг къулӕй размӕ ссӕдз ӕлмӕрины ранымадта ӕмӕ уыцы ран кедры хъӕдӕй цӕхгӕрмӕ суагъта ног къул, цӕмӕй йын йӕ фӕстӕ сараза Рухсмонуат+. 17Кувӕндоны раззаг хайӕн йӕ дӕргъ уыди дыууиссӕдз ӕлмӕрины. 18Кувӕндон мидӕджырдыгӕй иууылдӕр ӕмбӕрзт ӕрцыди кедрӕй, уый уӕлӕ та — алы дидинджытӕ ӕмӕ насӕнгӕс нывӕфтыдтӕ. Алцыдӕр уыди кедры хъӕдӕрмӕгӕй конд, дуртӕ никуыцӕй зындысты+.

19Рухсмонуат Соломон уый тыххӕй скодта, цӕмӕй дзы Дунедарӕджы Фидыды Чырын сӕвӕра. 20Рухсмонуатӕн йӕ дӕргъ, йӕ уӕрх ӕмӕ йӕ бӕрзӕнд уыдысты ӕмиӕстӕ — ссӕдзгай ӕлмӕринтӕ. Соломон ӕй иууылдӕр састӕрдта сыгъдӕг сыгъзӕринӕй. Стӕй, кедр хъӕдӕй цы нывондхӕссӕн скодта, уый дӕр састӕрдта сыгъдӕг сыгъзӕринӕй. 21-22Кувӕндоны раззаг уат дӕр Соломон иууылдӕр састӕрдта сыгъдӕг сыгъзӕринӕй, уыимӕ — Рухсмонуаты къул, ӕмӕ уыцы къулыл цӕхгӕрмӕ айвӕзта сызгъӕрин рӕхыстӕ. Сызгъӕринӕй састӕрдта, Рухсмонуаты раз цы нывондхӕссӕн лӕууыд, уый дӕр+.

23Рухсмонуаты мидӕг оливӕ бӕласы хъӕдӕй скодта дыууӕ херувимы, сӕ бӕрзӕнд уыди фӕйнӕ дӕс ӕлмӕрины+. 24-26Сӕ иуӕн дӕр ӕмӕ иннӕмӕн дӕр йӕ базыртӕ уыдысты фӕндзгай ӕлмӕринты дӕргъӕн, афтӕмӕй базыртыгъд херувимтӕй алкӕцыйӕн дӕр йӕ иу базыры кӕронӕй йӕ иннӕ базыры кӕронмӕ уыди дӕс ӕлмӕрины. Сӕ дыууӕ дӕр уыдысты ӕмиӕстӕ, ӕмхуызӕттӕ. 27Соломон базыртыгъд херувимты сӕвӕрдта Рухсмонуаты мидӕг, кӕрӕдзийы фарсмӕ. Сӕ кӕройнаг базырты кӕрӕттӕ ӕндзӕвыдысты Кувӕндоны фӕйнӕ къулыл, сӕ иннӕ базырты кӕрӕттӕ та — кӕрӕдзиуыл. 28Херувимты дӕр Соломон састӕрдта сыгъзӕринӕй.

29Кувӕндоны ӕппӕт къултыл, мидӕггаг агъуысты дӕр ӕмӕ ӕддаг агъуысты дӕр, скъахта херувимты, пальмӕты ӕмӕ дидинджыты нывӕфтыдтӕ. 30Кувӕндонӕн йӕ астӕрдыл дӕр скодта сыгъзӕрин цъар — рӕбинаг уаты дӕр ӕмӕ раззаг уаты дӕр. 31Рухсмонуатмӕ бацӕуӕны скодта дывӕлдах дуар оливӕ бӕласы хъӕдӕй, Уыдис ын фондзкъӕпхӕнон тарвӕзтӕ, иу тарваз — иннӕйы мидӕг. 32Соломон дуарӕн йӕ дыууӕ хайыл дӕр скъахта херувимты, пальмӕты ӕмӕ дидинджыты нывӕфтыдтӕ, ӕмӕ херувимтӕ ӕмӕ пальмӕты састӕрдта сыгъзӕринӕй. 33Кувӕндонмӕ бацӕуӕны дӕр Соломон оливӕ бӕласы хъӕдӕй скодта дывӕлдах дуар, уыдис ын цыппаркъӕпхӕнон тарвӕзтӕ, иу тарваз — иннӕйы мидӕг. 34Кипарис хъӕдӕй йын скодта дыууӕ дывӕлдах дуары, алы дуарӕн йӕ дыууӕ ӕрдӕджы дӕр кодтой гом+. 35Уыцы дуӕрттыл дӕр Соломон скъахта херувимты, пальмӕты ӕмӕ дидинджыты нывӕфтыдтӕ ӕмӕ сӕ нывӕфтыдты уӕле биноныг састӕрдта сыгъзӕринӕй.

36Мидӕггаг кӕрты, ома сауджынты кӕрты, астӕрд скодта карст дуртӕ ӕртӕ фӕлтӕры ӕвӕрдӕй. Сӕрӕй ма сыл иу фӕлтӕр бафтыдта кедрӕй конд амадхъӕдтӕ+.

37Афтӕмӕй, Соломон Дунедарӕджы Кувӕндонӕн бындур ӕрӕвӕрдта йӕ паддзахиуӕджы цыппӕрӕм азы дыккаг мӕйы, зивы мӕйы, 38арӕзт та йӕ фӕци иуӕндӕсӕм азы ӕстӕм мӕйы, булы мӕйы. Кувӕндон арӕзт фӕци йе ’ппӕт агъуыстытимӕ, куыд хъуыди, афтӕ. Соломон ӕй фӕцарӕзта ӕнӕхъӕн авд азы.

7

Соломон аразы паддзахы галуан

7^1Йӕхи галуан та Соломон арӕзта ӕртындӕс азы — ӕппӕт куыстытӕ фӕуынӕн уый бӕрц рӕстӕг бахъуыди+.

2Соломон сарӕзта ливайнаг хъӕдӕй фӕлыст галуан. Йӕ дӕргъ уыди фондзыссӕдз ӕлмӕрины, йӕ уӕрх — дӕс ӕмӕ дыууиссӕдз ӕлмӕрины, йӕ бӕрзӕнд та — дӕс ӕмӕ ссӕдз ӕлмӕрины. Йӕ цары хъайвантӕ, кедры хъӕдӕй, ӕнцадысты кедры хъӕдӕй конд цӕджындзты цыппар рӕнхъыл+. 3Галуанӕн йӕ уӕлхӕдзары аххӕрджытӕ (уыдон дӕр кедрӕй конд) ӕвӕрд уыдысты фондз ӕмӕ дыууиссӕдз цӕджындзы ӕртӕ рӕнхъыл. Алы рӕнхъы дӕр уыди фынддӕс цӕджындзы. 4Мидагъуыст кӕрӕдзийы ныхмӕ ӕвӕрд уыдысты рудзгуыты фӕлгӕттӕ, ӕртыгай рӕнхъытӕй. 5Ӕппӕт дуӕрттӕн дӕр уыди цыппаркъӕпхӕнон тарвӕзтӕ, иу тарваз — иннӕйы мидӕг, рудзгуытӕ та сӕ кӕрӕдзийы ныхмӕ ӕвӕрд уыдысты ӕртыгай рӕнхъытӕй.

6Соломон йӕ галуанӕн скодта Цӕджындзты Агъуыст дӕр, йӕ дӕргъ — дӕс ӕмӕ дыууиссӕдз ӕлмӕрины, йӕ уӕрх та — дӕс ӕмӕ ссӕдз ӕлмӕрины, йӕ разӕй — тыргъ+. 7Скодта ма йын паддзахы бадӕны агъуыст дӕр — тӕрхондон. Йӕ астӕрдӕй йӕ цары онг ыл бахуыдта кедры фӕйнӕджытӕ+. 8Цӕргӕ цы хӕдзары кодта, уый уыди йӕ тӕрхондоны фӕсте, ӕндӕр кӕрты, ӕмӕ уый дӕр конд ӕрцыд йӕ тӕрхондоны хуызӕн. Соломон йӕ усӕн, фараоны чызгӕн, цы хӕдзар сарӕзта, уый дӕр афтӕ+.

9Галуаны бӕстыхӕйтты систӕ иууылдӕр, бындурӕй уӕллаг тигъы онг, амад уыдысты зынаргъ ӕмӕ бӕрӕг ас дуртӕй. Сӕ мидӕггаг ӕмӕ се ’ддаг фӕрстӕ лыггонд уыдысты дурфадӕн хырхытӕй. 10Йӕ бындуры — егъау ӕмӕ зынаргъ дуртӕ, иутӕн дзы сӕ дӕргъ уыди дӕс ӕлмӕрины, иннӕтӕн та — аст ӕлмӕрины. 11Бындурыл цы систӕ амад уыди, уыдонӕн дӕр сӕ дуртӕ уыдысты бӕрӕг асыл карст, систыл сӕрӕй — кедрӕй конд аххӕрджытӕ.

12Галуаны бӕстыхӕйттӕн сӕ алыварс цы стыр кӕрт уыд, уый быру амад уыди афтӕ: ӕртӕ рӕнхъы — карст дуртӕ, стӕй уыдоныл иу рӕнхъ — кедр бӕласы хъӕдтӕ. Уый халдих амад уыдысты Дунедарӕджы Кувӕндоны мидӕггаг кӕрты быру ӕмӕ тыргъы систӕ дӕр+.

Соломон ӕххуырсы ӕрхуыгуырд Хурамы

13-14•Паддзах Соломон Тиры сахарӕй ӕрбахуыдта Хурамы. Уый уыди Неффалимы хӕдзарвӕндагӕй иу идӕдз усы фырт. Фӕлӕ йӕ фыд Тиры сахайраг уыд, ӕрхуыдӕсны. Хурам йӕхӕдӕг уыди зондджын ӕмӕ гӕрзарм ӕрхуыдӕсны. Паддзах Соломонмӕ ӕрбацыд, ӕмӕ йын цыдӕриддӕр бабар кодтой, уыдон иууылдӕр сӕххӕст кодта++.

15Хирам джиппы рауагъта дыууӕ ӕрхуы цӕджындзы, сӕ бӕрзӕнд уыди фӕйнӕ ӕстдӕс ӕлмӕрины, сӕ зиллаччы дӕргъ — фӕйнӕ дыууадӕс ӕлмӕрины+. 16Цӕджындзтӕн сӕ цъуппытыл ӕрӕвӕрыны тыххӕй ӕрхуыйӕ джиппы рауагъта ӕфтуантӕ, иуӕн дӕр ӕмӕ иннӕмӕн дӕр йӕ бӕрзӕнд — фондз ӕлмӕрины. 17Ӕфтуанты зиллаччытыл уыди каубыд хызӕгтӕ ӕмӕ рӕхысгӕндты нывӕфтыдтӕ, сӕ иуыл дӕр — авд, иннӕуыл дӕр — авд. 18Алы ӕфтуанӕн дӕр йӕ хызӕгтыл дыууӕ рӕнхъӕй фидаргонд уыдысты гранаты дыргъты нывӕфтыдтӕ. 19Тыргъы цӕджындзтӕн та се ’фтуантӕ уыдысты хъоппӕг дидинӕджы ӕнгӕс, сӕ бӕрзӕнд — фӕйнӕ цыппар ӕлмӕрины. 20Уыдон хызӕгджын ӕфтуанты бынтӕй уӕлдӕр уыдысты. Сӕ алкӕй алыварс дӕр ӕрзылдысты гранат фӕткъуыйы дыууӕсӕдӕ нывӕфтыды рӕнхъытӕ. 21Хурам дыууӕ цӕджындзы ныссагъта Кувӕндонмӕ бацӕуӕны цур, ӕмӕ рахиз цӕджындз схуыдта Йахин, галиу цӕджындз та — Боаз. 22Дыууӕ цӕджындзӕн дӕр се ’фтуантӕ уыдысты хъоппӕг дидинӕджы ӕнгӕс.

Уыцы куыстытӕ куы фӕци, уӕд ма 23Хурам джиппы рауагъта егъау ӕрхуы аг дӕр — ӕрхуы денджыз, йӕ фӕтӕн — дӕс ӕлмӕрины, йӕ бӕрзӕнд — фондз ӕлмӕрины, йӕ зиллакк та — дӕс ӕмӕ ссӕдз ӕлмӕрины+. 24Йӕ зиллаккыл уыди хъуымбылӕггонд фӕлындӕнты дыууӕ рӕнхъы, агимӕ иу джиппы уагъд. Алы ӕлмӕрины дӕр дзы уыди дӕсы бӕрц+. 25Аг лӕууыди дыууадӕс галыл: ӕртӕ дзы касти цӕгатӕрдӕм, ӕртӕ — ныгуылӕнӕрдӕм, ӕртӕ — хуссарӕрдӕм, ӕртӕ — скӕсӕнӕрдӕм. Галтӕн сӕ чъылдымтӕ уыдысты кӕрӕдзимӕ, аджы бынмӕ, здӕхт. 26Агӕн йӕ былтӕ — нуазӕны былты хуызӕн, хъоппӕг куы райхӕлы, раст уый ӕнгӕс. Йӕ фӕрсты бӕзн — армытъӕпӕны йас. Дон дзы цыди дыууӕ мин баты.

Кувӕндоны иннӕ дзауматӕ

27Хурам ма ӕрхуыйӕ скодта цӕлхытыл цӕугӕ дӕс суанцъыйы, цыппӕрдигъӕттӕ. Сӕ ас дӕргъмӕ ӕмӕ уӕрхмӕ — цыппар ӕлмӕрины, сӕ бӕрзӕнд та — ӕртӕ. 28Суанцъыты фӕрстыл фӕлгӕтты мидӕг фидаргонд уыдысты уадздзӕгтӕ. 29Уыдоныл уыди домбӕйттӕ, галтӕ ӕмӕ херувимты нывӕфтыдтӕ. Фӕлгӕтты кӕрӕттыл та сӕрӕй дӕр ӕмӕ бынӕй дӕр — дидинджыты чъинаты пӕлӕхсар нывӕфтыдтӕ. 30Алы суанцъыйӕн дӕр уыди цыппар цалхы, ӕрхуы сӕмӕнтимӕ. Йӕ цыппар фисыныл — агуромӕнтӕ, дидинджыты чъинатимӕ уыдысты иу джиппы уагъд. 31Суанцъыйӕн йӕ хъуыр хӕрдмӕ уыди ӕлмӕрины йас, йӕ уӕрх та — ӕлмӕрин ӕмӕ ӕрдӕджы йас, уыди тымбыл, бынӕй йӕхи фӕрстӕ та — цыппӕрдигъон. 32Фӕрсты бынмӕ уыди цыппар цалхы, сӕ сӕмӕнтӕ — суанцъыйыл фидаргонд. Цӕлхытӕн сӕ бӕрзӕнд — ӕлмӕрин ӕмӕ ӕрдӕг. 33Уыдысты тохуӕрдӕтты цӕлхыты халдих — джиппыуагъд: сӕмӕнӕй, чъилӕй, дӕндагӕй, мӕскъӕй. 34Алы суанцъыйӕн дӕр йӕ цыппар фисыны агуромӕнтӕ суанцъыимӕ уыдысты иу джиппы уагъд. 35Суанцъытӕн сӕ алкӕцыйы хъуыры зиллаккыл дӕр сӕрӕй уыд ӕлмӕрины бӕрзӕндӕн уадздзаг фидаргонд, йӕ уромӕнтимӕ иу джиппы уагъд. 36Уыцы уромӕнтӕ ӕмӕ фӕрсты уадздзӕгтыл Хурам скодта херувимтӕ, домбӕйттӕ ӕмӕ пальмӕты нывӕфтыдтӕ, сӕ алыварс та — дидинджыты чъинатӕ. 37Ацы дӕс суанцъыйы иууылдӕр уыдысты кӕрӕдзийы халдих: иу джиппы уагъд, ӕмас, ӕмӕнгӕс. 38Ацы суанцъытӕн ма Хурам ноджыдӕр скодта дӕс ӕрхуы цӕхгӕры, алы цӕхгӕрӕн дӕр йӕ фӕтӕн уыди цыппар ӕлмӕрины, дон дзы цыди дыууиссӕдз баты. 39Суанцъытӕй фондз сӕ цӕхгӕртимӕ лӕууыдысты Кувӕндоны рахизфарс, фондз та — йӕ галиуфарс. Ӕрхуы денджыз та лӕууыди рахизфарсӕрдыгӕй, Кувӕндонӕн йӕ хуссар-скӕсӕйнаг фисыны цур.

40Ноджы ма Хурам скодта тастӕ, чысыл фыййӕгтӕ ӕмӕ куыситӕ.

Афтӕмӕй, Хурам паддзах Соломоны фӕдзӕхстӕй Дунедарӕджы Кувӕндоны куыстытӕ иууылдӕр фӕци+. 41Джиппы рауагъта:

1. дыууӕ цӕджындзы;

2. дыууӕ хъоппӕгӕнгӕс ӕфтуаны цӕджындзты цъуппытӕн;

3. каубыд хызӕгтӕ рӕхыстимӕ хъоппӕгӕнгӕс ӕфтуантӕн;

4. 42цыппарсӕдӕ гранат фӕткъуыйы нывӕфтыдтӕ хъоппӕгӕнгӕс ӕфтуанты хызӕгтыл, алы ӕфтуаныл дӕр — дыууӕ рӕнхъы;

5. 43цӕлхытыл цӕугӕ дӕс суанцъыйы; суанцъытыл ӕвӕрд дӕс аджы;

6. 44ӕрхуы денджыз, йӕ быны та — дыууадӕс галы;

7. 45ноджы ма тастӕ, чысыл фыййӕгтӕ, куыситӕ.

Хурам паддзах Соломонӕн Дунедарӕджы Кувӕндоны тыххӕй цыдӕриддӕр скодта, уыдон иууылдӕр уыдысты лӕгъзгонд, ӕрттиваг ӕрхуыйӕ конд. 46Паддзах сӕ джиппы рауадзын кодта Иорданы дӕлвӕзы, Суккот ӕмӕ Царетаны ’хсӕн ӕлыгбын мӕры+. 47Ӕрхуы дзауматӕ тынг бирӕ кӕй уыдысты, уымӕ гӕсгӕ сӕ Соломон баргӕ дӕр не скодта, ӕмӕ сӕ уӕз цас уыди, уый не сбӕрӕг+.

48-50Соломон ма Хурамӕн скӕнын кодта Дунедарӕджы Кувӕндоны уаз дзауматӕ дӕр: нывондхӕссӕн; кувӕггаг дзулты фынг; дӕс цырагъдарӕны, фондз — рахизӕрдыгӕй, фондз — галиуӕрдыгӕй, Рухсмонуатмӕ бацӕуӕны раз; цырагъдарӕнтӕн дидинсыф ӕфтуантӕ; цырӕгътӕ, ӕртыскӕнтӕ, Кувӕндоны тӕбӕгътӕ, кӕрдтӕ, куыситӕ, уидгуытӕ, будсудзӕнтӕ; ӕвдузӕнтӕ Рухсмонуат ӕмӕ Кувӕндоны дуӕрттӕн.

Ацы дзауматӕ иууылдӕр конд ӕрцыдысты сыгъдӕг сыгъзӕринӕй+++.

51Соломон Дунедарӕджы Кувӕндон саразыны ӕппӕт куыстытӕ конд куы фӕци, уӕд райста, Давид Дунедарӕгӕн цы сыгъзӕрин, ӕвзист ӕмӕ алы дзауматӕ снывонд кодта, уыдон ӕмӕ сӕ бафснайдта Дунедарӕджы Кувӕндоны хӕзнадӕтты+.

8

Кувӕндон — Хуыцауы цӕрӕн

8^1•Иу цасдӕр рӕстӕджы фӕстӕ паддзах Соломон фӕсидти Израилы хистӕртӕм, Израилы хӕдзарвӕндӕгты ӕмӕ мыггӕгты хистӕртӕм. Фӕсидти сӕм Йерусалиммӕ, цӕмӕй сын Дунедарӕджы Фидыды Чырын Давиды сахарӕй (сахарӕн йӕ иннӕ ном — Сион) рахӕссын кӕна+. 2Ӕмӕ ӕппӕт израилӕгтӕ паддзах Соломонмӕ ӕрӕмбырд сты Халагъудты бӕрӕгбоны рӕстӕг. Уый уыди етанимы мӕй, ӕвдӕм мӕй+. 3Израилы хистӕртӕ куы ӕрӕмбырд сты, уӕд сауджынтӕ Фидыды Чырын се уӕхсчытӕм систой. 4Сауджынтӕ ӕмӕ левиттӕ ахастой Дунедарӕджы Фидыды Чырын ӕмӕ Фембӕлды Цатыр, стӕй, Цатыры цы уаз дзауматӕ уыди, уыдон иууылдӕр. 5Ныр паддзах Соломон ӕмӕ израилӕгты ӕппӕт дзыллӕ та ӕрӕмбырд сты Фидыды Чырыны размӕ ӕмӕ лыстӕг фос ӕмӕ стурвосӕй ӕрхастой ӕнӕнымӕц нывӕндтӕ.

6Уый фӕстӕ сауджынтӕ Кувӕндоны рӕбинаг уатмӕ, Рухсмонуатмӕ, бахастой Фидыды Чырын ӕмӕ йӕ ӕрӕвӕрдтой херувимты базырты бын+. 7Херувимтӕн сӕ базыртӕ уыдысты Фидыды Чырыны сӕрмӕ тыгъд ӕмӕ йӕ ӕмбӕрзтой йӕ хӕссӕн хъилтимӕ+. 8-9Уыцы хъилтӕ ахӕм даргъ уыдысты, ӕмӕ сын сӕ кӕрӕттӕ уыдта, Рухсмонуаты дуармӕ-иу чи ӕрлӕууыд, уый, фӕлӕ уымӕй ӕддӕдӕр нӕ зындысты.

Фидыды Чырыны хуылфы ницы уыди, дыууӕ къӕйдуры йеддӕмӕ. Кӕддӕр Израилы адӕм Мысырӕй куы рацыдысты ӕмӕ Дунедарӕг семӕ куы бафидыдта, уӕд сӕ Хоревы хохыл Моисей нывӕрдта уыцы Чырыны. Ӕмӕ ныронг дӕр уым сты+.

10Сауджынтӕ куыддӕр Кувӕндонӕй рацыдысты, афтӕ ӕврагъ байдзаг кодта Дунедарӕджы хӕдзар+. 11Кувӕндон Дунедарӕджы кады тӕмӕнӕй кӕй байдзаг, уымӕ гӕсгӕ сауджынтӕ нал фӕрӕзтой уым сӕ уаз лӕггад дарддӕр ӕххӕст кӕнын.

12Ӕмӕ Соломон скуывта: «О Дунедарӕг! Ды загътай, Ӕз цӕрын тар ӕврагъы мидӕг+. 13Ныр Дын ӕз скодтон бӕрзонд ӕмӕ парахат Хӕдзар, цӕмӕй дзы цӕрай мыггагмӕ».

Соломоны ныхас адӕммӕ

14•Уый фӕстӕ паддзах йе ’ргом раздӕхта израилӕгты дзыллӕмӕ ӕмӕ се ’ппӕтӕн дӕр арфӕ ракодта+. 15Стӕй загъта:

— Арфӕгонд уӕд Дунедарӕг, Израилы Хуыцау! Абон Уый Йе стыр хъомысы фӕрцы сӕххӕст кодта, кӕддӕр мӕ фыд Давидӕн зӕрдӕ цӕмӕй бавӕрдта, уый. Афтӕ йын загъта: 16«Ӕз Мӕ адӕмы, Израилы, Мысырӕй куы ракодтон, уӕдӕй абонмӕ Израилы хӕдзарвӕндӕгтӕй иуы сахар дӕр нӕ равзӕрстон, цӕмӕй Мӕ номыл уым хӕдзар арӕзт ӕрцӕуа, фӕлӕ равзӕрстон Йерусалим, цӕмӕй дзы Мӕ ном цӕра, ӕмӕ равзӕрстон Давиды, цӕмӕй ӕрлӕууа Мӕ адӕмы сӕргъы»+. 17Мӕ фыд Давиды фӕндыди Кувӕндон саразын Дунедарӕджы, Израилы Хуыцауы, номыл+. 18Дунедарӕг ын загъта: «Ӕхсызгон Мын у, Мӕ номыл Кувӕндон саразынмӕ кӕй хъавыс, уый, 19фӕлӕ ды нӕ уыдзынӕ йӕ аразӕг. Мӕ номыл Мын Кувӕндон сараздзӕни дӕ фырт, дӕ туг ӕмӕ де стӕг»+. 20Ӕмӕ ныр Дунедарӕг сӕххӕст кодта Йӕ дзырд. Куыд загъта, афтӕ ӕз сбадтӕн мӕ фыд Давиды бынаты, Израилы паддзахы къӕлӕтджыны, ӕмӕ Дунедарӕгӕн, Израилы Хуыцауӕн, Йӕ номыл сарӕзтон Кувӕндон+. 21Дунедарӕг нын нӕ фыдӕлты Мысырӕй куы ракодта, уӕд семӕ бафидыдта, ӕмӕ Йӕ фӕдзӕхстытӕ цы Фидыды Чырыны ӕвӕрд сты, уымӕн ацы Кувӕндоны скодтон бынат.

22•Соломон ӕрлӕууыди Дунедарӕджы нывондхӕссӕны раз, израилӕгты дзыллӕйӕн сӕ разӕй, йӕ къухтӕ арвмӕ сдардта+
23ӕмӕ скуывта: «О Дунедарӕг, Израилы Хуыцау! Ды дӕ, уӕларвы дӕр ӕмӕ зӕххыл дӕр ӕмбал Кӕмӕн нӕй, уыцы Хуыцау. Иудадзыг Дӕ лӕггадгӕнджытыл, зӕрдиагӕй Дын чи кусы, уыдоныл ӕнувыд дӕ. Хъахъхъӕныс, семӕ цы фидыд сарӕзтай, уый ӕмӕ сыл аудыс ӕдзухдӕр+. 24Ацы бон Де стыр хъомысы фӕрцы сӕххӕст кодтай, Дӕ лӕггадгӕнӕгӕн, мӕ фыд Давидӕн, Дӕхи дзыхӕй цы дзырд радтай, уый. 25Ӕмӕ ныр, Дунедарӕг, Израилы Хуыцау, сӕххӕст кӕн, ноджы ма Дӕ цагъар Давидӕн, мӕ фыдӕн, зӕрдӕ цӕмӕй бавӕрдтай, уый дӕр: „Дӕ фырттӕ раст фӕндагыл куы лӕууой, дӕуау Мын иузӕрдион лӕггад куы кӕной, уӕд дӕ байзӕддӕгтӕ мыггагмӕ дӕр баддзысты Израилы паддзахы къӕлӕтджыны“+. 26Уӕдӕ ныр Дунедарӕг, Израилы Хуыцау! Кӕддӕр дӕ лӕггадгӕнӕг Давидӕн, мӕ фыдӕн, цы дзырд радтай, уый сӕххӕст кӕн!+
27Ӕниу Хуыцау зӕххыл куыд хъуамӕ ӕрцӕра? Уӕларв ӕмӕ уӕлдунетӕ дӕр Дын ӕгӕр къуындӕг куы сты, куы нӕ Дыл ӕххӕссынц, уӕд Дын ӕз цы Кувӕндон сарӕзтон, уым куыд бацӕудзынӕ+? 28О Дунедарӕг, мӕ Хуыцау! Абон ӕркӕс Дӕ цагъармӕ, Дӕ хъус ын ӕрдар йӕ куывдмӕ, фехъус ын йӕ лӕгъстӕ! 29Ӕхсӕвӕй уа, бонӕй, Де ’ргом макуы аздах ацы Кувӕндонӕй, ацы бынатӕй, Мӕ ном дзы цӕрдзӕни, зӕгъгӕ, кӕмӕй загътай, уымӕй! Дӕ цагъар Дӕм кувы, ацы бынатмӕ йе ’ргом саразгӕйӕ, ӕмӕ йын айс йӕ куывд+. 30Фехъус Дӕ цагъары ӕмӕ Дӕ адӕм Израилы куывд! Ацы бынатмӕ не ’ргом саразгӕйӕ-иу Дӕм куы скувӕм, уӕд-иу нын Дӕ цӕрӕнбынатӕй, уӕлӕрвтӕй, фехъус нӕ куывд ӕмӕ-иу нын нӕ азым ныббар!

Кувӕндон — Хуыцаумӕ кувӕн бынат

31Иу иннӕйы азымджын куы кӕна, мӕ разы фӕтӕригъӕдджын ис, зӕгъгӕ, ӕмӕ йын Дӕ Кувӕндоны нывондхӕссӕны раз ард куы бахӕрын кӕна,+
32уӕд ын уӕларвӕй фехъус йӕ ардбахӕрд ӕмӕ йын Дӕ раст тӕрхон рахӕсс: азымджын у — бафхӕр ӕй, ӕназым у — йӕ маст ын райс ӕмӕ цас раст у, уымӕ гӕсгӕ йӕ Дӕ хорзӕхӕй барӕвдау!

33Дӕ адӕм, Израил, Дӕ разы фӕтӕригъӕдджын сты ӕмӕ уый тыххӕй фыдгулы амӕттаг баисты, зӕгъгӕ, уӕд куы ӕрфӕсмон кӕной, се ’ргом Дӕм куы раздахой ӕмӕ Дын ацы Кувӕндоны Дӕ номӕн кад куы скӕной, кувын, лӕгъстӕ кӕнын Дӕм куы райдайой,+
34уӕд-иу сӕ уӕларвӕй фехъус, ныббар-иу Дӕ адӕмы, Израилы, тӕригъӕд ӕмӕ-иу сӕ фӕстӕмӕ ӕрбаздах сӕ зӕхмӕ, кӕддӕр сын сӕ фыдӕлтӕн кӕй радтай, уырдӕм!

35Дӕ разы фӕтӕригъӕдджын сты ӕмӕ сын уый тыххӕй арв йе ’ртах нал дӕтты, зӕгъгӕ, уӕд Дын Дӕ къухы цӕф куы бамбарой ӕмӕ сӕ тӕригъӕдыл куы ӕрфӕсмон кӕной ӕмӕ Дын, ацы Кувӕндонмӕ се ’ргом саразгӕйӕ, Дӕ номӕн кад куы скӕной ӕмӕ Дӕм куы скувой,+
36уӕд-иу уӕларвӕй фехъус Дӕ лӕггадгӕнджыты, Израилы адӕмы, ӕмӕ-иу сын ныббар сӕ азым, раст фӕндагыл-иу сӕ сараз, фыдӕй-фыртмӕйы исбонӕн сын цы зӕхх радтай, ууыл та-иу къӕвдайы ’ртах ӕруадз!+

37Зӕххыл хус дымгӕ, зайӕгойты низ, мӕтыхтӕ ӕмӕ къуыдыргалм тыллӕг куы бабын кӕной ӕмӕ стонг заман куы скӕна, ноджы ма адӕм емынӕ ӕмӕ ӕндӕр низты амӕттаг куы бауой кӕнӕ сӕм фыдгул куы бабырса,+
38уӕд-иу Дӕ адӕмӕй, Израилӕй, искӕмӕн йӕ зӕрдӕ фыдохы азарӕй ныррызти ӕмӕ Дӕм, ацы Кувӕндонмӕ йӕ къухтӕ ныттындзгӕйӕ, скуывта, балӕгъстӕ Дын кодта, зӕгъгӕ — 39фехъус-иу ӕй уӕларвӕй, Дӕ цӕрӕнбынатӕй, ӕмӕ-иу ныббар Дӕ адӕмы азым! Алкӕмӕн дӕр-иу йӕ хъуыддӕгтӕм гӕсгӕ стӕрхон кӕн, уымӕн ӕмӕ Ды зоныс, йӕ зӕрдӕйы кӕмӕн цы ис, уый, ӕрмӕстдӕр Ды зоныс адӕмы зӕрдӕтӕ+. 40Уӕд Дын кад кӕндзысты ӕмӕ Дӕ нымайдзысты цӕргӕ-цӕрӕнбонты, цалынмӕ, кӕддӕр нын нӕ фыдӕлтӕн цы зӕхх радтай, ууыл цӕрой, уӕдмӕ.

41Дӕ адӕмӕй, Израилӕй, чи нӕ уа, ахӕм исчи, ӕддагон, дард бӕстӕй Дӕ номы сӕраппонд куы ӕрбацӕуа, —+
42уымӕн ӕмӕ Дын фехъуыста Дӕ цытджын ном ӕмӕ Де стыр хъомысы кой — ӕмӕ Дӕм, Дӕ Кувӕндонмӕ йе ’ргом саразгӕйӕ, куы скува, 43уӕд-иу ӕй фехъус уӕларвӕй, Дӕ цӕрӕнбынатӕй, ӕмӕ-иу ын сӕххӕст кӕн, цӕй тыххӕй Дӕм скува, уый, цӕмӕй Дын ӕппӕт адӕмтӕ базоной Дӕ ном, аргъуыц Дын кӕной, Дӕ адӕмау, Израилау, цӕмӕй базоной, кӕй Дын сарӕзтон, уыцы Кувӕндон Дӕ ном кӕй хӕссы, уый.

44Дӕ адӕм Дӕ амынд фӕндагыл фыдгулимӕ схӕцынмӕ куы рацӕуой ӕмӕ, Дӕхицӕн цы сахар равзӕрстай ӕмӕ Дын ӕз цы Кувӕндон сарӕзтон, уыдонмӕ се ’ргом раздахгӕйӕ, Дӕумӕ куы скувой, Дунедарӕг, 45уӕд-иу сын уӕларвӕй фехъус сӕ куывд, сӕ лӕгъстӕ ӕмӕ-иу сын ахъаз бакӕн!

46Гӕнӕн ис, ӕмӕ Дӕ адӕм Дӕ разы фӕтӕригъӕдджын уой, уымӕн ӕмӕ ӕнӕтӕригъӕд ничи у. Ды сӕм смӕсты уыдзынӕ, фыдгулты амӕттаг сӕ бакӕндзынӕ, ӕмӕ сӕ уыдон уацары акӕндзысты дард кӕнӕ ӕввахс бӕстӕмӕ+. 47Гӕнӕн ис, ӕмӕ Дӕ адӕм уым ӕрфӕсмон кӕной, се ’ргом Дӕм раздахой ӕмӕ Дӕм скувой, фӕтӕригъӕдджын стӕм, фӕазымджын стӕм, фыдми ракодтам, зӕгъгӕ+. 48Гъемӕ сӕ уацары чи акодта, уыцы фыдгулты зӕххыл Дын сӕ уд, сӕ зӕрдӕ куы снывонд кӕной, се ’ргом куы саразой, кӕддӕр сын сӕ фыдӕлтӕн цы зӕхх саккаг кодтай, Дӕхицӕн цы сахар равзӕрстай ӕмӕ ӕз Дӕ номыл цы Кувӕндон сарӕзтон, уыдонмӕ,+
49уӕд-иу сын Ды уӕларвӕй, Дӕ цӕрӕнбынатӕй, фехъус сӕ куывд, сӕ лӕгъстӕ ӕмӕ-иу сын ахъаз бакӕн! 50Дӕ разы цӕмӕйдӕриддӕр фӕтӕригъӕдджын ӕмӕ фӕазымджын сты, уый сын ныббар, уацары сӕ чи акодта, уыдоны зӕрдӕ сӕм фӕфӕлмӕн кӕн, цӕмӕй сын фӕтӕригъӕд кӕной+. 51Уымӕн ӕмӕ уыдон Дӕ адӕм сты, Дӕ исбон; Ды сӕ ракодтай Мысырӕй — згъӕртайынгӕнӕн куынцгомӕй+.

52Дӕ лӕггадгӕнӕг ӕмӕ Дӕ адӕм Израил Дӕм куы кувой, уӕд-иу сӕ кӕддӕриддӕр фехъус, цӕстуарзонӕй-иу сӕм ракӕс! 53Ды сӕ Дӕхицӕн исбон скӕныны охыл рахицӕн кодтай дунейы адӕмтӕй, Дӕ цагъар Моисейы дзыхӕй сын ныфс куыд бавӕрдтай, афтӕ, кӕддӕр нын Мысырӕй нӕ фыдӕлты куы ракодтай, уӕд, о Дунедарӕг Хуыцау!»+

Соломоны кӕронбӕттӕн куывд ӕмӕ йӕ сидт адӕммӕ

54Соломон Дунедарӕгмӕ куы скуывта, йӕ куывд ӕмӕ йӕ курдиӕттӕ дзырд куы фӕци, йӕ къухтӕ арвмӕ тыгъдӕй Дунедарӕджы нывондхӕссӕны раз йӕ зонгуытыл фӕлӕууыди, афтӕмӕй, уӕд сыстад+
55ӕмӕ Израилы дзыллӕйӕн хъӕрӕй раарфӕ кодта: 56«Арфӕгонд уӕд Дунедарӕг! Йӕ адӕмӕн, Израилӕн, зӕрдӕ куыд бавӕрдта, афтӕ сын радта ӕдас цард. Йӕ цагъар Моисейы дзыхӕй фӕрнджын ныхасӕй цыдӕриддӕр загъта, уыдонӕй иу дӕр ӕнӕ сӕххӕстгӕнгӕ нӕ ныууагъта+. 57Кӕддӕр нын Дунедарӕг, нӕ Хуыцау, нӕ фыдӕлтыл куыд аудыдта, афтӕ аудӕд махыл дӕр, йӕхи ныл ма атигъ кӕнӕд ӕмӕ нӕ дзӕгъӕлӕй ма ныууадзӕд. 58Раттӕд нын коммӕгӕс зӕрдӕ, цӕмӕй, нӕ фыдӕлтӕн куыд бафӕдзӕхста, афтӕ цӕуӕм Йӕ амынд фӕндӕгтыл, ӕххӕст Ын кӕнӕм Йӕ фӕдзӕхстытӕ, Йӕ уагӕвӕрдтӕ ӕмӕ Йӕ амындтытӕ+. 59Абон цы скуывтон ӕмӕ Дунедарӕгӕй цы ракуырдтон, уый та Дунедарӕг Хуыцауӕй ӕхсӕвӕй-бонӕй рох ма уӕд. Ӕрвылбон алы хъуыддаджы дӕр ахъаз кӕнӕд Йӕ цагъарӕн дӕр ӕмӕ Йӕ адӕм Израилӕн дӕр. 60Уӕд ӕппӕт адӕмтӕ дӕр базондзысты, Дунедарӕг, ӕмбал кӕмӕн нӕй, уыцы иунӕг Хуыцау кӕй у, уый+. 61Уымӕ гӕсгӕ тынг ӕнувыд ут Дунедарӕгыл, нӕ Хуыцауыл, ӕмӕ Йын абонау ӕдзухдӕр ӕххӕст кӕнут Йӕ уагӕвӕрдтӕ ӕмӕ Йӕ фӕдзӕхстытӕ».

Кувӕндоны фыццаг бӕрӕгбон

62-63•Паддзах Соломон ӕмӕ Израилы адӕм сарӕзтой Дунедарӕджы Кувӕндон срухс скӕныны стыр бӕрӕгбон ӕмӕ ӕрхастой нывӕндтӕ. Фидыды нывӕндты номыл стурвосӕй акусарт кодтой дыууӕ ӕмӕ ссӕдз мин сӕры, лыстӕг фосӕй та — ӕхсӕзыссӕдз мин сӕры. 64Дунедарӕджы Кувӕндоны раз цы ӕрхуы нывондхӕссӕн уыди, уый утӕппӕт нывӕндтӕ ӕрхӕссынӕн ӕгӕр гыццыл кӕй уыд, уымӕ гӕсгӕ Соломон тӕккӕ уыцы бон срухс кодта, Кувӕндоны раз цы кӕрт уыд, уымӕн йӕ астӕуккаг хай, ӕмӕ уым ӕрхаста иууылсудзинаг нывӕндтӕ, стӕй хойраджы хуынтӕ ӕмӕ фидыды нывӕндты фиу+.

65Соломон Дунедарӕджы раз куывд скодта. Ӕгас Израил, Лево-Хаматӕй суанг Мысыры арӕны раз цы цӕугӕдон калд, уый онг чи царди, уыдон иууылдӕр — тынг бирӕ дзыллӕ — ӕрӕмбырд сты уыцы куывдмӕ ӕмӕ фӕминас кодтой иннабонӕй иннабонмӕ+. 66Ӕстӕм бон паддзах Соломон адӕмы ауагъта. Уыдон ын арфӕ ракодтой ӕмӕ сӕ хӕдзӕрттӕм араст сты, Дунедарӕг Йӕ лӕггадгӕнӕг Давидӕн ӕмӕ Йӕ адӕм Израилӕн цы бирӕ хӕрзты бацыд, уыдоныл цингӕнгӕйӕ ӕмӕ райгӕйӕ.

9

Хуыцауы дзуапп Соломонӕн

9^1•Соломонӕн Дунедарӕджы Кувӕндон, паддзахы галуан ӕмӕ, ноджыдӕр ма цы бӕстыхӕйттӕ саразинаг уыд, уыдон конд куы фесты, 2уӕд ӕм Дунедарӕг дыккаг хатт ӕргом рацыд, кӕддӕр ӕм Гивоны куыд раргом ис, афтӕ+
3ӕмӕ йын загъта: «Фехъуыстон дын дӕ куывд ӕмӕ дӕ лӕгъстӕ, цыдӕриддӕр Мӕ куырдтай, уый ӕмӕ, цы Кувӕндон сарӕзтай, уый срухс кодтон. Мыггагмӕ дзы цӕрдзӕни Мӕ ном, Мӕ цӕстытӕ ӕмӕ Мӕ зӕрдӕ ӕдзух уыдзысты уырдӕм арӕзт+. 4Дӕ фыд Давидау Мын иузӕрдионӕй ӕмӕ рӕстӕй куы лӕггад кӕнай, цыдӕриддӕр дын бафӕдзӕхстон, уыдон куы ӕххӕст кӕнай, Мӕ уагӕвӕрдтӕ ӕмӕ Мын Мӕ амындтытӕм гӕсгӕ куы цӕрай,+
5уӕд дын дӕ паддзахдзинад сфидар кӕндзынӕн, дӕ фыд Давидӕн зӕрдӕ куыд бавӕрдтон, афтӕ ӕмӕ дӕ байзӕддӕгтӕ кӕддӕриддӕр паддзахиуӕг кӕндзысты Израилы.+
6Фӕлӕ Мыл, мыййаг, дӕ фырттимӕ уӕхи бынты-быны тигъ куы акӕнат ӕмӕ уын, цы фӕдзӕхстытӕ ӕмӕ уагӕвӕрдтӕ радтон, уыдон куы не ’ххӕст кӕнат, фӕлӕ ӕндӕр хуыцӕуттӕм кувын ӕмӕ сын лӕггад кӕнын куы райдайат, 7уӕд Израилы адӕмы рамӕрздзынӕн, цы зӕхх сын радтон, уымӕй, Мӕхи атигъ кӕндзынӕн, Мӕ номы сӕраппонд цы Кувӕндон срухс кодтон, ууыл дӕр, ӕмӕ Израилы адӕмыл худдзысты ӕмӕ сын фидис кӕндзысты ӕппӕт адӕмтӕ дӕр+. 8Ацы бӕрзонд Кувӕндонӕн дӕр-иу йӕ цурты чи рацӕуа, уый-иу сагъдауӕй аззайдзӕн, стӕй-иу фехситт кӕндзӕн ӕмӕ бафӕрсдзӕн, ацы зӕхх ӕмӕ ацы Кувӕндонӕн Дунедарӕг цӕй тыххӕй афтӕтӕ бакодта, зӕгъгӕ+. 9Ӕмӕ-иу ын зӕгъдзысты, сӕ фыдӕлты сын Мысырӕй чи ракодта, уыцы Дунедарӕджы, сӕ Хуыцауы, кӕй ныууагътой ӕмӕ ӕндӕр хуыцӕуттӕм кувыныл кӕй фӕцайдагъ сты ӕмӕ сын лӕггад кӕй кӕнынц, уый тыххӕй сыл ныххуырста Дунедарӕг ацы бӕллӕх».

Паддзах Соломоны хъуыддӕгтӕ

10•Соломон Дунедарӕджы Кувӕндон ӕмӕ паддзахы галуан саразыныл бахардз кодта ссӕдз азы+. 11Уыцы хъуыддӕгты йӕ, цасдӕриддӕр ӕй хъуыдис, уый бӕрц кедр ӕмӕ кипарис хъӕдӕрмӕгӕй, стӕй сыгъзӕринӕй ифтонг кодта Тиры паддзах Хирам. Арӕзтадон куыстытӕ куы фесты, уӕд Соломон Хирамӕн радта ссӕдз галилейаг сахары. 12Хирам сӕм Тирӕй йӕхӕдӕг ӕрбацыди фенынмӕ, фӕлӕ йӕ зӕрдӕмӕ нӕ фӕцыдысты. 13Загъта: «Ай мын, ме ’фсымӕр, цавӕр сахартӕ бахай кодтай?» Ӕмӕ, сахартӕ цы зӕххыл уыдысты, уый схуыдта Кавул[*]. 14Фӕлӕ уӕддӕр уыцы сахарты тыххӕй Соломонӕн Тирӕй ӕрбарвыста цъындыйы аргъ — сыгъзӕрины ӕхсӕзыссӕдз таланты.

15Ӕппӕт бӕстыхӕйттӕ саразыны тыххӕй Соломон сфидар кодта бегарайы хӕс, цӕмӕй сараза Дунедарӕджы Кувӕндон, йӕ галуан, ногӕй рацараза Миллойы зылд, Йерусалимы сахары дурамад быру, стӕй сахартӕ Хацор, Мегиддо ӕмӕ Гезер+.

16Мысыры паддзах фараон уымӕй размӕ Гезеры сахармӕ ӕрбабырста ӕмӕ йӕ арты амӕттаг бакодта. Йӕ цӕрджыты йын, ханаанӕгты, ныццагъта ӕмӕ фӕстӕдӕр сахар чындзы дзаумайӕн балӕвар кодта йӕ чызгӕн, Соломоны усӕн+. 17Ӕмӕ ныр Соломон ногӕй рацарӕзта Гезеры сахар.

Ноджы ма рацарӕзта сахартӕ дӕллаг Бет-Хорон+
18ӕмӕ Баалат, стӕй Тамары сахар ӕдзӕрӕг бӕсты (Иудейы зӕххыл). 19Уымӕй уӕлдай ма Соломон сарӕзта ӕфтауцуат сахартӕ: иуты дзы дардта хӕлц, иннӕты — тохуӕрдӕттӕ, аннӕты — бӕхджын ӕфсӕдтӕ. Ноджы ма Соломон Йерусалимы, Ливаны ӕмӕ йӕ паддзахады алы рӕтты сарӕзта ӕндӕр бӕстыхӕйттӕ дӕр, куыддӕриддӕр сфӕнд кодта, афтӕ+. 20-21Израилы зӕххыл раздӕр цы ӕндӕр адӕмтӕ царди — аморӕгтӕ, хеттӕгтӕ, периззӕгтӕ, хиввӕгтӕ ӕмӕ йевусӕгтӕ — уыдоны мыггаг бынтон сыскъуынын израилӕгтӕн нӕ бантыст. Ӕмӕ сын ныр Соломон сӕ фӕстагӕтты бафтыдта тыхбегарайы алы куыстытыл, ӕмӕ сӕ кӕнынц ныронг дӕр. 22Уыцы хъуыддаджы Израилы адӕмы нӕ тыхсын кодта. Уый нӕ, фӕлӕ сӕ йӕхицӕн скодта хӕстонтӕ, фӕсдзӕуинтӕ ӕмӕ ӕфсады хицӕуттӕ, ӕвӕрдта сӕ йӕ тохуӕрдӕттӕ ӕмӕ йӕ бӕхджынты сӕргъы+.

23Соломонӕн йӕ кусӕг адӕмы сӕргъы лӕууыди фондзсӕдӕ фӕндзай цӕстдарӕджы. Уыдонӕн сӕ бӕрны уыдысты ӕппӕт арӕзтадон куыстытӕ.

24Фараоны чызг Давиды сахарӕй, Соломон ын цы галуан сарӕзта, уырдӕм куы ӕрбалыгъд, уый фӕстӕ паддзах райдыдта Миллойы зылды бӕстыхӕйттӕ аразын+.

25Соломон Дунедарӕгӕн цы нывондхӕссӕн сарӕзта, ууыл афӕдз ӕртӕ хатты хаста иууылсудзинӕгтӕ ӕмӕ фидыды нывӕндтӕ, ноджы ма йыл сыгъта буд. Афтӕмӕй Кувӕндон арӕзт фӕци.

26Сырх денджызы былгӕрон Ецион-Геверы, Елотмӕ хӕстӕг, Едомы зӕххыл, Соломон арӕзта наутӕ+. 27Хирам ын уырдӕм, денджызон хъуыддӕгты баххуысы охыл, Соломоны адӕмимӕ фӕлтӕрдджын наудзогты арвыста+. 28Ӕмӕ Соломоны адӕмимӕ наутыл Ецион-Геверӕй араст сты Офирмӕ, ӕмӕ уырдыгӕй паддзах Соломонӕн ӕрбаластой цыппарсӕдӕ дыууын таланты бӕрц сыгъзӕрин+.

10

Савайы ус-паддзах — Соломоны уазӕг

10^1•Соломон Дунедарӕгӕн стыр кад кӕй кодта ӕмӕ номджын паддзах кӕй сси, уый Савайы ус-паддзахмӕ дӕр байхъуыст, ӕмӕ йӕм ӕрбацыди базон-базонтӕй йӕ бафӕлварынмӕ+. 2Йӕ бирӕ фӕсдзӕуинтимӕ йын Йерусалиммӕ теуатыл ӕрбаласта бирӕ хъӕздыг лӕвӕрттӕ: хӕрздӕфгӕнӕнтӕ, тынг бирӕ сыгъзӕрин ӕмӕ хӕзнадуртӕ.

Соломонмӕ куы бацыд, уӕд ын, йӕ зӕрдӕйы цыдӕриддӕр уыд, уыдӕттӕ фӕдзырдта+. 3Ӕмӕ йын Соломон йӕ фӕрстытӕй иу дӕр ӕнӕдзуапп нӕ ныууагъта.

4Савайы ус-паддзахӕн фыр дисӕй йӕ зӕрдӕ ныссӕххӕтт кодта, Соломоны куырыхон зонд ын иууылдӕр куы сбӕрӕг, уӕд. Афӕлгӕсыд ын йӕ галуаныл дӕр, 5федта йын йӕ дзаг фынгтӕ, йӕ барджынтӕ цы агъуыстыты бадынц, лӕггадгӕнджытӕ аив дарӕсты куыд лӕггад кӕнынц, дзагдарты дӕр сӕ аив дарӕсты. Ноджы ма федта, Соломон Дунедарӕджы Кувӕндоны цы иууылсудзинаг нывӕндтӕ хӕссыны уаг ӕрӕвӕрдта, уый дӕр. Ӕмӕ йӕхи нал баурӕдта Савайы ус-паддзах. 6Уый Соломонӕн загъта: «Савайы дӕу тыххӕй цы хабӕрттӕ фехъуыстон, дӕ хъуыддӕгтӕ ӕмӕ дӕ куырыхон зонды тыххӕй, уыдон ӕцӕг разындысты. 7Фӕлӕ мӕ нӕ уырныдтой, цалынмӕ дӕм ӕрбацыдтӕн ӕмӕ дӕ мӕхи цӕстытӕй федтон, уӕдмӕ. Дӕ куырыхон зонд ӕмӕ дӕ хъӕздыг исбон дзӕвгар фылдӕр куы сты, ӕз сӕ цы фехъуыстон, уымӕй. Ӕппӕт уыдӕттӕн мын се ’мбисы бӕрц дӕр нӕ радзырдтой. 8Тӕхудиаг сты, ӕдзух дӕ разы лӕууыны ӕмӕ дӕ куырыхон ныхасмӕ хъусыны фадат кӕмӕн ис, уыдон — дӕ адӕм ӕмӕ, лӕггад дын чидӕриддӕр кӕны, уыдон. 9Арфӕгонд уӕд Дунедарӕг, дӕ Хуыцау, ӕхцон Кӕмӕн уыдтӕ ӕмӕ дӕ Израилы паддзахы къӕлӕтджыны Чи сбадын кодта! Дунедарӕг Израилы адӕмы мыггагмӕ кӕй уарзы, уый тыххӕй дӕ скодта сӕ паддзах, цӕмӕй сын хӕссай рӕстаг тӕрхон»+.

10Ӕмӕ Савайы ус-паддзах Соломонӕн балӕвар кодта сыгъзӕрины ӕхсӕзыссӕдз таланты, тынг бирӕ хӕрздӕфгӕнӕнтӕ ӕмӕ хӕзнадуртӕ. Савайы ус-паддзах паддзах Соломонӕн цы диссаджы хӕрздӕфгӕнӕнтӕ балӕвар кодта, ахӕмтӕ уӕды онг никуыма ничи федта.

11Хирамы наутӕ дӕр, Соломонӕн Офирӕй сыгъзӕрин чи ласта, уыдон, уырдыгӕй ноджыдӕр ӕрбаластой тынг бирӕ зынаргъ хъӕдӕрмӕг ӕмӕ хӕзнадуртӕ+. 12Уыцы хъӕдӕрмӕгӕй Соломон Дунедарӕджы Кувӕндон ӕмӕ йӕ Галуанӕн скодта цӕджындзтӕ. Ноджы ма дзы Кувӕндоны зарӕггӕнджытӕн скодта хъисфӕндыртӕ ӕмӕ дыууадӕстӕнонтӕ. Ахӕм диссаджы хъӕдӕрмӕг ныронг никуыма ӕрбафтыд Йерусалиммӕ.

13Паддзах Соломон йӕхӕдӕг дӕр Савайы ус-паддзахы сбуц кодта йӕ лӕвӕрттӕй, ноджы ма йын радта, йӕ зӕрдӕ цыдӕриддӕр загъта ӕмӕ дзы йӕхи дзыхӕй цыдӕриддӕр ракуырдта, уыдӕттӕ дӕр. Ӕмӕ Савайы ус-паддзах йӕ фӕсдзӕуинтимӕ сӕхимӕ аздӕхт.

Паддзах Соломоны ӕмбисонды хъӕздыгдзинад

14•Соломонмӕ ӕрвылаз цы сыгъзӕрин ӕфтыд, уымӕн йӕ уӕз уыди ӕхсӕзсӕдӕ ӕхсай ӕхсӕз таланты. 15Уымӕй уӕлдай ма йӕм сыгъзӕрин хӕццӕ кодта йӕ базаргӕнджытӕ ӕмӕ йӕ сӕудӕджерты куыстӕй, стӕй йӕ бӕстыхицӕуттӕй ӕмӕ Аравийы паддзӕхтӕй дӕр.

16Соломон скодта дзӕбугӕй цагъд ӕмӕ сыгъзӕринӕй астӕрд дыууӕсӕдӕ стыр уарты, алкӕмӕн дӕр дзы йӕ сыгъзӕрины уӕз уыди ӕхсӕзсӕдӕ шекелы. 17Ноджы ма скодта ӕртӕсӕдӕ чысыл уарты, уыдон дӕр дзӕбугӕй цагъд сыгъзӕринӕй астӕрд, сӕ сыгъзӕрины уӕз уыди фӕйнӕ ӕртӕ минӕйы. Паддзах уыцы уартытӕ иууылдӕр бафснайдта Ливайнаг хъӕдӕй фӕлыст галуаны+. 18Соломон пылыстӕгӕй скодта паддзахы егъау къӕлӕтджын ӕмӕ йӕ састӕрдта сыгъдӕг сыгъзӕринӕй. 19-20Паддзахы къӕлӕтджынмӕ цыди ӕхсӕз къӕпхӕны, ӕмӕ алы къӕпхӕнӕн дӕр йӕ фӕйнӕ кӕроны лӕууыди фӕйнӕ домбайы фӕлгонцы, цонгӕнцайӕнты цур дӕр — фӕйнӕ домбайы фӕлгонцы. Йӕ чъылдымыл сӕрӕй уыди тымбыл ӕмбӕрзӕн конд. Ахӕм диссаджы къӕлӕтджын иунӕг паддзахӕн дӕр нӕ уыд. 21Соломонӕн йӕ нуазӕнтӕ уыдысты сыгъзӕринӕй конд, йӕ ливайнаг хъӕдӕй фӕлыст галуаны дзауматӕ та иууылдӕр — сыгъдӕг сыгъзӕринӕй конд. Ӕвзист дзаумайӕ йӕм ницы уыд, уымӕн ӕмӕ Соломоны заман ӕвзистӕн ницы кад уыди+.

22Паддзахмӕ уыдис, Таршишмӕ цӕуынхъом чи уыд, ахӕм наутӕ, ӕмӕ йын уыдон Хирамы денджызонтимӕ ӕртӕ азӕй ӕртӕ азмӕ ластой сыгъзӕрин, ӕвзист ӕмӕ пылыстӕг, стӕй маймулитӕ ӕмӕ мӕлхъытӕ+.

23Дунейы паддзӕхты ’хсӕн Соломоны куырыхон зонд ӕмӕ йӕ хъӕздыгӕн ӕмбал нӕ уыд+. 24Алы бӕстӕтӕй йӕм цыдысты йӕ ныхӕстӕм байхъусынмӕ, Хуыцау ын цы куырыхон зонд балӕвар кодта, уый фенынмӕ+. 25Афӕдзӕй-афӕдзмӕ-иу ын уыдонӕй алчидӕр ӕрбаласта йӕ лӕвӕрттӕ: ӕвзист ӕмӕ сыгъзӕрин дзауматӕ, хъӕздыг дарӕстӕ, хӕцӕнгӕрзтӕ, хӕрздӕфгӕнӕнтӕ, бӕхтӕ ӕмӕ хӕргӕфсытӕ. 26Соломон ӕртымбыл кодта бирӕ тохуӕрдӕттӕ ӕмӕ бӕхтӕ. Тохуӕрдӕттӕ йӕм уыди мин цыппарсӕдӕ, хӕстон бӕхтӕ та — дыууадӕс мины. Дардта сӕ, тохуӕрдӕтты ӕфтауцуатӕн цы сахартӕ сарӕзта, уым, сӕ иу хай та сын ныууагъта йӕхимӕ, Йерусалимы+.

27Соломоны заманы ӕвзист Йерусалимы арӕх уыди хуымӕтӕг дурау, кедр та, хохрӕбын цы сикомортӕ зайынц, уыдонау.

28Соломонӕн бӕхтӕ ластой Мысыр ӕмӕ Кувӕйӕ. Уым-иу сӕ бӕлвырд аргъыл балхӕдтой паддзахы сӕудӕджертӕ+. 29Тохуӕрдӕттӕ дӕр ластой Мысырӕй, иу уӕрдоны аргъ уыди ӕвзисты ӕхсӕзсӕдӕ шекелы, иу бӕхы аргъ та — ӕвзисты сӕдӕ фӕндзай шекелы. Соломоны сӕудӕджертӕ-иу тохуӕрдӕттӕ ӕмӕ бӕхтӕ хеттаг ӕмӕ сириаг паддзӕхтӕм дӕр фӕхӕццӕ кодтой.

11

Соломон кувы иннӕ адӕмты хуыцӕуттӕм

11^1Фараоны чызгӕй уӕлдай ма Соломон бауарзта бирӕ ӕндӕрбӕстаг сылгоймӕгты дӕр: моавӕгты, аммонӕгты, едомӕгты, сидойнӕгты, хеттӕгты, 2кӕд ӕмӕ Дунедарӕг израилӕгтӕн уыцы адӕмты тыххӕй афтӕ фӕдзӕхста, семӕ хӕстӕгдзинад ма бакӕнут, намӕ уӕ ӕнӕмӕнг сӕ хуыцӕуттӕм кувыныл фӕцахуыр кӕндзысты, зӕгъгӕ, уӕддӕр. Фӕлӕ Соломоны зӕрдӕ ӕгӕр уарзӕгой разынд уыцы ӕндӕрбӕстаг сылгоймӕгтӕм+. 3Уыди йын авдсӕдӕ усы, уӕздан мыггӕгтӕй, стӕй ӕртӕсӕдӕ номылусы, ӕмӕ йын йӕ зӕрдӕ Хуыцаумӕ ӕруазал кодтой. 4Куы базӕронд ис, уӕд ӕй фӕцахуыр кодтой ӕндӕр хуыцӕуттӕм кувыныл, ӕмӕ йӕ фыд Давидау тынг ӕнувыд уыди Дунедарӕгыл, йӕ Хуыцауыл, зӕгъгӕ, уый зӕгъӕн дзы нал уыд+. 5Соломон райдыдта кувын сидойнӕгты ус-хуыцау Астартӕмӕ ӕмӕ аммонӕгты ӕлгъаг Милкоммӕ+. 6Дунедарӕгӕн ӕнӕуынон цы у, уыдӕттыл бафтыд, йӕ фыд Давидӕй хъауджыдӕр, зӕрдиаг ӕмӕ удуӕлдай лӕггад нал кодта Дунедарӕгӕн.

7Уыцы заман Соломон Йерусалимы скӕсӕнварс хохыл моаваг ӕлгъаг Кемошӕн ӕмӕ аммонаг ӕлгъаг Молохӕн скодта фӕйнӕ кувӕн къуыбыры+. 8Ахӕм кувӕн къуыбыртӕ скодта йе ’ппӕт ӕндӕрбӕстаг устыты хуыцӕуттӕн дӕр, ӕмӕ сын уыдон уымыты сӕ номыл сыгътой буд ӕмӕ кодтой кусӕрттӕ. 9-10Дунедарӕг уыдӕтты тыххӕй смӕсты ис Соломонмӕ. Кӕддӕр ӕм дыууӕ хатты фӕзынд ӕмӕ йын дыууӕ хатты дӕр бафӕдзӕхста, ӕндӕр хуыцӕуттӕм ма кув, зӕгъгӕ. Фӕлӕ ныр Соломон Дунедарӕджы, Израилы Хуыцауы, уыцы фӕдзӕхст нал ӕххӕст кодта++. 11Уӕд ын Дунедарӕг загъта: «Афтӕ кӕй кӕныс, не ’хсӕн цы фидыд уыд, уый кӕй фехӕлдтай ӕмӕ дын цы уагӕвӕрдтӕ радтон, уыдон кӕй не ’ххӕст кӕныс, уый тыххӕй дын Ӕз дӕ паддзахдзинад байсдзынӕн ӕмӕ йӕ дӕ цагъарӕн ратдзынӕн+. 12Ӕцӕг дын, дӕ фыд Давиды сӕр нымайгӕйӕ, де ’гасӕй нӕ бакӕндзынӕн уыцы хъуыддаг. Дӕ паддзахдзинад дын ратондзынӕн дӕ фырты къухтӕй. 13Фӕлӕ уый къухтӕй дӕр паддзахдзинад ӕнӕхъӕнӕй нӕ байсдзынӕн. Дыууадӕс хӕдзарвӕндагӕй ма йын иуы ныууадздзынӕн, мӕ цагъар Давиды сӕр нымайгӕйӕ, стӕй, Йерусалимы сахар кӕй равзӕрстон, уый фӕрцы»+.

Хуыцау Соломоны ныхмӕ самидин кодта фыдгулты

14Дунедарӕг Соломонӕн йӕ ныхмӕ сардыдта йе знаджы: Едомы паддзӕхты мыггаджы байзӕддаг Хадады. 15-17Кӕддӕр Давид едомӕгтимӕ куы хӕцыд, уӕд ма Хадад чысыл лӕппу уыд ӕмӕ йӕ фыды фӕсдзӕуинтӕй цалдӕримӕ Мысырмӕ алыгъд. Уымӕн ӕмӕ уыцы заман Давиды ӕфсады хицау Йоав араст, Едомы зӕххыл израилаг хӕстонтӕй чи фӕмард, уыдоны мӕрдтӕ баныгӕнынмӕ ӕмӕ йе ’фсадимӕ Едомы фӕци ӕхсӕз мӕйы бӕрц, цалынмӕ сын сӕ нӕлгоймӕгты иууылдӕр ныццагъта, уӕдмӕ+.

18Хадад йӕ фӕсдзӕуинтимӕ араст ис Мидианӕй, ӕмӕ бахӕццӕ сты Паранмӕ. Уырдыгӕй ма семӕ ракодтой иу къорд лӕджы ӕмӕ ацыдысты фараонмӕ, Мысыры паддзахмӕ. Фараон Хададӕн радта хӕдзар ӕмӕ зӕххы хай, фӕкасти йӕм хӕлцӕй дӕр+. 19Фараоны зӕрдӕмӕ афтӕ тынг фӕцыди Хадад, ӕмӕ йын бинойнагӕн радта йӕ ус-ӕхсин Тахпенесы хойы. 20Тахпенесы хо Хададӕн ныййардта фырт, йӕ ном Генуват. Тахпенес бафӕдзӕхста, цӕмӕй йӕ хъомыл кӕной фараоны галуаны, ӕмӕ Генуват галуаны царди фараоны фырттимӕ иумӕ.

21Хадад Мысыры фехъуыста, зӕгъгӕ, Давид йӕ фыдӕлты размӕ бацыд, йе ’фсады хицау Йоав дӕр амард, ӕмӕ фараонмӕ бахатыд: «Бар мын ратт, ӕмӕ мӕ фыдызӕхмӕ ацӕуон». 22Фараон ӕй бафарста: «Исты хъуаг мӕм ӕййафыс, мыййаг? Цӕмӕн дӕ фӕнды дӕ фыдызӕхмӕ ацӕуын?» Хадад ын дзуапп радта: «Ӕз хъуаг ницӕмӕй ӕййафын, фӕлӕ дӕ уӕддӕр курын, ауадз мӕ».

23Хуыцау Соломоны ныхмӕ сардыдта Елйадайы фырт Резоны дӕр. Уый алыгъд йӕ паддзахӕй — Цовайы паддзах Адад-Езерӕй,+
24Давид Адад-Езерӕн йе ’фсад куы ныддӕрӕн кодта, уӕд Резон ӕрӕмбырд кодта адӕмы, сӕ балхон сси ӕмӕ иуахӕмы бабырста Дамаскмӕ, бацахста йӕ, ӕмӕ йӕ уым адӕм спаддзах кодтой+. 25Афтӕмӕй Резон сси Сирийы паддзах ӕмӕ, цалынмӕ Соломон царди, уӕдмӕ уый дӕр Хададау ӕдзух архайдта Израилы ныхмӕ, кастис ӕм фыдгулы цӕстӕй. 26Соломоны лӕггадгӕнджытӕй дӕр иу, Йоровам, зӕгъгӕ, ефремон, паддзахы ныхмӕ сыстади. Йоровам, Наваты фырт, уыди Цередайы сахарӕй, йӕ фыд ӕгас нал уыд ӕмӕ йӕ мад Цериа царди идӕдзӕй. 27Ныр паддзахы ныхмӕ кӕй фӕци, уымӕн та йӕ хъуыддаг уыди афтӕ. Соломон ногӕй аразын райдыдта Миллойы зылд, ӕмпъызта йӕ фыд Давиды сахары быруйы хуынкъ+. 28Йоровам та ӕрыгон, фӕлӕ сӕрӕн лӕг уыд. Ӕмӕ, хъуыддаджы лӕг кӕй у, уый Соломон куы федта, уӕд ӕй Йосеф ӕмӕ Менассиайы хӕдзарвӕндаджы зӕххыл бегарайы куыстытӕм скодта цӕстдарӕг. 29Уыцы заман Йоровам рацыд Йерусалимӕй, ӕмӕ йыл фӕндагыл, йӕ уӕлӕ ног пӕлӕз, афтӕмӕй амбӕлд Ахийа-пехуымпар, Силомы сахайраг. Сӕхицӕй уӕлдай сӕ разы ничи уыд+. 30Ӕмӕ Ахийа йӕ ног пӕлӕз раласта, дыууадӕс хӕцъилыл ӕй аскъуыдтӕ кодта+
31ӕмӕ Йоровамӕн загъта: «Адонӕй дӕс хӕцъилы дӕхицӕн айс. Дунедарӕг, Израилы Хуыцау, афтӕ зӕгъы: „Ӕз Соломоны къухӕй байсдзынӕн паддзахад ӕмӕ дын дыууадӕс хӕдзарвӕндагӕй дӕс дӕ къухы бакӕндзынӕн+. 32Соломонӕн ма дзы, Мӕ цагъар Давиды сӕр нымайгӕйӕ, стӕй, Мӕхицӕн Израилы ӕппӕт хӕдзарвӕндӕгты зӕххытӕй цы сахар равзӕрстон, уыцы Йерусалимы сӕраппонд ныууадздзынӕн иу. 33Афтӕ сӕ уый тыххӕй бафхӕринаг дӕн, ӕмӕ Мӕныл сӕхи атигъ кодтой ӕмӕ райдыдтой кувын сидойнӕгты ус-хуыцау Астартӕмӕ ӕмӕ Кемошмӕ, моавӕгты хуыцаумӕ, стӕй Милкоммӕ, аммонӕгты хуыцаумӕ. Соломоны фыд Давидӕй хъауджыдӕр адон Мӕ фӕдыл нал цӕуынц, Ӕз растыл цы нымайын, уыдӕттӕ нал кӕнынц, Мӕ уагӕвӕрдтӕ ӕмӕ Мын мӕ амындтытӕ нал ӕххӕст кӕнынц+. 34Ӕцӕг, паддзахад Соломонӕн йӕхи къухӕй нӕ байсдзынӕн. Йӕ амӕлӕты бонмӕ йын ӕй ныууадздзынӕн, Мӕ амындтытӕ ӕмӕ Мын Мӕ уагӕвӕрдтӕ чи ӕххӕст кодта, кӕй равзӕрстон, Мӕ уыцы цагъар Давиды сӕр нымайгӕйӕ. 35Уый фӕстӕ йӕ байсдзынӕн йӕ фырты къухӕй ӕмӕ дзы дӕуӕн ратдзынӕн дӕс хӕдзарвӕндаджы, 36уый фыртӕн та дзы ратдзынӕн иу хӕдзарвӕндаг, цӕмӕй Мӕхицӕн, Мӕ ном дзы цӕра, зӕгъгӕ, кӕй равзӕрстон, уыцы сахар Йерусалимы мӕ лӕггадгӕнӕг Давиды цырагъ макуы ахуысса+. 37Дӕу та Ӕз паддзахӕй ӕвзарын, ӕмӕ паддзахиуӕг кӕндзынӕ, цӕуыл дӕ бафӕнда, ууыл цӕудзӕн дӕ бар, ды уыдзынӕ Израилы паддзах. 38Ӕмӕ дын цыдӕриддӕр бафӕдзӕхсон, уый Мын, Мӕ цагъар Давидау, куы аразай, Мӕ фӕдыл куы цӕуай, Ӕз растыл цы нымайын, уыдӕттыл дӕхи куынӕ тигъ кӕнай ӕмӕ Мын Мӕ уагӕвӕрдтӕ ӕмӕ Мӕ амындтытӕ куы ӕххӕст кӕнай, уӕд дыл ауддзынӕн. Давидау дӕуӕн дӕр дӕ паддзахы хӕдзарвӕндаг сфидар кӕндзынӕн мыггагмӕ, Израил дын бакӕндзынӕн дӕ къухы+. 39Давиды байзӕддӕгтӕ мыл сӕхи кӕй атигъ кодтой, уый тыххӕй сӕ бафхӕрдзынӕн, фӕлӕ мыггагмӕ нӕ“».

40Соломон бахъавыд Йоровамы амарынмӕ, фӕлӕ уый ӕвӕстиатӕй алыгъди Мысырмӕ, Мысыры паддзах Шишакмӕ, ӕмӕ Соломоны амӕлӕты бонмӕ царди уым+.

Соломоны паддзахиуӕджы кӕрон

41•Соломонӕн йӕ иннӕ хабӕрттыл та, йӕ хъуыддӕгтӕ ӕмӕ йӕ куырыхон зондыл дзырдӕуы Соломоны хъуыддӕгты чиныджы. 42Соломон Израилӕн Йерусалимы паддзахиуӕг фӕкодта дыууиссӕдз азы. 43Куы амарди, уӕд ӕй бавӕрдтой йӕ фыд Давиды сахары. Йӕ фӕстӕ паддзах сси йӕ фырт Роховам.

12

Паддзах Роховам нӕ байхъуыста зондджын уынаффӕмӕ

12^1•Роховам фӕцыди Шехеммӕ, уымӕн ӕмӕ уырдӕм ӕрӕмбырд сты ӕппӕт Израилы адӕм, цӕмӕй йӕ спаддзах кӕной+. 2-3Израилӕгтӕ арвыстой, кӕддӕр паддзах Соломонӕй Мысырмӕ чи алыгъд, уыцы Йороваммӕ дӕр, Наваты фыртмӕ. Уый Мысырӕй фӕстӕмӕ ӕрбаздӕхт ӕмӕ ныр уыди Шехемы. Ӕмӕ Йоровам ӕмӕ Израилы хӕдзарвӕндӕгты минӕвӕрттӕ бахатыдысты Роховаммӕ:+
4«Кӕддӕр ныл дӕ фыд уӕззау ӕфсондз сӕвӕрдта, ӕмӕ дӕ курӕм: нӕ куыст нын фӕрогдӕр кӕн, ӕмӕ дын мах лӕггад кӕндзыстӕм»+. 5Уый сын дзуапп радта: «Ацӕут уал, иннӕбон мӕм ӕрбацӕудзыстут».

Адӕм куы ацыдысты, 6уӕд паддзах Роховам бафарста, йӕ фыд Соломонӕн йӕ заманы чи лӕггад кодта, уыцы фӕлтӕрдджын хистӕрты: «Исты-ма мын зӕгъут! Цы дзуапп раттон ацы адӕмӕн?» 7Уыдон ын загътой: «Абон сын ды лӕггадгӕнӕг куы суай ӕмӕ сӕ лӕгъз ныхасӕй куы барӕвдауай, уӕд дын цӕрӕнбонты уыдзысты иузӕрдион лӕггадгӕнджытӕ».

8Фӕлӕ Роховам ницӕмӕ ӕрдардта хистӕрты уынаффӕ ӕмӕ бафарста йе ’мгар лӕппуты, кӕимӕ сырӕзт ӕмӕ йын ныр лӕггад чи кодта, уыдоны: 9«Сымах та мын цы бауынаффӕ кӕндзыстут? Цы зӕгъон ацы адӕмӕн? Курынц мӕ, цӕмӕй сын фӕрогдӕр кӕнон, мӕ фыд сыл цы уӕззау ӕфсондз сӕвӕрдта, уый». 10Йе ’мгӕрттӕ йын дзуапп радтой: «Дӕ фыд ныл цы уӕззау ӕфсондз сӕвӕрдта, уый нын фӕрогдӕр кӕн, зӕгъгӕ дын цы адӕм дзурынц, уыдонӕн афтӕ зӕгъ: „Мӕ кӕстӕр ӕнгуылдз мӕ фыды агъдӕй ставддӕр у, 11ӕмӕ уыл кӕд мӕ фыд уӕззау ӕфсондз сӕвӕрдта, уӕд уын ӕй ӕз та ноджы фӕуӕззаудӕр кӕндзынӕн. Мӕ фыд уӕ ӕфхӕрдта хуымӕтӕг ехсытӕй, ӕз та уӕ ӕфхӕрдзынӕн сындзджын ехсытӕй“».

12Ӕртыккаг бон Йоровам ӕмӕ ӕппӕт дзыллӕ ӕрбацыдысты паддзах Роховаммӕ, ныхасгонд куыд уыдысты, афтӕ. 13Ӕмӕ сын паддзах радта цӕхгӕр дзуапп. Хистӕрты уынаффӕ ницӕмӕ ӕрдардта,+
14фӕлӕ байхъуыста йе ’мгӕртты уынаффӕмӕ ӕмӕ адӕмӕн загъта: «Мӕ фыд уыл уӕззау ӕфсондз сӕвӕрдта, ӕз та уын ӕй ноджы уӕззаудӕр фӕкӕндзынӕн. Мӕ фыд уӕ ӕфхӕрдта хуымӕтӕг ехсытӕй, ӕз та уӕ ӕфхӕрдзынӕн сындзджын ехсытӕй.

15Паддзахмӕ адӕмы курдиат нӕ бахъардта, уымӕн ӕмӕ уый Дунедарӕджы фӕндон уыд. Хъуамӕ сӕххӕст уыдаид, Дунедарӕг силомаг Ахийайы уылты Наваты фырт Йоровамӕн цы ныхас загъта, уый»+.

Израилы хӕдзарвӕндӕгтӕ куыд байуӕрстой

16Израилы адӕм куы федтой, паддзах сын сӕ курдиат ницӕмӕ дары, уый, уӕд ын загътой: «Чи нын у ныр Давид? Цы ма нын ис иумӕйагӕй Йессейы фыртимӕ? Ныххӕлиу ут уӕ цатыртӕм, Израилы адӕм! Ныр сӕ мыггаг сӕхи бар уӕд Давиды байзӕддагӕн!»

Ӕмӕ Израилы адӕм аздӕхтысты сӕ цатыртӕм+. 17Ӕрмӕст, Иудӕйы хӕдзарвӕндаджы сахарты цы израилӕгтӕ царди, уыдонӕн паддзахӕй баззади Роховам.

18Паддзах Роховам йӕ хъалонисӕг ӕмӕ бегарайы кусджыты хицау Адорамы хъалон исынмӕ куы арвыста, уӕд ыл Израилы адӕм дуртӕй ралӕууыдысты ӕмӕ йӕ амардтой. Паддзах Роховам йӕхӕдӕг та уайсахат хӕцӕн уӕрдоны баппӕрста йӕхи ӕмӕ алыгъди Йерусалиммӕ.+
19Афтӕ фӕтӕригъӕдджын Израил, Давиды хӕдзарвӕндагыл йӕхи куы атигъ кодта, уӕд, ӕмӕ ныронг дӕр уӕрст сты.

20Израилы хӕдзарвӕндӕгты адӕм иууылдӕр базыдтой, Йоровам Мысырӕй кӕй ӕрбаздӕхт, уый, фӕдзырдтой йӕм се ’хсӕнады ӕмбырдмӕ ӕмӕ йӕ спаддзах кодтой сӕхицӕн. Паддзах Давиды байзӕддагыл ма иузӕрдионӕй баззад ӕрмӕстдӕр Иудӕйы хӕдзарвӕндаг+.

21Роховам куыддӕр Йерусалиммӕ бахӕццӕ ис, афтӕ Иудӕ ӕмӕ Бениамины хӕдзарвӕндӕгтӕй ӕрӕмбырд кодта сӕдӕ ӕстай мин ӕвзаргӕ хӕстоны, цӕмӕй Израилимӕ схӕцой ӕмӕ Соломоны фыртӕн йӕ паддзахад фӕстӕмӕ йӕ къухы бакӕной.

22Хуыцау пехуымпар Шемайайӕн загъта:+
23«Соломоны фырт Роховамӕн, Иудейы паддзахӕн, стӕй Иудӕ ӕмӕ Бениамины хӕдзарвӕндӕгты адӕмӕн, ноджы ма, израилӕгтӕй Иудейы чи баззад, уыдонӕн се ’ппӕтӕн дӕр зӕгъ!» 24Афтӕ зӕгъы Дунедарӕг: «Ма схӕцут уе ’фсымӕртимӕ, Израилы адӕмимӕ! Алчидӕр уӕ йӕ хӕдзармӕ аздӕхӕд, уымӕн ӕмӕ, цыдӕриддӕр ӕрцыд, уый уыди Мӕ фӕндон!»

Адӕм байхъуыстой Дунедарӕджы ныхасмӕ ӕмӕ сӕ хӕдзӕрттӕм аздӕхтысты.

25Йоровам Ефремы къуылдымтыл рацарӕзта Шехемы сахар ӕмӕ уым ӕрцард. Фӕстӕдӕр уырдыгӕй рацыд ӕмӕ рацарӕзта сахар Пенуел+. 26Йӕхинымӕр дзырдта: «Куы ницы базмӕлон, уӕд, чи зоны, ӕмӕ паддзахад ногӕй бахауа Давиды байзӕддаджы къухмӕ. 27Ацы адӕм нывӕндтӕ хӕссыны охыл Йерусалиммӕ куы цӕуой, Дунедарӕджы Кувӕндонмӕ, уӕд сӕ зӕрдӕ фӕфӕлмӕн уыдзӕни сӕ бардарӕг Роховаммӕ, иудейаг паддзахмӕ, ӕмӕ мӕн амардзысты ӕмӕ фӕстӕмӕ аздӕхдзысты уымӕ»+.

28Паддзах бауынаффӕ кодта ӕмӕ скӕнын кодта дыууӕ сыгъзӕрин уӕныджы, стӕй адӕмӕн загъта: «Йерусалиммӕ цӕуыны сӕр уӕ нал хъӕуы, Израилы адӕм. Мӕнӕ уын, Мысыры зӕххӕй уӕ чи ракодта, уӕ уыцы Хуыцауы фӕлгонцтӕ!»+

29Йоровам иу уӕныг сӕвӕрдта Вефилы, иннӕ та — Даны. 30Ӕмӕ йӕ уыцы ми расайдта тӕригъӕдтӕ. Адӕм уӕнгуытӕн сӕ иумӕ кувынмӕ цыдысты Данмӕ. 31Йоровам ма уыдонӕй уӕлдай скодта кувӕн къуыбыртӕ, уыдоныл та кувӕндӕттӕ ӕмӕ сын сауджынтӕ сӕвӕрдта Левийы байзӕддагӕй нӕ, фӕлӕ хуымӕтӕг адӕмӕй. 32Ӕстӕм мӕйы фынддӕсӕм бон снысан кодта бӕрӕгбон, иудейаг бӕрӕгбон фӕзмгӕйӕ, ӕмӕ Даны нывондхӕссӕныл ӕрхаста иууылсудзинӕгтӕ. Афтӕ бакодта Вефилы дӕр, цы уӕнгуытӕ скӕнын кодта, уыдонӕн ӕрхаста нывӕндтӕ. Вефилы цы кувӕн къуыбыртӕ скодта, уыдонӕн сӕвӕрдта, йӕхӕдӕг кӕй снысан кодта, уыцы сауджынты. 33Йӕхи фӕндӕй кӕй снысан кодта, ӕстӕм мӕйы фынддӕсӕм бон, уыцы бон Израилы адӕмӕн Вефилы скодта бӕрӕгбон, уым цы нывондхӕссӕн сарӕзта, ууыл ӕрхаста иууылсудзинӕгтӕ. Афтӕмӕй-иу нывондхӕссӕны цурмӕ бацыд йӕхӕдӕг, нывӕндтӕ йыл ӕрхӕссынмӕ ӕмӕ йыл буд басудзынмӕ.

13

Иудейаг пехуымпар Вефилы ӕргом кӕны Хуыцауы фӕндон

13^1Йоровам нывӕндтӕ ӕрхӕссыны охыл нывондхӕссӕны цур куыд лӕууыд, афтӕ Иудейӕ Вефилмӕ, Дунедарӕджы дзырдмӕ гӕсгӕ, ӕрбацыд иу пехуымпар, Хуыцауы ӕвзӕрст лӕг+. 2Нывондхӕссӕны ’рдӕм Дунедарӕджы фӕдзӕхстӕй ныхъхъӕр кодта: «Нывондхӕссӕн, нывондхӕссӕн! Дунедарӕг афтӕ зӕгъы: Давиды хӕдзарвӕндаджы рантысдзӕни фырт, йӕ ном — Иосиа. Ӕмӕ дыл уый нывондӕн ӕрхӕсдзӕни кувӕн къуыбырты сауджынты, дӕуыл нывӕндтӕ чи хӕсдзӕн, уыдоны, басудздзӕни дыл адӕймӕгты стджытӕ»+.

3Хуыцауы ӕвзӕрст лӕг тӕккӕ уыцы бон равдыста нысан. Загъта: «Мӕнӕ, ацы ныхас Дунедарӕг кӕй загъта, уый нысан: ныртӕккӕ ацы нывондхӕссӕн ныппырх уыдзӕн ӕмӕ, йӕ уӕлӕ цы сойдзыд фӕнык ис, уый ӕркӕлдзӕн».

4Паддзах Йоровам, Хуыцауы ӕвзӕрст лӕг Вефилы нывондхӕссӕны тыххӕй цы загъта, уый куы фехъуыста, уӕд ӕм нывондхӕссӕны цурӕй йӕ къухӕй ацамыдта ӕмӕ загъта: «Хӕцут ыл!»

Фӕлӕ йӕ къух ӕвиппайды ныхъхъӕдӕг ис ӕмӕ бандзыг, ӕрбатасын ын нал куымдта. 5Нывондхӕссӕн афасти, йӕ сойдзыд фӕнык йӕ сӕрӕй ракалд, ӕмӕ афтӕмӕй сӕххӕст ис, Дунедарӕджы ныхасӕй Хуыцауы ӕвзӕрст лӕг цы нысан загъта, уый. 6Уӕд паддзах Хуыцауы ӕвзӕрст лӕгӕн загъта: «Дунедарӕг Хуыцауы зӕрдӕ мӕм фӕфӕлмӕн кӕн, бакув Ӕм мӕн тыххӕй, цӕмӕй мын мӕ къух фӕстӕмӕ сдзӕбӕх кӕна ӕмӕ та мын тасын райдайа».

Хуыцауы ӕвзӕрст лӕг Дунедарӕгмӕ скуывта, ӕмӕ та паддзахӕн йӕ къух раздӕрау йӕ коммӕ кӕсын райдыдта+. 7Паддзах Хуыцауы ӕвзӕрст лӕгӕн загъта: «Мидӕмӕ мӕм саккаг кӕн ӕмӕ мын мӕ цӕхх, мӕ къӕбӕрӕй саход. Ноджы ма дын исты лӕвар дӕр ратдзынӕн».

8Фӕлӕ Хуыцауы ӕвзӕрст лӕг паддзахӕн загъта: «Дӕ паддзахады ӕмбис мын куы дӕттай, уӕддӕр дӕм нӕ бацӕудзынӕн ӕмӕ ацы бынаты дӕ къӕбӕрӕй дӕр ӕмӕ дӕ донӕй дӕр нӕ саходдзынӕн,+
9уымӕн ӕмӕ мын Дунедарӕг бафӕдзӕхста, уыцы ран мадӕр къӕбӕры, мадӕр доны хъӕстӕ фӕу, фӕстӕмӕ дӕр-иу, уырдӕм цы фӕндагыл бацыдтӕ, уыцы фӕндагыл ма рацу, зӕгъгӕ».

10Ӕмӕ Вефилӕй сӕхимӕ ӕндӕр фӕндагыл аздӕхт.

Хуыцауы ӕвзӕрст лӕг ӕмӕ израилаг пехуымпар

11Вефилы царди иу зӕронд пехуымпар. Йӕ фырттӕ йӕм ӕрбацыдысты ӕмӕ йын радзырдтой, уыцы бон Хуыцауы ӕвзӕрст лӕг Вефилы цы бакодта ӕмӕ паддзахӕн цы загъта, уыдӕттӕ. 12Сӕ фыд сӕ бафарста: «Кӕцы фӕндагыл ацыди?»

Йӕ фырттӕ йын бацамыдтой, Иудейӕ чи ӕрбацыд, уыцы адӕймаг, Хуыцауы ӕвзӕрст лӕг, цы фӕндагыл аздӕхти, уый. 13Уӕд сын загъта: «Хӕрӕг-ма мын сифтындзут!» Хӕрӕг ын куы сивтыгътой, уӕд ыл пехуымпар сбадти 14ӕмӕ араст ис Хуыцауы ӕвзӕрст лӕджы фӕдыл. Баййӕфта йӕ тулдзы бын бадгӕ ӕмӕ йӕ бафарста: «Хуыцауы ӕвзӕрст лӕг ды дӕ, Иудейӕ чи ӕрбацыд, уый?» Дзуапп ын радта: «О, ӕз дӕн». 15Бахатыд ӕм: «Мӕ хӕдзармӕ саккаг кӕн ӕмӕ мын мӕ цӕхх, мӕ къӕбӕр фен». 16Хуыцауы ӕвзӕрст лӕг ын загъта: «Мӕ бон нӕу раздӕхын демӕ, уымӕн ӕмӕ мын ацы бынаты къӕбӕр хӕрӕн дӕр ӕмӕ дон нуазӕн дӕр нӕй. 17Дунедарӕг мын загъта, уыцы ран мадӕр къӕбӕры, мадӕр доны хъӕстӕ фӕу, фӕстӕмӕ дӕр-иу, уырдӕм цы фӕндагыл бацыдтӕ, уыцы фӕндагыл ма рацу, зӕгъгӕ».

18Зӕронд лӕг та йын загъта: «Ӕз дӕр пехуымпар дӕн дӕуау. Дунедарӕджы дзырдӕй мын зӕд бафӕдзӕхста, дӕ хӕдзармӕ йӕ бахон ӕмӕ къӕбӕр дӕр бахӕрӕд ӕмӕ дон дӕр бануазӕд, зӕгъгӕ».

Асайдта йӕ, 19ӕмӕ уӕд уый йемӕ раздӕхт ӕмӕ йын йӕ хӕдзары хӕргӕ дӕр бакодта ӕмӕ нуазгӕ дӕр. 20Фынгыл ма куыд бадтысты, афтӕ, фӕстӕмӕ йӕ чи раздӕхта, уыцы пехуымпары дзыхы Дунедарӕг бавӕрдта йӕ ныхас, 21ӕмӕ уый ныхъхъӕр кодта йӕ иудейаг уазӕгыл: «Афтӕ зӕгъы Дунедарӕг! Дунедарӕджы коммӕ кӕй нӕ бакастӕ, цы дын бафӕдзӕхста, уый кӕй нӕ сӕххӕст кодтай, 22фӕстӕмӕ кӕй раздӕхтӕ ӕмӕ дын Дунедарӕг цы бынатӕй загъта, мадӕр дзы хӕргӕ бакӕн, мадӕр нуазгӕ, зӕгъгӕ, уым хӕргӕ дӕр ӕмӕ нуазгӕ дӕр кӕй бакодтай, уый тыххӕй дӕ мард дӕ фыдӕлты зӕппадзы ӕвӕрд не ’рцӕудзӕн!»

23Хӕрд ӕмӕ нозт куы ахицӕн сты, уӕд фысым Хуыцауы ӕвзӕрст лӕгӕн йӕ хӕрӕг балӕвар кодта, сифтыгъта йын ӕй, 24ӕмӕ уазӕг адардта йӕ фӕндаг. Иу ран Хуыцауы ӕвзӕрст лӕгыл иу домбай йӕхи ныццавта ӕмӕ йӕ амардта, ӕмӕ йӕ мард фӕндагыл баззад. Хӕрӕг ӕмӕ домбай дӕр лӕууыдысты йӕ разы+. 25Йӕ рӕзты чи фӕцӕйцыд, уыдон федтой марды дӕр ӕмӕ йӕ цуры домбайы дӕр, ӕмӕ, зӕронд пехуымпар цы сахары царди, уырдӕм куы бахӕццӕ сты, уӕд уыцы хабар радзырдтой. 26Фӕндагӕй йӕ чи раздӕхта, уыцы пехуымпар хабар куы фехъуыста, уӕд загъта: «Уый, Дунедарӕгмӕ чи нӕ байхъуыста, уыцы Хуыцауы ӕвзӕрст адӕймаг у. Дунедарӕг ӕй домбайы амӕттаг бакодта, ӕмӕ йӕ уый Дунедарӕджы дзырдӕй аргӕвста».

27Пехуымпар йӕ фырттӕн загъта: «Хӕрӕг мын сифтындзут».

Сифтыгътой йын ӕй, 28ӕмӕ лӕг араст ӕмӕ фӕндагыл ссардта марды, йӕ цуры лӕууыдысты хӕрӕг ӕмӕ домбай. Домбай марды дӕр нӕ бахордта, хӕрӕджы дӕр нӕ аргӕвста. 29Ӕмӕ пехуымпар хӕрӕджы рагъмӕ сӕргъӕвта Хуыцауы ӕвзӕрст лӕджы мард ӕмӕ йӕ фӕстӕмӕ аласта Вефилмӕ, фӕхъыг ыл кодта 30ӕмӕ йӕ бавӕрдта йӕхи зӕппадзы, фӕкуыдта йыл, оххай-гъе, ме ’фсымӕр, зӕгъгӕ. 31Уый фӕстӕ йӕ фырттӕн бафӕдзӕхста: «Куы амӕлон, уӕд мӕн дӕр ацы зӕппадзы бавӕрут, ацы Хуыцауы ӕвзӕрст лӕджы стджыты фарсмӕ-иу мын ӕрӕвӕрут ме стджытӕ. 32Уымӕн ӕмӕ ӕнӕмӕнг сӕххӕст уыдзӕн, уый Дунедарӕджы фӕдзӕхстӕй Вефилы нывондхӕссӕны тыххӕй ӕмӕ, Самарийы сахарты цы мӕнг кувӕндӕттӕ ис, ӕппӕт уыдоны тыххӕй цы загъта, уый».

Йоровам не ’рфӕсмон кодта йӕ тӕригъӕдтыл

33Уыцы хабары фӕстӕ дӕр Йоровам йӕ галиу митӕ нӕ ныууагъта. Бынӕттон кувӕндӕттӕн-иу адӕмӕй сауджын суын кӕйдӕриддӕр бафӕндыд, уый-иу сӕвӕрдта сауджынӕй. 34Ӕмӕ уыцы хъуыддаг тӕригъӕды ӕппӕрста Йоровамы мыггаджы, сӕфтмӕ йӕ кодта, бынсӕфт-быныскъуыдмӕ йӕ тардта+.

14

Йоровам ӕмӕ Израилы тӕригъӕдтӕ

14^1Уыцы заман Йоровамы фырт Авийа фӕрынчын ис. 2Ӕмӕ Йоровам йӕ бинойнагӕн загъта: «Дӕ уӕлӕ ӕндӕр дарӕс скӕн, мӕ ус дӕ, уый куыд ничи базона, афтӕ ӕмӕ фӕцу Силоммӕ. Уым цӕры пехуымпар Ахийа; ацы адӕмӕн паддзах кӕй суыдзынӕн, уый мын рагацау загъта+. 3Демӕ йын ахӕсс дӕс дзулы, гуылтӕ ӕмӕ мыды дурын. Уый дын зӕгъдзӕн, нӕ рынчын лӕппу цы бауыдзӕн, уый»+.

4Сылгоймаг бакодта, йӕ мой йын куыддӕриддӕр бафӕдзӕхста, афтӕ. Силоммӕ, Ахийайы хӕдзармӕ, куы бахӕццӕ, уӕд федта, пехуымпар фыр зӕрондӕй куыд бакуырм ис, уый, йӕ цӕстытӕ змӕлгӕ дӕр нал кодтой. 5Ныр Дунедарӕг та Ахийайӕн рагацау загъта: «Ныртӕккӕ дӕм ӕрбацӕудзӕн Йоровамы ус ӕмӕ дӕ бафӕрсдзӕн йӕ рынчын лӕппуйы тыххӕй, ӕцӕг йӕхи афтӕ дардзӕн, цыма дын ӕнӕзонгӕ у». Дунедарӕг Ахийайӕн бацамыдта, сылгоймагӕн цы хъуамӕ зӕгъа, уый.

6Сылгоймаг къӕсӕрӕй куыддӕр ӕрбацӕйхызт, афтӕ йын Ахийа йӕ къахуынӕр айхъуыста ӕмӕ загъта: «Рахиз мидӕмӕ, Йоровамы ус. Цыма уый ды нӕ дӕ, афтӕ дӕхи цӕмӕн ӕвдисыс? Фыдохы уац мӕм ис дӕуӕн. 7Цу ӕмӕ Йоровамӕн фехъусын кӕн: „Афтӕ зӕгъы Дунедарӕг, Израилы Хуыцау: адӕмы ’хсӕнӕй дӕ ракодтон ӕмӕ дӕ скадджын кодтон, Мӕ адӕмӕн, Израилӕн, дӕу скодтон фӕтӕг+. 8Давиды байзӕддагӕй паддзахад байстон ӕмӕ йӕ дӕ къухы бакодтон. Фӕлӕ дӕумӕ Мӕ лӕггадгӕнӕг Давиды миниуджытӕй ницы разынд. Уый Мын ӕххӕст кодта Мӕ фӕдзӕхстытӕ, Мӕ фӕндон, кодта Мын иузӕрдион лӕггад+. 9Ды та, дӕ размӕ чи уыд, уыдонӕй се ’ппӕтӕй дӕр разындтӕ ӕвзӕрдӕр. Иуварс Мӕ фехстай дӕ зӕрдӕйӕ, дӕхицӕн скодтай ӕндӕр хуыцӕуттӕ, джиппыуагъд гуымирытӕ ӕмӕ Мӕ смӕсты кодтай+. 10Уымӕ гӕсгӕ дын дӕ хӕдзаронты фыдбылызы амӕттаг бакӕндзынӕн, цагъайраг уа ӕви сӕрибар — Израилы адӕмы ’хсӕн Йоровамы хӕдзарвӕндагӕй иу лӕппу-байзӕддаджы дӕр нал ныууадздзынӕн, фаджыс мӕрзӕгау се ’ппӕты дӕр рамӕрздзынӕн+. 11Йоровамы адӕмӕй сахары мидӕг чи амӕла, уыдон куыйты хӕринаг бауыдзысты, фӕссахар чи амӕла, уыдоны та тугдзых мӕргътӕ бахӕрдзысты“.

Афтӕ зӕгъы Дунедарӕг+. 12Ды та дӕ хӕдзармӕ ацу. Ӕцӕг, куыддӕр сахармӕ бацӕуай, афтӕ дӕ саби амӕлдзӕн. 13Фӕхъыг ыл кӕндзысты Израилы адӕм ӕмӕ йӕ зӕппадзы бавӕрдзысты. Йоровамы хӕдзаронтӕй иунӕг уый ӕрцӕудзӕни зӕппадзы ӕвӕрд, уымӕн ӕмӕ Дунедарӕг, Израилы Хуыцау, иунӕг уымӕ ссардта хорз миниуджытӕ+. 14Дунедарӕг Израилы сӕргъы сӕвӕрдзӕн ӕндӕр паддзах, ӕмӕ уый мыггагыскъуыд фӕкӕндзӕн Йоровамы хӕдзарвӕндаг. Гъе афтӕ, уӕдӕ куыд? Гъеныр ӕрцыди йе сӕфт!+
15Дунедарӕг Израилы ӕрцӕвдзӕн, ӕмӕ уый доны хъеллаугӕнӕг хъӕзы хуызӕн суыдзӕн. Израилы адӕмы сӕ бындзарӕй срӕдувдзӕн ацы сойджын зӕххӕй, кӕддӕр сын сӕ фыдӕлтӕн кӕй радта, уымӕй. Евфраты доны фале сӕ ныххӕлиу кӕндзӕн, сӕхицӕн хъӕдӕй ус-хуыцау Ашерӕйы цӕджындзтӕ кӕй скодтой ӕмӕ уымӕй Дунедарӕджы кӕй смӕсты кодтой, уый тыххӕй+. 16Израилы адӕмы ныууадздзӕн Йоровамы тӕригъӕдты тыххӕй, стӕй, Йоровам йӕ адӕмы тӕригъӕды азымы кӕй баппӕрста, уый тыххӕй».

17Йоровамы ус куыддӕр Тирцамӕ бахӕццӕ ӕмӕ сӕ хӕдзары къӕсӕрӕй мидӕмӕ бахызт, афтӕ йӕ саби амарди. 18Бавӕрдтой йӕ ӕмӕ йыл фӕхъыг кодтой Израилы адӕм, Дунедарӕг пехуымпар Ахийайы уылты куыд загъта, афтӕ.

19Йоровамы иннӕ хъуыддӕгтӕ, йӕ хӕстон хабӕрттӕ ӕмӕ, паддзахиуӕг куыд кодта, уыдӕттӕ, фыст ӕрцыдысты «Израилаг паддзӕхты азфыстыты чиныджы»+. 20Йоровам Израилӕн паддзахиуӕг фӕкодта дыууӕ ӕмӕ ссӕдз азы. Куы амарди, уӕд йӕ бӕсты паддзах сси йӕ фырт Надав.

Роховам — Иудейы паддзах

21•Соломоны фырт Роховам Иудейы паддзах куы сси, уӕд ыл цыди иу ӕмӕ дыууиссӕдз азы. Дунедарӕг Израилы хӕдзарвӕндӕгты ӕппӕт зӕххытӕй цы сахар равзӕрста, Йӕ ном дзы цӕра, уый охыл, уыцы Йерусалимы Роховам паддзахиуӕг фӕкодта ӕвддӕс азы. Йӕ мад Наама уыди аммонаг чызг.

22Иудейӕгтӕ, Дунедарӕгӕн ӕнӕуынон цы у, уыдӕттӕ кодтой, ӕмӕ Йӕ сӕ тӕригъӕдтӕй сӕ фыдӕлтӕй тынгдӕр мӕсты кодтой. 23Алы бӕрзонд хохыл ӕмӕ алы къабузджын бӕласы бын арӕзтой кувӕн къуыбыртӕ, табуйаг дуртӕ ӕмӕ Ашерӕйы цӕджындзтӕ. 24Фӕзындис сӕм дины хъахбай лӕгтӕ дӕр ӕмӕ, Дунедарӕг кӕддӕр Израилы адӕмы цурӕй кӕй фӕсырдта, уыцы адӕмты ӕппӕт ӕлгъаг митӕ фӕзмын байдыдтой+.

25Роховамы паддзахиуӕджы фӕндзӕм аз Мысыры паддзах Шишак бабырста Йерусалиммӕ+
26ӕмӕ дзы рахаста Дунедарӕджы Кувӕндоны ӕмӕ паддзахы галуаны хӕзнатӕ иууылдӕр. Рахаста Соломоны конд сыгъзӕрин уартытӕ дӕр+. 27Роховам уыдоны бӕсты скӕнын кодта ӕрхуы уартытӕ ӕмӕ сӕ паддзахы галуаны дуар хъахъхъӕнджыты хицӕутты бӕрны бакодта. 28Ӕмӕ-иу паддзах Дунедарӕджы Кувӕндонмӕ куы цыди, уӕд-иу уыцы уартытӕ хастой йемӕ цӕуӕг хъахъхъӕнджытӕ, стӕй-иу сӕ фӕстӕмӕ хъахъхъӕнджыты агъуыстмӕ бахастой.

29Роховамы иннӕ хъуыддӕгтӕ иууылдӕр фыст ӕрцыдысты «Иудейаг паддзӕхты азфыстыты чиныджы». 30Цӕрӕнбонты Роховам хӕцыди Йоровамимӕ. 31Куы амарди, уӕд ӕй бавӕрдтой йӕ фыдӕлты фарсмӕ, Давиды сахары. Йӕ мад уыди аммонаг чызг, Наама — йӕ ном. Роховамы фӕстӕ паддзах сси йӕ фырт Авиам.

15

Иудейы паддзах Авиам

15^1•Наваты фырт Йоровамы паддзахиуӕджы ӕстдӕсӕм аз Иудейӕн паддзах сси Авиам. 2Йерусалимы паддзахиуӕг фӕкодта ӕртӕ азы. Йӕ мад уыди Авессаломы чызг Мааха. 3Авиам алцӕмӕй дӕр фӕзмыдта йӕ размӕ йӕ фыды тӕригъӕдджын митӕ. Йӕ фыдӕл Давиды хуызӕн иузӕрдион нӕ уыди Дунедарӕгыл, йӕ Хуыцауыл.+
4Фӕлӕ йын уӕддӕр Дунедарӕг Хуыцау йӕ паддзахы хӕдзарвӕндаджы цырагъ ахуыссын нӕ бауагъта, йӕ фӕстӕ йын паддзах скодта йӕ фырты ӕмӕ бахъахъхъӕдта Йерусалим. Уыдӕттӕ бакодта Давиды сӕр нымайгӕйӕ,+
5уымӕн ӕмӕ Давид арӕзта Дунедарӕджы фӕндон хъуыддӕгтӕ. Уый йын цы бафӕдзӕхста, уыдонӕй цӕрӕнбонты ницы фехӕлдта, хеттаг Уриайӕн цы бакодта, уымӕй дарддӕр+.

6Роховам ӕмӕ Йоровамы ’хсӕн цы хӕстытӕ райдыдтой, уыдон цыдысты, цалынмӕ Авиам паддзахиуӕг кодта, уӕдмӕ.

7Авиамы иннӕ хъуыддӕгтӕ, цыдӕриддӕр бакодта, уыдон, фыст ӕрцыдысты «Иудейаг паддзӕхты азфыстыты чиныджы». Авиам ӕмӕ Йоровамы ’хсӕн цыди хӕстытӕ. 8Авиам куы амарди, уӕд ӕй бавӕрдтой йӕ фыдӕлты фарсмӕ, йӕ фыдӕл Давиды сахары. Йӕ фӕстӕ паддзах сси йӕ фырт Аса.

Иудейы паддзах Аса

9•Израилы паддзах Йоровамы паддзахиуӕджы ссӕдзӕм аз Иудейӕн паддзах сси Аса. 10Йерусалимы паддзахиуӕг фӕкодта иу ӕмӕ дыууиссӕдз азы. Йӕ фыдымад уыди Авессаломы чызг Мааха.

11Аса, йӕ фыдӕл Давидау, арӕзта Дунедарӕджы фӕндон хъуыддӕгтӕ. 12Йӕ зӕххӕй фӕсырдта муртаттаг кувӕндӕтты кусӕг нӕлгоймаг ӕмӕ сылгоймаг хъахбайты, аппӕрста, йӕ фыдӕлтӕ цы хуыцаугӕндтӕ скодтой, уыдон+. 13Суанг ма йӕ фыдымад Маахайӕн дӕр айста йӕ ус-паддзахы кады ном, Ашерӕйы ӕлгъаг гуымиры кӕй саразын кодта, уый тыххӕй. Аса бардзырд радта, цӕмӕй уыцы гуымирыйы акъуырой ӕмӕ йӕ Кедроны тӕрфы басудзой+. 14Ӕрмӕст кувӕн къуыбыртӕ нӕ аивта. Фӕлӕ уӕддӕр Аса цӕрӕнбонты иузӕрдион уыди Дунедарӕгыл. 15Аса Дунедарӕджы Кувӕндонмӕ бахаста, йӕ фыд дӕр ӕмӕ йӕхӕдӕг дӕр Кувӕндонӕн цы снывонд кодтой, уыдон: ӕвзист, сыгъзӕрин ӕмӕ алы дзауматӕ+.

16Аса цӕрӕнбонты хӕцыди Израилы паддзах Баасаимӕ. 17Иуахӕмы Израилы паддзах Бааса бабырста Иудеймӕ ӕмӕ уым Рамайы сахары аразын райдыдта фидар, цӕмӕй, ууылты Иудейы паддзах Асамӕ цы фӕндаг цӕуы, уый ӕрӕхгӕна ӕмӕ йыл дыууӕрдӕм дӕр цӕуӕн мауал уа. 18Уӕд Аса йӕ минӕвӕртты арвыста Дамаскмӕ, Сирийы паддзах Бен-Хададмӕ, Хезионы фырт Тавримоны фыртмӕ. Минӕвӕрттимӕ йын арвыста лӕвӕрттӕ, Кувӕндон ӕмӕ галуаны хӕзнадӕтты ӕвзист ӕмӕ сыгъзӕринӕй цыдӕриддӕр уыдис, уыдон ӕмӕ сын бафӕдзӕхста, цӕмӕй Сирийы паддзахӕн зӕгъой:+
19«Демӕ мӕ фӕнды цӕдис скӕнын, мӕ фыд ӕмӕ дӕ фыды ’хсӕн куыд уыдис, афтӕ. Цӕдисы нысанӕн дын ӕрвитын ӕвзист ӕмӕ сыгъзӕрины лӕвӕрттӕ ӕмӕ дӕ курын: Израилы паддзах Баасаимӕ дӕ цӕдис фехал ӕмӕ бацархай, цӕмӕй мӕ арӕнтӕй айса йӕхи». 20Бен-Хадад сразы ис паддзах Асайы фӕндоныл ӕмӕ йе ’фсӕдтӕ арвыста Израилы ныхмӕ. Уыдон бацахстой Израилы сахартӕ Ийон, Дан, Авел-Бет-Мааха, уыимӕ Неффалимы хӕдзарвӕндаджы ӕппӕт зӕхх, стӕй Киннереты алыварс зӕххытӕ иууылдӕр. 21Бааса уыцы хабар куы базыдта, уӕд ныууагъта Рамайы фидар аразын ӕмӕ аздӕхти Тирцайы сахармӕ+.

22Ныр паддзах Аса та фӕдзырдта иудейӕгтӕм се ’ппӕтмӕ дӕр, фӕстаг лӕджы онг иууылдӕр куыд ӕрбацӕуой, афтӕ. Рамайы сахарӕй сын рахӕссын кодта, Бааса фидар аразынӕн дурӕй, хъӕдӕй цыдӕриддӕр ӕрмӕг ӕрцӕттӕ кодта, уыдон ӕмӕ уыцы ӕрмӕгӕй ногӕй рацарӕзта, Бениамины зӕххыл цы сахартӕ уыд, уыдон — Гевӕ ӕмӕ Мицпа.

23Асайы иннӕ хъуыддӕгтӕ иууылдӕр, йе ’хсар, цы сгуыхтдзинӕдтӕ равдыста ӕмӕ цы сахартӕ сарӕзта, уыдоны тыххӕй хабӕрттӕ фыст ӕрцыдысты «Иудейаг паддзӕхты азфыстыты чиныджы». Зӕрондырдӕм йӕ къӕхтӕ риссын байдыдтой, ӕмӕ цӕуынхъом нал уыд. 24Аса куы амарди, уӕд ӕй бавӕрдтой йӕ фыдӕлты фарсмӕ, йӕ фыдӕл Давиды сахары. Йӕ фӕстӕ паддзах сси йӕ фырт Иосафат+.

Израилы паддзах Надав — Йоровамы мыггаджы фӕстаг паддзах

25Йоровамы фырт Надав Израилы паддзах сси иудейаг паддзах Асайы паддзахиуӕджы дыккӕгӕм аз. Йӕ паддзахиуӕг ахаста дыууӕ азы+. 26Йӕ фыдау уый дӕр, Дунедарӕгӕн ӕнӕуынон цы у, уыдӕттӕ кодта, фӕзмыдта йӕ фыды тӕригъӕдджын митӕ, Йоровам Израилы адӕмы цы тӕригъӕдты бафтыдта, уыдон.

27Ахийайы фырт Бааса, Иссахары хӕдзарвӕндагӕй, йӕ ныхмӕ сусӕгвӕнд скодта ӕмӕ йӕ амардта филистимаг сахар Гиббетоны цур, Надав ӕмӕ ӕгас Израил сахарыл куы ӕрхъула кодтой, уыцы заман+. 28Бааса йӕ амардта ӕмӕ йӕ бӕсты паддзах сси иудейаг паддзах Асайы паддзахиуӕджы ӕртыккӕгӕм аз. 29Бааса паддзах куы сси, уӕд Йоровамы мыггаг ныццагъта, иуы дӕр дзы нал ныууагъта, Дунедарӕг йӕ лӕггадгӕнӕг силомаг Ахийайы уылты куыд загъта, афтӕ+. 30Уыцы карз ӕфхӕрд сыл ӕрцыдис, Йоровам тӕригъӕдджын хъуыддӕгтыл хӕст кӕй уыди, Израилы адӕмы дӕр тӕригъӕдтыл кӕй бафтыдта ӕмӕ уымӕй Дунедарӕджы, Израилы Хуыцауы, кӕй смӕсты кодта, уый тыххӕй.

31Надавы иннӕ хабӕрттӕ, цыдӕриддӕр бакодта, уыдон фыст ӕрцыдысты «Израилы паддзӕхты азфыстыты чиныджы». 32Аса ӕмӕ Израилы паддзах Баасайы ’хсӕн ӕдзух цыди хӕстытӕ.

Израилы паддзах Баасайы тыххӕй

33Иудейаг паддзах Асайы паддзахиуӕджы ӕртыккӕгӕм аз Ахийайы фырт Бааса Тирцайы сахары сси Израилы паддзах ӕмӕ йын паддзахиуӕг фӕкодта цыппар ӕмӕ ссӕдз азы. 34Бааса кодта, Дунедарӕгӕн ӕнӕуынон цы у, уыдӕттӕ, фӕзмыдта, Израилы адӕмы тӕригъӕдты чи бафтыдта, уыцы тӕригъӕдджын Йоровамы.

16

16^1Иуахӕмы Дунедарӕг Хананийы фырт Йегуйӕн бафӕдзӕхста, цӕмӕй Дунедарӕджы номӕй Баасайӕн зӕгъа:+
2«Ницӕйаг уыдтӕ, уӕддӕр дӕ скодтон Мӕ адӕмы, Израилы, фӕтӕг. Фӕлӕ ды бафӕзмыдтай Йоровамы, Мӕ адӕмы Мын тӕригъӕдты бафтыдтай, цӕмӕй Мӕ мӕсты кӕной сӕ тӕригъӕдтӕй+. 3Уымӕ гӕсгӕ Ӕз мыггагыскъуыд фӕкӕндзынӕн Баасайы дӕр ӕмӕ йӕ байзӕддӕгты дӕр. Наваты фырт Йоровамы мыггаджы куыд бафхӕрдтон, афтӕ йын йӕ мыггаг дӕр бафхӕрдзынӕн+. 4Баасайы мыггагӕй сахары мидӕг чи амӕла, уыдон куыйты хӕринаг бауыдзысты, фӕссахар чи амӕла, уыдоны та тугдзых мӕргътӕ бахӕрдзысты»+.

5Баасайы иннӕ хъуыддӕгтӕ, йе ’хсар ӕмӕ йе сгуыхтытӕ фыст ӕрцыдысты «Израилаг паддзӕхты азфыстыты чиныджы». 6Куы амарди, уӕд ӕй бавӕрдтой йӕ фыдӕлты фарсмӕ, Тирцайы сахары. Йӕ фӕстӕ паддзах сси йӕ фырт Ела.

7Ацы рагуац ныхас Дунедарӕджы фӕдзӕхстӕй Хананийы фырт Йегу загъта Бааса ӕмӕ йӕ мыггаджы ныхмӕ, уымӕн ӕмӕ Бааса, Дунедарӕгӕн ӕнӕуынон цы митӕ уыдысты, уыдӕттӕ кодта, Йӕ хъуыддӕгтӕй Йӕ ӕфхӕрдта, Йоровамы тӕригъӕдтӕ кӕй фӕзмыдта, стӕй ма ноджы Йоровамы мыггаг кӕй ныццагъта, уый тыххӕй.

Израилы паддзах Ела — Баасайы мыггаджы фӕстаг паддзах

8Иудейаг паддзах Асайы паддзахиуӕджы ӕхсӕз ӕмӕ ссӕдзӕм аз Баасайы фырт Ела Тирцайы сахары сси Израилы паддзах. Йӕ паддзахиуӕг ахаста дыууӕ азы. 9Йӕ ныхмӕ йын сусӕгвӕнд скодта йе ’фсады хицау Зимри. Уый уыди йӕ тохуӕрдӕтты ӕфсадӕн йе ’мбисы хицау. Паддзах Тирцайы сахары, йе ’ппӕт исбон дӕр кӕй бӕрны уыд, уыцы Арцайы хӕдзары куы фӕрасыг,+
10уӕд ӕм Зимри бацыд ӕмӕ йӕ амардта.

Уыцы хъуыддаг ӕрцыд иудейаг паддзах Асайы паддзахиуӕджы авд ӕмӕ ссӕдзӕм аз, ӕмӕ Елайы амӕлӕты фӕстӕ Зимри сси Израилы паддзах. 11-12Паддзахы бынат куы бацахста, уӕд ныццагъта Баасайы мыггаг. Иу нӕлгоймаг дӕр дзы удӕгасӕй нал ныууагъта, Дунедарӕг Баасайы тыххӕй пехуымпар Йегуйы уылты куыд загъта, афтӕ. Зимри йын амардта суанг йӕ хионтӕ ӕмӕ йӕ лымӕнты дӕр+. 13Ахӕм карз ӕфхӕрд сыл ӕрцыдис Бааса ӕмӕ йӕ фырт Елайы тӕригъӕдты аххосӕй, ноджы ма, Израилы адӕмы тӕригъӕдты кӕй бафтыдтой ӕмӕ Дунедарӕджы, Израилы Хуыцауы, сӕ ницӕйаг гуымирытӕй кӕй смӕсты кодтой, уый тыххӕй.

14Елайы иннӕ хабӕрттӕ иууылдӕр фыст ӕрцыдысты «Израилаг паддзӕхты азфыстыты чиныджы».

Израилы паддзахы бадӕн бацахсыныл тох

15Иудейаг паддзах Асайы паддзахиуӕджы авд ӕмӕ ссӕдзӕм аз Тирцайы сахары Израилы паддзах сси Зимри. Йӕ паддзахиуӕг ӕдӕппӕтӕй ахаста авд боны.

Уыцы заман Израилы ӕфсад лӕууыди филистимаг сахар Гиббетоны ныхмӕ+. 16Ӕмӕ Зимри паддзах Елайы ныхмӕ сусӕгвӕнд скодта ӕмӕ йӕ амардта, уый куы фехъуыстой, уӕд, кӕм ӕй амардта, уыцы ран тӕккӕ уыцы бон Израилы ӕфсад сӕхицӕн паддзахӕй расидтысты сӕ хицау Амрийы.

17-18Амри йе ’ппӕт ӕфсадимӕ Гиббетоны цурӕй абырста Тирцайы ’рдӕм. Сахарыл ӕрхъула кодта ӕмӕ йӕ куы бацахста, уӕд Зимри паддзахы галуаны гӕнахмӕ балыгъд, арт бандзӕрста галуаныл ӕмӕ дзы йӕхӕдӕг дӕр басыгъд. 19Уыцы бӕллӕх ыл ӕрцыд йӕ тӕригъӕдты аххосӕй, Дунедарӕджы раз ӕнӕраст митӕ кӕй кодта, уый тыххӕй. Фӕзмыдта Йоровамы тӕригъӕдджын митӕ, уый Израилы адӕмы цы тӕригъӕдты бафтыдта, уыдон.

20Зимрийы сусӕгвӕнд, стӕй ма ноджыдӕр, цы хъуыддӕгтӕ бакодта, уыдон фыст ӕрцыдысты «Израилаг паддзӕхты азфыстыты чиныджы».

21Израилы адӕм дыууӕ дихы фесты. Сӕ иу ӕмбис паддзахӕй расидинаг уыдысты Гинаты фырт Тивнийы, иннӕ ӕмбис та — Амрийы. 22Амрийы фарсхӕцджытӕ фӕуӕлахиз сты, Гинаты фырт Тивнийы фарс чи хӕцыди, уыдоныл, ӕмӕ, Тимни куы фӕмард ис, уӕд Израилӕн паддзах сси Амри.

Израилы паддзах Амри

23Амри Израилы паддзах сси Иудейы паддзах Асайы паддзахиуӕджы ӕртын фыццӕгӕм аз. Паддзахиуӕг кодта дыууадӕс азы, уыдонӕй фыццаг ӕхсӕз азы — Тирцайы сахары. 24Амри Семерӕй ӕвзисты дыууӕ талантӕй балхӕдта Самарийы къуылдым, сарӕзта йыл сахар ӕмӕ йӕ схуыдта Самари, йӕ раздӕры хицау Семеры номыл. 25Амри дӕр кодта, Дунедарӕгӕн ӕнӕуынон цы у, уыдӕттӕ. Йӕ размӕ цы паддзӕхтӕ уыд, уыдонӕй ноджы фыддӕр фыдгӕнӕг разынд+. 26Алцӕмӕй дӕр фӕзмыдта Наваты фырт Йоровамы тӕригъӕдджын митӕ, уый Израилы адӕмы цыдӕриддӕр тӕригъӕдты бафтыдта, уыдон, ӕмӕ Дунедарӕджы, Израилы Хуыцауы, смӕсты кодта йӕ ницӕйаг гуымирытӕй.

27Амрийы иннӕ хъуыддӕгтӕ ӕмӕ йе сгуыхтытӕ фыст ӕрцыдысты «Израилы паддзӕхты азфыстыты чиныджы». 28Куы амарди, уӕд ӕй бавӕрдтой йӕ фыдӕлты фарсмӕ, Самарийы сахары. Йӕ фӕстӕ паддзах сси йӕ фырт Ахав.

Израилы паддзах Ахав

29Амрийы фырт Ахав Израилы паддзах сси иудейаг паддзах Асайы паддзахиуӕджы ӕртын ӕстӕм аз. Самарийы сахары Израилӕн паддзахиуӕг фӕкодта дыууӕ ӕмӕ ссӕдз азы. 30Амрийы фырт Ахав дӕр, Дунедарӕгӕн ӕнӕуынон цы у, уыдӕттӕ арӕзта. Йӕ размӕ цы паддзӕхтӕ уыд, уыдонӕй басгуыхти ноджы фыддӕр фыдгӕнӕг+. 31Наваты фырт Йоровамы тӕригъӕдджын митӕ кӕй фӕзмыдта, уый йын ӕгъгъӕд нӕ уыди, фӕлӕ ма ракуырдта сидойнӕгты паддзах Етбаалы чызг Иезавелы ӕмӕ кувын байдыдта Баалӕн.+
32Уымӕн Самарийы цы кувӕндон сарӕзта, уым ын скодта нывондхӕссӕн дӕр+. 33Ноджы ма скодта Ашерӕйы цӕджындз дӕр. Йӕ размӕ Израилӕн цы паддзӕхтӕ уыд, уыдонӕй ноджы тынгдӕр агайдта Дунедарӕджы, Израилы Хуыцауы, маст.

34Ахавы паддзахиуӕджы заман Вефилы сахайраг Хиел ногӕй рацарӕзта Йерихоны сахар. Сахарӕн йӕ бындур куы ӕрӕвӕрдта, уӕд амарди йӕ фыццаг фырт Авирам, кулдуар ын куы скодта, уӕд та — йӕ кӕстӕр фырт Сегув, кӕддӕр Дунедарӕг Нуны фырт Йешуайы уылты куыд загъта, афтӕ+.

17

Пехуымпар Илийайы рагуац хус рӕстӕджы тыххӕй

17^1Галаадмӕ балидзӕг адӕмӕй иу лӕг, тишбийаг Илийа, Ахавӕн загъта: «Сомы дын кӕнын Дунедарӕгӕй, Израилы Хуыцауӕй, лӕггад Кӕмӕн кӕнын, Уымӕй: къорд азы дӕргъы нӕ уыдзӕни нӕдӕр къӕвда, нӕдӕр ӕртӕх, цалынмӕ ӕз нӕ зӕгъон, уӕдмӕ»+.

Дунедарӕг ауды Илийайыл

2Дунедарӕг Илийайӕн загъта: 3«Дӕ сӕр бафснай. Ацу скӕсӕнӕрдӕм, Иорданы фалемӕ, ӕмӕ уым къададон Кериты былгӕрон дӕхи бамбӕхс. 4Йӕ донӕй йын сӕтдзынӕ дӕ дойны, сынтытӕн та Ӕз бафӕдзӕхстон, ӕмӕ дын хӕринаг хӕсдзысты уырдӕм».

5Илийа Дунедарӕгмӕ байхъуыста, Иорданы фаллаг фарсмӕ бахызт ӕмӕ царди Кериты былгӕрон. 6Сынтытӕ йын уырдӕм ӕрвылрайсом ӕмӕ ӕрвылизӕр хастой дзул ӕмӕ дзидза. Кериты донӕй та Илийа саста йӕ дойны.

7Цасдӕр рӕстӕджы фӕстӕ Кериты къада бахуыскъ, уымӕн ӕмӕ къӕвдатӕ нал уарыд. 8Дунедарӕг та Илийайӕн загъта: 9«Ацу сидойнаг сахар Сарептӕмӕ ӕмӕ уал уым цӕр. Ӕз уым иу идӕдз усӕн загътон, ӕмӕ дӕ уый хӕрд ӕмӕ нозтӕй цух нӕ уадздзӕн»+.

10Ӕмӕ Илийа уырдыгӕй араст ис Сарептӕмӕ. Сахары кулдуармӕ куы бахӕццӕ, уӕд дын кӕсы, ӕмӕ уым иу сылгоймаг артӕн каухалӕнтӕ ӕмбырд кӕны. Фӕдзырдта йӕм ӕмӕ йын загъта: «Истӕм-ма мын дон рахӕсс ӕмӕ бануазон».

11Ус куы фӕцӕйуад, уӕд ма йӕ фӕстӕ адзырдта: «Иу дзулы къӕбӕр дӕр ма мын-иу райс демӕ». 12Уый йын загъта: «Сомы кӕнын Дунедарӕгӕй, дӕ Хуыцауӕй, къӕбӕры мур мӕм нӕй. Ӕрмӕстдӕр мӕм дурыны мидӕг ис иу армыдзаг ссад, хъуырауы мидӕг та — иу чысыл сой. Ӕмӕ мӕнӕ суджы дыууӕ лыггаджы ахӕссон, фӕстаг хӕринаг скӕнон мӕхицӕн ӕмӕ мӕ лӕппуйӕн, стӕй амӕлдзыстӕм». 13Илийа йын загъта: «Ацу ӕмӕ скӕн, цы загътай, уый. Ӕрмӕст уал фыццаг мӕнӕн иу гыццыл сойыфых акӕн ӕмӕ мын ӕй ардӕм рахӕсс. Дӕхицӕн ӕмӕ дӕ лӕппуйӕн та уый фӕстӕ скӕндзынӕ. Мацӕмӕй тӕрс, 14уымӕн ӕмӕ Дунедарӕг, Израилы Хуыцау, афтӕ зӕгъы: „Ссады дурын не сафтид уыдзӕни ӕмӕ сой дурыны нӕ фӕкъаддӕр уыдзӕни, цалынмӕ Дунедарӕг зӕхмӕ къӕвда рауадза, уӕдмӕ“». 15Сылгоймаг ацыд ӕмӕ йын Илийа куыд загъта, афтӕ бакодта. Ӕмӕ афтӕмӕй се ’ртӕ дӕр цасдӕр рӕстӕджы дӕргъы хӕрдхъуаг нӕ уыдысты.

16Дурыны ссад нӕ куынӕг кодта, хъуырауы дӕр сой нӕ къаддӕр кодта, Дунедарӕг Илийайы уылты куыд загъта, афтӕ.

Пехуымпар Илийа райгас кодта идӕдзы лӕппуйы

17Иуахӕмы идӕдз усӕн, Илийайы фысымӕн, йӕ лӕппу фӕрынчын ис. Низ ыл бынтондӕр стыхджын, ӕмӕ куынӕуал улӕфыд, 18уӕд сылгоймаг Илийайӕн загъта: «Цы дӕ хъӕуы мӕнӕй, Хуыцауы минӕвар? Мӕ тӕригъӕдтӕ мын мӕ зӕрдыл ӕрӕфтауынмӕ ӕрбацыдтӕ ӕмӕ мӕ лӕппуйы амарынмӕ?» 19Илийа йын загъта: «Ӕри-ма мӕм дӕ лӕппуйы».

Ӕмӕ йын лӕппуйы йӕ хъӕбысӕй райста, пехуымпарӕн уӕлхӕдзары цы хатӕн уыд, уырдӕм ӕй систа, уым ӕй йӕ сынтӕгыл ӕрӕвӕрдта 20ӕмӕ Дунедарӕгмӕ скуывта: «О Дунедарӕг, мӕ Хуыцау! Ау, мӕн чи суазӕг кодта, уыцы идӕдз усы бафхӕрдзынӕ, йӕ лӕппуйы йын амардзынӕ?»

21Ӕртӕ хатты дӕлгоммӕ ӕрфӕлдӕхти сабийыл ӕмӕ-иу алы хатт дӕр скуывта: «О Дунедарӕг, мӕ Хуыцау! Ацы сабийӕн йӕ уд фӕстӕмӕ йӕ мидӕг бацӕуӕд!»+

22Дунедарӕг Илийайы куывд фехъуыста, ӕмӕ сабийӕн йӕ уд фӕстӕмӕ йӕ мидӕг бацыд, ӕмӕ райгас. 23Уӕд ӕй Илийа йӕ хъӕбысмӕ систа, фӕстӕмӕ йӕ хӕдзармӕ ӕриста, йӕ мадмӕ, ӕмӕ загъта: «Ӕрбакӕс-ма, дӕ лӕппу ӕгас у». 24Сылгоймаг ын дзуапп радта: «Ныр ӕй зонын, ды Хуыцауы минӕвар дӕ, ӕмӕ Дунедарӕджы номӕй цы дзурыс, ууыл ӕцӕгӕйдӕр ис ӕууӕндӕн».

18

Илийа лӕууы паддзахы раз

18^1Уӕдӕй фӕстӕмӕ рацыди дыууӕ азӕй фылдӕр. Ӕмӕ иуахӕмы Дунедарӕг Илийайӕн загъта: «Паддзах Ахавмӕ бацу, ӕмӕ Ӕз къӕвда ратдзынӕн зӕххӕн». 2Илийа араст ис Ахавмӕ, цӕмӕй йӕ разы ӕрлӕууа.

Ныр Самарийы та скодта ӕвирхъау стонг заман. 3Ахав йӕ галуаны уагдар Овадиамӕ басидт. (Уый зӕрдиагӕй аргъуыц кодта Хуыцауӕн.
4Иезавел Дунедарӕджы пехуымпарты цӕгъдын куы райдыдта, уӕд Овадиа ӕрӕмбырд кодта сӕдӕ пехуымпары ӕмӕ сӕ дӕс ӕмӕ дыууиссӕдзгӕйттӕй фӕйнӕ лӕгӕты бамбӕхста. Уырдӕм сын хаста хӕринаг ӕмӕ дон.)+
5Ӕмӕ Ахав Овадиайӕн загъта: «Нӕ бӕстӕйы суадӕттӕ ӕмӕ къададӕттыл ӕрзилӕм, кӕд сӕ рӕбынты искуы кӕрдӕджы хал разынид ӕмӕ нӕ бӕхтӕ ӕмӕ нӕ хӕргӕфсыты фервӕзын кӕниккам, нӕ фосӕй дӕр нӕ ӕргӕвдын кӕд ницы бахъӕуид».

6Цы зӕххыл ӕрзилинаг уыдысты, уый се ’хсӕн адих кодтой, ӕмӕ Ахав иуӕрдӕм ацыд, Овадиа та — ӕндӕрӕрдӕм. 7Овадиа йӕ фӕндагыл иу цасдӕр куы ауад, уӕд ыл амбӕлдис Илийа, йӕ ныхмӕ ӕрбацӕйцыд. Овадиа зӕххыл ныддӕлгом йӕ разы ӕмӕ загъта: «Уый ды дӕ, ме ’лдар Илийа?» 8Уый йын дзуапп радта: «Цу ӕмӕ дӕ хицауӕн зӕгъ, Илийа, зӕгъ, ам ис!»

9Овадиа йын тарстхуызӕй афтӕ: «Цӕмӕй фӕтӕригъӕдджын дӕн ӕз, дӕ цагъар, ӕмӕ мӕ Ахавы амӕттаг бакӕнай? Амардзӕни мӕ. 10Сомы кӕнын Дунедарӕгӕй, дӕ Хуыцауӕй! Иу адӕм, иу паддзахад дӕр ахӕм нӕй, ӕмӕ мӕ хицау дӕу агурӕг кӕдӕм нӕ арвыста. Куы-иу ын загътой дӕуӕй, махмӕ нӕй, зӕгъгӕ, уӕд-иу ард бахӕрын кодта уыцы ӕмӕ уыцы адӕмӕн кӕнӕ уыцы ӕмӕ уыцы паддзахӕн, уыдонмӕ кӕй нӕ разындтӕ, ууыл. 11Ды та мын афтӕ зӕгъыс, цу ӕмӕ дӕ паддзахӕн зӕгъ, Илийа ам ис, зӕгъгӕ. 12Ӕз ардыгӕй куы ацӕуон, уӕд дӕу, чи зоны, Дунедарӕджы Уд ахӕсса, кӕдӕм, уый нӕ зонын. Ӕмӕ Ахавӕн куы зӕгъон дӕу тыххӕй, ӕмӕ дӕ уый куы не ссара, уӕд мӕ амардзӕн. Ӕз та, дӕ цагъар, ме ’взонгӕй нырмӕ дӕр Хуыцауӕн аргъуыц кӕнын+. 13Ау, ничи дын фехъусын кодта, ме ’лдар, ӕз цы бакодтон, уый? Иезавел Дунедарӕджы пехуымпарты марын куы райдыдта, уӕд сӕдӕ пехуымпары дӕс ӕмӕ дыууиссӕдзгӕйттӕй фӕйнӕ лӕгӕты бамбӕхстон ӕмӕ сын уырдӕм хӕрд ӕмӕ нозт хастон. 14Ды та мын афтӕ зӕгъыс, цу ӕмӕ дӕ хицауӕн зӕгъ, Илийа ам ис, зӕгъгӕ. Ахавӕн уый куы зӕгъон, уӕ мӕ ӕнӕ амаргӕ нал ныууадздзӕн!»

15Илийа йын зӕрдӕ бавӕрдта: «Сомы дын кӕнын Уӕларвӕфсады Бардарӕгӕй, лӕггад Кӕмӕн кӕнын, Уымӕй, абон мӕхи равдисдзынӕн Ахавмӕ».

Илийа адӕммӕ Кармелы хохмӕ сиды

16Овадиа ацыд Ахавмӕ ӕмӕ йын Илийайы тыххӕй куы фехъусын кодта, уӕд уый ӕвӕстиатӕй йӕ размӕ араст. 17Илийайы куы ауыдта, уӕд ын загъта: «Уый ды дӕ, Израилы адӕмы бӕллӕхы чи баппӕрста, уый?» 18Илийа йын дзуапп радта: «Израилы адӕмы ӕз нӕ баппӕрстон бӕллӕхы, фӕлӕ ды ӕмӕ дӕ мыггаг, Дунедарӕджы фӕдзӕхстытыл уӕхи кӕй атигъ кодтат ӕмӕ Баалтӕм кувын кӕй байдыдтат, уый тыххӕй. 19Ныр цу ӕмӕ мын Кармелы хохы сӕрмӕ ӕрӕмбырд кӕн Израилы адӕмы, стӕй Баалы цыппарсӕдӕ фӕндзай пехуымпары, ноджы ма, Иезавелы хардзӕй йӕ гуыбын чи ӕфсады, уыдоны — Ашерӕйы цыппарсӕдӕ пехуымпары».

20Ахав Израилы адӕммӕ дӕр ӕмӕ ацы пехуымпартӕм дӕр фӕдзурын кодта Кармелы хохы сӕрмӕ+. 21Илийа адӕмы раз ӕрлӕууыд ӕмӕ загъта: «Уӕ дыууӕ къахӕй ма бирӕ къуылых цӕудзыстут, цас ракӕ-бакӕ кӕнут? Кӕд Дунедарӕг у уӕ Хуыцау, уӕд Уымӕн кувут, кӕд Баал, уӕд та — уымӕн!»

Адӕмӕй хъыпп-сыпп ничи сфӕрӕзта+. 22Илийа сын загъта: «Дунедарӕджы пехуымпартӕй ма иунӕг ӕз баззадтӕн, Баалы пехуымпартӕ та цыппарсӕдӕ фӕндзай сты+. 23Гъемӕ дыууӕ уӕныджы ӕрбакӕнут. Баалы пехуымпартӕ дзы сӕхицӕн иу равзарӕнт, суӕнгтӕ йӕ кӕнӕнт ӕмӕ йӕ афтӕмӕй сугты уӕлӕ сӕвӕрӕнт, ӕрмӕст арт ма бандзарӕнт. Ӕз дӕр иннӕ уӕныджы ӕрцӕттӕ кӕндзынӕн, сугты уӕлӕ йӕ сӕвӕрдзынӕн, фӕлӕ арт нӕ бандзардзынӕн. 24Уӕд-иу Баалы пехуымпартӕ сӕ хуыцаумӕ йӕ номӕй хъӕрӕй фӕсидӕнт, ӕз дӕр Йӕ номӕй хъӕрӕй фӕсиддзынӕн Дунедарӕгмӕ, мӕ Хуыцаумӕ. Ӕмӕ сӕ дыууӕйӕ арт чи ратта, уый уыдзӕни Хуыцау».

Адӕм ӕмдзыхӕй загътой: «Фӕуӕд афтӕ!»

Кӕцы Хуыцау ӕркалдзӕни арт уӕларвӕй?

25Илийа загъта Баалы пехуымпартӕн: «Бирӕ стут ӕмӕ уал сымах райдайут. Уӕнгуытӕй иу равзарут, ӕрцӕттӕ йӕ кӕнут ӕмӕ уӕ хуыцаумӕ йӕ номӕй хъӕрӕй фӕсидут, ӕрмӕст арт ма бандзарут».

26Уыдон сӕ нывондаджы ӕрцӕттӕ кодтой ӕмӕ райсомӕй сихормӕ Баалмӕ йӕ номӕй хъӕрӕй сидтысты, Баал, фехъус нӕ, зӕгъгӕ, ӕмӕ кувгӕ-кувын сӕ нывондхӕссӕны алыварс гӕппытӕ кодтой ӕмӕ кафыдысты. Фӕлӕ сӕм иу сым дӕр ӕмӕ иу дзуапп дӕр никӕцӕй ӕрыхъуысти. 27Сихорафон сӕ Илийа хынджылӕг кӕнын байдыдта: «Тынгдӕр хъӕр кӕнут, хуыцау уын куы у! Уӕд та йӕ хъуыдыты аныгъуылд, хъуыддаджы лӕуд у, фӕндагыл ис кӕнӕ фынӕй кӕны? Райхъал ӕй кӕнут!»

28Ӕмӕ хъӕрахст самадтой. Се ’гъдаумӕ гӕсгӕ ма суанг кӕрдтӕ ӕмӕ ӕрцытӕй дӕр сӕхи рӕхуыстой, ӕмӕ сӕ туг лӕсӕнтӕ кодта сӕ уӕлӕ. 29Сихорафон аивгъуыдта, адон та се ’рра митӕй изӕрыгон нывонд хӕссыны афонмӕ дӕр нӕма банцадысты. Фӕлӕ сӕм иу сым ӕмӕ иу дзуапп дӕр никӕцӕй ӕрыхъуыст, хъуыды дӕр сӕ ничи ӕркодта+.

30Уӕд Илийа адӕмӕн загъта: «Ӕввахс-ма мӕм ӕрбалӕуут!»

Ӕмӕ йӕм сӕхи ӕрбаввахс кодтой. Илийа бавнӕлдта Дунедарӕджы пырх нывондхӕссӕн ногӕй саразынмӕ. 31Дунедарӕг, Израил уыдзӕни дӕ ном, зӕгъгӕ, кӕмӕн загъта, уыцы Йаковы фырттӕн сӕ хӕдзарвӕндӕгты нымӕцмӕ гӕсгӕ Илийа дыууадӕс дуры райста+
32ӕмӕ дзы Дунедарӕджы номыл сарӕзта нывондхӕссӕн, йӕ алыварс та йын, дыууӕ мӕрты бӕрц хор кӕм бацӕуа, ахӕм уӕрм скъахта. 33Уый фӕстӕ нывондхӕссӕныл сугтӕ равӕрдта, уӕныджы суӕнгтӕ кодта ӕмӕ йӕ афтӕмӕй сугты уӕлӕ сӕвӕрдта 34ӕмӕ загъта: «Цыппар дурыны дзаг дон ауадзут иууылсудзинаг нывондыл ӕмӕ сугтыл». Стӕй ма сыл ноджыдӕр дыууӕ хатты фӕйнӕ уый бӕрцы дон рауадзын кодта. 35Дон нывондхӕссӕны алыварсмӕ ӕркалди ӕмӕ къахт донӕй байдзаг ис. 36Изӕры нывонд хӕссын афон пехуымпар Илийа нывондхӕссӕнмӕ бацыд ӕмӕ скуывта: «О Дунедарӕг, Авраамы, Исаакы ӕмӕ Израилы Хуыцау! Ацы бон иууылдӕр базонӕнт, Ды Израилӕн иунӕг Хуыцау кӕй дӕ, ӕз та Дӕ лӕггадгӕнӕг кӕй дӕн ӕмӕ ацы хъуыддаг иууылдӕр Дӕ дзырдӕй кӕй бакодтон, уый+. 37Фехъус мӕ, Дунедарӕг, фехъус мӕ! Ацы адӕм базонӕнт, Ды, Дунедарӕг, иунӕг Хуыцау кӕй дӕ ӕмӕ та сын сӕ зӕрдӕ Дӕхи ’рдӕм кӕй раздахдзынӕ, уый».

38Уыйадыл Дунедарӕг арвӕй ӕркалдта арт, ӕмӕ уыцы арт бахордта канд иууылсудзинаг нывонд ӕмӕ сугтӕ нӕ, фӕлӕ дуртӕ дӕр, нывондхӕссӕны алыварс сыджыт дӕр ӕмӕ, къахты цы дон уыди, уый дӕр+. 39Уый фенгӕйӕ, адӕм иууылдӕр ныддӕлгом сты зӕххыл ӕмӕ загътой: «Дунедарӕг — нӕ Хуыцау! Дунедарӕг — нӕ Хуыцау!»+

40Илийа сын загъта: «Баалы пехуымпарты ӕрцахсут, иу дӕр сӕ куыннӕ аирвӕза, афтӕ».

Ӕрцахстой сӕ, ӕмӕ сӕ Илийа Кишоны мӕсчъы донмӕ акодта ӕмӕ сӕ уым амарын кодта+.

Хус рӕстӕджы кӕрон

41Илийа Ахавӕн загъта: «Цу, хӕр ӕмӕ нуаз! Ныр мӕ хъустыл къӕвдайы уынӕр уайы».

42Ӕмӕ Ахав минас кӕнынмӕ ацыд, Илийа та Кармелы хохмӕ ссыди, зӕхмӕ ӕргуыбыр кодта, йӕ сӕр йӕ уӕрджыты ’хсӕн бакодта 43ӕмӕ йӕ лӕггадгӕнӕгӕн загъта: «Цу-ма, денджызы ’рдӕм акӕс».

Уый ацыд, афӕлгӕсыд ӕмӕ загъта: «Ницы дзы зыны».

Афтӕ йӕ Илийа арвыста авд хатты. 44Ӕвдӕм хатт ӕй куы арвыста, уӕд ын йӕ лӕггадгӕнӕг загъта: «Денджызы ’рдыгӕй армытъӕпӕны йас мигъ ссӕуы».

Илийа йын загъта: «Цу ӕмӕ Ахавӕн фехъусын кӕн: дӕ уӕрдон, зӕгъ, сифтындз ӕмӕ хӕдзармӕ фӕтагъд кӕн, цалынмӕ дӕ къӕвда нӕ раййӕфта, уӕдмӕ».

45Ахав ӕвӕстиатӕй йӕ уӕрдоны абадт ӕмӕ Изреелмӕ ацыди. Уалынмӕ дымгӕ ӕрбахаста мигътӕ, ӕмӕ тӕрккъӕвда ныккалдта+. 46Ныр Илийайыл та Дунедарӕг йӕ арм ӕруагъта, ӕмӕ уый йӕ фӕччитӕ йӕ роны атъыста ӕмӕ Ахавы уӕрдоны разӕй суанг Изреелы онг фезгъордта+.

19

Илийа Хоревы хохыл

19^1Ахав Иезавелӕн радзырдта, Илийа цыдӕриддӕр сарӕзта, уыдӕттӕ, стӕй, пехуымпарты се ’ппӕты дӕр карды амӕттаг кӕй бакодта, уый. 2Ӕмӕ Иезавел Илийамӕ арвыста йӕ минӕвары, афтӕ йын зӕгъынмӕ: «Афтӕтӕ ӕмӕ уфтӕтӕ, стӕй мын ноджы фыддӕртӕ фӕуӕнт хуыцӕуттӕ, ды пехуымпартӕн куыд бакодтай, афтӕ ӕз дӕр дӕуӕн райсом ацафон куынӕ бакӕнон».

3Илийа йӕ удӕн фӕтарсти уыцы ӕртхъирӕнӕй ӕмӕ алыгъд. Иудейаг сахар Беер-Шевӕмӕ куы ныххӕццӕ, уӕд уым йӕ лӕггадгӕнӕджы ныууагъта,+
4йӕхӕдӕг дарддӕр ахӕцыд ӕмӕ ӕдзӕрӕг быдыры иу бонцауы бӕрц куы бауади, уӕд уым иу ран ӕхсӕлыйы къутӕры бын ӕрӕнцад ӕмӕ мӕлӕт куырдта йӕхицӕн: «Ӕгъгъӕд мын фӕуӕд, Дунедарӕг! Мӕ бон нал у, айс мын мӕ уд! Ӕз дӕр мӕ фыдӕлтӕй хуыздӕр куынӕ дӕн»+. 5Ӕхсӕлыйы бын ӕрхуыссыд ӕмӕ бафынӕй. Уӕд ӕм зӕд ӕргом рацыди, андзӕвыд ыл ӕмӕ йын загъта: «Уӕлӕмӕ сыст, бахӕр». 6Илийа аракӕс-бакӕс кодта ӕмӕ йӕ нывӕрзӕны цур ауыдта зынджытыл фых лауаси ӕмӕ дурыны дзаг дон. Бахордта, бануӕзта ӕмӕ та фӕстӕмӕ бафынӕй. 7Уӕд та йӕм Дунедарӕджы зӕд дыккаг хатт рацыд, бандзӕвыд ыл ӕмӕ та йын загъта: «Сыст ӕмӕ уал хӕргӕ бакӕн — дард фӕндагыл цӕугӕ дын у». 8Илийа сыстади, бахордта ӕмӕ бануӕзта. Уыцы хӕрд-нозт ын уыйас ахъаз фӕцис, ӕмӕ фӕцыди дыууиссӕдз боны ӕмӕ дыууиссӕдз ӕхсӕвы, цалынмӕ Хуыцауы хохмӕ, Хоревмӕ, бахӕццӕ ис, уӕдмӕ+. 9Уым лӕгӕтмӕ бацыд ӕмӕ дзы бахсӕвиуат кодта. Ӕмӕ мӕнӕ Дунедарӕджы ныхас хъусы: «Ам цы кусыс, Илийа?» 10Уый Йын дзуапп радта: «Ӕз Дунедарӕджы, Уӕларвӕфсады Бардарӕджы сӕраппонд удуӕлдай куыст кодтон, фӕлӕ Израилы адӕм, семӕ цы фидыд сарӕзтай, уый фехӕлдтой, ныппырх Дын кодтой Дӕ нывондхӕссӕнтӕ, Дӕ пехуымпарты Дын карды амӕттаг бакодтой. Иунӕг ӕз ма дзы баззадтӕн, ӕмӕ мӕ фӕдыл дӕр бафтыдысты, марынвӕнд мӕ скодтой»+.

Дунедарӕджы фӕдзӕхст Илийайӕн

11Дунедарӕг ын загъта: «Ӕддӕмӕ рацу ӕмӕ хохы сӕрыл Дунедарӕджы раз ӕрлӕуу!»

Уалынмӕ тӕссаг ӕмӕ тыхджын дымгӕ сыстад, ӕмӕ хӕхтӕ фаркгай фӕхаудысты, къӕдзӕхтӕ базгъӕлӕнтӕ сты, фӕлӕ Дунедарӕг дымгӕйы мидӕг нӕ разынд. Уый фӕстӕ зӕхх нынкъуысти, фӕлӕ уым дӕр нӕ разынди Дунедарӕг+. 12Зӕххӕнкъуысты хӕдуӕлвӕд ссыгъди пиллон арт, фӕлӕ уый мидӕг дӕр нӕ разынди Дунедарӕг. Фӕлӕ арт куы ахуыссыд, уӕд ӕрыхъуысти ӕдзӕм ӕмӕ фӕлмӕн хъӕлӕс+.

13Илийа йӕ куы айхъуыста, уӕд йӕ пӕлӕзӕй йӕ цӕсгом ӕрбамбӕрзта, афтӕмӕй рацыд ӕмӕ лӕгӕтмӕ бацӕуӕны ӕрлӕууыд. Цавӕрдӕр хъӕлӕс ӕй бафарста: «Ам цы архайыс, Илийа?» 14Уый Йын дзуапп радта: «Ӕз Дунедарӕджы, Уӕларвӕфсады Бардарӕджы сӕраппонд, удуӕлдай куыст кодтон, фӕлӕ Израилы адӕм фехӕлдтой, семӕ цы фидыд сарӕзтай, уый, ныппырх Дын кодтой Дӕ нывондхӕссӕнтӕ, Дӕ пехуымпарты та Дын карды амӕттаг бакодтой. Иунӕгӕй баззадтӕн, ӕмӕ мӕ фӕдыл дӕр бафтыдысты, марынвӕнд мӕ скодтой»+. 15Дунедарӕг ын загъта: «Аздӕх фӕстӕмӕ Дамаскы ӕдзӕрӕг быдырмӕ, ӕмӕ куы бахӕццӕ уай, уӕд-иу уым Хазаелы байсӕрд ӕмӕ йӕ скӕн Сирийы паддзах+. 16Уый фӕстӕ-иу байсӕрд Нимшийы фырт Йегуйы, ӕмӕ йӕ скӕн Израилы паддзах. Авел-Мехолӕйаг Шафаты фырт Елисейы дӕр-иу байсӕрд ӕмӕ йӕ пехуымпар скӕн дӕ бӕсты+. 17Хазаелы кардӕй чи аирвӕза, уый йӕ мӕлӕт ссардзӕн Йегуйы къухӕй, Йегуйы кардӕй чи аирвӕза, уый та йӕ мӕлӕт ссардзӕн Елисейы къухӕй+. 18Ӕцӕг, Израилы адӕмӕй авд мин лӕджы ныууадздзынӕн сӕрӕгасӕй, уымӕн ӕмӕ уыдонӕй ничи ӕрзоныг кодта Баалы раз, ничи йын аба кодта йӕ гуымирыйӕн».+

19Илийа Хоревы хохӕй куы ӕрхызт, уӕд амбӕлди Шафаты фырт Елисейыл. Уый галты дыууадӕс цӕдыл хуым кодта, йӕхӕдӕг та цыди дыууадӕсӕмы фӕдыл. Илийа йӕ цурты куы фӕцӕйцыд, уӕд ыл йӕ пӕлӕз баппӕрста, 20ӕмӕ уыйадыл Елисей фӕуагъта йӕ галтӕ, Илийайы фӕдыл азгъордта ӕмӕ йӕм бахатыд: «Бар мын ратт, ӕмӕ ма мӕ мад ӕмӕ мӕ фыдӕн хӕрзбоны охыл аба кӕнон, стӕй рацӕудзынӕн дӕ фӕдыл». Уый йын загъта: «Цу, фӕлӕ дӕ ма ферох уӕд, цы дын бакодтон, уый! Фӕстӕмӕ-иу мӕм раздӕх»+.

21Елисей йӕ галтӕм бацыд ӕмӕ дзы дыууӕйы акусарт кодта. Уый фӕстӕ сын се ’фсондз сугӕн ныссаста ӕмӕ кусӕрттӕгтӕ сфыхта, дзидзатӕ та адӕмыл байуӕрста, ӕмӕ фӕминас кодтой. Елисей йӕхӕдӕг та араст Илийайы фӕдыл ӕмӕ йын лӕггад кодта+.

20

Сирийы паддзах Бен-Хадад ӕрхъула кодта йыл

20^1Сирийы паддзах Бен-Хадад ӕрӕмбырд кодта йе ’ппӕт ӕфсад, бӕхтӕ ӕмӕ тохуӕрдӕттӕй ифтонг, ӕмӕ йӕ дӕлбар паддзӕхтӕй ӕртын дыууӕимӕ абырста Самарийы ’рдӕм, йӕ ныхмӕ хӕст расидт ӕмӕ йыл ӕрхъула кодта+. 2Израилы паддзах Ахавмӕ мидсахармӕ барвыста йӕ минӕвӕртты, 3цӕмӕй йын фехъусын кӕной: «Бен-Хадад афтӕ зӕгъы: де ’взист дӕр ӕмӕ дӕ сыгъзӕрин дӕр мӕн сты, дӕ устыты ӕмӕ дӕ фыртты хуыздӕртӕ дӕр — афтӕ».

4Израилы паддзах ын дзуапп радта: «Куыд зӕгъыс, афтӕ уӕд, мӕ паддзах. Цыдӕриддӕр мӕм ис, уыдонимӕ мӕхӕдӕг дӕр дӕу дӕн».

5Уӕд та йӕм ногӕй ӕрбацыдысты минӕвӕрттӕ ӕмӕ загътой: «Бен-Хадад зӕгъы, ратт мын де ’взист дӕр ӕмӕ дӕ сыгъзӕрин дӕр, дӕ устыты дӕр ӕмӕ дӕ фыртты дӕр. 6Уый тыххӕй дӕм райсом ацафон барвитдзынӕн мӕ адӕмы, цӕмӕй дын басгарой дӕ галуан ӕмӕ дӕ лӕггадгӕнджыты хӕдзӕрттӕ ӕмӕ, дӕ зӕрдӕйӕн адджын цыдӕриддӕр у, уыдон рахӕссой».

7Уӕд Израилы паддзах фӕдзырдта бӕстӕйы ӕппӕт хистӕртӕм ӕмӕ сын загъта: «Ӕрбайхъусут-ма, ацы сириаг нын цы фыдбылыз саразинаг у, уымӕ! Мӕ устытӕ ӕмӕ мын мӕ фырттӕм куы ӕрбарвыста, стӕй ме ’взист ӕмӕ мӕ сыгъзӕринмӕ, уӕд ын ӕз нӕ, зӕгъгӕ, нӕ загътон»+.

8Израилы хистӕртӕ ӕмӕ йын сахары адӕм иууылдӕр загътой: «Ма йӕм байхъус! Ма сразы у йемӕ!»

9Ӕмӕ Ахав Бен-Хадады минӕвӕрттӕн загъта: «Мӕ паддзахӕн зӕгъут, фыццаг мӕм цӕй тыххӕй ӕрбарвыстай, уыдон сӕххӕст кӕндзынӕн, ӕрмӕст ацы хъуыддаг саразын мӕ бон нӕу».

Минӕвӕрттӕ аздӕхтысты ӕмӕ сӕ паддзахӕн Ахавы дзуапп фехъусын кодтой. 10Уӕд та Бен-Хадад ногӕй ӕрбарвыста Ахавмӕ, цӕмӕй йын зӕгъой: «Афтӕтӕ ӕмӕ уфтӕтӕ, стӕй мын ноджы фыддӕртӕ фӕуӕнт хуыцӕуттӕ, мӕ фӕдыл цы адӕм рацыд, уыдонмӕ Самарийы пырхӕнтӕй фӕйнӕ армыдзаджы куы ӕрхауа, уӕд».

11Ууыл Израилы паддзах Бен-Хадады минӕвӕрттӕн загъта: «Мӕ дзуапп ыл сӕмбӕлын кӕнут: дӕхицӕй-иу раппӕл хӕстмӕ цӕугӕйӕ нӕ, фӕлӕ хӕстӕй здӕхгӕйӕ».

12Куы йын ӕй фехъусын кодтой, уӕд йӕ асадӕны йӕ дӕлбар паддзӕхтимӕ минас кодта ӕмӕ йӕ дӕлдӕртӕн бардзырд радта: «Сахары ныхмӕ ӕрлӕуут!»

Ӕмӕ ӕрлӕууыдысты.

Дунедарӕг ауды Йӕ адӕмыл

13Уӕд иу пехуымпар бацыд Израилы паддзах Ахавмӕ ӕмӕ йын загъта: «Дунедарӕг афтӕ зӕгъы: уыныс уыцы ӕнӕнымӕц бардз? Тӕккӕ абон дын ӕй дӕ къухтӕм дӕттын, ӕмӕ уымӕ гӕсгӕ базондзынӕ, Ӕз Дунедарӕг кӕй дӕн, уый».

14Ахав ӕй бафарста: «Кӕй фӕрцы ӕрцӕудзӕн уыцы хъуыддаг?» Пехуымпар загъта: «Бӕстыхицӕутты хотыхдарты фӕрцы. Афтӕ зӕгъы Дунедарӕг». — «Хӕст чи хъуамӕ райдайа?» — бафарста паддзах. «Ды» — дзуапп радта пехуымпар.

15Ахав фӕсидын кодта бӕстыхицӕутты хотыхдартӕм: уыдон нымадӕй разындысты дыууӕсӕдӕ ӕртын дыууӕ. Ноджы ма фӕсидын кодта Израилы иннӕ хӕстхъом адӕммӕ дӕр: уыдоны нымӕц та уыди авд мины. 16-17Ӕмӕ сихорафон рацыдысты сахарӕй, разӕй бӕстыхицӕутты хотыхдартӕ, афтӕмӕй.

Ныр Бен-Хадад та йӕ асадӕны йӕ дӕлбартимӕ, дыууадӕс ӕмӕ ссӕдз паддзахимӕ, сӕ тӕккӕ цӕл-минасыл уыдысты, тынг барасыг сты. Бен-Хадад арвыста сгарджытӕ, ӕмӕ йын фехъусын кодтой, Самарийӕ адӕм рацӕуынц, зӕгъгӕ. 18Уӕд бардзырд радта: «Кӕд фидауынмӕ рацыдысты, уӕд сӕ уацары райсут, кӕд хӕстӕргомӕй рацыдысты, уӕддӕр сӕ уацары райсут». 19-20Фӕлӕ сахарӕй цы ’фсӕдтӕ рацыд, бӕстыхицӕутты хотыхдартӕ ӕмӕ иннӕ ӕфсад, уыдон сириӕгтыл лӕгӕй-лӕгмӕ сӕхи ныццавтой ӕмӕ сӕ алчидӕр йӕ ныхмӕлӕууӕджы амардта. Сириаг ӕфсад лидзӕг фӕцис, ӕмӕ сӕ израилӕгтӕ фӕсте асырдтой. Ӕцӕг, Сирийы паддзах Бен-Хадад йӕхӕдӕг аирвӕзти йӕ бӕхыл, йӕ бӕхӕфсадимӕ. 21Ӕмӕ уӕд Израилы паддзах дӕр абырста сириӕгты бӕхтӕ ӕмӕ тохуӕрдӕтты фӕдыл ӕмӕ сӕ саубыны дӕрӕн ныккодта.

Ӕппӕтхъомыс Хуыцау

22Уӕд та пехуымпар Израилы паддзахмӕ бацыд ӕмӕ йын загъта: «Ӕрбамбырд кӕн дӕ тыхтӕ ӕмӕ ахъуыды кӕн, дарддӕр дын цы кӕнгӕ у, ууыл, уымӕн ӕмӕ та афӕдзы фӕстӕ Сирийы паддзахы ногӕй ардӕм хъӕуы»+.

23Арамы паддзах Бен-Хададӕн йӕ дӕлдӕртӕ загътой: «Уыдонӕн сӕ хуыцӕуттӕ хӕхбӕсты хуыцӕуттӕ сты ӕмӕ ныл уый фӕрцы фӕуӕлахиз сты. Быдыры куы схӕцӕм семӕ, уӕд сыл мах дӕр ӕнӕмӕнг фӕтых уыдзыстӕм. 24Мӕнӕ дын нӕ уынаффӕ: дӕ дӕлбар паддзӕхты сис сӕ бынӕттӕй ӕмӕ сын сӕ бӕсты сӕвӕр ӕфсӕддон хицӕуттӕ. 25Ацы хӕсты дӕ ӕфсадӕй, бӕхӕй, бӕхуӕрдонӕй цас фӕхъуыди, уый бӕрц ногӕй ӕрӕмбырд кӕн, ӕмӕ быдыры схӕцӕм семӕ. Ӕнӕмӕнг сыл фӕуӕлахиз уыдзыстӕм».

Паддзах сын байхъуыста сӕ уынаффӕмӕ ӕмӕ йын куыд загътой, афтӕ бакодта.

26Иннӕ уалдзӕг та Бен-Хадад Сирийы адӕмы ӕрӕмбырд кодта, скодта ӕфсад ӕмӕ Израилимӕ схӕцынӕввонг ӕрлӕууыд Афекы сахары+. 27Израилӕгтӕ дӕр скодтой ӕфсад, семӕ райстой хӕлц ӕмӕ сӕ ныхмӕ ӕрлӕууыдысты. Сириӕгтӕ бацахстой ӕнӕхъӕн быдыр, ӕмӕ израилӕгтӕ сӕ разы уыдысты сӕгъты дыууӕ чысыл дзуджы хуызӕн. 28Израилы паддзахмӕ ӕрбацыди Хуыцауы минӕвар ӕмӕ йын загъта: «Афтӕ зӕгъы Дунедарӕг: сириӕгтӕ афтӕ кӕй дзурынц, Дунедарӕг быдырты Хуыцау нӕу, фӕлӕ хӕхбӕсты Хуыцау у, зӕгъгӕ, уый тыххӕй сын се ’нӕнымӕц бардз ратдзынӕн уӕ къухтӕм, ӕмӕ уымӕ гӕсгӕ базондзыстут, Ӕз Дунедарӕг кӕй дӕн, уый».

29Дыууӕ ӕфсады кӕрӕдзийы ныхмӕ лӕууыдысты ӕхсӕз боны. Ӕвдӕм бон райдыдта хӕст, ӕмӕ израилӕгтӕ иу бонмӕ Сирийы фистӕг ӕфсадӕй ныццагътой сӕдӕ мин лӕджы. 30Иннӕтӕ Афекы сахармӕ бацӕйлыгъдысты, фӕлӕ сыл сахары сис афӕлдӕхт, ӕмӕ авд ӕмӕ ссӕдз мин лӕджы йӕ быны фесты.

Израилы паддзах хатыр кӕны йе знагӕн

Бен-Хадад йӕхӕдӕг сахармӕ балыгъд ӕмӕ фидарӕн йӕ рӕбинагдӕр уаты йӕхи бамбӕхста. 31Йӕ дӕлдӕртӕ йын загътой: «Израилы паддзӕхтӕ хатыргӕнаг вӕййынц, зӕгъгӕ, фехъуыстам. Гъемӕ нын бар ратт, ӕмӕ нӕ астӕутыл ӕрбатухӕм сӕхъистӕ, нӕ хъуыртыл та — синӕгтӕ ӕмӕ афтӕмӕй Израилы паддзахмӕ рацӕуӕм, кӕд дын, мыййаг, ныббарид ӕмӕ дӕ нӕ амарид».

32Ӕмӕ сӕ астӕутыл ӕрбатыхтой сӕхъистӕ, сӕ хъуыртыл та — синӕгтӕ, афтӕмӕй Израилы паддзахмӕ рацыдысты ӕмӕ йын загътой: «Дӕ цагъар Бен-Хадад дын лӕгъстӕ кӕны, зӕгъгӕ, ныббар мын, ма мӕ амар». Уый сын загъта: «Ӕмӕ ма ӕгас у? Уый мӕнӕн ме ’фсымӕр у!»

33Хадады минӕвӕрттӕ уый банымадтой хорз нысаныл, уайтагъд ын йӕ ныхас айстой ӕмӕ йын загътой: «О, о, де ’фсымӕр у Бен-Хадад». Ахав сын загъта: «Цӕугӕут ӕмӕ йӕ ракӕнут!»

Бен-Хадад ӕм рацыд, ӕмӕ йӕ Ахав йӕ уӕрдонмӕ ӕрбахизын кодта.

34Бен-Хадад ын загъта: «Мӕ фыд дӕ фыдӕй цы сахартӕ байста, уыдоны дын фӕстӕмӕ ратдзынӕн. Дамаскы дӕр дӕхицӕн базарадон бӕстыхӕйттӕ скӕн, кӕддӕр мӕ фыд йӕхицӕн Самарийы куыд скодта, афтӕ». Ахав ын дзуапп радта: «Ууыл уал бафидауӕм, стӕй дӕ ауадздзынӕн».

Ӕмӕ куы бафидыдтой, уӕд ӕй ауагъта+.

35Уӕд Дунедарӕджы фӕндӕй пехуымпартӕй иу иннӕмӕн загъта: «Цӕв мӕ!»

Фӕлӕ уый не сразы ис йӕ ныццӕвыныл, 36ӕмӕ йын фыццаг пехуымпар ногӕй загъта: «Дунедарӕджы фӕндмӕ кӕй нӕ байхъуыстай ӕмӕ мӕ кӕй нӕ ныццавтай, уый тыххӕй дӕ, мӕнӕй куы ацӕуай, уӕд амардзӕн домбай».

Ӕмӕ, ӕцӕгдӕр, уый куыддӕр йӕ цурӕй ацыд, афтӕ йӕ размӕ фӕци домбай ӕмӕ йӕ амардта+.

37Уӕд та фыццаг пехуымпар ӕндӕр лӕджы ссардта ӕмӕ уымӕн дӕр загъта: «Цӕв мӕ!» Уый йӕ ахӕм над фӕкодта, ӕмӕ йӕ буар тугӕрхӕмтӕ сси.

38Уӕд пехуымпар ацыд ӕмӕ, йӕ цӕсгомыл ӕмбӕрзӕн ӕруагъта, афтӕмӕй, паддзах кӕуылты хъуамӕ рацыдаид, уым ӕрлӕууыд. 39Паддзах йӕ цурты куы рацӕйцыд, уӕд пехуымпар ныхъхъӕр кодта: «Ӕз, дӕ цагъар, хӕсты уыдтӕн, ӕмӕ мӕм иу хӕстон уацайраджы ӕрбакодта ӕмӕ мын бафӕдзӕхста: „Ацы лӕджы хъахъхъӕн! Ам ӕй куынӕуал ӕрбаййафон, уӕд амӕлдзынӕ йӕ бӕсты, намӕ дӕ бафидын хъӕудзӕн ӕвзисты иу талант“+. 40Мӕнӕн та куы иу, куы иннӕ хъуыддаг уыди, ӕмӕ мын уацайраг цыдӕр ӕрбаци». Паддзах ын загъта: «Дӕхи дзыхӕй загътай дӕ тӕрхон»+.

41Уӕд уый йе ’мбӕрзӕн систа, ӕмӕ Израилы паддзах бамбӕрста, пехуымпартӕй кӕй у, уый. 42Пехуымпар ын загъта: «Афтӕ зӕгъы Дунедарӕг: Ӕз ӕлгъыстаг кӕй фӕкодтон, уыцы адӕймаджы ауагътай, ӕмӕ йӕ бӕсты амӕлдзынӕ, дӕ адӕм дӕр амӕлдзысты йӕ бӕсты».

43Израилы паддзах мӕстӕйдзагӕй, уӕнтӕхъил ӕмӕ сӕргуыбырӕй араст ис йӕ галуанмӕ, Самарийы сахармӕ.

21

Навоты сӕндон

21^1Уымӕй иу цасдӕр рӕстӕджы фӕстӕ ӕрцыд ахӕм хабар. Изреелы, самариаг паддзах Ахавы галуаны хӕдфарсмӕ, изреелаг Навотӕн уыди сӕндон. 2Ӕмӕ Ахав Навотӕн загъта: «Дӕ сӕндон мын ратт! Мӕ галуанӕн йӕ тӕккӕ фарсмӕ лӕууы ӕмӕ дзы мӕхицӕн цӕхӕрадон саразин. Дӕуӕн та йӕ бӕсты балӕвар кӕндзынӕн уымӕй хуыздӕр сӕндон, йе та, кӕд дӕ фӕнды, уӕд дын йӕ аргъ бафиддзынӕн ӕвзистӕй»+.

3Фӕлӕ Навот Ахавӕн загъта: «Дунедарӕг мӕ бахизӕд, мӕ фыдӕлтӕй мӕм исбонӕн цы зӕхх ӕрхауд, уый искӕмӕн раттынӕй!»+

4Изреелаг Навот ын ахӕм дзуапп кӕй радта, уый тыххӕй Ахав йӕ галуанмӕ ӕрбаздӕхти тарӕрфыг ӕмӕ мӕстӕйдзагӕй, уӕнтӕхъил ӕмӕ сӕргуыбырӕй. Суанг хӕрын дӕр нӕ бакуымдта, афтӕмӕй йӕ хуыссӕны ӕрхуыссыд ӕмӕ йӕ цӕсгом къулы ’рдӕм аздӕхта+. 5Йӕ ус Иезавел ӕм бацыд ӕмӕ йӕ бафарста: «Цы кӕныс? Цӕуылнӕ исты бахӕрыс?» 6Уый йын загъта: «Изреелаг Навотӕн ской кодтон, дӕ сӕндон мын ӕвзистыл ратт, кӕд дӕ фӕнды, уӕд та дын йӕ бӕсты ӕндӕр сӕндон ратдзынӕн, зӕгъгӕ, фӕлӕ мын уый дзуапп радта: „Мӕ сӕндон дын нӕ ратдзынӕн“».

7Иезавел ын зӕгъы: «Израилы паддзах ды нӕ дӕ, ӕви? Сыст, бахӕр ӕмӕ мацӕуыл тыхс. Изреелаг Навоты сӕндон дын ӕз дӕ къухы бакӕндзынӕн».

8Иезавел фыстӕджытӕ ныффыста Ахавы номӕй, уый мыхуыр сыл сӕвӕрдта ӕмӕ сӕ арвыста, Навот кӕм царди, уыцы сахары хистӕртӕ ӕмӕ номджынтӕм+. 9Йӕ фыстӕджыты фыста афтӕ: «Ком дарӕн бон расидут! Ӕрӕмбырд кӕнут адӕмы ӕмӕ сын Навоты сбадын кӕнут сӕ уӕле, кадджын бынаты. 10Йӕ бакомкоммӕ йын ӕрбадын кӕнут дыууӕ цъаммар лӕджы ӕмӕ йӕ ныхмӕ ӕвдисӕн кӕнӕнт, ды Хуыцауы ӕмӕ паддзахы ӕлгъыстай, зӕгъгӕ. Уый фӕстӕ-иу ӕй фӕссахармӕ ракӕнут ӕмӕ йӕ уым дурты бын фӕкӕнут»+.

11Ӕмӕ Изреелы сахары хистӕртӕ ӕмӕ номджынтӕ бакодтой, Иезавел сӕм йӕ фыстӕджыты куыд ныффыста, афтӕ. 12Ӕрӕмбырд кодтой сахары цӕрджыты, ком дарӕн бон расидыны охыл, ӕмӕ сын сӕ уӕле сбадын кодтой Навоты. 13Ӕрбацыдысты дыууӕ цъаммар лӕджы, Навотӕн йӕ бакомкоммӕ ӕрбадтысты ӕмӕ йӕ ныхмӕ мӕнгӕвдисӕн ныллӕууыдысты, Хуыцау ӕмӕ паддзахы ӕлгъыста, зӕгъгӕ. Стӕй йӕ фӕссахармӕ ракодтой ӕмӕ йӕ уым дурты бын фӕкодтой. 14Уый фӕстӕ сахары хистӕртӕ Иезавелӕн фехъусын кодтой Навоты амӕлӕты хабар, дурты бын ӕй кӕй фӕкодтой, уый.

15Уыцы хабар Иезавелмӕ куы бахӕццӕ, уӕд Ахавӕн загъта: «Сыст уӕлӕмӕ ӕмӕ дӕхицӕн исбонӕн райс изреелаг Навоты сӕндон, ӕвзистыл дын кӕй нӕ ауӕй кодта, уый. Навот ӕгас нал у, амарди».

16Ахав куыддӕр, изреелаг Навот амарди, уый фехъуыста, афтӕ ацыди Навоты сӕндонмӕ — йӕхицӕн ӕй исбонӕн райсынмӕ.

Илийайы рагуац Ахав ӕмӕ Иезавелы тыххӕй

17Дунедарӕг тишбийаг Илийайӕн загъта:+
18«Ацу Ахавмӕ, Израилы паддзахмӕ, Самарийы паддзахиуӕг чи кӕны, уымӕ! Уый ныр Навоты сӕндонмӕ ныццыд, цӕмӕй йӕ исбонӕн райса йӕхицӕн. 19Зӕгъ ын: „Афтӕ зӕгъы Дунедарӕг: ды лӕджы амардтай ӕмӕ ма йын йӕ фыдӕлтӕй цы хай баззад, ууыл дӕр ӕрбадинаг дӕ?“ Ноджы ма йын зӕгъ: „Куыйтӕ Навоты туг кӕм сдӕрдтой, уыцы ран сдӕрдзысты дӕ туг дӕр“»+.

20Ахав Илийайӕн загъта: «Ссардтай мӕ, ме знаг!» Уый йын дзуапп радта: «Ссардтон дӕ, уымӕн ӕмӕ, Дунедарӕгӕн ӕнӕуынон цы митӕ сты, уыдоныл бафтыдтӕ. 21Уымӕ гӕсгӕ Дунедарӕг зӕгъы: „Ӕз Ахавы хӕдзаронты фыдбылызы амӕттаг бакӕндзынӕн, цагъайраг уа ӕви сӕрибар — иу лӕппу-байзӕддаг дӕр ӕм нал ныууадздзынӕн Израилы адӕмы ’хсӕн+. 22Кӕй Мӕ смӕсты кодтай ӕмӕ Израилы адӕмы тӕригъӕдты кӕй бафтыдтай, уый тыххӕй дын Ӕз дӕ хӕдзаронтӕн бакӕндзынӕн, Наваты фырт Йоровамы хӕдзаронтӕн ӕмӕ Ахийайы фырт Баасайы хӕдзаронтӕн цы бакодтон, уый“+. 23Иезавелы тыххӕй та Дунедарӕг афтӕ зӕгъы: „Куыйтӕ йӕ бахӕрдзысты Изреелы сахарӕн йӕ быруйы ӕдде+. 24Ахавы адӕмӕй сахары мидӕг чи амӕла, уыдон дӕр куыйты хӕринаг бауыдзысты, фӕссахар чи амӕла, уыдоны та тугдзых мӕргътӕ бахӕрдзысты“»+.

25Ахавы хуызӕн, Дунедарӕгӕн ӕнӕуынон цы митӕ уыдысты, уыдоныл никуыма ничи бафтыд, уыдӕттыл ӕй ардаугӕ та кодта йӕ ус Иезавел+.

26Дунедарӕг Израилы адӕмы сӕраппонд сӕ фыдӕй-фыртмӕйы зӕххытӕ кӕмӕн байста, уыцы аморӕгтау Ахав дӕр бирӕ ӕлгъаг митӕ кодта, гуымирытӕм куывта+. 27Фӕлӕ йын ныр Илийа цытӕ радзырдта, уыдӕттӕ куы фехъуыста, уӕд йӕ дарӕс арӕдывта фӕйнӕрдӕм ӕмӕ йӕ уӕлӕ сӕхъис скодта, куы-иу схуыссыд, уӕд дӕр-иу ӕй нӕ раласта; ком дардта ӕмӕ ӕрхӕндӕгӕй рацу-бацу кодта.

28Уӕд та Дунедарӕг тишбийаг Илийайӕн загъта: 29«Кӕсыс, Ахав Мӕ разы куыд ӕртасыди, уымӕ! Афтӕ кӕй бакодта, уый тыххӕй йын Ӕз йӕ мыггаг, цалынмӕ йӕхӕдӕг ӕгас у, уӕдмӕ фыдбылызы амӕттаг нӕ бакӕндзынӕн; йӕ фырт паддзах куы суа, уӕд бафтаудзынӕн фыдбылызтӕ йӕ хӕдзарыл»+.

22

Михайы рагуац Ахавы тыххӕй

22^1•Дыууӕ азы дӕргъы Сири ӕмӕ Израилы ’хсӕн хӕст нӕ уыди. 2Ӕртыккӕгӕм аз Иудейы паддзах Иосафат ӕрбацыд Израилы паддзахмӕ+. 3Израилы паддзах йӕ дӕлдӕртӕн загъта: «Галаадаг сахар Рамот мах кӕй у, уый уӕ рох фӕци? Рӕстӕг ма цӕуыл сафӕм, Арамы паддзахы къухӕй йӕ фӕстӕмӕ цӕуылнӕ байсӕм?»+

4Иосафаты бафарста: «Галаадаг Рамотмӕ бабырсыны фӕнд мӕм ис, ӕмӕ мӕ фарсмӕ ӕрбалӕудзынӕ?» Уый йын дзуапп радта: «Ды кӕдӕм цӕуай, ӕз дӕр — уырдӕм. Дӕ зӕрдӕ дар мӕ адӕм ӕмӕ мӕ бӕхӕфсадыл, раст цыма дӕхи сты, афтӕ»+.

5Иосафат ма паддзахӕн ноджы загъта: «Раздӕр уал Дунедарӕджы бафӕрс».

6Израилы паддзах фӕсидти пехуымпартӕм, иу-цыппарсӕдӕ лӕгмӕ, ӕмӕ сӕ бафарста: «Галаадаг Рамоты ныхмӕ схӕцон ӕви нӕ?» «Схӕц, — дзуапп ын радтой уыдон, — Дунедарӕг дын ӕй дӕ къухтӕм ратдзӕн»+.

7Иосафат фӕдызӕрдыг ӕмӕ бафарста: «Дунедарӕджы пехуымпартӕй ма ам исчи ис, Дунедарӕджы кӕй уылты бафӕрсӕм, ахӕм?»+
8Израилы паддзах ын дзуапп радта: «Ис ма иу лӕг, Дунедарӕджы нын чи бафӕрсид, уый. Фӕлӕ дзы ӕз ме сӕфт уынын, уымӕн ӕмӕ мын хӕрзмӕ нӕ, фӕлӕ фыдбылызмӕ пехуымпариуӕг фӕкӕны. Уый у Имлайы фырт Миха». Иосафат ын загъта: «Паддзахыл ахӕм ныхӕстӕ нӕ фидауынц».

9Уӕд Израилы паддзах йӕ галуаны кусджытӕй иумӕ фӕдзырдта ӕмӕ йын бафӕдзӕхста: «Тагъддӕр мын Имлайы фырт Михайы ам ӕрбалӕууын кӕн!»

10Израилы паддзах ӕмӕ Иосафат, Иудейы паддзах, сӕ паддзахы дарӕсты, сӕ къӕлӕтджынты, бадтысты Самарийы кулдуары ӕдде мусы цур, ӕмӕ пехуымпартӕ иууылдӕр пехуымпариуӕг кодтой сӕ разы. 11Сӕ иу, Кенаанайы фырт Цедекиа, йӕ сӕрыл ӕфсӕн сыкъатӕ ӕркодта ӕмӕ загъта: «Дунедарӕг афтӕ зӕгъы: ахӕм сыкъатӕй сириӕгты цӕвдзынӕ, цалынмӕ бындзагъд фӕуой, уӕдмӕ»+.

12Иннӕ пехуымпартӕ дӕр иууылдӕр фӕзмыдтой Цедекиайы, пехуымпариуӕг кодтой ӕмӕ дзырдтой: «Бабырс Галаадаг Рамотмӕ ӕмӕ фӕуӕлахиз у! Дунедарӕг ӕй паддзахы къухтӕм ратдзӕн».

13Уыцы рӕстӕг паддзахы минӕвар дӕр бахӕццӕ Михамӕ ӕмӕ йын загъта: «Пехуымпартӕ ӕмдзыхӕй хӕрзмӕ пехуымпариуӕг кӕнынц паддзахӕн. Ды дӕр уыдоны бафӕзм ӕмӕ хӕрзмӕ пехуымпариуӕг кӕн». 14Миха дзуапп радта: «Сомы кӕнын Дунедарӕгӕй, ӕрмӕстдӕр мын Дунедарӕг цы зӕгъа, уый дзурдзынӕн»+.

15Миха паддзахмӕ куы бацыд, уӕд ӕй уый бафарста: «Миха! Галаадаг Рамоты ныхмӕ схӕцон ӕви нӕ?» Миха йын дзуапп радта: «Схӕц ӕмӕ фӕуӕлахиз у! Дунедарӕг ӕй паддзахы къухы бафтын кӕндзӕн». 16Паддзах ын загъта: «Ныр дӕм цалӕм хатт хатын, рӕстдзинад йеддӕмӕ мын мацы дзур, зӕгъгӕ! Цы дын загъта Дунедарӕг?» 17Уӕд ын Миха дзуапп радта: «Ӕз уынын: Израилы ӕфсад ӕнӕфыййау фыстау ныххӕлиу уыдзӕни хӕхтыл. Дунедарӕг зӕгъы: хицау сын нӕй ӕмӕ сӕ алчидӕр сӕрӕгасӕй фарнимӕ бацагурӕд йӕ хӕдзар»+.

18Израилы паддзах Иосафатӕн загъта: «Нӕ дын дзырдтон, хӕрзмӕ нӕ, фӕлӕ мын мӕ фыдбылызмӕ пехуымпариуӕг кӕны, зӕгъгӕ?»

19Миха загъта: «Байхъус-ма, Дунедарӕг дӕу тыххӕй цы зӕгъы, уымӕ! Ӕз федтон Дунедарӕджы Йӕ паддзахы бадӕны бадгӕ. Йӕ уӕларвон ӕфсад иууылдӕр Йӕ рахиз ӕмӕ Йӕ галиуфарс лӕууыдысты+. 20Дунедарӕг сӕ бафарста: „Ахавы уӕ чи самидин кӕндзӕн галаадаг Рамотмӕ бабырсын, цӕмӕй уым йӕ мӕлӕт ссара?“ Ӕмӕ сӕ иумӕ иу уынаффӕ уыд, иннӕмӕ та — ӕндӕр. 21Уӕд Дунедарӕджы раз иу мон ӕрлӕууыд ӕмӕ загъта: „Ӕз ӕй самидин кӕндзынӕн“. Дунедарӕг ӕй бафарста: „Куыдӕй?“ 22Уый Йын дзуапп радта: „Ӕз йе ’ппӕт пехуымпарты дзыхы фӕливӕг мон фестдзынӕн“. Ӕмӕ йын уӕд Дунедарӕг загъта, цу ӕмӕ, куыд зӕгъыс, афтӕ бакӕн, самидин кӕнын дын ӕй бантысдзӕни, зӕгъгӕ. 23Афтӕмӕй ныр пехуымпарты уылты уыцы фӕливӕг мон дзуры Дунедарӕджы фӕндӕй, уымӕн ӕмӕ дӕуӕн фыдбылыз саразын Дунедарӕджы фӕндон у»+.

24Уӕд Кенаанайы фырт Цедекиа Михайы уӕлхъус балӕууыд, йе ’хсӕрфарс ын ныццавта ӕмӕ йыл фӕхъӕр ласта: «Уый та куыд? Ома Дунедарӕджы Уд мӕныл Йӕхи атигъ кодта ӕмӕ дӕу уылты райдыдта дзурын?»

25Миха йын дзуапп радта: «Мӕ сӕр кӕм бамбӕхсон, зӕгъгӕ, иу уатӕй иннӕмӕ ралидз-балидз куы кӕнай, уыцы бон ӕй базондзынӕ»+.

26Израилы паддзах загъта: «Михайы акӕнут сахары хицау Амонмӕ ӕмӕ мӕ фырт Йоасмӕ. 27Зӕгъут сын: „Афтӕ зӕгъы паддзах: ахӕстоны йӕ бакӕнут ӕмӕ йын мамӕлайы къӕбӕр ӕмӕ дон йеддӕмӕ мацы дӕттут, цалынмӕ сӕрӕгасӕй фӕстӕмӕ ӕрбаздӕхон, уӕдмӕ“»+.

28Миха йын загъта: «Сӕрӕгасӕй куы ӕрбаздӕхай, уӕд Дунедарӕг нӕ дзырдта мӕн уылты».

Ноджы-ма бафтыдта: «Мӕ ныхас уӕ ма ферох уӕд, мӕнӕ адӕм!»+

Ахавы мӕлӕт

29Израилы паддзах ӕмӕ Иосафат, Иудейы паддзах, иумӕ хӕстмӕ рацыдысты галаадаг сахар Рамоты ныхмӕ. 30-31Фӕндагыл Израилы паддзах Иосафатӕн загъта: «Ӕз мӕ дарӕс раивдзынӕн, афтӕмӕй райдайдзынӕн хӕцын, ды та-иу дӕ паддзахы дарӕс скӕн».

Ӕмӕ Израилы паддзах раивта йӕ дарӕс ӕмӕ хӕцын райдыдта.

Ныр Сирийы паддзах та йӕ тохуӕрдӕтты хицӕуттӕн, дыууадӕс ӕмӕ ссӕдз лӕгӕн, бафӕдзӕхста: «Израилы паддзахӕн йе ’фсады хицӕуттӕй дӕр ӕмӕ хуымӕтӕджы хӕстонтӕй дӕр макӕй фӕдыл зилут, йӕхи йын агурут ӕрмӕст!»+

32Тохуӕрдӕтты хицӕуттӕ Иосафаты куы ауыдтой, уӕд загътой, уый Израилы паддзах уыдзӕни, зӕгъгӕ, ӕмӕ йӕ ныхмӕ хӕст самадтой. Фӕлӕ Иосафат тохы хъӕр куы ныккодта, 33уӕд бамбӕрстой, Израилы паддзах кӕй нӕу, уый ӕмӕ йӕ ныууагътой. 34Иу заман Сирийы ӕфсадӕй иу хӕстон зӕрдаивӕй йӕ фат суагъта ӕмӕ Израилы паддзахы фӕцӕф кодта. Фат згъӕрхӕдонӕн йе згъӕрсыфты ’хсӕнты бацыд. Ӕмӕ паддзах йӕ бӕхтӕрӕгӕн загъта: «Ардыгӕй мӕ алас! Цӕф дӕн»+.

35Фӕлӕ хӕст уыцы бон йӕ тӕккӕ тӕмӕны бацыд. Ӕмӕ Израилы паддзах сириӕгты ныхмӕ тохы йӕ уӕрдоны уырдыг фӕлӕууыди суанг изӕрмӕ. Йӕ туг уӕрдонмӕ фӕтагъд, афтӕмӕй, куы ӕризӕр, уӕд йӕ уд систа.

36Хурныгуылдыл фидиуӕг хӕстон адӕмыл ныхъхъӕр кодта: «Алчидӕр уӕ аздӕхӕд йӕ сахармӕ, йӕ фыдыуӕзӕгмӕ!»

37Паддзах амарди, йӕ мард ын Самаримӕ ӕрбаластой ӕмӕ йӕ уым баныгӕдтой. 38Йӕ уӕрдон ын Самарийы цур иу цады былгӕрон ӕрӕхсадтой, ӕмӕ куыйтӕ паддзахы туг сдӕрдтой. Хӕтаг сылтӕ дӕр уым тугамӕст донӕй сӕхи ӕхсадтой, Дунедарӕг рагацау куыд дзырдта, афтӕ+.

39Ахавы иннӕ хъуыддӕгтӕ иууылдӕр — пылыстӕгӕй цы галуан сфӕлыста ӕмӕ цы сахартӕ рацарӕзта, уыдоны тыххӕй хабӕрттӕ — фыст ӕрцыдысты «Израилаг паддзӕхты азфыстыты чиныджы»+. 40Афтӕ амардис Ахав, ӕмӕ йӕ фӕстӕ паддзах сси йӕ фырт Ахазиа.

Иудейаг паддзах Иосафаты тыххӕй

41•Асайы фырт Иосафат Иудейы паддзах сси, Ахав Израилӕн цыппӕрӕм аз куы паддзахиуӕг кодта, уӕд+. 42Иосафат паддзах куы сси, уӕд ыл цыди фынддӕс ӕмӕ ссӕдз азы, ӕмӕ Йерусалимы паддзахиуӕг фӕкодта фондз ӕмӕ ссӕдз азы. Йӕ мад уыди Шилхийы чызг Азувӕ. 43Иосафат алцӕмӕй дӕр фӕзмыдта йӕ фыд Асайы, ӕндӕр фӕндагыл никуы ныллӕууыд ӕмӕ афтӕмӕй ӕххӕст кодта Дунедарӕджы фӕндон. Ӕрмӕст кувӕн къуыбыртӕ нӕ аивта, адӕм йӕ заманы дӕр кодтой кусӕрттӕ ӕмӕ сыгътой буд уыцы уаз къуыппытыл+.

44Иосафат бафидыдта Израилы паддзахимӕ+. 45Йӕ иннӕ хъуыддӕгтӕ, йе сгуыхтытӕ ӕмӕ йӕ хӕстон хабӕрттӕ фыст ӕрцыдысты «Иудейаг паддзӕхты азфыстыты чиныджы».

46Иосафат ныццагъта муртаттаг кувӕндӕтты кусӕг нӕлгоймаг ӕмӕ сылгоймаг хъахбайты, Йӕ фыд Асайы заманӕй ма чи баззади, уыдоны+. 47Уӕд Едомы паддзах нӕ уыди, ӕрмӕстдӕр — бӕстыхицау, Иудейы паддзахы минӕвар+.

48Иосафат саразын кодта Таршишмӕ цӕуӕг базарадон наутӕ, йӕ зӕрды сӕ уыд Офирмӕ арвитын, уырдыгӕй сыгъзӕрин ӕрбаласыны тыххӕй. Фӕлӕ Офирмӕ нал ацыдысты — ныппырх ын сты Ецион-Геверы+. 49Уӕд Ахавы фырт Ахазиа Иосафатӕн загъта: «Мӕ лӕггадгӕнджытӕ дӕ адӕмимӕ ацӕуӕнт наутыл». Фӕлӕ Иосафат не сразы ис ууыл. 50Куы амарди, уӕд ӕй бавӕрдтой йӕ фыдӕлты зӕппадзы, йӕ фыдӕл Давиды сахары. Йӕ фӕстӕ паддзах сси йӕ фырт Иорам.

Израилы паддзах Ахазиайы тыххӕй

51Иудейаг паддзах Иосафаты паддзахиуӕджы ӕвддӕсӕм аз Самарийы сахары Израилы паддзах сси Ахавы фырт Ахазиа. Йӕ паддзахиуӕг ахаста дыууӕ азы. 52Ахазиа, Дунедарӕгӕн ӕнӕуынон цы у, уыдӕттӕ кодта, фӕзмыдта йӕ фыды, йӕ мады ӕмӕ Наваты фырт Йоровамы. Ахазиа дӕр уый хуызӕн тӕригъӕды бафтыдта Израилы адӕмы. 53Лӕггад ӕмӕ табу кодта Баалӕн, алцӕмӕй дӕр фӕзмыдта йӕ фыды ӕмӕ йӕ хъуыддӕгтӕй мӕсты кодта Дунедарӕджы, Израилы Хуыцауы.

[1] Паддзӕхты чингуытӕ — афтӕ хуыйнынц дзуттагау, рагон бердзенаг тӕлмацы та — Паддзахӕдты ӕртыккаг чиныг ӕмӕ Паддзахӕдты цыппӕрӕм чиныг.

* 9:13 Ома «ницӕйаг».

+ 1:2 Екк 4:11
+ 1:3 Нун 19:18
+ 1:5 2 Пад 3:4, 2 Пад 15:1
+ 1:6 1 Азф 3:2

+ 1:7 2 Пад 2:18, 2 Пад 8:16, 1 Пад 22:20, 1 Пад 23:6

+ 1:8 2 Пад 20:25, 2 Пад 8:18, 2 Пад 7:2, 2 Пад 23:8-39

+ 1:9 2 Пад 17:17
+ 1:10 2 Пад 12:24
+ 1:13 1 Азф 22:9
+ 1:25 1 Пад 10:24
+ 1:29 2 Пад 4:9
+ 1:31 Неем 2:3, Дан 2:4
+ 1:33 Ест 6:7-8, 2 Азф 32:30
+ 1:34 1 Пад 10:1, 2 Пад 15:10, 4 Пад 9:13
+ 1:38 1 Пад 30:14, 2 Пад 8:18
+ 1:42 2 Пад 15:27, 2 Пад 18:27
+ 1:44 1 Пад 30:14, 2 Пад 8:18
+ 1:46 1 Азф 29:23
+ 1:47 Райд 47:30
+ 1:50 Рац 27:2, 3 Пад 2:28

+ 1:52 1 Пад 14:45, 2 Пад 14:11, Лк 21:18, Хъуыд 27:34

+ 2:2 Нун 23:14
+ 2:3 Фӕл 29:9
+ 2:4 2 Пад 7:16, 3 Пад 9:5, 2 Азф 7:18

+ 2:5 2 Пад 18:5, 2 Пад 18:14, 2 Пад 3:27, 2 Пад 20:10

+ 2:7 2 Пад 19:37-38, 2 Пад 17:27-29
+ 2:8 2 Пад 16:5-13, 2 Пад 19:23
+ 2:10 Неем 3:16, Хъуыд 2:29

+ 2:11 2 Пад 2:11, 2 Пад 5:4-5, 1 Азф 3:4, 1 Азф 29:27

+ 2:12 1 Азф 29:23
+ 2:15 1 Азф 22:9-10, 1 Азф 28:5-7
+ 2:17 3 Пад 1:1-4
+ 2:22 2 Пад 16:21-22
+ 2:24 2 Пад 7:11-13, 1 Азф 22:10
+ 2:25 2 Пад 8:18

+ 2:26 1 Пад 22:20, 2 Пад 15:24, Нун 21:18, Йер 1:1, 1 Пад 23:6

+ 2:27 1 Пад 2:27-36, 1 Пад 3:12-14

+ 2:28 2 Пад 17:25, 2 Пад 18:14-15, Рац 27:2, 3 Пад 1:50

+ 2:31 Рац 21:14, Ным 35:33
+ 2:32 2 Пад 3:27, 2 Пад 20:10
+ 2:35 3 Пад 4:4, 1 Азф 29:22
+ 2:36 2 Пад 16:5-13
+ 2:37 2 Пад 15:23
+ 2:39 1 Пад 21:10, 1 Пад 27:2
+ 2:43 Екк 8:2
+ 2:44 2 Пад 16:5-13
+ 2:45 Ӕмб 25:5
• 3:1 2 Азф 1:7-12

+ 3:1 3 Пад 7:8, 3 Пад 9:16, 2 Азф 8:11, 3 Пад 7:1, 3 Пад 6:38, 3 Пад 9:15, 3 Пад 2:10

+ 3:3 3 Пад 22:43
+ 3:4 1 Азф 16:39
+ 3:5 3 Пад 9:2
+ 3:7 1 Азф 22:5, 1 Азф 29:1
+ 3:8 Райд 13:16
+ 3:9 Ӕмб 2:3-6, Йак 1:5

+ 3:12 3 Пад 4:29-31, 3 Пад 5:12, 3 Пад 10:23, Екк 1:16

+ 3:13 3 Пад 10:14-29, 1 Азф 29:12

+ 3:14 Пс 90:16

+ 3:15 Райд 40:20, Ест 1:3, Ест 2:18, Дан 5:1, Мк 6:21

+ 3:28 Ӕмб 16:10
+ 4:2 1 Азф 6:9
+ 4:3 2 Пад 8:16, 1 Азф 18:15

+ 4:4 3 Пад 2:35, 2 Пад 8:18, 2 Пад 20:25, 1 Азф 18:16

+ 4:5 1 Азф 27:33
+ 4:6 2 Пад 20:24, 3 Пад 5:14, 3 Пад 12:18
+ 4:11 Нун 11:2
+ 4:12 Нун 17:11, Нун 19:18
+ 4:13 3 Пад 22:3, Ным 32:41, Фӕл 3:4
+ 4:19 Фӕл 3:8-10
+ 4:20 Райд 22:17

+ 4:21 Райд 15:18, 2 Азф 9:26, Пс 71:8, Пс 67:29, Пс 71:10

+ 4:24 1 Азф 22:9
+ 4:25 Мих 4:4, Зах 3:10
+ 4:26 3 Пад 10:26, 2 Азф 1:14, 2 Азф 9:25
+ 4:30 3 Пад 3:12
+ 4:31 1 Азф 2:6, Пс 88:1
+ 4:32 Ӕмб 1:1, Екк 12:9, Зар 1:1
+ 4:34 3 Пад 10:1, 2 Азф 9:23
• 5:1 2 Азф 2:3-18
+ 5:1 2 Пад 5:11, 1 Азф 15:1
+ 5:3 1 Азф 22:8, 1 Азф 28:3
+ 5:4 1 Азф 22:9

+ 5:5 2 Пад 7:13, 1 Азф 17:12, 1 Азф 22:10, 1 Азф 28:6

+ 5:12 3 Пад 3:12
+ 5:13 3 Пад 9:15, 2 Азф 8:9
+ 5:14 3 Пад 4:6
+ 5:17 1 Азф 22:2
+ 5:18 Нун 13:5
• 6:1 2 Азф 3
+ 6:4 Езек 40:16, Езек 41:16, Езек 41:26
+ 6:5 Езек 41:6
+ 6:7 Фӕл 27:5
+ 6:12 2 Пад 7:13, 2 Пад 7:16
+ 6:13 Рац 25:8, Фӕл 31:6
+ 6:16 3 Пад 6:33
+ 6:18 3 Пад 7:24
+ 6:22 Рац 30:1, Рац 30:3, Рац 30:6
+ 6:23 Рац 25:18-20
+ 6:34 Езек 41:24
+ 6:36 3 Пад 7:12, Езр 6:4
+ 7:1 3 Пад 9:10, 2 Азф 8:1
+ 7:2 3 Пад 10:17-21
+ 7:6 Езек 41:25
+ 7:7 Пс 121:5
+ 7:8 3 Пад 3:1, 2 Азф 8:11
+ 7:12 3 Пад 6:36

• 7:13 2 Азф 3:15-17, 2 Азф 4:2-5, 2 Азф 4:11-22

+ 7:13 2 Азф 2:13-14
+ 7:14 Рац 31:3-5, Рац 35:31
+ 7:15 4 Пад 25:16-17, Йер 52:21-23
+ 7:23 4 Пад 16:17
+ 7:24 3 Пад 6:18
+ 7:40 Рац 27:3, Рац 38:3
+ 7:46 Нун 3:16, Нун 13:27
+ 7:47 4 Пад 25:16, Йер 52:20
+ 7:48 Рац 37:25-29, Рац 25:30, Рац 37:10-16
+ 7:49 Рац 25:31-40
+ 7:50 Рац 27:3
+ 7:51 2 Пад 8:11-12, 1 Азф 18:11
• 8:1 2 Азф 5:2-14
+ 8:1 2 Пад 5:7-9
+ 8:2 Лев 23:34
+ 8:6 Рац 25:22, Рац 26:33-34

+ 8:7 3 Пад 6:27, 2 Азф 3:10-13, 2 Азф 5:8, Рац 25:13-15

+ 8:9 Рац 16:33-34, Ным 17:10, Рац 25:21, Рац 40:20, Фӕл 10:5

+ 8:10 Рац 40:34-35, Ис 6:4, Ӕрг 15:8
+ 8:12 Пс 17:12, Пс 96:2
• 8:14 2 Азф 6:3-11
+ 8:14 2 Пад 6:18
+ 8:16 2 Пад 7:6-8, 1 Азф 17:5-7
+ 8:17 2 Пад 7:2, 1 Азф 17:1, 1 Азф 22:7
+ 8:19 2 Пад 7:12-13
+ 8:20 1 Азф 28:5
• 8:22 2 Азф 6:12-42
+ 8:22 Езр 9:5
+ 8:23 Рац 15:11
+ 8:25 2 Пад 7:16, 3 Пад 2:4
+ 8:26 2 Азф 1:9, 2 Азф 6:17

+ 8:27 2 Азф 2:6, Ис 66:1, Хъуыд 7:48, Хъуыд 17:24

+ 8:29 Фӕл 12:11
+ 8:31 Рац 22:11
+ 8:33 Лев 26:17
+ 8:35 Фӕл 11:17, 3 Пад 17:1, Агг 1:10
+ 8:36 1 Пад 12:23
+ 8:37 Лев 26:16, Фӕл 28:22, Ам 4:9, Агг 2:17
+ 8:39 1 Азф 28:9, Хъуыд 1:24
+ 8:41 Пс 101:16

+ 8:46 Ӕмб 20:9, Екк 7:20, Йак 3:2, 1 Ин 1:8-10, Ром 3:23

+ 8:47 Лев 26:40, Неем 9:2, Дан 9:4-5
+ 8:48 Йер 29:12-14
+ 8:50 Пс 105:46
+ 8:51 Фӕл 4:20, Йер 11:4
+ 8:53 Рац 19:5, Фӕл 14:2
+ 8:54 2 Пад 6:18
+ 8:56 Нун 21:45, Нун 23:14
+ 8:58 Пс 118:36
+ 8:60 Фӕл 4:35, Фӕл 4:39
• 8:62 2 Азф 7:4-10
+ 8:64 2 Азф 4:1
+ 8:65 Лев 23:34
• 9:1 2 Азф 7:11-22
+ 9:2 3 Пад 3:5
+ 9:3 Фӕл 11:12
+ 9:4 Пс 77:72
+ 9:5 3 Пад 2:4
+ 9:7 Фӕл 4:26, Фӕл 28:37

+ 9:8 Лев 26:32, Фӕл 29:24, Йер 22:8, Йер 52:13

• 9:10 2 Азф 8

+ 9:10 3 Пад 6:38, 3 Пад 7:1

+ 9:15 3 Пад 5:13, 3 Пад 7:1, 3 Пад 7:51, 2 Пад 5:9

+ 9:16 Нун 16:10, 3 Пад 3:1, 3 Пад 7:8

+ 9:17 Нун 10:10-11

+ 9:19 3 Пад 4:26, 3 Пад 10:26, 2 Азф 1:14, 2 Азф 9:25

+ 9:22 Лев 25:9, 3 Пад 5:13
+ 9:24 3 Пад 3:1, 3 Пад 7:8, 2 Пад 5:9
+ 9:26 Фӕл 2:8, 3 Пад 22:48
+ 9:27 3 Пад 10:11

+ 9:28 Райд 10:29, 1 Азф 29:4, Иов 22:24, Иов 28:16, Пс 44:10, Ис 13:12

• 10:1 2 Азф 9:1-12

+ 10:1 Пс 71:10, Пс 71:15, Ис 60:6, Йер 6:20, Езек 27:22, Езек 38:13, Иоел 3:8, 3 Пад 4:34

+ 10:2 Мт 12:42, Лк 11:31
+ 10:9 2 Азф 2:11, 2 Пад 8:15
+ 10:11 3 Пад 9:27-28
• 10:14 2 Азф 9:12-28
+ 10:17 3 Пад 14:26, 3 Пад 7:2
+ 10:21 3 Пад 7:2
+ 10:22 Ис 23:1, Ионӕ 1:3
+ 10:23 3 Пад 3:12-13, 2 Азф 1:12
+ 10:24 3 Пад 4:34, 3 Пад 10:1, 2 Азф 9:1
+ 10:26 3 Пад 4:26, 2 Азф 1:14-17, 3 Пад 9:19
+ 10:28 Фӕл 17:16, 2 Азф 1:14-16
+ 11:2 Рац 34:16, Фӕл 7:3-4
+ 11:4 3 Пад 15:4, Неем 13:26
+ 11:5 Фӕт 2:13
+ 11:7 Ным 21:29, 4 Пад 23:13
+ 11:9 3 Пад 3:5, 3 Пад 9:2
+ 11:10 3 Пад 9:6
+ 11:11 3 Пад 11:31
+ 11:13 Фӕл 12:5, Фӕл 12:11
+ 11:15 2 Пад 8:13, 1 Азф 18:13
+ 11:18 Ным 10:12
+ 11:23 2 Пад 10:16
+ 11:24 2 Пад 8:3, 2 Пад 10:18
+ 11:27 2 Пад 5:9, 3 Пад 9:24

+ 11:29 3 Пад 12:15, 3 Пад 14:2, 3 Пад 15:29, 2 Азф 9:29

+ 11:30 1 Пад 15:27
+ 11:31 3 Пад 11:11
+ 11:33 Ным 21:29, Фӕт 2:13, 4 Пад 23:13
+ 11:36 2 Пад 21:17, 4 Пад 8:20
+ 11:38 2 Пад 7:16
+ 11:40 3 Пад 14:25, 2 Азф 12:2
• 11:41 2 Азф 9:29-31
• 12:1 2 Азф 10:1
+ 12:1 Фӕт 9:6
+ 12:2 3 Пад 11:26, 3 Пад 11:40
+ 12:4 3 Пад 4:7, 3 Пад 4:22, 3 Пад 9:15
+ 12:13 Ӕмб 15:1
+ 12:15 3 Пад 11:31
+ 12:16 2 Пад 20:1
+ 12:18 3 Пад 4:6, 3 Пад 5:14
+ 12:20 Ос 8:4
+ 12:22 2 Азф 12:5, 2 Азф 12:15
+ 12:25 Фӕт 9:45, Фӕт 8:17
+ 12:27 Фӕл 12:5-6

+ 12:28 4 Пад 10:29, 4 Пад 17:16, 2 Азф 11:15, 2 Азф 13:8, Ос 8:5-6, Ос 10:5, Ос 13:2, Рац 32:4

+ 13:1 4 Пад 23:17
+ 13:2 4 Пад 23:15-16, Ам 3:14
+ 13:6 Мк 3:5, Йак 5:16
+ 13:8 Ным 22:18
+ 13:24 3 Пад 20:36
+ 13:34 3 Пад 14:10
+ 14:2 Нун 18:1, 3 Пад 11:29-31
+ 14:3 1 Пад 9:7-8
+ 14:7 3 Пад 16:2
+ 14:8 3 Пад 11:31
+ 14:9 3 Пад 12:28, Езек 23:35

+ 14:10 Фӕл 32:36, 3 Пад 15:29, 3 Пад 21:21, 4 Пад 9:8

+ 14:11 3 Пад 16:4, 3 Пад 21:24
+ 14:13 2 Азф 19:3
+ 14:14 3 Пад 15:27-30
+ 14:15 Фӕл 29:28
+ 14:19 2 Азф 13:2-20
• 14:21 2 Азф 12:1-2, 2 Азф 12:9-16
+ 14:24 Фӕл 23:17
+ 14:25 3 Пад 11:40
+ 14:26 3 Пад 10:17
• 15:1 2 Азф 13:1
+ 15:3 3 Пад 11:4
+ 15:4 2 Пад 21:17, 3 Пад 11:36
+ 15:5 2 Пад 11:3-17
• 15:9 2 Азф 14:2-5, 2 Азф 15:16
+ 15:12 Фӕл 23:17, 3 Пад 14:24
+ 15:13 4 Пад 23:4, 4 Пад 23:6, 4 Пад 23:12
+ 15:15 3 Пад 7:51
+ 15:18 3 Пад 14:26, 4 Пад 12:18
+ 15:21 Зар 6:4
+ 15:24 3 Пад 22:2
+ 15:25 3 Пад 14:20
+ 15:27 Нун 19:44, Нун 21:23-24

+ 15:29 3 Пад 14:10-11, 3 Пад 14:14, 3 Пад 21:21

+ 16:1 2 Азф 19:2, 2 Азф 20:34
+ 16:2 3 Пад 14:7
+ 16:3 3 Пад 15:29, 3 Пад 16:12
+ 16:4 3 Пад 14:11, 3 Пад 21:24
+ 16:9 4 Пад 9:31
+ 16:12 3 Пад 16:3
+ 16:15 Нун 19:44, Нун 21:23, 3 Пад 15:27
+ 16:25 Мих 6:16
+ 16:30 3 Пад 21:25
+ 16:31 Ӕрг 2:20, Рац 34:16, Ос 2:13
+ 16:32 4 Пад 10:21
+ 16:34 Нун 6:26
+ 17:1 Агг 1:11
+ 17:9 Авад 1:20, Лк 4:26
+ 17:21 4 Пад 4:34-35, Хъуыд 20:10
+ 18:4 4 Пад 9:7

+ 18:12 4 Пад 2:16, Езек 3:12, Езек 8:3, Хъуыд 8:39

+ 18:20 Нун 19:26
+ 18:21 4 Пад 17:41, Нун 24:15
+ 18:22 3 Пад 19:10, 3 Пад 19:14, 3 Пад 19:18
+ 18:29 4 Пад 4:31
+ 18:31 Райд 32:28, Райд 35:10, 4 Пад 17:34
+ 18:36 1 Пад 17:46

+ 18:38 Лев 9:24, Фӕт 6:21, 1 Азф 21:26, 2 Азф 7:1

+ 18:39 Пс 99:3
+ 18:40 Фӕт 4:7, 4 Пад 10:25
+ 18:45 Йак 5:18

+ 18:46 4 Пад 3:15, Езек 1:3, Езек 3:14, Нун 19:18

+ 19:3 Райд 21:31
+ 19:4 Иов 6:9, Ионӕ 4:3, Ионӕ 4:8
+ 19:8 Рац 24:18, Рац 34:28, Фӕл 9:9, Рац 3:1
+ 19:10 3 Пад 18:4, Ром 11:3

+ 19:11 Рац 24:12, Рац 34:2, Ис 29:6, Йер 23:19, Йер 30:23, Езек 1:4

+ 19:12 Рац 3:2, Иов 4:16
+ 19:14 3 Пад 18:22
+ 19:15 4 Пад 8:13-15
+ 19:16 4 Пад 9:1-6, 4 Пад 2:9-15
+ 19:17 4 Пад 2:24, Ос 6:5
+ 19:18 Ром 11:4
+ 19:20 Лк 9:61-62
+ 19:21 2 Пад 24:22

+ 20:1 3 Пад 15:18, 4 Пад 6:24, 4 Пад 8:7, 3 Пад 16:24

+ 20:7 4 Пад 5:7
+ 20:22 2 Пад 11:1, 2 Азф 36:10
+ 20:26 1 Пад 29:1
+ 20:34 3 Пад 15:20
+ 20:36 3 Пад 13:24
+ 20:39 4 Пад 10:24
+ 20:40 Иов 9:20, Иов 15:6, Лк 9:22
+ 21:2 1 Пад 8:14
+ 21:3 Ным 36:7, Езек 46:18
+ 21:4 3 Пад 20:43
+ 21:8 2 Пад 11:14
+ 21:10 Рац 22:28, Лев 24:16
+ 21:17 3 Пад 17:1
+ 21:19 3 Пад 22:38, 4 Пад 9:24-26
+ 21:21 4 Пад 9:8, 4 Пад 10:7
+ 21:22 3 Пад 15:29, 3 Пад 16:11
+ 21:23 4 Пад 9:10, 4 Пад 9:36
+ 21:24 3 Пад 14:10, 3 Пад 16:4
+ 21:25 3 Пад 16:31, Ӕрг 2:20
+ 21:26 Райд 15:16, 4 Пад 21:11
+ 21:29 4 Пад 9:25, 4 Пад 10:1-7
• 22:1 2 Азф 18:2-34
+ 22:2 3 Пад 15:24
+ 22:3 Фӕл 4:43, Нун 21:38-39
+ 22:4 4 Пад 3:7
+ 22:6 3 Пад 18:19
+ 22:7 4 Пад 3:11
+ 22:11 Фӕл 33:17, Мих 4:13, Зах 1:18-19
+ 22:14 Ным 22:18, Ным 24:13
+ 22:17 Ным 27:17, Езек 34:5
+ 22:19 Ис 6:1, Дан 7:9, Ӕрг 4:2
+ 22:23 Йер 20:7, Езек 14:9
+ 22:25 3 Пад 20:30
+ 22:27 2 Азф 16:10
+ 22:28 Ным 16:29, Мих 1:2
+ 22:30 4 Пад 5:22
+ 22:34 2 Азф 35:23
+ 22:38 3 Пад 21:19
+ 22:39 Ам 3:15
• 22:41 2 Азф 20:31
+ 22:41 3 Пад 15:24
+ 22:43 3 Пад 3:3, 3 Пад 15:14
+ 22:44 2 Азф 18:1
+ 22:46 Фӕл 23:17, 3 Пад 15:12
+ 22:47 2 Пад 8:14, 4 Пад 8:20

+ 22:48 3 Пад 9:28, 1 Азф 29:4, Иов 22:24, Иов 28:16, Пс 44:8, Ис 13:12, Фӕл 2:8

+ https://ibt.org.ru/ebook?id=OSS

Глоссарий

Глоссарий

1. А

2. Ӕ

3. Б

4. В

5. Г

6. Д

7. Е

8. З

9. И

10. Й

11. К

12. КЪ

13. Л

14. М

15. Н

16. О

17. П

18. Р

19. С

20. Т

21. У

22. Ф

23. Х

24. ХЪ

25. Ц

26. ЦЪ

27. Ч

28. Э

Аарон

Моисейы хистӕр ӕфсымӕр, Левийы хӕдзарвӕндагӕй. Хуыцау Моисейы къухӕй израилӕгтӕн Ӕгъдау куы радта, уӕд хистӕр сауджынӕй снысан кодта Аароны.

Сауджынтӕн сӕ хӕстӕ бӕрӕг кодта Хуыцау Йӕхӕдӕг. Хуыцауы тӕрхонмӕ гӕсгӕ, сауджын уӕвӕн уыдис ӕрмӕст Аароны байзӕддӕгтӕн.

Ног Фӕдзӕхсты комкоммӕ загъдӕуы, Аароны хистӕрсауджынад, Йесо Чырыстийы ног, «Мелхиседекы цытноммӕ гӕсгӕ», хистӕрсауджынадимӕ абаргӕйӕ, ӕнӕххӕст кӕй у. Рац 6:20; 29:29; Дзут 5:6; 7:11

Авраам, Аврам

Хуыцау кӕй равзӕрста ӕмӕ фидыд кӕимӕ сарӕзта, дзуттаг адӕмы уыцы фыццаг патриарх. Раздӕр хуындис Аврам, фӕлӕ йын фӕстӕдӕр Хуыцау радта ног ном — Авраам. Уыди цӕугӕцардгӕнӕг.

Хуыцауы дзырдӕй ныууагъта йӕ райгуырӕн бӕстӕ ӕмӕ ӕрцарди дард Ханааны — Хуыцау ын ныфс бавӕрдта ацы зӕхх йӕ байзӕддӕгтӕн раттынӕй. Авраам ӕмӕ йӕ бинойнаг Саррӕ бирӕ фыдӕвзарӕнтӕ баййӕфтой, бирӕ рӕстӕг фенхъӕлмӕ кастысты сӕ фырт Исаакы райгуырдмӕ.

Исаакӕй уӕлдай ма Авраамӕн уыдис ӕндӕр фырт дӕр — Измаел, райгуырдис ын Саррӕйы лӕггадгӕнӕг сылгоймаг Агарӕй. Уыди ма йын ӕндӕр цот дӕр.

Исаакы фырт Йаков сси Израилы дыууадӕс хӕдзарвӕндаджы фыдӕл.

Библийы Авраам у Хуыцауыл иузӕрдион, цыфӕндыйӕ дӕр Йе ’ппӕт бардзырдтӕ ӕххӕст кӕнынмӕ цӕттӕ чи уыди, ахӕм адӕймаг. Райд 11:27; 12:9; 15:1-21; 17:5; Ром 4:3; Дзут 11:8-19

Адӕймаджы Фырт

Дзуттаг дзырдбаст «бен-адам», арамейагау — «бар-энош», комкоммӕ тӕлмацгондӕй нысан кӕны «адӕймаджы фырт», ома «адӕймаг», «мӕлӕтӕн лӕвӕрд». Хуыцау раргом вӕййы пехуымпар Езекиелмӕ ӕмӕ йӕ хоны «адӕймаджы фырт». Пехуымпар Даниил Адӕймаджы Фырт хоны, Хуыцау ӕппӕт дзыллӕты йӕ дӕлбар Кӕмӕн бакӕндзӕн, уыцы ӕрцӕуинаг Паддзах Мессиайы. Евангелийы Йесо Чырысти Йӕхи арӕх фӕхоны Адӕймаджы Фырт ӕмӕ уымӕй, ӕвӕццӕгӕн, амоны Даниилы развӕлгъау дзырдмӕ. Рац 11:5; Пс 8:5; Езек 2:1; Дан 7:13-14; Мт 8:20; 19:28; Мк 2:10; Хъуыд 7:56

Алелуйа

Дзуапхъӕр, рагон дзуттаг дзырд («халелуйа»), нысан кӕны «стаут Хуыцауы». Арӕх ӕмбӕлдис рагон дзуттӕгты куывдтытӕ ӕмӕ гимнты. Пс 147:9; 148:1,14; 149:1,9; 150:1,6; Ӕрг 19:1-6

Аммен

Рагон дзуттаг дзырд «аммен» нысан кӕны «ӕцӕг» кӕнӕ «ӕцӕгдзинад», «афтӕ уӕд», «ӕнӕмӕнг». Арӕх дзы пайда кӕнынц куывды кӕронбӕттӕны. Дзырд «аммен»-ӕй райдайӕн кӕнӕ фӕуӕн ис уацамынд кӕнӕ куывд.

Искӕй ныхасӕн ацы дзырдӕй дзуапп дӕтгӕйӕ, адӕймаг ӕвдисы, йемӕ ӕххӕстӕй разы кӕй у, уый. Ным 5:22; Фӕл 27:15-26; Йер 11:15; Ром 1:25; Ӕрг 3:14

Анакы байзӕддӕгтӕ

Израилӕгты ӕрбацӕуыны размӕ Хевронмӕ хӕстӕг Ханааны цӕрӕг адӕмтӕй иу. Уӕйгуыты байзӕддаг, Анакы фӕдонтӕ, уыдысты ӕнахуыр тыхджын ӕмӕ бӕрзонд. Фӕл 9:2; Нун 11:21-22

Апостол

Рагон бердзенаг ӕвзаджы ацы дзырд нысан кӕны «ӕрвыст» («минӕвар», «уацхӕссӕг»). Евангелийы афтӕ хонынц, Йесо Чырысти кӕй равзӕрста ӕмӕ Фарны Уац амонынмӕ кӕй арвыста, уыцы адӕймаджы. Апостол уӕвын тынг бӕрнон ӕмӕ кадджын хъуыддаг уыдис: кӕд Чырысти уӕларвон Паддзах у, уӕд апостол та — Йӕ ӕххӕстбарджын минӕвар зӕххыл.

Фыццаджыдӕр афтӕ хонынц Чырыстийы ӕввахсдӕр дыууадӕс ахуыргӕнинаджы, Йӕ зӕххон царды Йемӕ чи цыди, уыдоны. Фӕстӕдӕр йӕхи апостол хонын райдыдта Павел дӕр — Чырысти Йӕ амӕлӕт ӕмӕ райгасы фӕстӕ лӕггад кӕнынмӕ кӕмӕ фӕсидтис, уый. Гӕнӕн ис, афтӕ хуыдтой Фарны Уацы иннӕ амонджыты дӕр, зӕгъӕм, Варнавӕйы. Мт 10:1-20; Хъуыд 14:14; Гал 1:11-19

Арамейаг ӕвзаг

Хӕстӕгдӕр у рагон дзуттаг ӕвзагмӕ (фӕстӕдӕр — ивритмӕ), къаддӕр хион у араббаг ӕвзагӕн.

Ч. Р. агъ. VI ӕнусы уыдис ӕппӕт Хӕстӕг Скӕсӕны дипломати ӕмӕ сӕудӕджерады сӕйраг ӕвзаг. Рагон Фӕдзӕхсты иуӕй-иу чингуыты хӕйттӕ — Езр 4:8—6:18; 7:12-26; Йер 10:11; Дан 2:4—7:28 — фыст сты арамейаг ӕвзагыл.

Йесо Чырыстийы зӕххон царды заман арамейаг ӕвзаг Палестинӕйы уыдис иудейӕгты дзургӕ ныхасы сӕйраг хуыз.

Аргъуан

Бердзенаг дзырд «экклесиа» нысан кӕны «ӕмбырд». Йесо Чырысти кӕй уырны, уыцы дзыллӕйы дӕр Ног Фӕдзӕхсты хонынц аргъуан. Аргъуантӕ ма хуыйнынц, иу ран чи цӕры ӕмӕ Хуыцаумӕ кувын, Сыгъдӕг Фыст ахуыр кӕнын ӕмӕ бастдзинад аразыны тыххӕй иумӕ чи ӕрӕмбырд вӕййы, уырнджыты уыцы къордтӕ дӕр. Мт 16:18; Хъуыд 8:1; 20:28; Ром 16:4; Кол 1:24

Аргъуыд

Дины сӕйрагдӕр ӕгъдӕуттӕй иу: донмӕ ныххызт нысан кодта адӕймаджы ссыгъдӕг кӕнын ӕмӕ йӕ Хуыцауы бар бакӕнын. Ног Фӕдзӕхсты ныхас цӕуы аргъуыды дыууӕ хуызыл: Аргъауӕг Иуане фыццаг аргъуыдта, йӕ тӕригъӕдтыл чи ӕрфӕсмон кодта ӕмӕ Хуыцауы фӕндон ӕххӕст кӕныныл чи ныллӕууыд, уыцы адӕймӕгтыл. Уый фӕстӕ Йесо Чырысти Йӕхӕдӕг Иорданы цӕугӕдоны аргъуыд райста Иуанейӕ, ӕмӕ Йыл Сыгъдӕг Уд уӕларвӕй Йӕхи ӕруагъта. Уыцы рӕстӕг райдыдта Йесойы лӕггад Мессиайы хуызы. Йесо Чырыстийы амӕлӕт ӕмӕ райгасы фӕстӕ аргъуыды мидис фӕарфдӕр ис: адӕймаг йӕ къух сисы йӕ раздӕры тӕригъӕдджын цардыл, ома тӕригъӕдӕн амӕлы, фӕлӕ райгас вӕййы Чырыстиимӕ иумӕ ног цард кӕнынӕн. Ног Фӕдзӕхсты «Йесойы аргъуыд» нысан кӕны Йесойы хъизӕмӕрттӕй фӕхайджын уӕвын, «Удӕй аргъуыд» та — адӕймагыл Сыгъдӕг Уд Йӕхи кӕй ӕруагъта ӕмӕ адӕймаг Удӕй кӕй схайджын ис, уый. Мк 1:5,7-12; Хъуыд 10:47; Кол 2:12

Аси

Ромаг провинци, ныртӕккӕйы Чысыл Азийы (Турчы) хай. Йӕ сӕйраг сахар уыдис Эфес (афтӕ у нырыккон транслитерацийы). Азийӕн, куыд дунейы хайӕн, йӕ ном равзӕрдис ацы провинцийы номӕй, фӕлӕ дыууӕ номы кӕрӕдзиимӕ хӕццӕ кӕнын нӕ хъӕуы. Хъуыд 19:26; Ӕрг 1:4

Ассири

Рагон тыхджын импери ныры Иракы зӕххыл, йӕ сӕйраг сахар — Ниневи. Ч. Р. агъ. 722 азы ассириӕгтӕ басастой Цӕгатаг Израилаг паддзахад ӕмӕ израилӕгтӕй бирӕты уацары райстой. Уый фӕстӕ Ассирийы империйы иннӕ хӕйтты цӕрджыты ӕвӕндонӕй ӕрцӕрын кодтой Израилы зӕххыл. Уыдон-иу, Израилы зӕххыл ма цӕргӕйӕ чи баззадис, уыцы израилӕгтимӕ бинонтӕ скодтой. Ассириӕгтӕ бабырстой Иудеймӕ (Хуссайраг паддзахадмӕ) дӕр, фӕлӕ сын ӕй басӕттын нӕ бантыст. Фӕстӕдӕр Ниневийы сахары баййӕфта Хуыцауы азар, ӕмӕ йӕ бынтон ныппырх чындӕуыд знӕгты къухӕй. 4 Пад 18:9; 19:36; Наум 1:3

Ӕвдисӕйнаг

Исты ныффидар кӕныны, уырнынад тыхджындӕр кӕныны, фидӕн раргом кӕныны тыххӕй Хуыцау цы архайд кӕнӕ диссаг саразы, уый. Райд 9:12; Рац 3:12; Фӕт 6:17; Мт 12:39-40

Ӕгъдау

Рагдзуттаг «Торӕ», ома «Ӕгъдау», у, Хуыцау Йӕ адӕмӕй цавӕр цард ӕмӕ кадмӕ ӕнхъӕлмӕ кӕсы, уый тыххӕй ахуырад. Хуыцау Моисейӕн радта Ӕгъдау, цӕмӕй йӕ уый Израилы адӕммӕ фӕхӕццӕ кӕна. Ацы ахуырад ӕмӕ йӕ ралӕвар кӕныны истори Рагон Фӕдзӕхсты ӕвдыст сты, сӕйрагдӕр, Ӕгъдау дӕр ма кӕй фӕхонынц, уыцы Фондзчиныгоны (Библийы фыццаг фондз чиныджы). Ӕгъдау лӕвӕрдта израилӕгтӕн бӕстон уынаффӕтӕ сӕ дин ӕмӕ ӕхсӕнадон царды тыххӕй, бӕрӕг сын кодта сӕ хидарыны нормӕтӕ. Ног Фӕдзӕхсты апостол Павел дзуры, зӕгъгӕ, адӕмӕн сӕ бон нӕу Ӕгъдауы ӕппӕт домӕнтӕ сӕххӕст кӕнын, стӕй Ӕгъдауӕн йӕхимӕ дӕр нӕй, адӕмы сӕ тӕригъӕдты тыххӕй ӕфхӕрдӕй чи фервӕзын кӕна, ахӕм хъомыс. Уымӕ гӕсгӕ Ног Фӕдзӕхсты Ӕгъдауы ныхмӕ ӕвӕрд у фарн. Райд 26:5; Рац 24:12; Пс 1:2; 18:8; Мт 5:17; Гал 4:21; Ром 2:12-13,25; 3:20

Ӕгъдаузонӕг

Хуыцау Израилӕн цы Ӕгъдау радта, уый хорз чи зоны, ахӕм адӕймаг. Ӕгъдаузонӕгӕн йӕ куыст уыдис Ӕгъдау рафыссын, иртасын, пайда дзы кӕнын ӕмӕ йӕ адӕмӕн амонын ӕмӕ ӕмбарын кӕнын. Ахӕм адӕймӕгтӕн дзуттӕгты дзыллӕйы ӕхсӕн уыдис стыр кад ӕмӕ бархъомыс. Фӕлӕ фӕдзӕхстытӕ ӕххӕст кӕныны тыххӕй цы уагӕвӕрдты ӕмбырдгонд сарӕзтой, уый хуымӕтӕг иудейӕгтыл сӕвӕрдта тынг уӕззау уаргъ. Уый тыххӕй Йесо Чырысти азымы дардта ӕгъдаузонджыты (уыдонмӕ хаудысты, ӕвӕццӕгӕн, чиныгзонджытӕ дӕр). Мт 22:35; 23:23; Лк 10:25

Ӕлгъыст (ӕлгъыстаг), анафемӕ

Хуыцауы номыл сафинаг цы у, уый: Хуыцауӕн нывонды хуызы-иу хъуамӕ бындзагъд ӕмӕ пырхгонд ӕрцыдаиккой хӕстон тӕлӕтыл нымад адӕм, цӕрӕгойтӕ ӕмӕ дзауматӕ. Уымӕй уӕлдай ма Ног Фӕдзӕхсты апостол Павел ӕлгъыст хоны, Евангели раст чи не ’мбарын кӕны ӕмӕ Йесо Чырыстийы йӕ зӕрдӕмӕ чи нӕ исы, уыдоныл Хуыцауӕй хъоды бакӕнын. Нун 6:17-20; 1 Кор 16:22; Гал 1:8-9

Ӕнӕсунӕт

Библийы ацы дзырдӕй хонынц муртаттаг адӕмы, лӕппуйы ӕмӕ нӕлгоймаджы кӕройнаг буар лыг кӕныны ӕгъдау кӕмӕ нӕ уыдис, уыдоны, зӕгъӕм, филистимӕгты. Ацы дзырд ма ӕмбӕлы ахӕм дзырдбӕстыты: «ӕнӕсунӕт зӕрдӕтӕ», «ӕнӕсунӕт хъустӕ» ӕмӕ ӕнд., — афтӕ хонынц, Бардарӕджы фӕдыл чи нӕ цӕуы, уыдоны. Лев 26:41; Фӕт 14:3; Езек 44:7; Хъуыд 7:51; Ром 3:30; Гал 2:7

Ӕргомад

Хуыцау адӕмӕн йӕ фӕнд раргом кӕны алы хуызты: уӕларвӕй ӕрыхъуысгӕ хъӕлӕсы, зӕдты, пехуымпарты, цӕстылуайӕнты, Сыгъдӕг Фысты фӕрцы. Хуыцауы фӕндон ӕвдисӕг мадзӕлттӕ иууылдӕр иумӕ хуыйнынц ӕргомад. Рац 25:21; Пс 18:8; 118:130; Ис 56:1; Дан 10:1; Мт 2:12; Ром 14:24-26; Ӕрг 1:1

Ӕрдызт

Ӕрдызт нӕлгоймаг. Рагзаманты бирӕ адӕмтӕм паддзахы усдон хъахъхъӕдтой ӕрдызт лӕгтӕ (уӕвгӕ, дзуттӕгтӕм ахӕм ӕгъдау нӕ уыдис). Уыдон-иу арӕх сбарджын сты паддзахы галуаны ӕмӕ-иу бацахстой бӕрзонд бынӕттӕ, уымӕ гӕсгӕ дзырд «ӕрдызт» сси ӕмбарынад «паддзахы дӕлдӕр»-ы синоним. 4 Пад 25:19; Ест 2:3; Хъуыд 8:27-39

Ӕрхуы денджыз

Афтӕ хуындис, Кувӕндоны кӕрты донӕй йедзагӕй цы стыр бӕрцуат лӕууыдис, уый. Сауджынтӕ дзы пайда кодтой сӕ къухтӕ ӕмӕ сӕ къӕхтӕ ӕрӕхсынӕн. 3 Пад 7:23-26; 2 Азф 4:2-5,10

Баал

Арвнӕрынгӕнӕг хуыцау — Палестинӕйы цӕрӕг хананейӕгтӕ израилӕгты ӕрцыды размӕ рагзаманты кӕмӕ куывтой, уыцы хуыцӕуттӕй иу.

Ацы дзырды фыццаг нысаниуӕг у «хицау, ӕлдар». Бӕстӕйы цы бынӕттон цӕрджытӕ баззадис, уыдоны фӕзмгӕйӕ-иу израилӕгтӕ дӕр Баалӕн арӕх кад кодтой. Уый нымад уыдис Хуыцауы раз адӕмӕн се стырдӕр фыдракӕндтӕй иуыл. Фӕт 2:13; 10:6; 1 Пад 7:3-4; 12:10; Ром 11:4

Барвӕндӕй лӕвар, барвӕндӕй хаст хуын, мысайнӕгтӕ

Адӕймаг барвӕндӕй Кувӕндонмӕ кӕй хаста, уыцы хор, оливӕйы сой, сӕн кӕнӕ ӕхца — мысайнӕгтӕ. Рац 35:29; 36:3; Езр 3:5; 8:28; Пс 118:108

Бардарӕг

Бирӕ тӕлмацты ацы дзырд ӕвдисы, Хуыцау Моисей ӕмӕ израилӕгтӕн Йӕхи цы номӕй раргом кодта, уый — «Яхве». Ацы дзуттаг дзырд куыд дзургӕ у, уый бӕрӕг нӕу. Хатгай-иу дзырд «бардарӕг» уыдис хуымӕтӕджы сидӕн дӕр — афтӕ-иу сдзырдтой кадджын кӕнӕ бархъомыс адӕймагмӕ («хицау»). Рац 3:15; 6:2; Фӕл 6:4; Мт 8:2

Бардарӕджы бон, фӕстаг бон

Рагзаманты израилӕгтӕ нымадтой, зӕгъгӕ, уый у, Хуыцау Израилы знӕгты кӕд бафхӕрдзӕн ӕмӕ Йӕ адӕмы кӕд фервӕзын кӕндзӕн, уыцы бон. Фӕлӕ фӕстӕдӕр йӕ нысаниуӕг аивта, ӕмӕ пехуымпарты развӕлгъау ныхӕсты нымад у, Бардарӕг дзыллӕты историмӕ кӕд бавналдзӕн ӕмӕ дунейӕн тӕрхон кӕнынмӕ кӕд ӕрцӕудзӕн, уыцы боныл.

Ног Фӕдзӕхсты загъдӕуы, Хуыцау уыцы бон Йесо Чырыстийы къухӕй ӕппӕт дунейӕн тӕрхон кӕй кӕндзӕн.

Ацы бон ма хуыйны Фӕстаг бон кӕнӕ Тӕрхоны бон дӕр. Ис 13:6,9; Езек 13:5; Иоел 1:15; Ам 5:18,20; Авад 1:15; Соф 1:7,14; Ин 6:39; 11:24; Хъуыд 2:20

Бӕрзӕндтӕ

Ханаанаг дины кувӕндӕттӕ; фылдӕр хатт сӕ арӕзтой обӕутты цъуппытыл, фӕлӕ-иу уыдысты стыр бӕлӕсты бын ӕмӕ дӕлвӕзты дӕр. Ацы кувӕндӕтты цӕджындзтӕ ӕвӕрдтой ус-хуыцау Астартӕйы номыл ӕмӕ йын хастой нывӕндтӕ. Зӕхх цӕмӕй бирӕ тыллӕг дӕтта, уый тыххӕй-иу уыцы кувӕндӕтты кодтой хӕлд ӕмӕ хъахбай митӕ. Уыцы хъуыддаг ӕлгъаг уыди Бардарӕджы раз ӕмӕ пехуымпарты уылты бирӕ хӕттыты хъусын кодта карз фауӕн ныхас. Лев 26:30; 3 Пад 3:2-4; 4 Пад 23:1-28; Йер 7:31

Буд

Экзотикон зайӕгойы хус писи, ӕмбырд ӕй кӕнынц бӕлӕстыл; куы йӕ ссудзай, уӕд йӕ фӕздӕг кӕны ӕхсызгон хӕрздӕф. Буд уыдис зынаргъ. Фембӕлды Цатыры, фӕстӕдӕр та Йерусалимы Кувӕндоны «буд судзын» уыди нывонд кӕныны хицӕн хуызыл нымад. Ахӕм хӕрздӕфгӕнӕнӕнтӕ ма хонынц фимиам дӕр. Рац 30:34; Лев 2:1,15; Мт 2:11; Ӕрг 8:4

Вавилон

Рагон Хӕстӕг Скӕсӕны стырдӕр сахар, Дыууӕдонастӕу ныры хуссайраг Иракы зӕххыл, рагзаманты тыхджындӕр империтӕй иуы сӕйраг сахар. Вавилоны куывтой бирӕ алыхуызон хуыцӕуттӕм. Ч. Р. агъ. 586 азы вавилойнӕгтӕ бацахстой Иудӕйы Хуссайраг паддзахад (Иудей), ныппырх кодтой Йерусалим ӕмӕ Кувӕндон, уацары райстой бирӕ иудейӕгты ӕмӕ сӕ ӕрцӕрын кодтой Вавилоны паддзахады зӕххытыл. Ног Фӕдзӕхсты заманмӕ Вавилон пырхгонд ӕрцыдис, уымӕ гӕсгӕ дзырд «вавилон» нысан кӕны хӕйрӕджы паддзахад; ӕвӕццӕгӕн, уыимӕ бастой Ром дӕр — Йерусалим чи басаста, муртаттаг культтӕ ӕмӕ бирӕ ӕнӕуагдзинӕдты артдзӕст чи уыдис, уыцы ног стыр империйы сӕйраг сахар. 4 Пад 25:1-22; Ӕрг 18

Веелзевул

Сайтаны (хӕйрӕг дӕр ӕй хонынц), Хуыцауы знаг ӕмӕ дӕлимонты раздзоджы нӕмттӕй иу. Ацы ном, ӕвӕццӕгӕн, баст у Ханааны муртаттаг адӕмы сӕйраг хуыцау Баалы номимӕ. 4 Пад 1:6; Лк 11:15

Галаад

Махиры фырт, Менассиайы фырты фырт. Уымӕй уӕлдай ма, Галаад, зӕгъгӕ, афтӕ хуындис Израилы иу хай Иорданы скӕсӕнварс, уыдис хӕхбӕстӕ, ӕмӕ дзы цардысты Рувим ӕмӕ Гады хӕдзарвӕндӕгтӕ, стӕй Менассиайы хӕдзарвӕндаджы ӕмбис. Райд 31:21-25; 31:47-48; Фӕл 3:13-15; Нун 17:1

Галилей

Израилы цӕгатварс ӕмбӕхсӕн сахартӕй иуы — Кедешы — алыварс зӕхх; уыдис Иссахары, Неффалимы, Зевулоны ӕмӕ Асиры хӕдзарвӕндӕгты бар. Вавилойнаг уацары заман уым цы дзуттӕгтӕ баззадис, уыдон сӕмхӕццӕ сты ӕрцӕуӕг муртаттӕгтимӕ, фӕстӕдӕр ма сӕм бафтыдысты арамейаг, финикиаг ӕмӕ бердзенаг ӕрлидзджытӕ, уымӕ гӕсгӕ ацы бынат арӕх нымадтой муртаттагыл. Йесо Чырысти Йӕ зӕххон царды фылдӕр хай арвыста Галилейы, ам бирӕ уацамынд кодта ӕмӕ амыдта. Нун 20:7; 21:32; 4 Пад 15:29; Мт 4:23; Ин 1:46; 7:52

Галилейы денджыз

Иорданы донгуырӕн, стыр ӕдзӕхх цад Галилейы. Библийы ацы цадӕн ис ӕндӕр нӕмттӕ дӕр — Геннисареты цад, Киннерет, Тивериады денджыз. У кӕсагджын, вӕййы дзы ӕцӕг уаддымгӕтӕ, уымӕ гӕсгӕ йӕ арӕх хуыдтой денджыз дӕр. Библийы ӕмбӕлынц ацы цады алыхуызон нӕмттӕ. Ным 34:11; Мт 4:18; Лк 5:1; Ин 21:1

Гееннӕ, Хинномы дӕлвӕз

Бердзенаг дзырд «гееннӕ» равзӕрдис дзуттаг дзырд «ге-хинном»-ӕй («Хинномы дӕлвӕз»). Хуыдтой ма йӕ «Хинномы фыртты дӕлвӕз» дӕр. Ацы бынат ис Йерусалимӕй дарддӕр, хуссар-скӕсӕнӕрдыгӕй. Рагзаманты уым куывтой Баалмӕ кӕнӕ Молохмӕ, арӕх сын хастой лӕгнывӕдтӕ.

Иудейаг паддзах Иосиа нӕ уагъта ахӕм нывӕндтӕ хӕссын, фӕлӕ та-иу муртаттаг культтӕ сног сты. Пехуымпар Йеремиа развӕлгъау дзырдта, Йерусалимы цӕрджытӕ уыцы дӕлвӕзы знӕгты къухӕй мард кӕй ӕрцӕудзысты ӕмӕ ӕнӕныгӕдӕй уым кӕй баззайдзысты. Гӕнӕн ис, ӕмӕ пехуымпар Исайа дӕр кодта уыцы дӕлвӕзы кой, тӕригъӕдджынтӕ рӕстудтӕн сӕ цӕстыты раз ӕфхӕрд цы ран ӕрцӕудзысты, ууыл куы дзырдта, уӕд. Уыцы бынат йедзаг уыдзӕн, тӕригъӕдджынтӕн сӕ буар чи ӕвдӕрздзӕн, ахӕм зынг ӕмӕ уаллӕттӕй. Уымӕ гӕсгӕ гееннӕ хонын райдыдтой, ӕнӕахуысгӕ арт кӕм судзы, ахӕм бынат тӕригъӕдджынты ӕфхӕрынӕн. Ацы нысаниуӕджы дзырд «гееннӕ» ӕмбӕлы Ног Фӕдзӕхсты. Заманты кӕрон иууылдӕр Тӕрхонмӕ куы райгас уой, уӕд тӕригъӕдджынтӕ ӕппӕрст ӕрцӕудзысты гееннӕйы. Нун 15:8; 4 Пад 23:10; 2 Азф 28:3; Ис 66:24; Йер 19:6-9; Мт 5:22; 10:28; Мк 9:43; Лк 12:5; Йак 3:6

Гуымиры, быдыргъ

Дурын кӕнӕ хъӕдын ныварӕзт; адӕм хуыцауы хуызы кӕмӕ куывтой, ахӕм сурӕтгонд кӕнӕ ӕндӕр предмет. Рац 20:4; Фӕт 17:3; Ис 40:19-20; Хъуыд 7:41

Давид

Хуыцау кӕй равзӕрста ӕмӕ Саулы фӕстӕ Израилы паддзах кӕй скодта, уый.

Паддзах сси Ч. Р. агъ. 1000 азмӕ ӕввахс ӕмӕ Израилӕй рауайын кодта стыр паддзахад, Йерусалим та йын скодта йӕ сӕйраг сахар.

Уый уыдис разагъды хӕстон ӕмӕ уыимӕ стыр поэт дӕр, Рагон Фӕдзӕхсты Псаломты — Хуыцауы стауӕн зарджыты — автортӕй иу.

Давид иузӕрдионӕй лӕггад кодта Хуыцауӕн, ӕмӕ йын уый тыххӕй Хуыцау зӕрдӕ бавӕрдта, йӕ амӕлӕты фӕстӕ Израилы паддзахиуӕг ӕрмӕст йӕ байзӕддӕгтӕ кӕй кӕндзысты. Паддзахы бынаты Давиды раивта йӕ фырт Соломон. Израилы пехуымпартӕ развӕлгъау дзырдтой, зӕгъгӕ, дунейыл рӕстагӕй паддзахиуӕг Чи хъуамӕ кӕна, уыцы Мессиа (бердзенагау «Христос») дӕр уыдзӕнис Давиды байзӕддаг. Уымӕ гӕсгӕ Чырыстийы дӕр хуыдтой Давиды Фырт (Байзӕддаг). 1 Пад 16:13; 17:12-58; 2 Пад 7; Пс 88:4-5; Мт 22:41-45

Давиды сахар

Йерусалимы рагондӕр хай, Сионы хохы фахсыл амад фидар, паддзах Давид бынӕттон цӕрджытӕй, йевусӕгтӕй, кӕй байста, уый. Лукайы Евангелийы Давиды сахар хуындӕуы Вифлеем дӕр — Давид уым кӕй райгуырдис, уымӕ гӕсгӕ. 2 Пад 5:6-9; Лк 2:11

Давиды фырт

Комкоммӕ паддзах Давиды байзӕддаг. Иудейӕгтӕ афтӕ хуыдтой Мессиайы (Чырыстийы), уымӕн ӕмӕ сӕ уырныдта, Мессиа паддзах Давиды мыггагӕй кӕй уыдзӕн, уый. Йер 23:5; Мт 1:20; Мт 20:30; Лк 20:41-44

Дӕлимон, фыдмон

Хӕйрӕджы дӕлбар чи у, ахӕм мон. Адӕм-иу тарстысты дӕлимонтӕй, уымӕн ӕмӕ уыдонӕн сӕ бон у ацы дунейы архайын, зӕгъӕм, адӕймаджы мидӕг бацӕуын ӕмӕ йыл бынтон сбарджын уӕвын. Фӕлӕ ацы дунейы сӕйраг бартӕ Хуыцаумӕ кӕй сты, уымӕ гӕсгӕ-иу Йесо Хуыцауы тыхӕй адӕмы дӕлимонтӕй ссӕрибар кодта, стӕй уыцы хъомысӕй схайджын кодта Йӕ ахуыргӕнинӕгты дӕр. 1 Пад 16:14; Лк 11:19; Хъуыд 19:15-16; 1 Кор 10:20

Дӕс сахары

Галилейы денджызӕй хуссарӕрдӕм ӕмӕ скӕсӕнӕрдӕм цы дӕс сахары уыдис (ӕрмӕст Дамаск уыдис цӕгатӕрдыгӕй), уыдоны цӕдис. Цардысты дзы, сӕйрагдӕр, муртаттӕгтӕ. Сахартӕ хуындысты: Скифополь, Гиппос, Дамаск, Гадарӕ, Рафанӕ, Канафӕ, Пеллӕ, Дион, Герасӕ, Филадельфиа. Фӕстӕдӕр ацы цӕдис фестырдӕр ис, бацыдысты йӕм бынӕттон 14 кӕнӕ 18 сахары. Мк 7:31

Дзуар

Йесо Чырыстийы заман Ромаг империйы тӕккӕ уӕззаудӕр фыдракӕндтӕ саразӕг адӕймӕгты мӕлӕтмӕ раттыны тыххӕй цы арӕзтагӕй пайда кодтой, уый. Конд уыдис зӕххы сагъд цӕджындз ӕмӕ йыл цӕхгӕрмӕ фидаргонд хъӕдӕй. Дзуарыл байтындзыны тӕрхон-иу кӕмӕн рахастой, уыдоны-иу дзуарыл бабастой кӕнӕ зӕгӕлтӕй ныххуыдтой ӕмӕ-иу сӕ хъизӕрмаргӕнгӕйӕ афтӕмӕй ныууагътой. Ахӕм мӕлӕт нымад уыдис ӕппӕты ӕвирхъаудӕр ӕмӕ ӕгаддӕрыл. Дзуарыл байтындзыны тӕрхон-иу кӕмӕн рахастӕуыд, уый хъуамӕ йӕ дзуар йӕхӕдӕг хастаид. Уый у «хи дзуар хӕссын»-ы комкоммӕ нысаниуӕг. Йесо Чырысти дзуарыл тыгъд куы ӕрцыдис, уӕд Чырыстийы фӕрцы ацы марӕнгарз сси ирвӕзын ӕмӕ цардмӕ здӕхыны нысан. Мт 10:38; Лк 23:26; 1 Кор 1:17-18

Динари

Ромаг ӕвзист ӕхца, ӕххуырст кусӕджы боны мызд. Лк 20:24

Донгонд дзулты бӕрӕгбон

Бӕрӕг ӕй кодтой дзуттаг къӕлиндары фыццаг мӕй авивы (хуындис ма нисан дӕр), 15-ӕм бонӕй 21-ӕм бонмӕ, ӕмӕ-иу райдыдта Куадзӕны хӕдфӕстӕ. Къуырийы дӕргъы израилӕгтӕ мысыдысты, Хуыцау сӕ Мысырӕй ӕваст куыд ракодта, уый. Хӕдзары хъуамӕ ма уыдаид ӕнхъизӕнджын хойрӕгтӕ, стӕй ӕнхъизӕнджын дзул дӕр хӕрӕн нӕ уыди. Бӕрӕгбоны фыццаг ӕмӕ ӕвдӕм бонты кодтой уазӕмбырдтӕ ӕмӕ хастой ӕмбӕлгӕ нывӕндтӕ. Ног Фӕдзӕхсты заман Куадзӕн ӕмӕ Донгонд дзулты бон нымад уыдысты иу бӕрӕгбоныл. Рац 12:14-20; 13:3-10; 23:15; 34:18; Лев 23:6-8; Ным 28:17-25; Фӕл 16:3-4,8; Мк 14:1,12; Лк 22:1

Елеоны хох

Ныллӕггомау хох Йерусалимы скӕсӕйнаг сисмӕ хӕстӕг; уырдыгӕй тынг рӕсугъдӕй зыны ӕгас сахар дӕр. Хонынц ма йӕ Сойджын хох дӕр. Йӕ рӕбын, Гефсиманы дыргъдоны, зади оливӕ бӕлӕстӕ. Ам ӕрцыдысты Библийы историйы бирӕ цаутӕ: зӕгъӕм, Езекиел хохы сӕрмӕ федта Хуыцауы кад сахарӕй ацӕугӕ, Захариа развӕлгъау дзырдта, Бардарӕджы Боны цаутӕ ацы бынатӕй кӕй райдайдзысты, Чырысти ацы ран кодта заманты кӕроны кой ӕмӕ ардыгӕй ссыди уӕларвмӕ. Езек 11:23; Зах 14:4; Мт 24:3

Ермон

Израилы бӕрзонддӕр хох, ис бӕстӕйы цӕгатварс. Фӕл 3:8-9; 4:48; Нун 11:3; Пс 41:7; 88:13; 132:3

Ефод

Дины фӕтк ӕххӕст кӕнгӕйӕ, сауджынтӕ кӕй дардтой, ахӕм ӕнӕдыс уӕлӕдарӕс. Зӕгъӕм, скодтой-иу ӕй, Хуыцауы фӕндон базонын-иу куы хъуыдис, уӕд. «Фӕтӕгты чиныджы» та ефоды кой ис хӕдзарон хуыцаугӕндтимӕ (терафимтимӕ) — гӕнӕн ис ӕмӕ ныхас цӕуы гуымирыйы дарӕсыл. Рац 28:6; Лев 8:7; 1 Пад 2:18; Фӕт 17:5; 1 Азф 15:27

Зӕд

Уӕлӕрдзон гоймаг, лӕггад кӕны Хуыцауӕн ӕмӕ Йын Йӕ бардзырдтӕ хӕццӕ кӕны адӕммӕ, ӕххуыс кӕны ӕмӕ хъусын кӕны Хуыцауы фӕндон.

Равзӕрдис рагонд дзуттаг дзырд «малах»-ӕй (бердзенагау — «ангелос»), нысан кӕны «уацхӕссӕг». Афтӕ-иу схуыдтой адӕймаджы дӕр. Библийы иуӕй-иу уӕлдай кадджындӕр зӕдты хонынц сӕ нӕмттӕй — Михаел, Габриел.

Зӕдты иу хай растадис Хуыцауы ныхмӕ ӕмӕ Йӕ коммӕ нал кастис, сайтаны фарс рахӕцыдысты. Ахӕмты хонынц сӕфт зӕдтӕ. Райд 16:7-11; 19:1-29; 22:11-12; Пс 148:2; Лк 1:8-20; 2 Пет 2:4; Дзут 1:13-14

Зындон, дӕлдзӕх

Хӕстӕг Скӕсӕны бирӕ адӕмты уырнынадмӕ гӕсгӕ, мӕрдтыбӕстӕ ис зӕххы арфы, ӕмӕ сӕ амӕлӕты фӕстӕ адӕм се ’гас дӕр — куыд рӕстудтӕ, афтӕ тӕригъӕдджынтӕ дӕр — ныххизынц уырдӕм. Дзуттаг Библийы ацы дуне фӕхонынц «шеол», бердзенаг Библийы та — «хадес».

Фӕлӕ ацы зындон ӕмӕ, нырыккон хуыцаузонады «зындон» кӕй хонынц, уыдон бынтон иу не сты.

Мӕрдты дунейы мард адӕймӕгты удтӕ сты аууӕтты хуызӕн, ӕххӕст цард схонӕн кӕмӕн нӕй, ахӕм уавӕры; уый у фыны хуызӕн ӕмӕ дзы ӕппындӕр ницы архайд цӕуы. Хорзыл нымад уыдис карджынӕй амӕлын ӕмӕ «фыдӕлтӕм фӕцӕуын».

Чырыстийы райгуырды агъоммӕ (Ч. Р. агъ.) III ӕнусмӕ хӕстӕг иудейӕгты уырныдта, адӕймаджы уд йӕ зӕххон царды тыххӕй йӕ амӕлӕты фӕстӕ дзуапп кӕй дӕтдзӕн, уый. Тӕригъӕдджынтӕм ӕнхъӕлмӕ кӕсы карз ӕфхӕрд, рӕстудтӕм та — хорзӕх ӕмӕ арфӕ. Ног Фӕдзӕхсты Йесо уӕлахиз кӕны мӕлӕтыл, ӕмӕ уыцы уӕлахизӕй хайджын у мӕрдты дуне дӕр, уымӕн ӕмӕ Уый у удӕгӕсты ӕмӕ мӕрдты Бардарӕг.

Заманты кӕрон иууылдӕр куы райгас уой, уӕд тӕригъӕдджынтӕ ӕфхӕрд ӕрцӕудзысты сӕрмагонд бынаты — Ног Фӕдзӕхсты йӕ хатгай фӕхонынц «гееннӕ». Хъизӕмӕртты, ӕфхӕрды ӕмӕ сӕфты бынат нырыккон хуыцаузонады арӕх фӕхонынц «зындон». Райд 15:15; 42:38; Ным 16:33; Иов 7:9; Пс 15:10; 62:10; Ӕмб 15:11; Екк 9:10; Ис 14:15; Езек 32:18; Лк 16:22; Хъуыд 2:27,31; Ром 14:9; Ӕрг 20:13

Израил

Ном «Израил» Хуыцау радта Йаковӕн, Пенуелы сахары Йемӕ куы хӕцыдис, уӕд. Рагон Фӕдзӕхсты Йаковы байзӕддӕгты дыууадӕс знӕмы хуыйнынц Израилы адӕм. Паддзах Соломоны амӕлӕты фӕстӕ цӕгаты цӕрӕг дӕс знӕмы рахицӕн сты Иудӕ ӕмӕ Бениамины хуссайраг знӕмтӕй ӕмӕ сарӕзтой Цӕгатаг паддзахад. Уымӕн уыдис йӕхи паддзӕхтӕ, фӕстӕдӕр — йӕхи сӕйраг сахар дӕр. Рагон Фӕдзӕхсты иуӕй-иу контекстты дзырд «Израил» хауы ӕрмӕст цӕгатаг знӕмтӕм кӕнӕ Цӕгатаг паддзахадмӕ. Ног Фӕдзӕхсты «Израил» арӕхдӕр ӕмбарынц куыд израилаг адӕм, стӕй Израилы зӕхх, Палестинӕ. Райд 32:24-30; 35:9-12; 49:28; Лк 24:21; Хъуыд 5:31; Ром 9:6; 11:25

Израилы дыууадӕс хӕдзарвӕндаджы

Фӕстӕдӕр Израил кӕй схуындӕуыд, уыцы Йаковы фыртты — Рувим, Симон, Левий, Иудӕ, Зевулон, Иссахар, Дан, Гад, Асир, Неффалим, стӕй ма ноджы Ефрем ӕмӕ Менассиайы байзӕддӕгтӕ. Ефрем ӕмӕ Менассиа уыдысты Йаковы уарзон фырт Йосефы цот. Алы хӕдзарвӕндаг дӕр дих кодта мыггӕгтыл ӕмӕ «хӕдзӕрттыл». Ч. Р. агъ. 722 азы Ассири Израилы паддзахад куы ныппырх кодта, Ч. Р. агъ. 586 азы Вавилоны паддзахад та Иудейы паддзахад куы басаста, уӕд хӕдзарвӕндӕгты фылдӕр хай фесӕфти, фӕлӕ пехуымпартӕ дзырдтой, фидӕны та Израилы адӕм се ’ппӕт дӕр ногӕй кӕй сӕвзӕрдзысты. Йесо Чырысти Йӕ ахуыргӕнинӕгтӕн зӕрдӕ ӕвӕрдта, заманты кӕрон Израилы дыууадӕс хӕдзарвӕндагӕн тӕрхон кӕй кӕндзысты, уымӕй. Ног Йерусалимы кулдуарыл фыст исыдзысты Израилы ӕппӕт хӕдзарвӕндӕгты нӕмттӕ дӕр, сахары кулдуӕрттӕ та схондзысты сӕ нӕмттӕй. Райд 35:23-26; 41:51-52; 48:5; 49:28; Рац 1:1-5; Нун 17:1-18; 1 Азф 2:1-2; Езек 48:31-34; Мт 19:28; Ӕрг 7:4-8; 21:12

Иордан

Геннисареты цад ӕмӕ Мард денджыз цы цӕугӕдон бӕтты, уый. Цӕугӕдон уыдис Зӕрдӕвӕрд Зӕххы (Палестинӕйы) скӕсӕйнаг ӕрдзон арӕн. Израилӕгтӕ, Ханаанмӕ бацӕуыны размӕ, уый сӕрты ахызтысты. Ног Фӕдзӕхсты Аргъауӕг Иуане Иорданы саргъуыдта, чи йӕм ӕрбацыдис, уыцы адӕмыл, стӕй Йесо Чырыстийӕн Йӕхиуыл дӕр. Нун 2:1; Мк 1:5,9

Ирвӕзынгӕнӕг

Библийы дзырд «ирвӕзт» фылдӕр хатт нысан кӕны Хуыцауы ӕххуыс иу адӕймагӕн кӕнӕ ӕппӕт адӕмӕн, знӕгтӕй, низтӕй ӕмӕ фыдбылызтӕй сӕ фервӕзын кӕнын. Уымӕ гӕсгӕ Хуыцауы арӕх фӕхонынц Ирвӕзынгӕнӕг. Фӕлӕ ма «ирвӕзт» нысан кӕны тӕригъӕды бархъомысӕй ссӕрибар кӕнын ӕмӕ ӕнусон цард балӕвар кӕнын дӕр. Ног Фӕдзӕхсты Ирвӕзынгӕнӕгыл нымад у Йесо Чырысти, уымӕн ӕмӕ Йӕ дзуарылтыгъд мӕлӕт ӕмӕ райгасы фӕрцы адӕм фервӕзтысты тӕригъӕд ӕмӕ мӕлӕты бархъомысӕй.

Адӕймаг ирвӕзы Чырыстийыл ӕууӕндыны фӕрцы. Рац 14:30; Фӕт 15:18; 1 Азф 16:35; Пс 16:7; 97:1-3; Ис 49:26; Мк 15:31; Лк 1:77; 2:11; Ин 4:42; Хъуыд 5:31; Ром 1:16

Иссоп

Кӕрдӕджы хуызӕн хӕрздӕфгӕнӕг зайӕгой. Ритуалон ссыгъдӕджы ӕгъдау ӕххӕст кӕнгӕйӕ, иссоп хъуыди доны кӕнӕ туджы стулын, ӕмӕ дзы уый фӕстӕ бапырх кӕнын адӕймагыл (дзаумайыл). Рац 12:22; Лев 14:4,6; Пс 50:9; Дзут 9:19

Иудӕ, иудейӕгтӕ

1. Иудӕ у Йаковы дыууадӕс фыртӕй иу, Израилы дыууадӕс хӕдзарвӕндагӕй иуы рагфыдӕл. Иудӕйы байзӕддӕгты хонын райдыдтой иудейӕгтӕ. Иудӕйы хӕдзарвӕндагӕй сты Израилы номдзыддӕр паддзах Давид ӕмӕ йӕ фырт Соломон дӕр. Паддзах Соломоны амӕлӕты фӕстӕ цӕгатаг хӕдзарвӕндӕгтӕ хуссайрӕгтӕй (Иудӕ ӕмӕ Бениамины хӕдзарвӕндӕгтӕй) куы рахицӕн сты, уӕд ацы дыууӕ хӕдзарвӕндаджы сарӕзтой, Хуссайраг кӕй схуыдтой, уыцы паддзахад — Иудей. Хуссайраг паддзахадӕн уыдис йӕхи паддзӕхтӕ, Давиды байзӕддӕгтӕ, йӕ сӕйраг сахар та уыдис Йерусалим. Ног Фӕдзӕхсты заманмӕ «иудейӕгтӕ», зӕгъгӕ, хонын райдыдтой ӕппӕт дзуттӕгты дӕр. Йесо Чырысти дӕр уыдис Иудӕйы хӕдзарвӕндагӕй ӕмӕ Уый дӕр Давидау райгуырдис иудейаг сахар Вифлеемы. Райд 29:35; 3 Пад 11:26; 12:24; Лк 2:4,11; Дзут 7:14

2. Библийы Иудӕ ном ис бирӕ ӕндӕр адӕймӕгтыл дӕр, зӕгъӕм, Иудӕ Искариот — комдзог Ыл чи рацыдис, Чырыстийы уыцы ахуыргӕнинаг. Неем 12:8; Лк 6:13-16; 22:3; Ин 14:22

Иудейӕгтӕ, зӕгъгӕ, афтӕ фыццаг хуыдтой ӕрмӕст Йаковы фырт Иудӕйы хӕдзарвӕндаджы. Фӕстӕдӕр, Ч. Р. агъ. 586 азы, Вавилоны империйӕн хуссайраг паддзахад Иудей басӕттын, йӕ цӕрджыты та йын Вавилонмӕ уацары акӕнын куы бантысти, уӕд дзырд «иудейаг» тынг рапарахат ис. Уый сси Иудейы паддзахады цӕрджыты иумӕйаг ном, ӕмӕ афтӕ хонын райдыдтой Израилы ӕппӕт хӕдзарвӕндӕгты минӕвӕртты дӕр. Ног Фӕдзӕхсты заманмӕ афтӕ хуыдтой ӕппӕт дзуттӕгты. Евангелийы «иудейӕгтӕ» хонынц дзуттаг адӕмы фӕтӕгты дӕр. Неем 1:2; Мт 28:15; Ин 5:18

Иууылсудзинаг

Нывонд кӕныны хицӕн хуыз, нывондаг фос (кӕнӕ маргъ) йӕ аргӕвдыны фӕстӕ ӕнӕхъӕнӕй дӕр сыгъд цыди нывондхӕссӕныл. Нывонды иннӕ хуызтӕн-иу басыгътой ӕрмӕстдӕр сӕ иу хай, цы-иу дзы баззадис, уый та-иу бахордтой. Арт-иу куы скодтой, уӕд-иу кувӕггӕгтӕ зынджы хай бакодтой. Нывондӕй арвмӕ цы хӕрздӕф цыдис, уый ӕхцон уыди Бардарӕгӕн. Райд 8:20; 22:2; Лев 1:2-17; Мк 12:33; Дзут 10:6,8

Йерусалим

Рагзаманты зындгонд уыдис куыд евусӕгты сахар — Евус. Давиды ӕмӕ Соломоны паддзахиуӕджы заман сси Израилы сӕйраг сахар. Йӕхи айтыгъта иудейаг хӕхты фӕхстыл, Мард денджызы ныгуылӕйнаг былгӕронӕй 25 километры дарддӕр. Соломоны амӕлӕты фӕстӕ Йевус сси Иудейы (Хуссайраг паддзахады) сӕйраг сахар. Ч. Р. агъ. 586 азы йӕ вавилойнӕгтӕ ныппырх кодтой. Фӕстӕмӕ йӕ аразын райдыдтой Ч. Р. агъ. 538 азы ӕмӕ йӕ арӕзт фесты Ч. Р. агъ. 445 азмӕ хӕстӕг. Ч. Р. агъ. 332 азӕй фӕстӕмӕ сси бердзенаг сахар, Ч. Р. агъ. 63 азы йӕ басастой ромӕгтӕ. Йесо Чырысти развӕлгъау дзырдта, Йерусалим пырхгонд кӕй ӕрцӕудзӕнис, уый, фӕлӕ Йӕ сахары цӕрджытӕ Мессиайыл нӕ банымадтой ӕмӕ Йын Йӕ ныхӕстыл нӕ баууӕндыдысты. Чырыстийы райгуырды фӕстӕ 70 азы иудейӕгтӕ ӕмӕ ромӕгты хӕсты рӕстӕджы сахар бынтондӕр пырхгонд ӕрцыдис, фӕстӕдӕр ӕй ногӕй сарӕзтой. Ӕргомады чиныджы развӕлгъау дзырдӕуы фидӕны Уӕларвон Йерусалимыл — Хуыцау зӕхмӕ кӕй ӕруадздзӕн ӕмӕ Хуыцауы адӕм ӕнустӕм Хуыцауимӕ кӕм цӕрдзысты, ахӕм сахарыл. 2 Пад 5:9; Ис 2:2-3; Мих 4:1-2; Лк 21:20-24; Ӕрг 21:2

Кад, Хуыцауы кад, Бардарӕджы кад

Ацы дзырдтӕ нысан кӕнынц Хуыцауы стырад ӕмӕ, Хуыцауӕй цы рухс цӕуы, уый. Библийы Хуыцауы кад ӕвдыст у, Хуыцаумӕ кувӕн бынат кӕмӕй байдзаг вӕййы ӕмӕ адӕм фӕлӕууын кӕй цуры нӕ фӕразынц, ахӕм рухсы хуызы. Йесо Чырыстийы зӕххон царды рӕстӕг Хуыцауы кад уӕлдай тынгдӕр разынд йӕ Райгуырд ӕмӕ Йӕ Хуызаивды, Йӕ диссӕгты, Йӕ дзуарылтыгъд мӕлӕт ӕмӕ Йӕ райгасы цауты. Рац 16:10; Ис 6:3; Лк 2:9; 9:31-32; Ин 17:5; Хъуыд 7:55; 9:3-5; Ӕрг 21:23

Кесӕр (император)

Ромаг империйы сӕйраг хицау, йӕ дӕлбар уыдысты, Ромӕй-иу израилӕгтӕн цы барджынтӕ ӕмӕ паддзӕхтӕ (зӕгъӕм, Пилат ӕмӕ Ирод) ӕрбарвыстой, уыдон. Уыцы хицӕутты хуыдтой кесӕртӕ — династийы рагфыдӕл Юлий Цезары номмӕ гӕсгӕ (уӕды заман йӕ ном афтӕ дзургӕ уыди). Мт 22:17,21; Лк 3:1

Ком дарын

Библийы ацы дзырд нысан кодта, дины фӕткмӕ гӕсгӕ кӕнӕ адӕймагӕн йӕхи ӕмӕ йӕ дзыллӕйы цардимӕ баст хъуыддаджы тыххӕй цасдӕр рӕстӕг (фылдӕр хатт иу бон) хӕринаг, хатгай та ма нуазинаг дӕр, ӕппындӕр дзыхмӕ нӕ исыны ӕгъдау. Ком дарыны нысан уыдис кӕнӕ Хуыцауӕн коммӕгӕсдзинад равдисын, кӕнӕ фыдбылызыл хъыг кӕнын, кӕнӕ та фыдӕвзарӕн рӕстӕг Хуыцаумӕ ӕххуысмӕ сидын ӕмӕ Дзы тӕригъӕдтӕ ныххатыр кӕныны хорзӕх курын. Пехуымпартӕ адӕмӕн сӕ зӕрдыл лӕууын кодтой, ӕцӕг комдарӕнӕн йӕ нысан адӕмы ӕхсӕн рӕстдзинад ӕмӕ хӕларзӕрдӕ ахастытӕ сног кӕнын кӕй у, уый. Кӕцыдӕр бонты ком ӕнӕмӕнг хъуамӕ дардтаиккой ӕппӕт иудейӕгтӕ дӕр, зӕгъӕм, ӕрвылаз, Сыгъдӕггӕнӕн бон, иудейӕгтӕ Хуыцауӕй хатыр куырдтой сӕ тӕригъӕдты тыххӕй. Иуӕй-иу иудейӕгтӕ, фыццаджыдӕр, фарисейтӕ, сӕхицӕн кодтой уӕлӕмхасӕн комдарӕнтӕ. Ком дарыны бар уыдис хицӕн уырнӕг адӕмы къордӕн дӕр, исты хъуыддаджы фӕдыл-иу сӕ иумӕ цы бонты кувын хъуыдис, уӕд. Фӕт 20:26; 1 Пад 7:6; Ест 4:16; Ис 58:3-14; Иоел 1:14; Ионӕ 3:5; Мт 4:2; 6:16; Лк 18:12; Хъуыд 13:2-3; 14:23

Кувӕндон

Хуыцаумӕ кӕнӕ хуыцӕуттӕм кувӕн бынат. Нымад уыди, зӕгъгӕ, кувӕндоны цы хуыцаумӕ кувынц, уый йӕхӕдӕг дӕр цыдӕр хуызы уыцы кувӕндоны ис. Афтӕмӕй кувӕндон ӕмбарӕн ис куыд хӕдзар, бӕлвырд хуыцауы хӕдзар.

Библийы «кувӕндон» хонынц Йерусалимы Кувӕндон, паддзах Соломоны заман уый уыдис Дунедарӕгмӕ кувӕн сӕйраг бынат. (Ацы дзырдуаты стыр дамгъӕйӕ фыст дзырд «Кувӕндон» нысан кӕны Йерусалимы Кувӕндон.) Моисейы заманӕй фӕстӕмӕ израилӕгтӕ цы Фембӕлды Цатыры раз куывтой, уый бӕсты паддзах Соломон Йерусалимы сарӕзта фыццаг Кувӕндон. Ч. Р. агъ. 586 азы вавилойнӕгтӕ ныппырх кодтой Соломоны Кувӕндон ӕмӕ дзы зынаргъ дзаумайӕ цыдӕриддӕр уыдис, уыдон ахастой. Израилы адӕм Вавилоны уацары куы уыдысты, уӕд Хуыцау раргом ис пехуымпар Езекиелмӕ ӕмӕ йын фенын кодта ног Кувӕндон. Ч. Р. агъ. 520-515 азты, дзуттӕгтӕй кӕмӕндӕрты сӕ бон вавилойнаг уацарӕй суӕгъд уӕвын куы бацис, уӕд пехуымпартӕ Аггей ӕмӕ Захариайы фӕрцы Кувӕндон ногӕй арӕзт ӕрцыдис. Уый фӕстӕ Стыр Ирод (паддзахиуӕг кодта Ч. Р. агъ. 40 азӕй 4 азмӕ) Кувӕндон ногӕй рацарӕзта ӕмӕ йӕ дзӕвгар фӕуӕрӕхдӕр кодта. Израилы царды Кувӕндон ахста сӕйраг бынат: ӕрмӕстдӕр ам уыдис нывонд хӕссӕн, бӕстӕйы алы рӕттӕй ӕмӕ фӕсарӕнтӕй иудейӕгтӕ ардӕм цыдысты дины сӕйраг бӕрӕгбӕттӕ (Куадзӕн, Фӕндзайон, Халагъудты бӕрӕгбон) кӕнынмӕ. Кувӕндоны комплексы сӕйраг агъуыст хуындис Рухсмонуат, уым ӕвӕрд уыди Фидыды Чырын. Уырдӕм бацӕуыны бар уыдис ӕрмӕст хистӕр сауджынӕн, уымӕй дӕр афӕдз иу хатт — сӕрмагонд хуыцаулӕггад ӕххӕст кӕнынмӕ. Рухсмонуат егъау ӕмбӕрзӕнӕй хицӕнгонд уыди, ӕрмӕстдӕр сауджынтӕн бацӕуыны бар кӕдӕм уыд, Кувӕндоны уыцы хайӕ. Хуымӕтӕг адӕмӕн уырдӕм бацӕуын не ’мбӕлд — уыдон Хуыцаумӕ куывтой Кувӕндоны кӕрты. Кӕрты алыварс тыргъты-иу ӕрӕмбырд сты бирӕ адӕм ӕмӕ алы куыстытӕ кодтой. Йесо Чырысти развӕлгъау куыд дзырдта, афтӕ Чырыстийы райгуырды фӕстӕ 70 азы ромӕгтӕ бынтон ныппырх кодтой Кувӕндон, ӕмӕ уӕдӕй фӕстӕмӕ арӕзт нал ӕрцыд.

Кувинаг тӕнгъӕд

Хуыцауӕн ӕй нывондӕн хӕсгӕйӕ, нывондхӕссӕныл кӕй калдтой, ахӕм сӕн кӕнӕ — хаттӕй-хатт — сой. Ахӕм нывондимӕ бары Ног Фӕдзӕхсты йӕ мӕлӕт апостол Павел, Фарны Уац хъусын кӕнгӕйӕ. Райд 35:14; Лев 23:13; Флп 2:17; 2 Тим 4:6

Куывд

Хуыцаумӕ сидын, арфӕ кӕнгӕйӕ (стаугӕйӕ) ӕмӕ кургӕйӕ (лӕгъстӕ кӕнгӕйӕ). Рагон Фӕдзӕхст ӕмӕ Ног Фӕдзӕхсты ис куывды дыууӕ хуызы: 1) хибар куывд — адӕймаг Хуыцаумӕ йӕхи ныхӕстӕй куы фӕсиды, арфӕ Йын куы фӕкӕны, куы Йӕ фестауы кӕнӕ Дзы ӕххуыс куы фӕкуры; 2) иумӕйаг куывд — ацы куывдӕн ис бӕрӕг бынат (Кувӕндон кӕнӕ синагогӕ) ӕмӕ бӕрӕг хуыз. Библийы арӕхдӕр ӕмбӕлы, чиныгӕй кӕй кӕсынц кӕнӕ зӕрдывӕрдӕй кӕй дзурынц, ахӕм нӕ, фӕлӕ хи ныхӕстӕй куывд. Фӕлӕ уӕддӕр ис Псаломты чиныг, ӕмӕ йӕ фылдӕр хай арӕзт у, хибарӕй дӕр ӕмӕ дзыллӕйы ӕмбырды дӕр кӕй кастысты ӕмӕ кӕй дзырдтой, ахӕм куывдтытӕй. 2 Пад 7:18-29; Пс 6:10; 140:2; Мт 21:22; Хъуыд 3:1

Къуыриты бӕрӕгбон, фыццаг хорӕрзады бӕрӕгбон, Фӕндзайон

Дзуттӕгты дины сӕйраг бӕрӕгбӕттӕй иу, дзуттагау хуыйны «шавуот». Бӕрӕг ӕй кодтой дзуттаг къӕлиндары ӕртыккаг мӕйы — сиваны — ӕхсӕзӕм бон: мӕнӕугӕрдӕнтӕй авд къуырийы фӕстӕдӕр, кӕнӕ Донгонд дзулты бӕрӕгбоны фыццаг куырис снывонд кӕнынӕй фӕндзайӕм бон. Адӕм Хуыцауӕн хастой алыхуызон лӕвӕрттӕ, уыимӕ хуынтӕ сӕ хоры сӕрӕй дӕр. Ног Фӕдзӕхсты заман бӕрӕгбон хуындис Фӕндзайон. Ацы бӕрӕгбоны Сыгъдӕг Уд йӕхи ӕруагъта Йесо Чырыстийы ахуыргӕнинӕгтыл, ӕмӕ рухсмондзыд баисты. Рац 23:16; 34:22; Лев 23:15-21; Ным 28:26-31; Фӕл 16:9-12; Хъуыд 2:1-4; 1 Кор 16:8

Левиттӕ

Йаковы ӕртыккаг фырт Левийы байзӕддӕгтӕ. Моисейы заман Хуыцау Левийы хӕдзарвӕндагӕй Аароны байзӕддӕгты равзӕрста сауджынлӕггадӕн. Левийы иннӕ байзӕддӕгтӕ (левитттӕ кӕй хонынц, уыдон) хъуамӕ Фембӕлды Цатыры ӕххуыс кодтаиккой сауджынтӕн. Израилы хӕдзарвӕндӕгтӕй ӕрмӕст адонмӕ нӕ уыдис зӕххытӕ, уымӕн ӕмӕ сӕ куыст уыдис Фембӕлды Цатыры, фӕстӕдӕр та Кувӕндоны лӕггад кӕнын. Иннӕ хӕдзарвӕндӕгтӕй рацӕуӕг дзуттӕгтӕн ахӕм бар нӕ уыдис. Ноджы ма левиттӕ ахуыр кодтой Хуыцауы Ӕгъдау ӕмӕ йӕ адӕмӕн амыдтой. Зӕххыты бӕсты левитты бар уыдысты Израилы иннӕ хӕдзарвӕндӕгты зӕххыл цы сахартӕ ӕмӕ цы быдыртӕ уыди, уыдон. Рац 28:1; Ным 18:20-21; 35:2-7; Ин 1:19

Легъуи бӕлас

Къабузджын дыргъбӕлас, арӕх у Палестинӕйы. Йӕ дыргътӕ (легъуи, инжир) сты тынг хӕрзад ӕмӕ пайда, уымӕ гӕсгӕ легъуи бӕлас арӕх вӕййы ӕнцой ӕмӕ бӕркадджын царды нысан. Ноджы ма у Израилы адӕмы символон нысан дӕр. Ным 13:24; 3 Пад 4:25; Ис 38:21; Мт 21:19-21

Ливан

Хӕхты рӕгъ цӕгатаг Палестинӕйы, зындгонд у йӕ кедр бӕлӕстӕй ӕмӕ донгуырӕнтӕй (ныртӕккӕ паддзахад Ливан). Уыдон сты Сирийы ӕппӕты бӕрзонддӕр хӕхтӕ (денджызы уӕлвӕзӕй 3000 м бӕрзонддӕр), айтыгъдысты Зӕххастӕу денджызы былгӕрӕтты (170 км), Тирӕй Арвады онг. Паддзах Соломон Йерусалимы йӕ галуан ӕмӕ Кувӕндон сарӕзта кедр ӕмӕ ӕндӕр ливайнаг бӕлӕсты хъӕдӕрмӕгӕй. Нун 1:4; 3 Пад 5:6-10; Зар 4:15; Езек 17:3

Маннӕ

Мысырӕй рацӕуыны фӕстӕ израилӕгтӕ Синайы ӕдзӕрӕг быдыры дыууиссӕдз азы дӕргъы куы хаттысты, уӕд сын Хуыцау цы хойраг лӕвӕрдта, уый, «уӕларвон дзул». Маннӕ уыдис тымбыл ӕмӕ хъӕбӕр нӕмгуыты хуызӕн. Уыди сын доны фыцӕн ӕмӕ сурфых кӕнӕн. Ног Фӕдзӕхсты Йесо Чырысти маннӕйы ныхмӕ ӕвӕры, дунейӕн цард чи ратдзӕнис, ахӕм ӕцӕг уӕларвон дзул. Уыцы дзул у Йесо Чырысти Йӕхӕдӕг. Рац 16:15-16; 31—35; Пс 77:24; Ин 6:31-35

Маслинӕ, оливӕ бӕлас

Иудадзыг цъӕх бӕлас, тынг арӕх у Палестинӕйы, йӕ бон у 10 метры бӕрц сырӕзын. Зайы йыл маслинӕтӕ (оливкӕтӕ). Бӕлас цӕры бирӕ ӕмӕ ӕрвылаз тыллӕг дӕтты. Рӕгъӕд маслинӕтӕй цы сой лӕмӕрстой, уымӕй пайда кодтой хойрагӕн, буар сӕрдынӕн ӕмӕ цырагъы артагӕн. Пс 127:3; Ром 11:17

Мессиа, Чырысти

Дзуттаг ӕвзагыл — «машиах», рагон бердзенаг ӕвзагыл — «христос», комкоммӕ нысан кӕны «сӕрст». Рагон Израилы лӕггад кӕнынмӕ оливӕйы сойӕ сӕрстой сауджынты, пехуымпарты ӕмӕ паддзӕхты, ома, Хуыцау Йӕхӕдӕг кӕй равзӕрста, уыдоны. Хуыцау, пехуымпартӕм раргом уӕвгӕйӕ, израилӕгтӕн зӕрдӕ бавӕрдта, зӕхмӕ кӕй ӕрӕрвитдзӕн Мессиайы — Израилы адӕмы Чи фервӕзын кӕндзӕн ӕмӕ дунейы адӕмтӕн ӕнусмӕ хицауиуӕг Чи кӕндзӕн, уыцы Паддзахы. Йесойы заман иудейӕгтӕ тынг ӕнхъӕлмӕ кастысты, зӕрдӕ сын Кӕмӕй бавӕрдӕуыд, уыцы Мессиайы ӕрцыдмӕ: уырныдта сӕ, ӕрцӕуӕггаг тыхгӕнджытӕй — ромӕгтӕй — сӕ кӕй фервӕзын кӕндзӕн, ӕмӕ Израилы рагон кад фӕстӕмӕ йӕ бынаты кӕй сбаддзӕнис, уый. Фӕлӕ зӕхмӕ ӕрцӕуӕг Ирвӕзынгӕнӕг Мессиа ноджы фылдӕр хӕрзты бацыди адӕмӕн. Уый ӕппӕт адӕмы дӕр суӕгъд кодта тӕригъӕд ӕмӕ мӕлӕты уацарӕй, ӕмӕ Йӕ фӕрцы Хуыцау ног фидыд сарӕзта адӕмимӕ. Мт 1:16; 26:63; Лк 2:11; Ин 1:41; Эф 4:15

Мидиан

Мидиан — Авраамы фырттӕй иу, йӕ дыккаг ус Хеттурӕйӕ гуырд. Мидианы байзӕддӕгты хуыдтой мидианӕгтӕ. Уыдысты цӕугӕцардгӕнӕг адӕмыхатт, сӕйрагдӕр цардысты ӕдзӕрӕг быдыры, ныртӕккӕйы бакӕлӕн Акабы скӕсӕйнаг былгӕрон. Ацы бынат хатгай фӕхонынц Мадйан. Авраамы иннӕ фырт Измаелы байзӕддӕгтӕ дӕр цӕугӕцард кӕй кодтой ӕмӕ мадйанӕгтӕн тугхӕстӕг кӕй ӕййафынц, уымӕ гӕсгӕ хатгай иу нысаниуӕг вӕййы дзырдтӕ «мадйанӕгтӕ» ӕмӕ «измаилӕгтӕ»-н. Райд 25:2,4; 36:35; Рац 2:15-16; Фӕт 6:1-7

Миди, мидиӕгтӕ

Миди — тыхджын паддзахад ныры Иракы цӕгат-ныгуылӕйнаг хайы. Ч. Р. агъ. 612 азы мидиӕгтӕ ныппырх кодтой Ассирийы сӕйраг сахар Ниневи. Уый фӕстӕ мидиӕгтӕ ӕмӕ персайнӕгтӕ систы Персы империйы хицауиуӕггӕнджытӕ, уымӕ гӕсгӕ паддзахады закъӕттӕ хуындысты «персайнӕгтӕ ӕмӕ мидиӕгты закъӕттӕ». Ч. Р. агъ. 330 азы йӕ Македойнаг Алыксандр басаста Миди, ӕмӕ уӕд Миди баиу ис Сириимӕ, фӕстӕдӕр та бахауди Парфийы дӕлбар. Ест 1:19; Дан 8:20-21; Хъуыд 2:9

Моав

Моав уыди Лоты (Авраамы хӕрӕфырты) ӕмӕ Лотӕн йӕ хистӕр чызджы фырт. Моавы байзӕддӕгтӕ хуындысты моавӕгтӕ ӕмӕ цардысты Моавы бӕстӕйы, Мард денджызӕй скӕсӕнӕрдӕм цы хъӕздыг уӕлвӕз уыдис, уым. Моавӕгты уӕлдӕр хуыцау уыдис Хамос. Уымӕй уӕлдай ма куывтой Баал-Пегормӕ — моавӕгты уырнынадмӕ гӕсгӕ уый цардис хохы цъуппытӕй иуыл. Моавӕгты ӕвзаг хӕстӕг у дзуттаг ӕвзагмӕ. Моавӕгтӕ уыдысты Израилы знӕгтӕ, ӕмӕ сӕ Израилы пехуымпартӕ арӕх фаудтой. Райд 19:30-37; Ным 25:1-3; Фӕл 23:3-5; Соф 2:8-11

Моисей

Хуыцау Левийы хӕдзарвӕндагӕй кӕй равзӕрста ӕмӕ израилӕгты Мысыры зӕххӕй чи ракодта, уыцы адӕймаг. Цагъарадӕй фервӕзыны фӕстӕ израилӕгтӕ ӕдзӕрӕг быдыры куы хаттысты, уӕд Моисей сси сӕ фӕтӕг ӕмӕ пехуымпар. Хуыцауӕй лӕвӕрд Ӕгъдау израилӕгтӕн радта, цӕмӕй йӕ ӕххӕст кӕной, уый тыххӕй. Уыцы Ӕгъдау фыст ис Библийы фыццаг фондз чиныджы, хонынц сӕ Моисейы чингуытӕ, Моисейы Ӕгъдау, кӕнӕ та Ӕгъдау (Торӕ). Моисей нӕ бахӕццӕ ис Зӕрдӕвӕрд Зӕхмӕ, Ханаанмӕ, афтӕмӕй амард, фӕлӕ йӕ дардӕй федта. Иудейӕгтӕн Моисей кӕддӕриддӕр уыд Израилы ӕппӕты кадджындӕр пехуымпар. Рац 2:1-10; Фӕл 18:18; 34:10; Мт 17:3

Молох

Аммонӕгты уӕлдӕр хуыцау, Милх дӕр ма йӕ хуыдтой. Молохмӕ кувгӕйӕ-иу ын адӕм хатгай сӕ цоты дӕр нывондӕн хастой. Кӕд Хуыцау ахӕм нывӕндты ныхмӕ уыдис, уӕддӕр израилӕгтӕ дӕр бирӕ хӕттыты сӕ цоты Молохӕн нывондӕн хастой Йерусалиммӕ хӕстӕг Аммоны дӕлвӕзы. Лев 18:21; 20:2-5; 3 Пад 11:7; Йер 32:35

Муртат, муртаттӕгтӕ

Рагон израилӕгтӕ ӕппӕт иннӕ адӕмты дӕр хуыдтой муртаттӕгтӕ, уымӕн ӕмӕ ӕрмӕст дзуттӕгтӕ куывтой Иунӕг Хуыцаумӕ, ӕппӕт иннӕ адӕмтӕ та ӕууӕндыдысты бирӕ хуыцӕуттыл, нымад уыдысты гуымирытӕм кувджытыл, ӕцӕг Хуыцауы ӕмӕ Йӕ равзӕрст израилаг адӕмы знӕгтыл. Фӕл 32:43; 1 Азф 16:24; Пс 78:10; 105:35; Ис 11:12; Мт 5:47; Хъуыд 6:5; Ром 3:29

Мысыр

Бӕстӕ Палестинӕйы хуссар-ныгуылӕнварс, рагон дзуттӕгтӕ дзы фесты цыппарсӕдӕ азы, стӕй сӕ мысырӕгтӕ фыдӕфхӕрд кӕнын куы райдыдтой, уӕд сӕ Бардарӕг ссӕрибар кодта (кӕс Рацыды чиныг). Райд 46:6-7; 50:14; Рац 1:1; Хъуыд 7:34

Назир

Йӕхи ӕгасӕй дӕр Хуыцауӕн лӕггад кӕнынӕн чи снывонд кодта, сӕн ӕмӕ ӕндӕр карз нозт дзыхмӕ нӕ исыны, хил нӕ дасын ӕмӕ не ’лвыныны, стӕй мардмӕ, суанг йӕ хион куы уа, уӕддӕр хӕстӕг нӕ цӕуыны дзырд чи радта, ахӕм адӕймаг. Кӕд-иу йӕ разы исчи амардис, уӕд назир авд боны дӕргъы нымад уыдис ӕнӕсыгъдӕгыл, стӕй-иу хъуамӕ Хуыцауӕн йӕ лӕггад райдыдтаид ногӕй, уымӕн ӕмӕ йӕ раздӕры лӕггады ӕмгъуыд нымад уыдис ӕнӕсыгъдӕггондыл. Йӕ ардбахӕрды ӕмгъуыд-иу куы фӕцис, уӕд-иу йӕ хил алвыдта Фембӕлды Цатырмӕ (Кувӕндонмӕ) бацӕуӕны раз. Ахӕм уазлӕггад кӕй кӕндзӕн, уый тыххӕй ард хордта кӕнӕ назир йӕхӕдӕг, кӕнӕ йӕ мад, сывӕллон-иу куы райгуырдис, уӕд. Афтӕ уыдис, зӕгъӕм, Самсоны хабар. Апостолты хъуыддӕгты ис иу цау: Павел Йерусалиммӕ куы бацыд, уӕд ын, гӕнӕн ис, Йаков загъта, цӕмӕй, сӕ назирдзинады ӕмгъуыд цы цыппар адӕймагӕн ахицӕн ис, уыдоны бӕсты нывӕндты аргъ бафида. Ным 6:2-21; Фӕт 13:5,7; Ам 2:11; Хъуыд 21:23-24

Ниневи

Израилӕгты знаг, тыхджын ӕмӕ ӕгъатыр паддзахад Ассирийы сӕйраг сахар. Ардӕм Хуыцау ӕрбарвыста пехуымпар Ионӕйы: тӕригъӕдты аныгъуылӕг цӕрджытӕн уый хъуамӕ фехъусын кодтаид, сӕ тӕригъӕдтыл куынӕ ӕрфӕсмон кӕной, уӕд се сӕфт кӕй ӕрцӕудзӕн, уый. Ионӕйы уацамынды фӕстӕ Ниневийы цӕрджытӕ сӕ тӕригъӕдтыл ӕрфӕсмон кодтой, ӕмӕ сын Хуыцау батӕригъӕд кодта. Бирӕ азты фӕстӕ, Ч. Р. агъ. 612 азы, мидиӕгтӕ байстой ацы сахар ӕмӕ йӕ ныппырх кодтой. Ионӕ 1:2; 3:2-10; Наум 1:8; Мт 12:41

Ног Фӕдзӕхст

1. Пехуымпартӕ дӕр дзырдтой, Хуыцауы фидыд (бадзырд) израилаг адӕмимӕ ногӕй арӕзт кӕй ӕрцӕудзӕнис, ууыл. Ацы рагагъоммӕйы ныхас кӕй сӕххӕст, уый баст у Йесо Чырыстиимӕ — Йӕ фӕрцы Хуыцау адӕмимӕ ног фидыд сарӕзта. Рагон Фӕдзӕхстӕй хъауджыдӕр, Ног Фӕдзӕхст арӕзт ӕрцыдис ӕппӕт адӕмимӕ дӕр, ӕмӕ, Чырыстийыл чи ӕууӕнды, уымӕн йӕ бон у ацы фидыдимӕ баиу уӕвын.

2. Ног Фӕдзӕхст ма хуыйны, цыппар Евангелийы, Апостолты Хъуыддӕгтӕ, Ӕрвыстӕджытӕ ӕмӕ Ӕргомад кӕдӕм бацыдысты, уыцы чингуыты ӕмбырдгонд. Ацы чингуытӕ сты хицӕн авторты фыст Чырыстийы райгуырды фӕстӕ 1 ӕнусы, ӕмӕ Рагон Фӕдзӕхстимӕ иумӕ аразынц Библи.

Номылус

Нӕлгоймаг-иу интимон ахастытӕ саразыны тыххӕй йӕ хӕдзармӕ кӕй ӕрбакодта, ахӕм сылгоймаг. Номылусӕн уыдис бӕлвырд бартӕ; йӕ уавӕрмӕ гӕсгӕ уыди цагъайрагӕй уӕлдӕр, фӕлӕ усӕй дӕлдӕр. Райд 22:24; 2 Пад 3:7; 5:13; 3 Пад 11:3

Нывӕндтӕ ӕмӕ хуынтӕ

Моисейы Ӕгъдаумӕ гӕсгӕ, израилӕгтӕ Хуыцауӕн нывондӕн хастой фосы (мӕргъты): куы-иу сӕ аргӕвстой, уӕд-иу нывондхӕссӕныл кусарт басыгътой кӕнӕ ӕнӕхъӕнӕй, кӕнӕ та йӕ иу хай; кӕд ма-иу дзы исты баззадис, уӕд уый та уыди хӕрынӕн. Моисейы заманӕй фӕстӕмӕ Хуыцау домдта, цӕмӕй нывонд хӕссой ӕрмӕстдӕр иу ран: фыццаг — Фембӕлды Цатыры, фӕстӕдӕр та — Кувӕндоны; кусарт кӕныны бар уыдис ӕрмӕст сауджынтӕн. Фосӕй уӕлдай ма нывондӕн хастой дзул, сӕн, оливӕйы сой, ног тыллӕджы сӕртӕ. Нывӕндтӕ уыдысты алыхуызон, ӕмӕ дзы алкӕмӕн дӕр уыди йӕхи мидис: тӕригъӕд ссыгъдӕг кӕныны тыххӕй, Хуыцауӕн арфӕйы охыл, сомыйы тыххӕй кӕнӕ хи фӕндонмӕ гӕсгӕ — ахӕм нывонд символон хуызы ӕвдыста, Хуыцау ӕмӕ адӕймаг ӕмвынг кӕй сты, уый. Сауджынтӕ ӕмӕ левиттӕ цардысты, адӕм Хуыцауӕн цы хойраг нывонд кодтой, уымӕй. Чырыстийы дзуарылтыгъд мӕлӕт Ног Фӕдзӕхсты ӕвдыст цӕуы куыд ӕппӕт адӕмы тӕригъӕдты тыххӕй хаст нывонд. Рац 1:2; Дзут 10:1-14

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Бӕрзондыл ӕвӕрд нывондхӕссӕн къӕй. Нывондаг фосы (маргъы)-иу ӕнӕхъӕнӕй кӕнӕ та йӕ иу хай йын-иу сӕвӕрдтой нывондхӕссӕн къӕйы сӕр конд артыл ӕмӕ-иу ӕй басыгътой. Фӕздӕг нысан кодта, Хуыцаумӕ чи хӕццӕ кӕны ӕмӕ Йын ӕхцон чи у, ахӕм нывонд хаст кӕй ӕрцыди, уый. Рагон Фӕдзӕхсты ныхас цӕуы нывондхӕссӕнты дыууӕ сӕйраг хуызыл. Фыццаг арӕзт уыдис ӕнӕхъӕн дурӕй. Дыккаг уыди хъӕдын, згъӕрӕй конд хицӕн хӕйттимӕ. Ахӕм хӕсгӕ нывондхӕссӕнтӕ уыдис Фембӕлды Цатыры. Уыдис ма, буд кӕуыл сыгътой, ахӕм чысыл сӕрмагонд нывондхӕссӕнтӕ дӕр. Райд 8:20; Лев 1:5; Мт 5:23

Ӕрхуы нывондхӕссӕн арӕзтой ситтимы (ома акъацийы) хъӕдӕрмӕгӕй, ӕддейӕ та-иу ыл ӕрхуыйӕ цъар сӕвӕрдтой. Йӕ ас — фондз ӕлмӕрины дӕргъмӕ, фондз ӕлмӕрины — уӕрхмӕ ӕмӕ фондз — йӕ бӕрзӕнд. Нывондхӕссӕны тигътӕ-иу снывӕстой хъӕдын сыкъатӕй — уыдон дӕр уыдысты нывондхӕссӕны хай. Иу ранӕй иннӕмӕ хӕссыны тыххӕй нывондхӕссӕнӕн уыди цӕгтӕ ӕмӕ хъилтӕ. Ӕвӕрд уыди Фембӕлды Цатыры кӕрты ӕмӕ йыл лӕггад кодтой сауджынтӕ. Рац 27:1-8

Будсудзӕн нывондхӕссӕн арӕзт уыдис ситтимы (ома акъацийы) хъӕдӕрмӕгӕй, асӕй иу ӕлмӕрин (метры ӕрдӕджы бӕрц) — дӕргъмӕ, иу ӕлмӕрин — уӕрхмӕ ӕмӕ дыууӕ ӕлмӕрины — йӕ бӕрзӕнд. Йӕ уӕллаг хай ӕмӕ йӕ фӕрстыл уыдис сыгъзӕрин цъар, нывондхӕссӕнӕн йӕхи алыварс та — сыгъзӕрин тӕлы кӕнӕ чъил. Нывондхӕссӕн хастой цӕгтӕ ӕмӕ хъилты ӕххуысӕй. Ӕвӕрд уыдис ӕдде, Чырыны разӕй ӕмбӕрзӕны фарсмӕ. Нывондхӕссӕнимӕ архайдтой сауджынтӕ, Бардарӕгӕн ыл буд сыгътой. Рац 30:1-10

Оливӕйы сой

Аразынц ӕй, оливӕтӕ лӕмаргӕйӕ. Рагон Израилы оливӕйы сой уыди цырӕгъты артаг, ноджы ма дзы пайда кодтой цӕф байгас кӕнынӕн ӕмӕ буары инфекциты ныхмӕ. Бонджын адӕм хӕрзхъӕдддӕр сойӕ зылдысты сӕ буармӕ. Хатгай-иу ӕй будимӕ сӕмхӕццӕ кодтой ӕмӕ дзы ӕхцон хӕрздӕфы тыххӕй сӕ буар ӕмӕ сӕ сӕрыхъуынтӕ сӕрстой.

Хӕрзхъӕд сой-иу тагътой адӕймаджы сӕрыл, паддзахӕй, сауджынӕй кӕнӕ йӕ пехуымпарӕй куы ӕвзӕрстой, уӕд, ӕртагътой-иу ӕй уаз дзауматыл дӕр, цӕмӕй сӕ фӕткмӕ гӕсгӕ ссыгъдӕг кӕной, уый тыххӕй. Оливӕйы сойӕ пайда кодтой Фембӕлды Цатыры, фӕстӕдӕр та — Кувӕндоны хуыцаулӕггады рӕстӕг цырӕгъты артагӕн, стӕй нывонды хуызы. Райд 28:18; Рац 29:7; 35:28; Фӕл 24:20; 1 Пад 10:1; Пс 132:2; Мт 25:3-4; 8—9

Перси

Тыхджын импери, раивта Вавилоны империйы ӕмӕ уыдис уымӕй ноджы стырдӕр. Перси бацахста дзӕвгар зӕххытӕ Бердзенӕй Мысыры ӕмӕ Централон Азийы онг, уыимӕ Израилы зӕхх дӕр. Фӕхонынц ӕй Миди-Персайнаг импери дӕр, уымӕн ӕмӕ Персы дыккаг хицауиуӕггӕнджытӕ уыдысты мидиӕгтӕ. Персайнаг закъӕттӕ та хуындысты «мидиӕгтӕ ӕмӕ персайнӕгты закъӕттӕ». Ест 1:19; Дан 6:8

Пехуымпар

Адӕмӕн Йӕ фӕнд фехъусын кӕныны кӕнӕ адӕммӕ Йе ’ргомад хӕццӕ кӕныны тыххӕй-иу Хуыцау кӕй равзӕрста, ахӕм адӕймаг. Сыгъдӕг Уд-иу сыл йӕхи куы ӕруагъта, уӕд-иу пехуымпартӕ дзырдтой фидӕны цаутыл, адӕмӕн-иу бамбарын кодтой сӕ азым, раст зонд сын амыдтой, сидтысты сӕм, цӕмӕй сӕ тӕригъӕдтыл ӕрфӕсмон кӕной ӕмӕ Хуыцаумӕ раздӕхой. Елиайы хуызӕн-иу рагон пехуымпартӕ (рагзаманты сӕ хуыдтой фидӕнзонджытӕ) дӕр хатгай бацыдысты экстазы ӕмӕ-иу диссӕгтӕ сарӕзтой. Пехуымпар Самуел та ма уыдис тӕрхонгӕнӕг дӕр. Фӕстӕдӕры пехуымпартӕм-иу, зӕгъӕм, Йеремиа ӕмӕ Езекиамӕ, сӕ фыны Хуыцау арӕх ӕргом рацыд, ӕмӕ-иу уыдон Хуыцауы ныстуантӕ адӕммӕ хӕццӕ кодтой. Пехуымпартӕ развӕлгъау дзырдтой, дунемӕ Мессиа кӕй ӕрцӕудзӕнис, уый. Рагон Фӕдзӕхсты чингуыты ис иуӕй-иу пехуымпарты кой, зӕгъӕм, Самуел, Натан, Илийа, Елиша ӕмӕ инн. Иннӕ пехуымпартӕ, зӕгъӕм, Исайа ӕмӕ Амос, сӕ развӕлгъау ныхӕстӕ тухгӕ чингуыты фыстӕй ныууагътой, ӕмӕ Рагон Фӕдзӕхсты уыцы чингуытӕ хонынц сӕ нӕмттӕй. Пехуымпартӕ уыдис Ног Фӕдзӕхсты заман дӕр.

Понтий Пилат

Ромаг ӕххӕстбарджын хицау, Йесойы амарыны рӕстӕг хицауиуӕг кодта Иудейы провинцийы (Ч. Р. ф. 26-36 азты). Йӕ дӕлбар уыдысты хицауады иннӕ къабӕзтӕ се ’гас дӕр, ӕнӕ уый барлӕвӕрдӕй марыны тӕрхон рахӕссӕн нӕ уыдис. Дзуттаг разамонджытимӕ йын хорз ахастытӕ нӕ уыд, фӕлӕ цӕмӕй йӕ ныхмӕ ма растадаиккой, уый тыххӕй-иу ӕй арӕх бахъуыдис сӕ домӕнтимӕ сразы уӕвын. Мт 27:2; Хъуыд 13:28

Псаломты чиныг, Псалтир

Рагон Фӕдзӕхсты хицӕн чиныджы — Псаломты чиныджы — дзуттаг дины 150 зарӕджы ӕмбырдгонд. Ацы чиныг бӕттынц паддзах Давиды номимӕ — таурӕгъмӕ гӕсгӕ, псаломтӕй бирӕтӕ йӕхӕдӕг ныффыста. Иннӕ псаломтӕ та бӕттынц Соломоны, Асафы, Хеманы, Етаны, стӕй Корахы фыртты нӕмттимӕ. Псаломтӕй иутӕ стауынц Хуыцауы ӕмӕ Йын арфӕ кӕнынц Йӕ хорзӕхты тыххӕй, иннӕттӕ Йӕм ӕххуысмӕ сидынц, аннӕтӕ та сты зондамонӕнтӕ. Хуыцауыл ӕууӕндджытӕ, кувгӕйӕ, рагӕй фӕстӕмӕ зарыдысты ацы псаломтӕ. Йерусалимы Кувӕндоны сӕ зарыдысты хицӕн хуызы — зарӕггӕнджыты къордимӕ ӕмӕ музыкӕимӕ. Псаломтӕн се ’ртыккаг хайы бӕрц зардӕуыди алыхуызон уадынгӕрзтимӕ — псалтери (ацы дзырдӕй равзӕрдис Рагон Фӕдзӕхсты псаломты ӕмбырдгонды иннӕ ном — «Псалтирь»), арфӕ ӕмӕ лирӕйы зӕлтимӕ. Псаломтӕ ма зарыдысты удӕфон — флейтӕ (орган) ӕмӕ ӕрмдзӕфон уадынгӕрзтӕ — тимпан, кимвал, цитрӕйы цагъдимӕ. Рагон Аргъуаны псаломтӕй пайда кодтой кувынӕн дӕр. 2 Азф 5:12; Пс 4:1; Лк 20:42; Эф 5:19

Рагдзуттаг ӕвзаг

Ч. Р. агъ. 586 азы райдайӕны, Вавилойнаг уацары размӕ, дзуттӕгтӕн сӕ фылдӕр цы ӕвзагыл дзырдтой, уый. Ацы ӕвзагыл фыст ис Рагон Фӕдзӕхсты фылдӕр хай, фӕлӕ уацарӕй раздӕхыны фӕстӕ дзуттӕгтӕй бирӕтӕ рахызтысты арамейаг ӕвзагмӕ. Ног Фӕдзӕхст ныффыссыны рӕстӕгмӕ Палестинӕйы адӕм дзырдтой, сӕйрагдӕр, арамейагау, ӕндӕр адӕмтимӕ ӕмбӕлгӕйӕ та арӕх пайда кодтой рагон бердзенаг ӕвзагӕй. Лк 23:38

Рагон бердзенаг ӕвзаг

Македойнаг Алыксандр Скӕсӕны Зӕххастӕу денджызы былгӕрӕтты цы бирӕ бӕстӕтӕ басаста, уыдоны бердзенаг ӕвзаг сси хицӕн адӕмты ӕмахастыты ӕвзаг. Рагон Фӕдзӕхсты чингуытӕ рагдзуттаг ӕмӕ арамейаг ӕвзӕгтӕй тӕлмацгонд ӕрцыдысты ацы ӕвзагмӕ. Ног Фӕдзӕхст та ныффыстой бердзенаг ӕвзагыл, цӕмӕй йӕ фылдӕр адӕм бакастаиккой, уый тыххӕй. Лк 23:38

Рагон Фӕдзӕхст

Израилы адӕм Мысырӕй куы рацыдысты, уӕд Хуыцау семӕ Синайы хохыл цы фидыд (бадзырд) сарӕзта, уый. Йӕ сӕйрагдӕр хай у Ӕгъдау.

«Рагон Фӕдзӕхст» ма хуыйны уыцы фидыдыл ӕмӕ йӕ израилӕгтӕ куыд ӕххӕст кӕнынц, ууыл дзурӕг чингуыты ӕмбырдгонд дӕр. Ацы ӕмбырдгонд бирӕ ӕнусты дӕргъы фыстой хицӕн адӕймӕгтӕ; Ног Фӕдзӕхст ӕмӕ Рагон Фӕдзӕхст иумӕ сты чырыстон Библи. 2 Кор 3:14

Рӕсӕнуат

Израилы дыууадӕс хӕдзарвӕндаджы ӕдзӕрӕг быдыры куы хаттысты, уӕд сӕ цатыртӕй арӕзт стыр лӕууӕндон. Рац 14:2; Лев 10:4; Ным 1:53

Рӕстуддзинад, рӕстуд

Рӕстуддзинад у Хуыцауы миниуджытӕй иу. Хуыцауы рӕстуддзинад нысан кӕны уый, ӕмӕ Йе ’ппӕт ракӕндтӕн дӕр сӕ бындуры ис рӕстдзинад, рӕстад ӕмӕ хорзӕх, стӕй Йӕ фидыд ӕмӕ Йӕ ныхасыл иузӕрдиондзинад. Рагон Фӕдзӕхсты рӕстудыл нымад у, Хуыцауимӕ Фидыдыл иузӕрдион чи у, Йӕ ныстуантӕ Йын дырысӕй чи ӕххӕст кӕны ӕмӕ Йын коммӕгӕс чи у, уый. Ахӕм адӕймаг «Хуыцауы бын цӕры» ӕмӕ алкӕимӕ дӕр йӕхи дары, Хуыцауы ныстуан ӕххӕст кӕнгӕйӕ. Ног Фӕдзӕхсты адӕймаджы рӕстуддзинад баст у, фыццаджыдӕр, Хуыцауыл ӕууӕндынимӕ. Уымӕ гӕсгӕ адӕймаг хъуамӕ йӕхӕдӕг тырна рӕстуд уӕвынмӕ, Хуыцауы фӕндон ӕххӕст кӕнынмӕ, уымӕн ӕмӕ ӕцӕг рӕстуд уӕвӕн ис, Хуыцау адӕймагӕн йӕ тӕригъӕдтӕ куы ныббара ӕмӕ йӕ куы сраст кӕна, уӕд. Райд 6:9; 15:6; Пс 32:1; 36:30; Мт 5:20; Ром 5:17-21; Эф 4:24

Рефаимтӕ

Израилы адӕм Ханааны зӕхх куынӕма бацахстой, уӕд дзы цы адӕмтӕ цардис, уыдонӕй иу. Рефаимтӕ дӕр, Анакы байзӕддӕгтау, уыдысты тынг бӕрзонд, уӕйгуыты хуызӕн, ӕмӕ тох кодтой Хуыцауы адӕмы ныхмӕ. Рагон Фӕдзӕхсты дзуттаг текстты ма ацы дзырд — «рефаим» — нысан кӕны мӕрдтыбӕсты уӕвӕг удты. Фӕл 2:11,20; Иов 26:5; Пс 87:11

Ром

Ног Фӕдзӕхст цы заманы кой кӕны, уӕдмӕ Ром йӕ дӕлбар бакодта Зӕххастӕу денджызы алыварс бирӕ бӕстӕтӕ, уыимӕ Палестинӕ дӕр, ӕмӕ сси, йӕ сӕргъы император кӕмӕн лӕууыд, ахӕм стыр империйы сӕйраг сахар. Куыд иннӕ дӕлбар бӕстӕты, афтӕ Палестинӕйы дӕр ромӕгтӕ дардтой се ’фсӕдтӕ ӕмӕ тынг карз ныхкъуырд лӕвӕрдтой цавӕрфӕнды ныхмӕлӕудӕн дӕр. Империйы хӕйттӕ алы рӕтты кӕй уыдысты, фӕлӕ иу бӕстӕмӕ кӕй хаудтой, уый стыр ахъаз уыди сӕ экономикӕйы рӕзтӕн ӕмӕ культурон ӕмахастытӕн. Ромы ӕмбӕстӕгтӕн (апостол Павелӕн дӕр) империйы ӕппӕт рӕтты дӕр уыди сӕрмагонд бартӕ, зӕгъӕм, сӕ бон уыдис уый домын, цӕмӕй сын тӕрхон кӕна император йӕхӕдӕг. Хъуыд 28:14-16; Ром 1:7

Рухсмонуат

Фембӕлды Цатыры, фӕстӕдӕр та Кувӕндоны ӕппӕты уаздӕр бынат, Фидыды Чырын кӕм ӕвӕрд уыдис, уыцы агъуыст. Нывонддонӕй Рухсмонуат хицӕнгонд уыдис егъау ӕмбӕрзӕнӕй. Соломоны арӕзт Кувӕндоны уыдис херувимты сурӕттӕ дӕр. Ӕгъдаумӕ гӕсгӕ ӕрмӕст хистӕр сауджынӕн уыдис Рухсмонуатмӕ бацӕуыны бар, уый дӕр афӕдз иу хатт, Сыгъдӕггӕнӕн бон, адӕмы сӕ тӕригъӕдтӕй сыгъдӕг кӕныны фӕтк ӕххӕст кӕнгӕйӕ. Рац 26:33; 3 Пад 6:23; Дзут 9:3-5,7

Саддукейтӕ

Ног Фӕдзӕхсты ныхас кӕуыл цӕуы, уыцы иудейаг дины сӕйраг къордтӕй иу. Синедрионы уӕнгтӕн сӕ фылдӕр, хистӕр сауджынтӕ ӕмӕ се ’ввахс адӕм уыдысты саддукейтӕ. Фарисейтӕй хъауджыдӕр, адонмӕ кадджын уыдис ӕрмӕст Фондзчиныгон, не ’ууӕндыдысты дзыхӕйдзургӕ таурӕгътыл, ӕнӕууӕнк кодтой пехуымпарты чингуытыл. Зӕгъӕм, разы нӕ уыдысты, Хуыцауы Тӕрхоны бон мӕрдтӕ се ’ппӕт дӕр кӕй райгас уыдзысты ӕмӕ Хуыцауы раз кӕй ӕрлӕудзысты, ууыл. Лк 20:27

Сайтан

Хуыцау ӕмӕ йӕ лӕггадгӕнджыты знаджы арӕх фӕхонынц сайтан. Дзырд «сайтан» нысан кӕны «ныхмӕлӕууӕг» кӕнӕ «азымыдарӕг» — тӕрхоны раз лӕууӕджы ныхмӕ чи дзуры ӕмӕ йӕ аххосджын чи кӕны, уый. Хуыцауы ныхмӕлӕууӕг ӕмӕ фыдмонты сӕргълӕууӕг уӕвгӕйӕ, сайтан, стӕй уыцы монтӕ сайынц адӕмы, Хуыцаумӕ сӕ нӕ уадзынц ӕмӕ бӕллынц се сӕфтмӕ. Хуыцауы ныхмӕ чи цӕуы, уыцы адӕм сты сайтаны ардыд. Ӕргомады чиныджы дзырдӕуы, зӕгъгӕ, иуафон сайтан бынтондӕр саст ӕмӕ сӕфт ӕрцӕудзӕн. Библийы сайтаны иннӕ нӕмттӕ сты: хӕйрӕг, сайӕг, Веелзевул, Левиафан. 1 Азф 21:1; Иов 1:6-8; Зах 3:2; Мт 4:10; Ӕрг 20:2

Самари

Палестинӕйы иу хай, Иудейӕ цӕгатӕрдӕм ӕмӕ Галилейӕ хуссарӕрдӕм. Паддзах Соломоны амӕлӕты фӕстӕ хуындис Цӕгатаг паддзахад Израил дӕр ӕмӕ, Амрийы паддзахиуӕгадӕй фӕстӕмӕ (Ч. Р. агъ. 885-874 азты), йӕ сӕйраг сахар дӕр. Ч. Р. агъ. 722 азы ацы паддзахад куы ныппырх ис, уӕд сси Ассирийы империйы хай, ӕмӕ дзы ӕрцӕрын кодтой ӕндӕр бӕстӕтӕй ӕрлидзджыты. Бӕстӕйы цы дзуттӕгтӕ баззадис, уыдоны ӕмӕ ног ӕрлидзджыты хонын райдыдтой самариӕгтӕ. Ӕгтӕ дӕр, иудейӕгты хуызӕн, Хуыцаумӕ куывтой Йерусалимы нӕ, фӕлӕ Геризимы хохыл. Иудейӕгтӕ ӕмӕ самариӕгтӕ кӕрӕдзийы нымадтой ӕцӕг диныл къух сисджытыл, ӕмӕ уымӕ гӕсгӕ кӕрӕдзимӕ хӕстӕг нӕ цыдысты. Иудейӕгты фӕстӕ Фарны Уац чи айста, уыдон уыдысты самариӕгтӕ.

Ромы хицаудзинады заман, Иудей ӕмӕ Галилей иумӕ уыдысты, Палестинӕ кӕй хуыдтой, уыцы провинци. Стефаны хъизӕмайраг мӕлӕты фӕстӕ Йесо Чырыстийы ахуыргӕнинӕгтӕй бирӕтӕ ацыдысты мӕ ӕмӕ уым уацамынд кодтой. Афтӕмӕй Самарийы зӕххыл раджы фӕзынди чырыстон дины фӕдыл цӕуджытӕ. 3 Пад 16:23-24; 4 Пад 17:24; Лк 10:33-35; Ин 4:9; Хъуыд 8:1,4-25

Сауджын

Фембӕлды Цатыры ӕмӕ Йерусалимы Кувӕндоны уазлӕггад кӕныны сӕрмагонд бар кӕмӕн уыдис, ахӕм адӕймаг. Моисейы Ӕгъдаумӕ гӕсгӕ сауджын уӕвӕн уыдис ӕрмӕст Моисейы хистӕр ӕфсымӕр Аароны байзӕддӕгтӕн, уымӕн ӕмӕ Хуыцау Аароны равзӕрста уазлӕггадӕн. Сауджынты хӕс уыди уазлӕггад кӕнын, нывӕндтӕ хӕссын, дины фӕтк ӕмӕ ӕгъдӕуттӕ ӕххӕст кӕнын. Сӕ лӕггады сын ӕххуыс кодтой левиттӕ. Ӕрмӕст сауджынтӕн уыдис Фембӕлды Цатыры, фӕстӕдӕр та Кувӕндоны Рухсмонуатмӕ бацӕуыны бар. Сауджынтӕ дих кодтой, радыгай чи лӕггад кодта, дыууадӕс ахӕм къордыл. Сауджынты сӕргъы лӕууыди хистӕр сауджын. Ног Фӕдзӕхсты Хуыцау сауджынтӕн зӕрдӕ ӕвӕры, ног дунейы Йӕ сауджынтӕ кӕй уыдзысты, уымӕй. Райд 41:45; Рац 30:30; Мт 8:4; Лк 1:8; Дзут 5:6; Ӕрг 20:6

Сӕндуцӕн

Къӕдзӕхы къахт бӕрцуат сӕнӕфсир лӕмарынӕн. Йӕ быны уыдис, сӕнӕфсиры дон бинаг (уый дӕр къӕдзӕхы къахт), къаддӕр, бӕрцуатмӕ, кӕуылты калдис, ахӕм хуынкъ. Сӕн дуцгӕйӕ-иу цупӕлттӕ надтой бӕгъӕввадӕй. Фӕт 6:11; Ис 63:3; Мт 21:33; Ӕрг 14:20

Сӕрдын, сӕрст

Сӕрмагонд фӕтк ӕххӕст кӕнгӕйӕ, адӕймаджы кӕнӕ исты дзаума хицӕн лӕггадӕн равзарын ӕмӕ снысан кӕнын — йӕ сӕрыл ын оливӕйы сой тадзын. Сауджынлӕггадӕн кӕнӕ паддзахиуӕгӕн сӕрстой, Хуыцау сӕрмагондӕй ацы куыстӕн кӕй равзӕрста, уыдоны. Хатгай сӕрстой пехуымпарты дӕр. Оливӕйы сойӕ сыгъдӕг кодтой нывонддон ӕмӕ Фембӕлды Цатыр. Ахӕсгӕ нысаниуӕджы дзырд «сӕрст» бӕрӕг кӕны, уырнджытӕ, Аргъуанмӕ бацӕугӕйӕ, лӕггад кӕнынӕн Хуыцауӕй цы хорзӕх ӕмӕ арфӕ райсынц, уый. Рац 40:9,15; Лев 4:3; 1 Пад 16:13; 3 Пад 19:16; Мт 22:41-45; 1 Ин 2:27

Синагогӕ

Иудейӕгты иумӕйаг ӕмбырд кувынӕн, Сыгъдӕг Фыст кӕсынӕн, дины ӕгъдӕуттӕ ахуыр кӕнынӕн, стӕй ахӕм ӕмбырдты хӕдзар. Синагогӕтӕ фӕзындысты Вавилоны уацары заман, стӕй, иудейӕгтӕ Зӕрдӕвӕрд Зӕхмӕ куы раздӕхтысты, уӕд рапарахат сты. Ӕмбырды хуымӕтӕг архайӕгӕн дӕр йӕ бон уыдис Сыгъдӕг Фыстӕй скъуыддзаг бакӕсын, стӕй йӕ иннӕтӕн ӕмбарын кӕнын кӕнӕ сын зондамонӕн ныхас кӕнын. Кувӕндонӕй хъауджыдӕр, синагогӕты нывӕндтӕ нӕ хастой. Зӕгъӕн ис ӕмӕ, иудейӕгтӕ кӕм цардысты, уыцы сахартӕн сегасы дӕр уыдис ӕппынкъаддӕр иу синагогӕ. Мт 4:23; 12:9; Мк 1:21; Лк 4:16-21; Хъуыд 13:14; 14:1; 17:10

Синай

Синайы хох (фӕхонынц ма йӕ Хорев дӕр), Синайы ӕрдӕгсакъадахы зӕххыл (ныртӕккӕйы Мысыры), Хуыцау Израилы адӕмимӕ фидыд кӕм сарӕзта ӕмӕ сын, Моисеймӕ раргом уӕвгӕйӕ, Ӕгъдау кӕм радта, уый. Моисей Синаймӕ схызти, Дӕс ныстуаны цы къӕйтыл (Фидыды къӕйдуртӕ) фыст ӕрцыдысты, уыдон райсынмӕ. Ацы хохыл Дунедарӕг дымгӕйы уддзӕфы хуызы Йӕхи раргом кодта пехуымпар Илийамӕ. Рац 19:1-25; 3 Пад 19:8-18; Гал 4:24-25

Синедрион

Ромы паддзахиуӕгады заман иудейӕгты дины ӕмӕ тӕрхоны уӕлдӕр къабаз. Йерусалимы Стыр Синедрионы уыдис ӕвдай иу уӕнджы: сауджынтӕ, ӕгъдаузонджытӕ, фарисейтӕ ӕмӕ ӕндӕр бӕрнон адӕймӕгтӕ. Уыцы ӕмбырд ромӕгты раз уыдис иудейаг адӕмы минӕвар ӕмӕ ӕххӕст кодта уӕлдӕр тӕрхондоны хӕстӕ. Ног Фӕдзӕхсты заман синедрионы сӕйрагдӕр уынаффӕтӕ хъуамӕ фидар кодтаид ромаг хицауад. Уыди ма чысыл синедрионтӕ дӕр, 23 уӕнгӕй арӕзт. Ахӕм синедрионтӕ уыдис Иудейы ӕппӕт сахарты дӕр, ӕххӕст кодтой дины ӕмӕ тӕрхоны бынӕттон оргӕнты хӕстӕ. Мт 26:59; Ин 18:31; Хъуыд 23:6

Сион

Йерусалим цы къуылдымтыл арӕзт у, уыдонӕй иу. Уымӕ гӕсгӕ ацы номӕй арӕх фӕхонынц Йерусалимӕн йӕхи, символон хуызы та — уӕларвон Йерусалим, рӕстудтӕ Хуыцауимӕ ӕнусмӕ кӕм цӕрдзысты, уыцы сахар. Сион нымад уыди Хуыцауы цӕрӕнбынатыл. Кувӕндон цы къуылдымыл арӕзт уыди, уый дӕр Сионы хох фӕхонынц. 2 Пад 5:7; Пс 9:15; 101:17; Мт 21:5; Дзут 12:22

Сионы чызг

Поэтикон загъд, афтӕ хуыдтой Йерусалим (йӕ центр уыди Сионы хох) кӕнӕ йӕ цӕрджыты. Пс 9:15; Ис 37:22

Содом ӕмӕ Гоморрӕ

Ханааны рагон сахартӕ, Хуыцау се ’нӕуагдзинады тыххӕй уӕларвон зынгӕй кӕй басыгъта, уыдон. Райд 19; Мк 6:11

Соломон

Паддзах Давиды фырт; Давиды фӕстӕ Израилы паддзах (Ч. Р. агъ. Х ӕн.). Йӕ паддзахиуӕгады афонмӕ Давиды хӕстытӕ фесты ӕмӕ Израилы паддзахад йӕ тӕмӕны бацыди. Соломон хъуыстгонд уыдис йӕ куырыхон зондӕй ӕмӕ йӕ хъӕздыгдзинадӕй; уый Йерусалимы сарӕзта фыццаг Кувӕндон.

Соломоны заман Израил бацыди йӕ тыхы ӕмӕ скадджын ис. Хуыцауы зӕрдӕвӕрдмӕ гӕсгӕ, Соломоны паддзахиуӕг уыдис сабыр ӕмӕ ӕвӕлмас. Уый фӕфылдӕр кодта хъалоны фиддонтӕ, ӕфсады нымӕц, стӕй йӕ устыты ӕмӕ йӕ номылустыты нымӕц дӕр. Йӕ царды кӕрон Соломон йӕ устыты ардыдӕй ӕндӕр хуыцӕуттӕм дӕр райдыдта кувын, ӕмӕ уымӕ гӕсгӕ Хуыцау Соломоны амӕлӕтӕй афӕдз фӕстӕдӕр Израил бауагъта дыууӕ дихы фӕкӕнын. Соломоны номимӕ баст сты Рагон Фӕдзӕхсты цалдӕр чиныджы: Ӕмбисӕндтӕ, Екклесиаст, Зарджыты Зарӕг. 2 Пад 12:24; 3 Пад 4:29-34; 11:1-6; 1 Азф 22:8-10; Мт 6:29; 12:42

Стыр Ирод, Ирод Антипӕ, Ирод Агриппӕ I, Ирод Агриппӕ II

Иудейаг паддзах, ӕгас Палестинӕйӕн дӕр хицауиуӕг кодта Ч. Р. агъ. 40 азӕй Ч. Р. агъ. 4 азмӕ. Ацы паддзах ныццӕгъдын кодта Вифлеемы ноггуырд сывӕллӕтты, Йесо Чырысти куы райгуырд, уымӕй чысыл фӕстӕдӕр. Мт 2:1-3

Ирод Антипӕ — Стыр Ироды фырт, паддзахиуӕг кодта Галилейы Ч. Р. агъ. 4 азӕй Чырыстийы райгуырды фӕстӕ 39 азмӕ. Аргъауӕг Иуане йӕ азымы куы бадардта йе ’нӕуаг усракуырды тыххӕй, уӕд ӕй ӕрцахсын ӕмӕ амарын кодта. Йесойӕн тӕрхон куы кодтой, уӕд Ӕй Понтий Пилат барвыста Ирод Антипӕмӕ — уый рагӕй фӕндыд Йесойы ӕмӕ, цы диссӕгтӕ аразы, уый фенын. Фӕлӕ Йесойы нӕ бафӕндыд йемӕ дзурын, ӕмӕ Йӕ Ирод бафхӕрдта ӕмӕ фӕстӕмӕ арвыста. Мк 6:14-27; Лк 23:7-12

Ирод Агриппӕ I — Стыр Ироды фырты фырт; Чырыстийы райгуырды фӕстӕ 41-44 азты паддзахиуӕг кодта Палестинӕйы. Тынг ӕфхӕрдта чырыстӕтты. Хъуыд 12:1-4,20-23

Ирод Агриппӕ II — апостол Павел кӕй раз ныхас кодта, уыцы Ирод Агриппӕ I (Фыццаджы) фырт; 70-ӕм азы онг паддзахадиуӕг кодта Палестинӕйы алы хӕйтты, уый фӕстӕ Роммӕ ацыдис. Хъуыд 25:23-24

Сунӕт кӕнын

Лӕппуты, нӕлгоймӕгты кӕройнаг буар лыг кӕныны фӕтк. Хуыцау Авраамӕн цы ныстуан радта, уымӕ гӕсгӕ, алы дзуттаг лӕппу дӕр йӕ райгуырды фӕстӕ ӕстӕм бон хъуамӕ сунӕтгонд ӕрцӕуа. Йесойы рӕстӕджы сывӕллоныл ном дӕр уыцы бон ӕвӕрдтой. Сунӕт уыдис Хуыцау ӕмӕ Авраамы байзӕддӕгты ӕхсӕн фидыды (бадзырды) нысан ӕмӕ ӕвдыста, адӕймаг йӕ бинонтимӕ иумӕ Хуыцауы адӕмы хай кӕй сси ӕмӕ Хуыцауы амындмӕ гӕсгӕ кӕй цӕры. Сунӕт уыдис Израилы адӕмӕй уӕвыны нысан. Дзуттӕгты арӕх хуыдтой «сунӕтгӕндтӕ», иннӕ адӕмты та, Иунӕг Хуыцауы чи нӕ зыдта, ома муртаттӕгты, — «ӕнӕсунӕт». Райд 17:9-27; Лев 12:3; Ин 7:22; Ром 4:10

Сыгъдӕг Уд

Дзуттаг дзырд «руах» ӕмӕ бердзенаг «пнеума» нысан кӕнынц «улӕфт, уддзӕф, тӕф». Рагон Фӕдзӕхсты Хуыцауы Уд у, зӕххыл цыдӕриддӕр ис, уый фӕлдисӕг ӕмӕ царддӕттӕг тых. Уыцы Уд адӕймагӕн дӕтты зонд, арӕхстдзинӕдтӕ ӕмӕ курдиӕттӕ, сиды йӕм Хуыцауӕн лӕггад кӕнынмӕ. Израилы тӕрхонгӕнджытӕй, пехуымпартӕй ӕмӕ паддзӕхтӕй Хуыцауы Уд агуырдта сӕрмагонд лӕггад. Хуыцауы Уд-иу йӕхи ӕруагъта хицӕн адӕймӕгтыл кӕнӕ адӕмы къордыл ӕмӕ-иу сӕ схайджын кодта развӕлгъау дзурыны курдиатӕй.

Библийы ма Хуыцауы Уды хуындӕуы Сыгъдӕг Уд.

Сыгъдӕг Удмӕ дӕр, Фырты ӕмӕ Фыды хуызӕн, ис Хуыцауы ӕппӕт миниуджытӕ.

Лукайы Евангелимӕ гӕсгӕ, Йесо сӕнтысти ӕнӕ адӕймаджы архайдӕй, ӕрмӕст Сыгъдӕг Уды фӕрцы. Аргъауыны рӕстӕг Йесойыл сӕрмагонд хуызы Йӕхи ӕруагъта Сыгъдӕг Уд. Йесо зӕрдӕ куыд ӕвӕрдта, афтӕ, Хорысӕры бӕрӕгбоны (Фӕндзайоны боны), Сыгъдӕг Уд Йӕхи ӕруагъта апостолтыл дӕр. Сыгъдӕг Уды фӕрцы адӕймаг райгуыры ног цардӕн ӕмӕ йӕ Хуыцау Йӕ фырт схоны. Хуыцауыл ӕууӕндӕджытӕн Уд ратты Аргъуаны лӕггад кӕныны курдиат. Уды лӕвӕрттӕ сты: уарзт, цин, ӕнцой, фӕразондзинад, хӕларзӕрдӕ ӕмӕ сӕрныллӕг уӕвын, уырнындзинад, хиуылхӕст. Дзырд «руах» ма нысан кӕны адӕймаджы уд кӕнӕ адӕймаджы уӕлдӕр мидис. Ацы дзырд бӕттынц монон гоймӕгтимӕ дӕр (зӕгъӕм, зӕдтӕ ӕмӕ дӕлимонтӕ). Райд 1:2; Рац 15:8; Фӕт 3:10; 1 Пад 10:6; 16:14; 3 Пад 21:5; Иов 32:8; Пс 50:13; Ис 63:10; Мт 3:16; 28:19; Лк 1:35; 8:55; Ин 3:8; 14:26; 20:22; Хъуыд 2:1-4; 16:16; Ром 8:15; 1 Кор 12:8-10; Гал 5:22-23; Дзут 1:14

Сыгъдӕг, ӕнӕсыгъдӕг

Рагон Фӕдзӕхсты ацы дзырдтӕ хауынц, сӕйрагдӕр, ритуалон сыгъдӕгдзинадмӕ. Моисейы Ӕгъдаумӕ гӕсгӕ, израилӕгтӕ хъуамӕ кӕрӕдзийӕ иртӕстаиккой сыгъдӕг ӕмӕ ӕнӕсыгъдӕг. Ӕнӕсыгъдӕгыл нымад уыдысты иуӕй-иу цӕрӕгойтӕ, мӕргътӕ ӕмӕ кӕсӕгтӕ, дзауматӕ ӕмӕ хойраджы хуызтӕ, фӕлӕ уый хаудис адӕймагмӕ дӕр. Адӕймаг сыгъдӕгыл нымад уыди, ӕнӕсыгъдӕг хӕринаг куы нӕ хордта, хъотырджыныл, буары низтӕй сӕйӕгыл кӕнӕ мардыл куы не ’ндзӕвыд, йӕ буарыл тугӕрхӕмттӕ куы нӕ уыдис, уӕд. Сылгоймаг ӕнӕсыгъдӕгыл нымад уыдис ӕрвылмӕйон низы рӕстӕг кӕнӕ ныййарыны хӕдфӕстӕ. Ӕнӕсыгъдӕгыл нымад уыдысты, хъотыр ӕмӕ буары ӕндӕр низтӕй чи садис, уыдон. Ӕнӕсыгъдӕг адӕмӕн нӕ уыдис дины фӕтк ӕххӕст кӕныны ӕмӕ сыгъдӕгыл андзӕвыны бар. Хи ссыгъдӕг кӕныны тыххӕй адӕймаг хъуамӕ сӕххӕст кодтаид бӕлвырд фӕтк. Зӕгъӕм, сыгъдӕг кӕныны тыххӕй хастой нывонд ӕмӕ-иу адӕймаджы бапырх кодтой иссопӕй (кӕрдӕг), стӕй ма хъуыдис хи цынайын ӕмӕ уӕлӕдарӕс цыхсын дӕр. Ног Фӕдзӕхсты ритуалон сыгъдӕгдзинадмӕ ис ӕндӕр ахаст. Йесо Чырысти амыдта, адӕймаг тӕригъӕдтӕй куынӕ ссыгъдӕг уа, уӕд ӕддаг сыгъдӕгдзинад кӕй ницы у. Чырыстийы райгасы фӕстӕ апостол Петр Хуыцауӕй райста ӕргомад, цӕмӕй, Уый цы ссыгъдӕг кодта, уый ӕнӕсыгъдӕгыл нымад ма уа, уымӕн ӕмӕ, Хуыцау цы сфӕлдыста, уыдонӕй ӕнӕсыгъдӕг ницы у. Лев 7:19; 10:10; 13:13; Ным 19:17-19; Фӕл 14:3-21; Пс 50:4,9; Мт 23:25-26; Хъуыд 10:15; Ром 14:14; Тит 1:15

Сыкъауадындзты бӕрӕгбон

Бӕрӕг ӕй кодтой дзуттаг къӕлиндары ӕвдӕм мӕйы, тишрийы (кӕнӕ ефонимы), фыццаг бон. Ӕрхаудис-иу фӕззӕджы райдианмӕ. Уыцы бон израилӕгтӕ улӕфыдысты се ’ппӕт куыстытӕй дӕр. Скодтой-иу уазӕмбырдтӕ, цагътой сыкъауадындзтӕй ӕмӕ хастой ӕмбӕлгӕ нывӕндтӕ. Лев 23:23-25; Ным 29:1-6

Тӕригъӕд

Хуыцауы Ӕгъдау не ’ххӕст кӕнын, Йӕ фӕдзӕхстытӕ Йын халын ӕмӕ Хуыцауы коммӕ нӕ кӕсын. Рагон Фӕдзӕхсты тӕригъӕдджын адӕймаг йӕ тӕригъӕды тыххӕй хъуамӕ нывонд ӕрхастаид. Райд 4:7; 18:20; 31:36; Рац 29:10-14; Мт 3:6; Ром 3:20

Тӕригъӕды нывонд

Ацы нывонды нысан у ӕнӕсыгъдӕгдзинадӕй фервӕзын ӕмӕ уд ссыгъдӕг кӕнын. Рац 30:10; Лев 4:2-35; Дзут 10:26

Уаз бынат

Рухсгонд дзул, сыгъзӕрин будсудзӕн нывондхӕссӕн ӕмӕ сыгъзӕрин цырагъ кӕм уыдысты, уыцы агъуыст Фембӕлды Цатыры, фӕстӕдӕр та — Кувӕндоны. Рухсмонуатӕй хицӕнгонд уыдис егъау ӕмбӕрзӕнӕй.

Ӕгъдаумӕ гӕсгӕ-иу сауджын нывонддонмӕ бацыдис райсомӕй ӕмӕ изӕрӕй, сыгъзӕрин нывондхӕссӕныл цырагъ ссудзынмӕ. Уаз бынатмӕ бацӕуыны бар уыдис ӕрмӕст сауджынтӕн. Хатгай дзырдбаст «уаз бынат» фӕнысан кӕны ӕппӕт Фембӕлды Цатыр кӕнӕ Кувӕндон. Ацы нысаниуӕджы «уаз бынат» нымад уыдис, Хуыцау Йӕхӕдӕг кӕм ис, ахӕм бынатыл. Дзуттӕгтӕ ӕууӕндыдысты ууыл дӕр, ӕмӕ зӕххон уаз бынат дӕр ӕмӕ зӕххон Кувӕндон дӕр (Фембӕлды Цатыр) кӕй сты, Хуыцауы бынат чи у, уыцы ӕцӕг, уӕларвон Кувӕндонӕн йе ’ндӕрг. Дзуттӕгтӕм ӕрвыст фыстӕджы загъдӕуы, Йесо Чырысти Йӕ нывонды фӕрцы уырнджытӕн уӕларвон Кувӕндонмӕ бацӕуыны фадат кӕй радта. Рац 26:33; Лев 4:6; Езек 42:13; Дзут 9:1-10; 9:24-25; 10:19

Уаз, рухс

Библийы «уаз» нысан кӕны «хицӕнгонд, ӕрвылбоны арӕнтӕй ахизӕг, ацы дунейӕ чи нӕу ӕмӕ уымӕ гӕсгӕ бандзӕвӕн кӕуыл нӕй, ахӕм». Ацы дзырд хауы, фыццаджыдӕр, Хуыцаумӕ. Рагон Фӕдзӕхсты афтӕ хуыдтой, ӕрмӕст Хуыцауӕн нывондгонд цы у, уый: Фембӕлды Цатыр, Кувӕндон, хуыцаулӕггады дзауматӕ. Адӕмимӕ бастӕй та дзырд «уаз» нысан кодта, Хуыцаумӕ чи кувы, уыдоны (Рагон Фӕдзӕхсты уыдон сты Израилы адӕм, Ног Фӕдзӕхсты та — Аргъуан). Адӕм дӕр ӕмӕ предметтӕ дӕр рухсгонд цӕуынц Рухсмӕ ӕмхиц уӕвыны (бандзӕвыны) фӕрцы. Рухсгонд (уаз) вӕййынц, цалынмӕ ӕнӕсыгъдӕгыл нӕ бандзӕвынц, уӕдмӕ. Куы бандзӕвой, уӕд та, Хуыцаумӕ кувыны кӕнӕ куывды архайыны размӕ, хъуамӕ фӕткмӕ гӕсгӕ ногӕй сыгъдӕггонд ӕрцӕуой. Лев 6:18; 11:44-45; 14:8; Ис 6:3; Мк 1:24; Ром 1:7; Ӕрг 4:8

Уӕрдон

Дыууӕцалхон бӕхуӕрдон, пайда дзы кодтой хӕсты быдыры дӕр ӕмӕ хуымӕтӕг уӕзласӕны хуызы дӕр. Уӕлдай арӕхдӕр ӕмбӕлдис, Ромаг империйы сахартӕ ӕмӕ провинциты ӕхсӕн хорз фӕндӕгтӕ куы фӕзындис, уӕд. Адӕмы, стӕй уӕззау дзауматӕ ластой сындӕггай цӕуӕг уӕрдӕттыл. Рогдӕр дыууӕцалхон уӕрдӕтты ластой ӕрмӕст адӕмы. Уыди ма сӕрмагонд постласӕн уӕрдӕттӕ дӕр. Райд 41:43; 46:29; 1 Пад 8:11; Хъуыд 8:28

Урим ӕмӕ туммим

Хуыцауы фӕндон бамбарынӕн цы дзауматӕй пайда кодтой, уыдон. Ӕвӕрд уыдысты хистӕр сауджыны риуылдарӕны — хуыдтой ма йӕ «тӕрхоны риуылдарӕн» дӕр. Нымад у, зӕгъгӕ, ацы дзауматы фӕрцы уыдис хӕлттӕ ӕппарӕн: сӕ иу нысан кодта «о», иннӕ та «нӕ». Рац 28:30; Лев 8:8; Фӕл 33:8

Уырнынад

Хуыцауыл ӕууӕндын, Уый зӕрдӕ цӕмӕй бавӕрдта, уыдон иууылдӕр кӕй ӕрцӕудзысты, ууыл ӕууӕндын, Йӕ дзырдимӕ Йын разы уӕвын, ӕрвылбон Йӕ фӕнд ӕххӕст кӕнынмӕ цӕттӕ уӕвын. Ног Фӕдзӕхсты Йесо Чырыстийыл ӕууӕндын нысан кӕны Уый Хуыцауыл ӕмӕ Ирвӕзынгӕнӕгыл нымайын. Райд 15:6; Дзут 11

Фараон

Рагон Мысыры афтӕ хуыдтой хицауиуӕггӕнӕджы (паддзахы). Уыдонӕй иу хорз цӕстӕй кастис Йаковы фырт Йосефмӕ, иннӕ та тынг карз ӕфхӕрдта уацары уӕвӕг израилӕгты (Мысырӕй рацыды размӕ). Райд 41:38-46; Рац 1:8-22; 3 Пад 9:16; Хъуыд 7:10

Фарисейтӕ

Ног Фӕдзӕхст кӕй кой кӕны, уыцы иудейаг дины сӕйраг къордтӕй иу. Фарисейты минӕвӕрттӕ уыдысты Синедрионы уӕнгтӕ. Саддукейтӕй хъауджыдӕр, фарисейтӕ архайдтой ӕрмӕст Моисейы Ӕгъдау нӕ, фӕлӕ ма бирӕ дзыхӕйдзургӕ таурӕгъты домӕнтӕ ӕххӕст кӕныныл дӕр. Ноджы сӕ уырныдта, Хуыцау дунейӕн тӕрхон куы кӕна, уӕд ӕппӕт мӕрдтӕ дӕр кӕй райгас уыдзысты ӕмӕ Хуыцауы раз кӕй ӕрлӕудзысты, уый. Тынг лӕмбынӕг ӕххӕст кодтой ритуалон сыгъдӕгдзинады фӕтк, адӕмы ӕхсӕн сын уыдис стыр кад, ӕмӕ сӕхӕдӕг дӕр сӕрыстыр уыдысты, динылмард ӕмӕ хӕрзӕгъдау кӕй сты, уымӕй. Дины домӕнтӕ афтӕ карзӕй чи не ’ххӕст кодта, уыдоныл-иу фарисейтӕ былысчъилтӕ кодтой. Йесо адӕмы фӕдзӕхста, цӕмӕй сӕхи хизой фарисейты фӕзмынӕй кӕнӕ сӕ ахуырыл лӕууынӕй, уымӕн ӕмӕ фарисейтӕ Моисейы Ӕгъдау уӕлӕнгай ӕххӕст кодтой. Чырыстимӕ йе ’ргом раздахыны размӕ апостол Павел дӕр фарисей уыдис. Мт 5:20; 9:11; 23:2-39; Лк 18:11; Хъуыд 23:6-9; 26:5

Фарн

Ног Фӕдзӕхсты хуыцаузонӕн терминты сӕйрагдӕртӕй иу. Ацы дзырд нысан кӕны, Хуыцау адӕймагӕн йӕ цавӕрдӕр хъуыддӕгты тыххӕй нӕ, фӕлӕ Йӕхи фӕндӕй кӕй ратты, ахӕм хорзӕх. Уымӕй фарн хицӕн кӕны Ӕгъдауӕй: Ӕгъдау бӕрӕг кӕны Хуыцау ӕмӕ адӕймаджы ӕхсӕн, стӕй хицӕн адӕймӕгты ӕхсӕн рӕстады бындурыл арӕзт ахастытӕ — алкӕмӕн дӕр лӕвӕрд цӕуы, цӕй аккаг у, ӕрмӕстдӕр уый.

Фарны ӕмбарынад ахӕссӕн ис хицӕн адӕймаджы кӕнӕ адӕмы къорды алыхуызон курдиӕттӕм ӕмӕ цаутӕм; ӕппӕты стырдӕр фарн у Чырыстийыл ӕууӕндӕг адӕмӕн лӕвӕрд ӕнусон цард Хуыцауимӕ. Лк 1:30; Ром 5

Фарны Уац, Евангели

Бердзенаг дзырд «эвангелион» нысан кӕны цавӕрфӕнды хорз уац дӕр, зӕгъӕм, знӕгтыл фӕуӕлахиз уӕвын, сабырдзинады ӕрлӕуд, паддзахы байзӕддаджы райгуырд.

Ног Фӕдзӕхсты Хуыцау йӕ зӕдты фӕрцы адӕмӕн фехъусын кодта, Рагон Фӕдзӕхст Йе ’рцӕуыны кой Кӕмӕн кӕны, Уыцы Мессиа (бердзенагау «Христос») кӕй райгуырдис.

Хуыцауы Паддзахады ӕрцӕуыны ӕмӕ Хуыцауы адӕмуарзоны тыххӕй Фарны Уац фехъусын кодта Йесо Чырысти Йӕхӕдӕг. Уыцы уарзондзинады сӕраппонд Йесо, Хуыцауы Фырт, Йӕхи мӕлӕтмӕ радта, фӕлӕ Йӕ Хуыцау райгас кодта. Йесо Чырыстийы райгуырды, Йӕ лӕггады, Йӕ амынды, дзуарыл Йӕ мӕлӕты ӕмӕ Йӕ райгасы тыххӕй Фарны Уац сси чырыстон дины бындур. Фӕстӕдӕр Фарны Уац хонын райдыдтой, Чырыстийы зӕххон цард, амӕлӕт ӕмӕ райгасыл ныхас кӕм цӕуы, Ног Фӕдзӕхсты уыцы фыццаг цыппар чиныджы. Ис 52:7; 61:1; Мт 4:23; Лк 1:26-38; 2:10; 1 Кор 15:1

Фӕдзӕхсын, арфӕ кӕнын

Искӕмӕн хорзӕх курын. Хуыцау адӕймагӕн арфӕ куы фӕкӕны, уӕд ын ралӕвар кӕны исты хорзӕх, зӕгъӕм, ӕнтыстдзинад, сабырдзинад, бирӕ байзӕддӕгтӕ, цард. Хуыцау арфӕ кӕны, Йӕхи кӕмӕн фӕнды, уыдонӕн.

Иу адӕймаг иннӕйы Хуыцауыл куы фӕдзӕхса, уӕд йӕ куывдӕй ӕвдисы, йӕ зӕрдӕ йын хорздзинӕдтӕ кӕй зӕгъы, уый. Пехуымпартӕ Авраам, Исаак ӕмӕ Йаков сӕ цоты Хуыцауыл куы фӕдзӕхстой, уӕд развӕлгъау кодтой амондджын фидӕны кой.

Адӕймаг Хуыцауӕн куы арфӕ кӕна, уӕд Ын кад кӕны ӕмӕ Дзы бузныг у. Йесо уӕларвмӕ ссӕуыны размӕ сывӕллӕтты ӕмӕ Йӕ ахуыргӕнинӕгты фӕдзӕхста. Чырыстийы ахуыргӕнинӕгты хӕс у Хуыцауы арфӕ хӕссын ӕмӕ йӕ парахат кӕнын, уыимӕ Хуыцауы арфӕйӕ хайджын сты знӕгтӕ ӕмӕ ӕфхӕрджытӕ дӕр. Хуыцауыл фӕдзӕхсын у дзырд «ӕлгъитын»-ы антоним. Райд 1:22,28; 12:3; Фӕл 28:1-14; Мт 5:44; Мк 10:16; Лк 6:28; 24:50; Ром 12:14; 15:29; 1 Кор 4:12

Фӕсмон, фӕфӕсмон кӕнын, хиуыл ӕрхудын

Фӕсмонмӕ хауы хиуыл ӕрхудын, тӕригъӕдтӕ бамбарын ӕмӕ, Хуыцауӕн хъыг чи у, ахӕм цардыл къух сисын. Дзуттаг дзырд «шув» нысан кӕны «баздӕхын», «раздӕхын»; фӕсмоны нысаниуӕджы йӕ мидис у уый, ӕмӕ адӕймаг ӕгасӕй дӕр Хуыцауы ’рдӕм куы аздӕхы, ӕндӕр хуыцӕуттӕн лӕггад кӕнынӕй ӕмӕ тӕригъӕдтӕм ӕмхиц уӕвынӕй йӕхи куы фӕиппӕрд кӕны. Фӕсмонимӕ ма баст у дзуттаг дзырд «нихам» дӕр, нысан кӕны «фӕсмон кӕнын», «хъыг кӕнын», уымӕн ӕмӕ фӕсмоны райдайӕн у ӕфсӕнттӕ нӕ агурын ӕмӕ тӕригъӕдджын цардыл хи атигъ кӕнын. Фӕсмонгӕнгӕйӕ, ком дӕр ӕмӕ сау дӕр фӕдарынц, фӕкӕуынц, сӕ уӕлӕдарӕс арӕдувынц фӕйнӕрдӕм, риу фӕхойынц. Фӕсмонгӕнӕг адӕймаг Хуыцауӕй хатыр куры йӕ тӕригъӕдты тыххӕй ӕмӕ фидарӕй бауынаффӕ кӕны, кӕй нал фӕрӕдидзӕн, Хуыцауы фӕндон кӕй ӕххӕст кӕндзӕн.

Ног Фӕдзӕхсты пайда кӕнынц бердзенаг дзырдӕй — «метанойа»; нысан кӕны «зонды ивд», уымӕн ӕмӕ ма, уӕлдӕр ранымад хъуыддӕгтӕй уӕлдай, фӕсмонмӕ хауы тӕригъӕдджын хъуыдытӕй суӕгъд уӕвын ӕмӕ ӕппӕт зонд ӕмӕ зӕрдӕйӕ Хуыцаумӕ аздӕхын. Библийы бирӕ ис фӕсмоны уацамынды дӕнцӕгтӕ, зӕгъӕм, Йеремиамӕ, Иоелмӕ ӕмӕ Ионӕмӕ, стӕй Аргъауӕг Иоаннмӕ. Ахӕм уацамынд ис Йесо Чырыстийы ӕмӕ апостолты амындтыты дӕр. 3 Пад 21:27; Иов 42:6; Йер 31:19; Езек 18:30; Иоел 2:12; Ионӕ 3:5; Мт 3:8; Мк 2:17; Лк 18:13; 2 Тим 2:25-26

Фембӕлды Цатыр

Хӕсгӕ кувӕндон, арӕзт у егъау цатыр ӕмӕ йӕ алыварс ӕмбондӕй ӕхгӕд кӕрты хуызы. Кӕрты уыди нывондхӕссӕн, ӕрхуы «денджыз» ӕмӕ Фембӕлды Цатыр йӕхӕдӕг, хуыдтой ма йӕ Ӕмбырды Цатыр кӕнӕ Ӕргомы Цатыр. Фембӕлды Цатыр уыдис, израилӕгтӕ сауджынты фӕрцы Хуыцауимӕ кӕм ӕмбӕлдысты, уыцы бынат. Цатыры мидӕгӕй уыди дыууӕ агъуысты: Уаз бынат ӕмӕ Рухсмонуат. Уаз бынаты уыдис фынг, йӕ уӕлӕ рухсгонд дзултӕ ӕмӕ уаз лӕвӕрттӕ кӕнынӕн хъӕугӕ дзауматӕ, стӕй будсудзӕн нывондхӕссӕн ӕмӕ цырагъ. Хуыцауы фӕндонмӕ гӕсгӕ израилӕгтӕ Фембӕлды Цатыр сарӕзтой ӕмӕ йӕ семӕ хастой, ӕдзӕрӕг быдыры куы хаттысты, уӕд. Фембӕлды Цатыры ӕвӕрд уыдис Фидыды Чырын. Израилӕгты рӕсӕнуаты Фембӕлды Цатыр нысан кодта Хуыцауы хӕдзар. Цалынмӕ Соломон Йерусалимы Кувӕндон нӕ сарӕзта, уӕдмӕ израилӕгтӕ Хуыцаумӕ куывтой ӕмӕ йын нывонд хастой Фембӕлды Цатыры раз. Израилӕгтӕн уыдис Фембӕлды Цатыры кӕртмӕ бацӕуыны бар, фӕлӕ Уаз бынатмӕ цӕуӕн уыдис ӕрмӕст сауджынтӕн; уыимӕ Рухсмонуатмӕ бацӕуӕн уыдис ӕрмӕст хистӕр сауджынӕн, уый дӕр афӕдз иу хатт. Израилӕгты уырныдта, Хуыцау Фембӕлды Цатыры кӕй ис ӕмӕ афтӕмӕй ӕппӕт ӕмбырд дӕр Йемӕ кӕй сты, уый. Соломоны заман Фембӕлды Цатыр иу ранӕй иннӕмӕ нӕ хастой, фӕлӕ ӕдзух уыдис Йерусалимы, ӕмӕ йӕ раивта дур ӕмӕ хъӕдӕрмӕгӕй арӕзт Кувӕндон. Рац 26:1-37; 27:21; Ным 1:50; Хъуыд 7:44; Дзут 8:2-5

Фиддоны нывонд

Нывонды нысан у, Хуыцауы раз кӕнӕ адӕймаджы раз чи фӕтӕригъӕдджын ис, уымӕн ныххатыр кӕнын. 1 Пад 6:3

Фидыд (бадзырд)

Формалон бадзырд адӕймӕгты ӕхсӕн кӕнӕ адӕймаг ӕмӕ Хуыцауы ӕхсӕн. Дыккаг уавӕры Хуыцау зӕрдӕ бавӕры, адӕймаг та сразы вӕййы цавӕрдӕр ӕгъдӕуттӕ, уагӕвӕрдтӕ ӕххӕст кӕныныл; фидыдӕн уӕвӕн уыдис иувӕрсыг дӕр (Хуыцау адӕймагӕн зӕрдӕ ӕвӕры). Фидыд ныффидар кӕнынӕн-иу хастой нывонд. Библийы сӕйраг бынат ахсы Хуыцау ӕмӕ адӕмы ӕхсӕн фидыд. Синайы хохыл Хуыцау Моисейы фӕрцы фидыд сарӕзта дзуттаг адӕмимӕ. Хуыцау дзуттӕгтӕн зӕрдӕ бавӕрдта йӕ хӕрзаудӕнӕй, знӕгтӕй сӕ хъахъхъӕнынӕй, уыдон та Йыл хъуамӕ иузӕрдион уыдаиккой ӕмӕ Йын Йӕ фӕнд ӕххӕст кодтаиккой, Ӕгъдауы куыд загъд у, афтӕ. Уыцы фидыды, йӕ саразыны ӕмӕ йе ’ххӕст кӕныны кой цы чингуыты ӕмбырдгонды ис, уый хуыйны Рагон Фӕдзӕхст. Пехуымпартӕ развӕлгъау дзырдтой, зӕгъгӕ, Хуыцау ӕмӕ адӕмы ӕхсӕн уыдзӕн ног фидыд. Евангелийы загъдӕуы, уый Йесо Чырыстийы мӕлӕт ӕмӕ райгасы фӕрцы кӕй сарӕзтӕуыд. Уыцы фидыды кой ис Ног Фӕдзӕхсты чингуыты. Ныр Хуыцауы адӕмыл нымад сты, Чырыстийыл чи баууӕндыдис ӕмӕ Йӕ амындмӕ гӕсгӕ чи цӕры, уыдон сегас дӕр, цавӕрфӕнды адӕмыхаттӕй куы уой, уӕддӕр. Райд 9:9-17; 15:18; Рац 6:4; 19:5-6; 2 Пад 5:3; Пс 88:4-5; Мт 26:28; Хъуыд 3:25; 1 Кор 11:25; Дзут 7:22

Фидыды нывонд

Ацы нывонд хастой Хуыцауимӕ раст ӕмахастытӕ хъахъхъӕныны ӕмӕ Йемӕ бафидауыны, ӕмахастытӕ сног кӕныны тыххӕй бӕрӕгбоны. Нывондаг-иу куы аргӕвстой, уӕд-иу кусарты иу хай нывондхӕссӕныл басыгътой, иннӕ хай та-иу, нывонд чи хаста, уый, стӕй йӕ бинонтӕ ӕмӕ сауджын бахордтой. Лев 3:1-17; 3 Пад 9:25

Фидыды Чырын

Израилӕгты сӕйраг уаз хӕзна: сыгъзӕринцъар хъӕдын лагъз. Йӕ мидӕг ӕвӕрд дыууӕ дурын къӕйыл (фидыды къӕйтыл) фыст уыдысты, Хуыцау Израилы адӕмимӕ фидыд куы сарӕзта, уӕд Синайы хохыл Моисейӕн цы 10 ныстуаны радта, уыдон. Фидыды Чырыны сӕрыл сыгъзӕрин доны тылд нывты сӕ базыртӕ айтынг кодтой дыууӕ херувимы. Рагон дзуттаг ӕвзагыл Фидыды Чырыны сӕр хуындис «каппорет», ома «ӕхгӕнӕн, бафыст» («сыгъдӕггонд»). Фидыды Чырын ӕвӕрд уыди Рухсмонуаты — Фембӕлды Цатыры, фӕстӕдӕр та — Кувӕндоны, ӕппӕты уаздӕр бынаты. Рац 25:10-21; Дзут 9:4; Ӕрг 11:19

Филистим, филистимӕгтӕ

Адӕмыхатт. Сӕ равзӕрд бынтон бӕрӕг нӕу, чи зоны, рагон Ханаанмӕ ӕрбафтыдысты сакъадах Кафторӕй (Критӕй). Ч. Р. агъ. XII ӕн. бацахстой цалдӕр сахары Ханааны хуссар-ныгуылӕйнаг былгӕрон — Газӕ, Ашкелон, Ашдод, Гат — ӕмӕ сарӕзтой фӕндзӕм сахар — Екрон. Хицӕн кодтой Ханааны цӕрӕг иннӕ адӕмтӕй. Филистимӕгты-иу хуыдтой «ӕнӕсунӕттӕ» дӕр, уымӕн ӕмӕ уыдон, хӕстӕгскӕсӕйнаг адӕмтӕй хъауджыдӕр, ацы фӕтк не ’ххӕст кодтой. Иннӕ скӕсӕйнаг бӕстӕтӕ сӕтгӕйӕ, филистимӕгтӕ сӕмбӕлдысты, Ханааны цӕгат-скӕсӕнӕй ныгуылӕнмӕ чи цыдис, уыцы израилаг адӕмимӕ ӕмӕ семӕ хӕцын райдыдтой. Афтӕмӕй филистимӕгтӕ систы Израилы сӕйраг знӕгтӕй иу, цалынмӕ сӕ паддзах Давид бынтон нӕ басаста, уӕдмӕ. Фӕт 3:3; 14:3; 2 Пад 8:1; Йер 47:4

Фыст

Ног Фӕдзӕхсты афтӕ хуыйнынц Рагон Фӕдзӕхсты чингуытӕ. Фӕстӕдӕр, Ног Фӕдзӕхст фыст куы ӕрцыд, уӕд чырыстӕттӕ уый дӕр бахастой «Сыгъдӕг Фыст»-ы ӕмбарынадмӕ. Мт 21:42; Ром 10:11

Халагъудты бӕрӕгбон

Дзуттаг бӕрӕгбон; израилӕгтӕ-иу ацы бонты сӕ хӕдзӕрттӕ ныууагътой, ӕмбӕлгӕ нывӕндтӕ-иу ӕрхастой ӕмӕ-иу къуырийы дӕргъы цардысты, тыллӕг ӕфснайгӕйӕ, быдыры къалиутӕй цы халагъудтӕ арӕзтой, уыдоны. Бӕрӕг ӕй кодтой дзуттаг къӕлиндары ӕвдӕм мӕй тишрийы (кӕнӕ ефанимы) 15-ӕм бонӕй 21-ӕм бонмӕ, Сыгъдӕггӕнӕн бонӕй иу чысыл фӕстӕдӕр. Бӕрӕгбон ӕййӕфта хор ӕмӕ дыргътӕ ӕфснайыны кӕрон ӕмӕ сӕнӕфсир тоныны рӕстӕг, фӕззыгон къӕвдаты размӕ, уымӕ гӕсгӕ ма йӕ хуыдтой «Хорӕфснайӕн» кӕнӕ «Хуымгӕрдӕн». Бӕрӕгбоны къуыри мысыдысты, израилӕгтӕ, Мысырӕй Ханаанмӕ цӕугӕйӕ, ӕдзӕрӕг быдыры куыд хаттысты ӕмӕ халагъудты куыд цардысты, уый. Ацы бонты израилӕгтӕ Хуыцауӕн арфӕ кодтой хорӕрзады тыххӕй. Халагъудты бӕрӕгбоны дзуттаг ном у «суккот». Рац 23:16; 34:22; Лев 23:27-36; 23:39-43; Ным 29:12-35; Фӕл 16:13-15; Ин 7:2

Халдейӕгтӕ

Вавилоны паддзахады цӕрӕг адӕмтӕй иу. Ацы номӕй арӕх фӕхонынц Вавилоны ӕппӕт цӕрджыты дӕр. 4 Пад 24:2-13; Йер 24:5; 25:12; 51:24; Езек 23:15

Хамос

Моавӕгтӕ кӕмӕ куывтой, уыцы муртаттаг хуыцау. 3 Пад 11:7,33; Йер 48:13,46

Ханаан

Нойы фырты фырттӕй иу. Хамы фырт, стӕй ма, Зӕххастӕу денджызӕй цӕугӕдон Иорданы ӕхсӕн йӕ байзӕддӕгтӕ (хананейӕгтӕ) раздӕр кӕм цардысты, уыцы бынаты ном. Хуыцау ацы зӕхх раттынӕй зӕрдӕ бавӕрдта Авраам ӕмӕ йӕ байзӕддӕгтӕн. Ханаан сындӕггай басастой израилӕгтӕ. Райд 9:18; 12:5-7; Рац 6:4; Нун 5:12; Хъуыд 13:19

Хӕйрӕг

Дзырд «диаболос» рагон бердзенаг ӕвзаджы нысан кӕны «азымыдарӕг, хахуыргӕнӕг, мӕнгдзурӕг». Дӕлимонты сӕргълӕууӕг ӕмӕ Хуыцауы знаг. Библийы йӕ иннӕ нӕмттӕ сты: сайтан, веелзевул, сайӕг (пысылмон традицийы — иблис), кӕфхъуындар. Ӕргомады чиныджы загъдӕуы, зӕгъгӕ, заманты кӕрон хӕйрӕг бынтондӕр саст ӕмӕ сӕфт ӕрцӕудзӕнис. Лк 4:2; Ӕрг 20:2

Хӕрздӕфгӕнӕн

Бӕлӕсты чъиу, ӕмбырд ӕй кодтой ӕмӕ йӕ Кувӕндоны сыгътой Хуыцауӕн хӕрздӕфгӕнаг нывонд ӕрхӕссыны тыххӕй. Лев 4:7; 16:12; Ным 4:16

Хистӕр сауджын

Сӕйраг, кӕнӕ уӕлдӕр, сауджын Аароны байзӕддӕгтӕй. Ӕгъдаумӕ гӕсгӕ, иуӕй-иу фӕтк ӕххӕст кӕныны бар уыдис ӕрмӕст уымӕн, зӕгъӕм, афӕдз иу хатт Рухсмонуатмӕ — Фембӕлды Цатыры, фӕстӕдӕр та Кувӕндоны ӕппӕты уаздӕр бынатмӕ бацӕуын. Ног Фӕдзӕхсты заман хистӕр сауджынтыл нымад уыдысты зынгӕдӕр иудейаг сауджынты ӕнӕхъӕн къорд. Лев 16; Ным 35:28; Мт 26:3

Хойраджы хуын

Кувӕггаг ӕмӕ нывонд хицӕн кӕнынц уымӕй, ӕмӕ, кувинӕгтӕ хӕсгӕйӕ, кусарт нӕ кодтой. Хойраджы хуын хӕссыны сӕйраг мидис уыди лӕвар кӕнын: уый уыдис Хуыцауӕн (ӕмӕ сауджынтӕн) лӕвар, арӕх — тыллӕджы бузнӕн. Хойраджы хуыны уыдис хом кӕнӕ цурыд хоры нӕмгуытӕ, науӕд ссад ӕмӕ фых нӕмгуытӕ, гӕнӕн ис, сой, буд ӕмӕ цӕххимӕ змӕстӕй. Лев 2:1-16

Хуыцау

Ацы дуне иугӕнӕг, фӕрнджын, Ӕппӕтхъомыс Сфӕлдисӕг ӕмӕ Бардарӕг.

Хуыцау ӕдзух ис ацы дунейы, ӕвдисы, йӕ ныхмӕ фӕлӕууӕн кӕмӕн нӕй, ахӕм фӕрнӕйдзаг ӕмӕ сӕрибар бархъомыс.

Хуыцау ӕнхъӕлмӕ кӕсы, адӕймагӕн ӕдзух цы хорзӕхтӕ дӕтты, уыдонӕн Ын уый уарзт ӕмӕ лӕггадӕй дзуапп кӕй ратдзӕнис, уымӕ. Райд 1:1; 2:2; Фӕл 6:4-5; Пс 53:6; Мк 10:6; Ин 1:1

Хуыцауы Паддзахад, Уӕларвон Паддзахад

Дзырд «паддзахад»-ӕн ис дыууӕ сӕйраг нысаниуӕджы: «паддзахы бархъомыс» ӕмӕ «паддзахы дӕлбар зӕхх». Библийы «Хуыцауы паддзахад», фыццаджыдӕр, нысан кӕны Хуыцауы ӕгӕрон бар дунейыл. Ноджы ӕвдисы Хуыцауы ӕмӕ, Хуыцауыл Ӕй чи нымайы, уыцы адӕмы ахастытӕ. Хуыцауы паддзахады кой кодтой суанг пехуымпартӕ дӕр. Иудейӕгтӕ ӕрцӕуинаг Мессиамӕ куыд Хуыцауӕй ӕрвыст Паддзахмӕ кӕй ӕнхъӕлмӕ кастысты, уымӕ гӕсгӕ Йӕ мессиаг паддзахад дӕр баст уыдис Хуыцауы Паддзахадимӕ. Ахӕм паддзахад кӕй ралӕудзӕн, уый развӕлгъау хъусын кодта Аргъауӕг Иоанн. Йесо Чырысти уацамынд кодта, Йӕ фӕрцы адӕммӕ чи фӕхӕццӕ ис, фӕлӕ бацӕуӕн ӕрмӕст уды тыхкуысты фӕрцы кӕдӕм ис, уыцы Хуыцауы Паддзахады тыххӕй. Ӕххӕстӕй зӕххыл Хуыцауы Паддзахад ныллӕудзӕнис заманты кӕрон, Бардарӕджы ӕрцыды фӕстӕ раздӕры дуне фесӕфдзӕн. «Хуыцауы Паддзахад» — ацы дзырдбаст ӕмбӕлы сӕйрагдӕр Ног Фӕдзӕхсты. Фӕлӕ евангелист Матфей «Хуыцауы Паддзахад»-ы бӕсты арӕх дзуры «Уӕларвон Паддзахад», уымӕн ӕмӕ йӕ Евангели арӕзт у, фыццаджыдӕр, Хуыцауы ном чи нӕ дзырдта, уыцы иудейӕгтӕн. Дан 7:13-14; Авад 1:21; Мих 4:7; Мт 3:2; 21:31; Мк 1:15; Лк 17:20-21; 2 Пет 1:11; 1 Кор 4:20; Эф 5:5; Ӕрг 11:15

Хуыцауы Уӕрыкк

Уӕрыкк нывондӕн хӕссыны ӕгъдау зындгонд у рагзамантӕй. Хуыцау Моисейы фӕрцы израилӕгтӕн цы Ӕгъдау радта, уымӕ гӕсгӕ сауджынтӕ Аргъуаны ӕрвылрайсом ӕмӕ ӕрвылизӕр, стӕй Куадзӕны, бӕрӕгбӕтты ӕмӕ сӕрмагонд цауты рӕстӕг Хуыцауӕн нывондӕн хастой уӕрыкк. Нывонд уӕрыччы туг Хуыцауы фидауын кодта адӕмимӕ, уыцы нывонды руаджы Хуыцау израилӕгтӕн барста сӕ тӕригъӕдтӕ. Аргъауӕг Иуане Йесойы Хуыцауы Уӕрыкк кӕй хуыдта, уымӕй развӕлгъау дзырдта, Йесо ӕппӕт дунейы сӕрыл нывондӕн хаст кӕй ӕрцӕудзӕн, ууыл. Райд 22:7; Рац 12:3-5; Ным 6:14; 28:3-27; 29:2,8-13; Ин 1:29; Ӕрг 5:5

Хуыцауы Фырт

Рагон Фӕдзӕхсты хатгай «Хуыцауы фырттӕ» фӕхонынц, Хуыцау кӕй сфӕлдыста ӕмӕ Йӕ дӕлбар чи у, уыцы монон гоймӕгты (зӕдты, удты). Уымӕй уӕлдай ма Хуыцауы фырттӕ хуыйнынц Израилы адӕм ӕмӕ йӕ иуӕй-иу паддзӕхтӕ. Фӕлӕ Ног Фӕдзӕхсты автортӕ «Хуыцауы Фыртыл» нымайынц Йесо Чырыстийы. Ацы ном ӕвдисы, Мессиа кӕй у, стӕй Фыд Хуыцауӕй кӕй рантыст ӕмӕ Йын Йемӕ комкоммӕ ӕмӕ цардӕгас бастдзинад кӕй ис, уый. Чырыстийыл ӕууӕндджытӕ дӕр Йӕ фӕрцы свӕййынц Хуыцауы цот. Райд 6:1-4; Фӕл 32:5; 1 Азф 22:10; Пс 2:7; Йер 31:9; Иов 1:6; Мт 4:3; Мк 1:1; Ин 11:27; 2 Кор 1:19; Гал 3:26; Ӕрг 2:18

Хъалонисӕг

Ног Фӕдзӕхсты заман хъалон ӕмбырдгӕнӕг уыди бынӕттон цӕрджытӕй, Ромы къазнайӕн хъалон ӕмбырд кодта Палестинӕйы. Ромаг хицауад-иу провинциты хъалон исын хаццондарты бар бакодта, уыдон та йӕ ӕмбырд кодтой хъалонисджыты фӕрцы. Хаццондар хъуамӕ ромаг къазнамӕ хъалон фыстаид, рагацау-иу бадзырд куыд скодтой, афтӕ, бӕрӕг бӕрцӕй. Хаццондартӕ ӕмӕ хъалонисджытӕ тырныдтой сӕхи схъӕздыг кӕнынмӕ, цас ӕмбӕлди, уымӕй фылдӕр хъалон ӕвӕрдтой ӕмӕ-иу, уӕлдайӕ цы баззад, уый сӕхицӕн ныууагътой. Уымӕ гӕсгӕ хъалонисджытӕ ӕнӕуынон уыдысты ӕгас империйы адӕмӕн, дзуттӕгтӕ та ма сыл ноджы былысчьил дӕр кодтой, муртаттаг ромӕгты хицауадимӕ ӕмгуыст кӕй кодтой, уый тыххӕй. Уымӕ гӕсгӕ ӕмсӕр уыдысты дзырдтӕ «хъалонисӕг» ӕмӕ «тӕригъӕдджын». Фӕлӕ Йесо Йӕхимӕ иста хъалонисджыты дӕр; сӕ иу, Матфей, кӕнӕ йӕ Лукайы Евангели куыд хоны — Левий, сси йӕ ахуыргӕнинаг. Мт 5:46; 9:10; 10:3; 11:19; 21:31; Лк 5:27; 18:10-14; 19:1-10

Хъотыр

Библийы афтӕ хуыйны буары цавӕрфӕнды низ дӕр, рагон дзуттаг дзырд «цараат» арӕх тӕлмац кӕнынц куыд «хъотыр», фӕлӕ ацы дзырдӕй хуыдтой буары бирӕ низтӕ. Рагон Фӕдзӕхсты домӕнмӕ гӕсгӕ ахӕм низтӕй чи садис, уыдон нымад уыдысты ӕнӕсыгъдӕгыл. Хъотырджынты нӕ уагътой ӕхсӕнадмӕ, хъуыдис сӕ иннӕ адӕмӕй фӕхицӕн кӕнын, цӕмӕй уыдоныл дӕр сӕ низ ма бахӕцыдаид ӕмӕ сӕ бандзӕвдӕй ма фӕчъизи уыдаиккой, уый тыххӕй. Хъотырӕй рынчынты адӕмы ӕхсӕнмӕ уагътой, бынтон-иу куы сдзӕбӕх сты ӕмӕ-иу уый сауджын куы сбӕрӕг кодта, ӕрмӕстдӕр уӕд. Лев 13:45-46; Ным 5:1-4; Лк 5:12-13

Цӕстылуайӕн

Адӕймаг фыны кӕнӕ экстазы рӕстӕг кӕй фены, ахӕм цавӕрдӕр ныв, фӕзынд. Хатгай адӕймаджы (фылдӕр хатт уый вӕййы пехуымпар) фӕхъӕуы, йӕ фыны йын цы раргом ис, уый иннӕтӕм фӕхӕццӕ кӕнын. Рагон Фӕдзӕхсты Хуыцауӕй ратгӕ цӕстылуайӕнтӕн сӕ фылдӕры кой ис пехуымпарты чиныджы. Ног Фӕдзӕхсты чингуыты Хуыцау цӕстылуайӕнты фӕрцы дзуапп дӕтты куывдтытӕн, ныстуан дӕтты апостолтӕн ӕмӕ ахуыргӕнинӕгтӕн, раст фӕндагыл сӕ аразы ӕмӕ сын уынаффӕ кӕны. 1 Пад 3:1-15; Авад 1:1; Хъуыд 7:55-56; 10:3-6,11-16; 16:9; 18:9; 22:17-21

Цъай, дзыхъхъ

Къӕвдайы дон кӕнӕ зӕххы бынӕй хъарӕг дон ӕмбырд кӕнынӕн бӕрцуат. Дон ӕмбырд кӕнынӕн-иу зӕххы стыр дзыхъхъ скъахтой ӕмӕ йын-иу йӕ фӕрстыл дуртӕ самадтой кӕнӕ-иу ӕй байсӕрстой, гъе та-иу къӕдзӕх байгӕрстой. Ахӕм цъайӕн-иу скодтой нарӕг ком ӕмӕ-иу ын йӕ сӕр сӕхгӕдтой. Уӕлӕнгай цъайтӕй дон истой дурынтӕй, арфдӕртӕй та — къӕртатӕй. Цӕмӕй цъайы цъыф кӕнӕ цӕрӕгойтӕ ма ныххаудаиккой, уый тыххӕй йӕ ӕхгӕдтой дурын къӕйӕ; къӕйы уыдис чысыл хъуыкъ дон исынӕн (уый дӕр ӕмбӕрзтой дурӕй). Къӕвдадон, цъайы донимӕ абаргӕйӕ, ӕвзӕрдӕр уыдис. Рац 21:33; Лев 11:36; Фӕл 6:11; Йер 2:13; Лк 14:5; Ин 4:11

Чиныгзонӕг

Ӕгъдауы (Торӕйы) текст кӕм ис, уыдон ӕмӕ-иу Библийы иннӕ чингуытӕ чи рафыста ӕмӕ ӕмбарын кодта, уыцы адӕймаг. Иудейы Ездрӕйы заманӕй фӕстӕмӕ чиныгзонджытӕ бацахстой зынгӕ бынат. Йесо Чырыстийы заман сын адӕм стыр кад кодтой куыд Сыгъдӕг Фыст зонджытӕн ӕмӕ йӕ ӕмбарынгӕнджытӕн. Чиныгзонджытӕй Йӕ ахуыргӕнинӕгтӕ чи сси, уыдонӕй Йесо Чырысти дзырдта, зӕгъгӕ, «ног ӕмӕ зӕронд» хӕзнаты хицау сты. Фӕлӕ сын арӕх уайдзӕф дӕр кодта, Ӕгъдау куыд ӕмбарынц ӕмӕ уӕлӕнгай кӕй лӕггад кӕнынц, ӕхцауарзаг ӕмӕ дыдзӕсгом кӕй сты, уыдӕтты тыххӕй. Езр 7:6; Мт 5:20; 13:52; 23:13-36

Чырыстон

Чырыстийы фӕдыл цӕуӕг, йӕ ахуыргӕнинаг, Ирвӕзынгӕнӕгыл Ӕй чи нымайы ӕмӕ Йӕ амындмӕ гӕсгӕ цӕрыныл чи архайы, ахӕм адӕймаг. Чырыстийы ахуыргӕнинӕгтӕ «чырыстон» номӕй фыццагдӕр схуыдтой Сириаг Антиохы. Кӕд Ног Фӕдзӕхсты ацы дзырд ӕрмӕст ӕртӕ хатты ӕмбӕлы, уӕддӕр дзы тагъд рӕстӕджы пайда кӕнын райдыдтой алы ран дӕр. Хъуыд 11:26; 26:28; 1 Пет 4:16

Эфес

Лидийы рагон стыр сахар, Чысыл Азийы ныгуылӕн былгӕрон. Фыццаг Эфес уыдис бердзенаг сахар, ромӕгты паддзахиуӕгады заман та сси Азийы, ӕппӕты хъӕздыгдӕр ромаг провинцийы, сӕйраг сахар. Эфес уыдис Ромаг империйы культурон, политикон ӕмӕ экономикон центртӕй иу, ам уыдис Артемидӕйы кувӕндон — рагзаманты авд диссагӕй иу. Сахары цӕрджытӕн сӕ фылдӕр уыдысты бердзенӕгтӕ ӕмӕ, Чысыл Азийы иннӕ адӕмты минӕвӕрттӕй дӕр бердзенаг чи сси, уыдон, фӕлӕ дзы дзӕвгар уыдис Чырыстийыл баууӕндӕг иудейӕгтӕ дӕр. Абон Эфес хауы Турчы паддзахадмӕ. Хъуыд 18:19-21; 19:28; Эф 1:1; Ӕрг 1:11

Картӕтӕ

Картӕтӕ

1. Рагон дуне

2. Мысыр ӕмӕ Синай

3. Мыггӕгты байуӕрст

4. Саулы, Давиды ӕмӕ Соломоны паддзахӕдтӕ

5. Израил ӕмӕ Иудейы паддзахӕдтӕ

6. Ассирийы импери

7. Вавилоны, Персы ӕмӕ Бердзены империтӕ

8. Палестинӕ 2-ӕм ӕнусы н. д. а.

9. Ромы импери

10. Палестинӕйы рельефон картӕ

11. Палестинӕ Йесо Чырыстийы заман

12. Павелы 1-аг миссионерон балц

13. Павелы 2-аг миссионерон балц

14. Павелы 3-аг миссионерон балц

15. Павелы балц Роммӕ

16. Йерусалим Рагон Фӕдзӕхсты заман

17. Йерусалим Чырыстийы заман

18. Езекиелы кувӕндоны пълан

Рагон дуне

Мысыр ӕмӕ Синай

Мыггӕгты байуӕрст

Саулы, Давиды ӕмӕ Соломоны паддзахӕдтӕ

Израил ӕмӕ Иудейы паддзахӕдтӕ

Ассирийы импери

Вавилоны, Персы ӕмӕ Бердзены империтӕ

Палестинӕ 2-ӕм ӕнусы н. д. а.

Ромы импери

Палестинӕйы рельефон картӕ

Палестинӕ Йесо Чырыстийы заман

Павелы 1-аг миссионерон балц

Павелы 2-аг миссионерон балц

Павелы 3-аг миссионерон балц

Павелы балц Роммӕ

Йерусалим Рагон Фӕдзӕхсты заман

Йерусалим Чырыстийы заман

Езекиелы кувӕндоны пълан

Table of Contents

Библи: 3 Паддзахӕдтӕ

Разныхас

3 Паддзахӕдтӕ

- Разныхас
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22

Глоссарий

Аарон
Авраам, Аврам
Адӕймаджы Фырт
Алелуйа
Аммен
Анакы байзӕддӕгтӕ
Апостол
Арамейаг ӕвзаг
Аргъуан
Аргъуыд
Аси
Ассири
Ӕвдисӕйнаг
Ӕгъдау
Ӕгъдаузонӕг
Ӕлгъыст (ӕлгъыстаг), анафемӕ
Ӕнӕсунӕт
Ӕргомад
Ӕрдызт
Ӕрхуы денджыз
Баал

Барвӕндӕй лӕвар, барвӕндӕй хаст хуын, мысайнӕгтӕ

Бардарӕг
Бардарӕджы бон, фӕстаг бон
Бӕрзӕндтӕ
Буд
Вавилон
Веелзевул
Галаад
Галилей
Галилейы денджыз
Гееннӕ, Хинномы дӕлвӕз
Гуымиры, быдыргъ
Давид
Давиды сахар
Давиды фырт
Дӕлимон, фыдмон
Дӕс сахары
Дзуар
Динари
Донгонд дзулты бӕрӕгбон
Елеоны хох
Ермон
Ефод
Зӕд
Зындон, дӕлдзӕх
Израил
Израилы дыууадӕс хӕдзарвӕндаджы
Иордан
Ирвӕзынгӕнӕг
Иссоп
Иудӕ, иудейӕгтӕ
Иууылсудзинаг
Йерусалим
Кад, Хуыцауы кад, Бардарӕджы кад
Кесӕр (император)
Ком дарын
Кувӕндон
Кувинаг тӕнгъӕд
Куывд

Къуыриты бӕрӕгбон, фыццаг хорӕрзады бӕрӕгбон, Фӕндзайон

Левиттӕ
Легъуи бӕлас
Ливан
Маннӕ
Маслинӕ, оливӕ бӕлас
Мессиа, Чырысти
Мидиан
Миди, мидиӕгтӕ
Моав
Моисей
Молох
Муртат, муртаттӕгтӕ
Мысыр
Назир
Ниневи
Ног Фӕдзӕхст
Номылус
Нывӕндтӕ ӕмӕ хуынтӕ

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Оливӕйы сой
Перси
Пехуымпар
Понтий Пилат
Псаломты чиныг, Псалтир
Рагдзуттаг ӕвзаг
Рагон бердзенаг ӕвзаг
Рагон Фӕдзӕхст
Рӕсӕнуат
Рӕстуддзинад, рӕстуд
Рефаимтӕ
Ром
Рухсмонуат
Саддукейтӕ
Сайтан
Самари
Сауджын
Сӕндуцӕн
Сӕрдын, сӕрст
Синагогӕ
Синай
Синедрион
Сион
Сионы чызг
Содом ӕмӕ Гоморрӕ
Соломон

Стыр Ирод, Ирод Антипӕ, Ирод Агриппӕ I, Ирод Агриппӕ II

Сунӕт кӕнын
Сыгъдӕг Уд
Сыгъдӕг, ӕнӕсыгъдӕг
Сыкъауадындзты бӕрӕгбон
Тӕригъӕд
Тӕригъӕды нывонд
Уаз бынат
Уаз, рухс
Уӕрдон
Урим ӕмӕ туммим
Уырнынад
Фараон
Фарисейтӕ
Фарн
Фарны Уац, Евангели
Фӕдзӕхсын, арфӕ кӕнын
Фӕсмон, фӕфӕсмон кӕнын, хиуыл ӕрхудын
Фембӕлды Цатыр
Фиддоны нывонд
Фидыд (бадзырд)
Фидыды нывонд
Фидыды Чырын
Филистим, филистимӕгтӕ
Фыст
Халагъудты бӕрӕгбон
Халдейӕгтӕ
Хамос
Ханаан
Хӕйрӕг
Хӕрздӕфгӕнӕн
Хистӕр сауджын
Хойраджы хуын
Хуыцау
Хуыцауы Паддзахад, Уӕларвон Паддзахад
Хуыцауы Уӕрыкк
Хуыцауы Фырт
Хъалонисӕг
Хъотыр
Цӕстылуайӕн
Цъай, дзыхъхъ
Чиныгзонӕг
Чырыстон
Эфес

Картӕтӕ

- Рагон дуне
- Мысыр ӕмӕ Синай
- Мыггӕгты байуӕрст
- Саулы, Давиды ӕмӕ Соломоны паддзахӕдтӕ
- Израил ӕмӕ Иудейы паддзахӕдтӕ
- Ассирийы импери
- Вавилоны, Персы ӕмӕ Бердзены империтӕ
- Палестинӕ 2-ӕм ӕнусы н. д. а.
- Ромы импери
- Палестинӕйы рельефон картӕ
- Палестинӕ Йесо Чырыстийы заман
- Павелы 1-аг миссионерон балц
- Павелы 2-аг миссионерон балц
- Павелы 3-аг миссионерон балц
- Павелы балц Роммӕ
- Йерусалим Рагон Фӕдзӕхсты заман
- Йерусалим Чырыстийы заман
- Езекиелы кувӕндоны пълан